
Prefatá 


Tema cártii de fatá este una de istorie institutionalá: o 
temă afiná mai degrabă sociologilor şi istoricilor, nu litera- 
tilor, care, oricum, au abordat-o mai rar. Este o temá situatá 
la o ráscruce multidisciplinará si care pretinde, in plus, un 
orizont comparatist. 

Subiectul cărţii ne cantoneazá în secolul al XIX-lea, dar 
autorul îşi extinde cercetarea şi în epoca iluministă, iar, prin 
inevitabile referințe, până la Reformă şi Renaştere; apoi, prin 
consideraţii de ordin metodologic, în secolul XX. Nu lipsesc 
nici predicții verosimile pentru secolul XXI. Din punctul de 
vedere al acoperirii spaţiale, titlul riscă să pară dezangajant de 
vag, dar trebuie spus că, în fapt, se referă la starea studiilor 
literare din Germania, Anglia, Franţa şi România. Oricum, nu 
este deloc puțin... 

Dincolo de anvergura temporală şi spaţială a temei, ceea ce 
surprinde este însăşi alegerea ei de către un debutant. Departe 
de a fi pe placul tinerilor, o astfel de incursiune în istoria unei 
discipline mobilizează, de obicei, atenția unor cercetători 
maturi care, ajunşi la dileme sau la concluzii proprii, simt 
nevoia unei retrospective asigurătoare. lată însă că un tânăr 
cercetător ca Iulian Bocai decide să se afunde într-un trecut 
academic înfrângându-şi, probabil, o lesne de presupus 
aversiune față de academism şi de scolii. 

Surpriza este cu atát mai mare cu cát Iulian Bocai este un 
prozator original, recunoscut deja ca atare, pe care l-am fi 
aşteptat mai degrabă cu un eseu despre romanul modern sau 
postmodem, decât preocupat de metaliteratură şi taxonomie 
istorică. Spre deosebire de alți congeneri sau colegi, tânărul 
nostru autor pare hotărât să dea un curs bivalent destinului său 
şi o dublă întrebuințare vocației sale. Cu o pregătire uni- 
versitară serioasă în literatură comparată şi în teoria literaturii 
şi a culturii, cu lecturi întinse şi aprofundate, el a abordat 
această temă a spațiului academic european din secolul al 
XIX-lea ca pe o etapă în propria-i edificare intelectuală, ca pe 
o încercare la care s-a supus singur spre a-şi câştiga şi proba 
astfel autonomia de gândire. 

Descoperim de-a lungul paginilor care urmează o inteli- 
gentá robustă, alegându-şi bine obiectivele, agilă în acelaşi 
timp, în stare să se plieze la realităţi diverse fără exaltări şi fără 
concesii. Cu totul remarcabilă este capacitatea sa de a distinge 
esentialul de banal sau de conjunctural, detaliul care contează 
din masa amorfă a datelor şi circumstanțelor. 

Anvergura temei nu l-a speriat pe Iulian Bocai pentru că 
modul în care s-a decis să o trateze este unul teoretic şi sintetic. 
Ceea ce înseamnă luarea unei distante față de obiectul 
diversificat al cercetării şi adoptarea unei înclinații anumite a 
privirii îndreptate asupra lui. Distantarea nu scuteşte, 
bineînțeles, de lectură asiduă, de explorare pasionată, de efort 
investigator. Distantarea presupune însă atenție selectivă şi, 
mai ales, capacitate selectivă. Autorul îşi ia libertatea de a privi 
de sus lucrurile nu din comoditate, nici din snobism, nici, cu 

atât mai puţin, din teribilism juvenil, ci cu speranța (însoțită de 
ambiţie) de a distinge astfel tendinţele importante, direcţiile 
mari de evoluţie, dinamismul cultural. 

Prin urmare, nu descrieri, nu enumerări, nu mici sau mari 
revelații documentare sau exultări statistice; în schimb, iden- 
tificarea — în conglomeratul de situații confuze şi de tendințe 
contradictorii dintr-o epocă sau dintr-o țară — a unor cauze, a 
unor consecinţe, a unui sens al evoluţiei. Discursul autorului 
reține datele şi faptele doar în măsura în care acestea devin 
apte să poarte idei, idei pe care le-au descoperit şi numit 
cercetători anteriori şi pe care el însuşi nu ezită să le numească 
în momentul în care intuieşte existenţa lor. El se foloseşte de 
rigoarea anchetelor savante deja efectuate, de exactitatea 
impersonală a cataloagelor de cursuri, a recensămintelor spre 
a compara gestiunile disciplinare ale diferitelor universități 
europene, dar şi spre a stabili analogii neaşteptate între 
dezbaterile privitoare la educație din trecut şi cele din zilele 
noastre: „Nu există aspect al educației contemporane care să 
nu îşi aibă originea în aceste câteva decenii în care orice 
filozof şi orice universitar are măcar o părere despre rolul edu- 
catiei şi participă în dezbaterea despre ambițiile pedagogice 
ale Europei.” Aşa cum autorul îşi reprezintă evoluţia ideilor şi 
a materiilor, originea celor mai importante teorii pedagogice 
se află în intervalul 1770-1830 si, mai precis, în reflectiile lui 
Kant, Locke, Schelling, Rousseau şi, rezumativ, concluziv, în 
concepția lui Humboldt. 

În consideratiile sale de ansamblu, Iulian Bocai adoptă o 
tonalitate specială, oarecum surprinzătoare, o siguranță 

asertivă ce presupune degajare şi asumare în acelaşi timp. 
Desprinsă chiar din poziționarea inițială, această atitudine 
stilistică se naturalizează treptat şi, menținută pe întregul 
parcurs al lucrării, ne apare finalmente ca organică. 

Discursul autorului este un discurs de idei, un parcurs din 
care nu lipsesc evocări de persoane şi de situații concrete, nu 
lipsesc citate memorabile şi nici detalii pitoreşti — toate însă 
încadrate, subordonate unei demonstrații, unui proiect inte- 
grator. Istoria instituțională, adică istoria marilor universități 
europene, devine istoria disciplinară a filologiei şi a studiilor 
literare, încheindu-se cu o istorie intelectuală care evaluează, 
de fapt, potenţialul teoretic şi analitic al acestora, capacitatea 
lor de autodefinire şi autolegitimare. Îndeosebi filologia, cu 
componenta ei esenţială de clasicitate ne apare ca o cultiva- 
toare a tradiţiei, ca o curatoare a autenticității („der echte 
Text”) şi rigorilor transmisiei culturale. 

Spiritul selectiv şi sintetic al autorului se manifestă nu 
numai în secvențele concluzive din cuprinsul fiecărui capitol, 
ci şi, în mod constant de-a lungul cărţii, când e vorba despre 
caracterizarea vreunui articol important, a unei prelegeri, a 
unor controverse taxonomice ori axiologice. I se poate reproşa 
totuşi autorului că se grăbeşte uneori să conchidă, să numească 
anumite caracteristici sau tendințe generale fără să anexeze 
probe suficiente în sprijin. Unele dintre ipotezele sale sunt 
extrem de interesante, revelatoare chiar, şi ar merita o 
argumentatie mai bogată, mai strâns documentată, mai greu 
de suspectat sau de respins. 

O miză importantă — cea mai importantă, cred, a cărții de 
față — o constituie capitolele dedicate culturii româneşti tocmai 
pentru că, după ştiinţa mea, este prima dată când situația învă- 
țământului literar şi filologic din Principate şi din Transilvania 
este prezentată prin prisma unei bibliografii internationale de 
prim ordin şi de ultimă oră. De-a lungul excursului său, Iulian 
Bocai ştie să pună la contribuţie în chip eficient descoperirile 
şi sistematizările anterioare, ştie să le fructifice, adică să le 
includă în conexiuni proprii. Este ceea ce face şi în referirile 
la starea locală a lucrurilor. Originalitatea sintezei sale rezultă 
mai cu seamă din perspectiva actualizant-comparatistă apli- 
cată istoriei apartenenţei disciplinare a studiilor literare 
româneşti. 

Cititorii vor observa, desigur, pe lângă efortul sintetic al 
autorului, cursivitatea logică şi expresivă a discursului său, 
fără digresiuni şi contorsiuni, într-un limbaj în acelaşi timp 
specializat şi accesibil. O istorie sectorială a culturii europene 
şi româneşti este refăcută sub ochii noştri cu o eleganţă şi cu 
un firesc pe care le întâlnim doar la unii cercetători maturi 
scriind despre lucruri pe care le-au gândit şi regândit o viață 
întreagă. 


Mircea Martin 


Argument 


Ce fel de gândire este gândirea filologică? e întrebarea de 
la care a pornit aceastá carte. Care sunt locurile ei comune, 
domeniul si descoperirile ei, practicile ei institutionale, ce 
anume spun filologii despre ei înşişi cá fac ca filologi, într-un 
cuvânt, dacă o critică a gândirii filologice este posibilă, atunci 
critica cărui tip de gândire va fi? 

Nu există un răspuns doar teoretic la aceste întrebări, 
fiindcă filologia modernă este un set de practici de conservare 
a trecutului şi instruire a prezentului. Aceste practici sunt de 
obicei bazate pe câteva convingeri valorice, asumate mai mult 
sau mai puţin explicit, dar care nu de puţine ori au venit în 
contradicție cu practicile însele, dând evoluţiei studiului literar 
acea bine-cunoscută calitate de indecizie epistemică, dacă nu 
chiar de autocontradictie, pe care o vedem în opera criticilor, 
istoricilor şi teoreticienilor literari. O altă întrebare la care 
invită cele de mai sus şi la care filologii moderni au revenit 
într-o formă sau alta în ultimele două secole este: ce înseamnă 
temeinicia pentru studiul literar si în ce fel diferă acest tip de 
temeinicie umanistă de judiciozitatea ştiinţifică? Ce-o să 
vedem des în istoria evoluţiei instituționale a filologiei moder- 
ne este nu atât o imitație a metodelor ştiinţei, cât un interes 
invidios pentru capacitatea ei speculativă şi pentru siguranța 
cu care oamenii de ştiinţă îşi puteau pune întrebări generale, la 

Tnáltimea cárora vechea filologie, cu textualismul ei custodial, 
n-ar fi stiut cum sá se ridice. 

Secolul XIX este cel mai potrivit pentru a urmári evolutia 
instituțională a studiilor literare; este secolul în care acestea îşi 
definesc cel mai bine domeniul şi în care îşi găsesc loc în 
universităţile de cercetare. Înainte de 1820, existenţa institu- 
tionalá a studiului literar este modestă, dacă nu lipseşte cu 
totul, căci vechile universități sunt prinse — chiar şi la 1790 — 
în inertii scolastice, iar teologia va renunța cu greu la locul sáu 
de cinste printre discipline. 

Studiul literar pătrunde în universităţi pe valul unor 
transformări decisive ale direcțiilor şi teritoriilor cunoaşterii 
care încep cu Renaşterea — el se naşte din criză şi profită de 
decesul vechii ordini epistemice, luând locul unor mai vechi 
discipline. Cercetarea de față urmăreşte această institutio- 
nalizare a filologiei moderne, în perioada 1780-1900, pentru 
Europa Occidentală şi România. Ea discută pedagogii, pro- 
grame universitare, demografia studenţilor şi a profesorilor, 
organizații şi practici (cu scopul de a lămuri mai bine ce rol 
instituţional joacă noua filologie), dar şi istorii literare sau 
prelegeri şi cursuri universitare, ca să vadă ce efect a avut 
înregimentarea aceasta asupra discursului metaliterar ca 
atare şi ce rezistenţe a întâlnit. Acolo unde poate, discută 
ideologii, căci de la un punct încolo istoria studiului literar şi 
povestea înregimentării sale în serviciul statelor naţionale 
devin și doctrinare. 

Oricine încearcă să explice importanţa pe care studiul 
literar a avut-o în secolul XX în Europa şi continuă să o aibă 

pentru noi astăzi, mai ales în România, nu va putea să o facă 
pornind doar de la modul general în care se tratează opere şi 
autori sau de la premisele teoretice ale câmpului disciplinar, 
căci ele ori nu sunt foarte clare, ori sunt definite prin practici. 
Cu alte cuvinte, filologia modernă este mai degrabă un set de 
arii convergente de interes şi o sumă de procedee si nu o ştiinţă 
metodologic unitară. Ea a vrut să fie ştiinţă, iar de multe ori în 
secolul al XIX-lea a şi pretins că este una. În fapt, a rămas 
aproape întotdeauna o preocupare irezolută pentru întreg 
trecutul culturii scrise, pe care a încercat să-l înțeleagă ca pe o 
unitate, vrând să-l poată rezuma într-o manieră care să treacă 
drept temeinică. 

În multe privinţe, evoluţia instituțională a studiului literar 
este evoluția pretențiilor sale ştiinţifice şi paginile care 
urmează vor urmări desfăşurarea istorică a acestei „obsesii”. 
O istorie a gândirii despre literatură nu poate însă să fie 
asemenea istoriilor ştiinţei, fiindcă gândirea despre literatură 
nu se reduce niciodată, în trecutul ei, la un set de axiome de 
aplicabilitate generală şi nici, deci, la o serie de descoperiri la 
care filologii să fi ajuns aplicând acele axiome. Gândirea 
despre literatură încearcă într-adevăr să fie axiomatică, fără să 
fie vreodată, în primul rând pentru că, în multiplicitatea 
obiectelor sale, găseşte cu greu sau deloc invariabile, aşa cum 
vrea să fie măcar valoric definitivă, dar fără să poată oferi 
criterii ultime în virtutea cărora acea stabilire a valorii să poată 
fi considerată finală. (Ea este însă axio/ogică, fiindcă, 
indiferent dacă e formalistă sau istoristă, ajunge la un moment 
dat să se confrunte cu simplele întrebări ale sarcinii sale 

custodiale: Ce trebuie pástrat si de ce? Ce trebuie predat si 
cum?) 

Aşadar o istorie a gândirii despre literatură in modernitate 
şi a formelor ei instituționale trebuie să admită că este, într-o 
oarecare măsură, o istorie a modelor intelectuale şi-a centrelor 
de influenţă, adică o istorie a acelor cărți şi metode, practici şi 
comunități care într-o anumită perioadă se impun ca nova- 
toare, esenţiale sau adevărate. Felul în care aceste mode se 
impun şi se schimbă este, pentru istoricul intelectual, lucrul cel 
mai dificil de explicat şi misterul oricărei astfel de cercetări. 
Ceea ce nu înseamnă că ştiinţa are întotdeauna dreptate şi 
gândirea despre literatură niciodată, ci că modurile în care cele 
două gândiri se înşală şi au dreptate sunt ele însele diferite, în 
feluri pe care-aş fi vrut să le pot lămuri pe parcursul acestei 
cercetări, dar care vor rămâne în sarcina unei căutări viitoare. 


Notă critică 

Problema dintotdeauna a genului de comparatism practicat 
aici a fost că nu are timp să coboare la firul ierbii şi să dea 
atenție fiecărui autor în parte. Se uită mai degrabă la dinamici 
largi, la rute de transfer cultural, la atmosferă, la marile texte 
programatice, ca să înţeleagă direcţiile obscure ale unei, azi, 
aproape mitice viet" a ideilor. O astfel de viață poate fi încă 
urmărită, nu pentru că toată lumea dintr-o epocă gândeşte la 
fel, ci pentru că, chiar şi acolo unde sunt discordante, discuția 
se poartă în aceiaşi termeni generali. Dar asta înseamnă şi că 
ce urmează nu este o istorie a disciplinelor literarului în 

detaliile lor teoretice (o istorie care nu cred c-ar mai fi justifi- 
cată ca exercițiu de recuperare culturală), ci povestea legiti- 
mării lor instituționale pe cuprinsul a patru spatii nationale. 
Am încercat pe cât posibil să discut direct sursele primare 
— şi-n privinţa teoriilor educaţiei, a cataloagelor universitare 
şi-a textelor filologice propriu-zise, cercetarea se bazează pe o 
cunoaştere a lor la prima mână. Scriind despre o perioadă aşa 
întinsă însă, mi-a fost imposibil să nu mă bazez pe munca 
altora, mai ales pentru informaţii de context. Din fericire, isto- 
ria universității europene, spre deosebire de cea a universității 
româneşti, e foarte bine cercetată, la fel şi istoria intelectuală a 
secolelor XVIII-XIX. Dar cum tema generală a cărții n-a mai 
fost încercată sintetic decât de puţini, ea este o lucrare mai 
erudită decât aş fi vrut să scriu, căci m-am văzut adesea obligat 
să pun ordine în multe fapte brute ale istoriei filologiei moder- 
ne înainte să le pot interpreta şi să lămuresc episoade ale unei 
preistorii epistemice arborescente, a cărei importanță pentru 
filologia modemă nu e întotdeauna directă, dar de care — 
tocmai în modernitatea ei — filologia este totuşi ataşată cauzal. 
Poate cercetători viitori care vor găsi pentru această temă o 
curiozitate mai răbdătoare decât a mea vor putea să decanteze 
mai bine informaţiile de-aici sau să le dezmintă, căci pentru o 
cultură ca cea românească, construită în jurul literaturii 
naționale şi centrată ca atare în exercițiul filologic, sunt puţine 
lucruri mai importante decât lămurirea critică a acestui trecut. 
Istoriile literare şi culturale româneşti, cu toată inflația lor, nu 
ne-au dus foarte departe în înțelegerea felului în care 
revoluțiile intelectuale ale modernității s-au răsfrânt în trecutul 

cultural românesc si o arheologie generală a cunoașterii 
institutionalizate aplicată acestui spaţiu încă nu s-a scris, desi 
am încercat să indic în trecere formele pe care le-ar putea lua. 


Capitolele 1 şi 2 şi preambulul au apărut într-o primă 
versiune în Historia Universitatis lassiensis, nr. 9/2018. 

Unde notele nu trimit la ediții româneşti, toate traducerile 
îmi aparţin. Majoritatea notelor de subsol indică sursele 
informaţiilor şi citatelor, rareori altceva. Îi rog pe cititori să le 
ignore şi să citească textul ca şi cum n-ar avea aparat critic. 


Preliminarii pentru o istorie 
a educaţiei filologice moderne 


Descartes scrie in Reguli pentru îndrumarea minţii, o idee 
pe care o reia mai târziu în Discursul despre metodă, cà a găsit 
întotdeauna că e mai uşor să descopere adevărul lucrurilor 
gândindu-le cu mintea proprie sau studiind marea carte a 
naturii decât parcurgând un corpus de texte ale filozofilor, 
retorilor, dialecticienilor (prin care vrea să zică, de fapt, sco- 
lasticilor, iezuiţilor). Les sciences des livres, cum le numeşte 
el, nu sunt stiinte decât cu numele: amalgamări istorice de opi- 
nii, colecţii de păreri, florilegii pedagogice. Poate acesta e mo- 
tivul pentru care în primele două cărți ale Discursu/ui nu ci- 
teazá pe nimeni, spre deosebire de predecesorul sáu, Francis 
Bacon, celálalt mare reformator al cunoasterii moderne, care 
în primele douăzeci de pagini din Progresu/ cunoașterii dă, în 
bună tradiție umanistă, treizeci şi unu de nume, douăsprezece 
citate biblice şi zece citate din opere antice, un comportament 
al extremei referentialitáti, pe care-l găsim, deşi ceva mai bine 
integrat, şi la Montaigne sau în mediul academic contemporan. 

Recunoscând că a fost „hrănit cu litere” toată viaţa, pentru 
că profesorii îl asiguraseră că va primi, prin ele, multe lucruri 
utile vieţii, alături de tot ceea ce trecea drept cunoaştere certă 
în epocă, Descartes povesteşte mai departe în Discurs cât de 
mare i-a fost dezamăgirea când la sfârşitul celor opt ani de 

studii descoperă că e copleşit mai degrabă de îndoieli decât 
împovărat de certitudini, deşi studiase la una dintre cele mai 
mari şcoli europene. Deziluzionat, părăseşte „cu totul studiul 
literelor”. 

Ştim de la biografii săi că Descartes a studiat la colegiul 
iezuit din La Fléche vreme de opt ani si că o mare parte din 
aceste cursuri, dacă nu toate, sunt in umanioare. În primii cinci 
ani avea să studieze gramatică şi retorică, iar în următorii trei 
filozofie şi introduceri în ştiinţe, cu observaţia că majoritatea 
elevilor părăseau colegiul după primii cinci ani şi că unele 
clase erau adesea compuse din 150-200 de elevit, făcând ca 
eficiența actului educativ să fie redusă. Majoritatea burghe- 
zimii europene nu va aştepta de la şcolile continentului decât 
o educaţie elementară pentru copiii care intră repede în 
afacerea familiei, recunoscând implicit că pentru o carieră în 
comerț nu e nevoie de o trecere exhaustivă prin clasici ori de 
o foarte bună cunoaştere a latinei. Copiii care rămân în şcoală 
şi pentru următorii trei ani ajung multi să studieze dreptul, 
disciplina europeană al cărei loc central în universități a rămas 
neuzurpat de-a lungul unui întreg mileniu. Arhivele facultă- 
tilor de drept franceze din secolul următor, al X VIII-lea, arată 
că a cincea parte dintre studenți veneau din această clasă a 
negustorilor, deşi majoritatea celor care se înmatriculau 
proveneau la rându-le din mica nobilime sau din familii de 
vechi magistrați”, cum e şi cazul lui Descartes. 


1 Gaukroger, Descartes. An Intellectual Biography, pp. 45-46. 
? Kagan, Richard, „Law Students and Legal Careers...”, pp. 54-55. 

Într-o lume în care resursele de mobilitate socială erau 
cvasiabsente, fiii luau de multe ori în profesie locul tatilor, în 
aceeaşi localitate, câteodată pe aceeaşi funcție, alegând să 
studieze în acelaşi departament — un obicei care s-a păstrat 
până târziu. Chiar şi la 1861, nouă din zece francezi încă 
mureau în departamentul în care se născuseră.! La 1620, 
Descartes ar fi trebuit să reia acelaşi traseu şi nu e de mirare 
că alege să termine dreptul, la Poitiers, oraş unde avea rude, 
care i-au şi plătit studiile”. Predecesorul său englez, Francis 
Bacon, ajunge la Cambridge la vârsta de doisprezece ani şi 
rămâne acolo până la cincisprezece, cu doar trei ani de 
educație oficială, deşi de la jumătatea lui 1574 până în martie 
1575, universitatea se închide din cauza ciumei’, iar tatăl crede 
că doi ani şi jumătate de studii sunt suficienți înainte să-l 
trimită în Franţa în serviciul ambasadorului britanic de-acolo, 
cu gândul să-l facă om de stat. 

Sistemul de clasificare a cunoaşterii după care functio- 
nează instituțiile pedagogice ale Europei era mai vechi decât 
instituţiile însele şi fusese implementat în contexte sociale 
diferite şi uneori divergente, în Parisul scolastic, în Bologna 
medievală, în Florenţa renascentistă sau în Geneva calvină. 
Cum învățământul fusese sub controlul aproape exclusiv al 
bisericii catolice vreme de secole, această repartizare siste- 
matică a disciplinelor pe care o cunoaştem sub numele de 


1 Hobsbawm, The Age of Revolution, p. 10. 

? Cook, Harold, The Young Descartes, p. 39. 

3 Bacon, Francis, The Advancement of Learning, Prefatá, p. vi. Sau 
Jardine, Lisa; Stewart, Alan, Hostage to Fortune, p. 35. 

trivium si quadrivium este bine împământenită chiar si în 
pragul Reformei. Teoretizatá de o serie de autori medievali 
(Martianus Capella, Priscian, Cassiodorus, Hugo de St. Victor, 
Bonaventura) si reluatá ca atare de primii umanisti care o 
implementează în şcolile Italiei, ea prevede pe hârtie un relativ 
echilibru între artele verbale şi cele matematice — deşi acestea 
din urmă rămân slab reprezentate în universități şi şcoli, uneori 
lipsind cu totul. Repartiția „trivială” (gramatică, retorică, 
dialectică), de departe cea mai importantă dintre cele două, 
venea nu doar cu o schemă de departajare disciplinară (care se 
modifică, uneori confuz, de la un autor la altul), ci şi — mai 
important — cu un canon şi cu metode. În centru era textul latin 
al câtorva clasici, dar mai ales al Vulgatei. În primii ani ai 
universității din Bologna, retorica se studiază după textele lui 
Cicero, deşi primul curriculum al Universităţii din Paris, din 
1215, omitea toti marii clasici!, în afară de Aristotel. Tot aici, 
dreptul civil e interzis aproape de la bun început, în 1219; el 
cunoaşte însă o îndelungată tradiție în universitățile italiene, 
mai ales la Bologna, lucru care nu e lipsit de importanţă, căci 
tocmai universitățile italiene, mai puțin teologale decât cele 
nordice şi poate tocmai din această cauză mai puțin rezistente 
la schimbare, sunt primele care îşi deschid porțile pentru 
umanişti. 

Până în primele decenii ale umanismului, gramatică 
înseamnă rareori altceva decât învăţarea limbii latine după 


1 Rashdall, Hastings, The Universities of Europe in the Middle Ages, 
vol. 1, p. 430. 
? Verger, Jacques, Universitățile medievale, p. 54. 

cele câteva manuale rudimentare răspândite în Evul Mediu, 
pentru ca grămăticul să înceapă să fie considerat, de la jumă- 
tatea secolului XIV, practicant al unei profesii uşor ignobile! 
şi să fie deosebit de noua clasă intelectuală de auctoristas — 
care, deşi nu filologi cum i-ar fi înțeles secolul XIX, se 
preocupă nu de predatul limbii latine, ci de interpretarea şi 
explicitarea marilor clasici şi devin profesori de retorică şi 
poezie în universități, departajându-se de grămătici prin statut 
şi salariu?. Merită totuşi observat cá marii umanişti, de la 
Petrarca şi Lovato până la Bracciolini şi Valla, nu sunt în 
primul rând profesori, ci secretari ai persoanelor proeminente 
sau oameni de drept” şi că interesul lor pentru găsirea şi 
comentarea de noi manuscrise latineşti nu are o contraparte 
instituțională — începând cu secolul al XIV-lea, interesul tot 
mai personal pentru Antichitate duce la schimbarea canonului 
în alara universităților propriu-zise, deşi noul câmp de 
cercetare e mult prea prestigios ca să rămână neinstitutiona- 
lizat multă vreme şi, într-adevăr, vedem semne ale acestei 
instituționalizări începând cu prima jumătate a secolului XV. 

Povestea trecerii de la curriculumul medieval la cel 
umanist este foarte lungă şi nu interesează decât în măsura în 
care nu este niciunde completă ori în care rămâne dificil de 
urmărit, dat fiind că uneori umaniştii şi scolasticii citeau 
aceleaşi cărți — desi le pretuiau diferit — şi-n care integrarea 
noului curriculum în vechile instituții nu se face fără pro- 
bleme. Dar naraţiunea încă răspândită a unui umanism doct 


1 Black, Robert, Humanism and Education..., p. 31. 
? Ibidem, p. 32. 
? Reynolds, L. D.; Wilson, N. G., Scribes and scholars, p. 123. 


Filologii | 21 


care a salvat Europa de întunericul prelung al scolasticismului 
rămâne, mai ales pentru secolele târziu medievale, carica- 
turalá; s-au adus în fapt argumente interesante cum că trecerea 
de la scolasticism la umanism a însemnat pierderea unei cul- 
turi serioase a dezbaterii filosofice la care Renaşterea, mai ales 
cea pedagogică, a fost deficitară!. De altfel, începând cu 
secolul al XIII-lea, biserica şi-a educat foarte bine mai ales 
curia. Deloc surprinzător, multi clerici din Nord au studii 
superioare în secolul XV, de cele mai multe ori nu în teologie: 
sunt dioceze franceze în care numărul clericilor diplomați 
trece si de 4096, multi cu studii în drept?. Contrastul faţă de 
clerul est-european analfabet, chiar şi cel din secolul al 
XVIII-lea, e marcant, deşi clerul foarte înalt din Constantinopol 
va fi şi el destul de bine educat, nu de puţine ori la universități 
italiene. Dar tot în nordul Europei — unde umanismul ajunge 
mai târziu —, umanişti ca Ramus, Johannes Aesticampianus, 
Celtis, Buschius sunt certati sau dati initial afară din uni- 
versitáti pentru cá tratau autori clasici?, pentru ca în Italia, 
numárul umanistilor la Bologna, Padova sau Roma sá nu 
treacă de trei sau patru, în condiţiile în care aceste universități 
aveau în unele cazuri şi o sută de profesori, adesea mai bine 
plătiți decât ei (chiar şi în culmea influenţei lor, umaniştii 
italieni erau plătiți mai prost decât profesorii de drept civil)“. 


1 Vezi Jardine, Lisa; Grafton, Anthony, From Humanism to the 
Humanities: Education and the Liberal Arts in Fifteenth- and 
Sixteenth Century Europe, Prefatá, pp. xii-xiv. 

? Verger, Jacques, op. cit., pp. 150-151. 

3 Rummel, Erika, The Confessionalization of Humanism..., p. 13. 

^ Datele sunt luate din Grendler, F. Paul, The Universities of the Italian 
Renaissance, partea I, cap. I si II. Vezi tabelul de la p. 9 pentru 

Vom întâlni des în istoria universității europene fenomenul 
acesta de rezistență conservatoare la mişcări intelectuale 
externe. În Renastere şi cu atât mai mult în Lumini, universi- 
tátile sunt mai degrabă reactive în câmpul cultural: ele acceptă 
cu neîncredere — după mai mari sau mai mici opoziții — ce se 
face în afara lor şi abia când un domeniu intelectual e creat 
extra muros ajunge, după ce-şi câştigă o largă credibilitate 
socială, înăuntrul universității, o dinamică inversă celei inte- 
lectuale pe care o cunoaştem după 1830, când universitățile 
devin mai degrabă generatoare de cunoaştere şi prin aceasta 
centre de inovaţie, unde înainte fuseseră mai ales centre de 
tradiţie. 

Un motiv pentru care accesul în spaţiul universitar al 
acestor noi mişcări intelectuale umaniste se face lent este că 
universitatea rămâne o instituție conservatoare, chiar şi acolo 
unde membrii ei nu sunt teologi dogmatici, ci cărturari 
rezonabili; ca să compenseze această lipsă parțială de vehicul 
pedagogic, umaniştii îşi vor organiza şcoli proprii sau se vor 
reuni, în Venetia şi Florența, în academii ale invátatilor, ca 
atunci celebrele, acum cvasinecunoscutele Sodalitas si 
Studiot. (Este poate şi o calitate a procesului institutionalizárii 
de a face instituţia mai lentă şi mai puțin receptivă la schimbări 


Bologna, care după 1520 are rareori sub optzeci de profesori. Padova 
avea un singur umanist în facultate în aceeaşi perioadă (p. 33), iar 
proporția rămâne valabilă şi pentru Siena, Perugia, Napoli etc. Pentru 
salarii între 1450-1500, vezi p. 214. 

! Din prima făcuse parte Erasmus, iar din cea de-a doua Pomponius 
Leto. Vezi mai multe în Pfeiffer, Rudolf, History of Classical 
Scholarship. From 1.300 to 1850, pp. 55-57. 

externe şi asta poate explica de ce la început universitatea 
premoderná merge mereu în contratimp cu stiintele ori cu 
literatura.) 

Un alt motiv al acceptárii lente a noilor episteme va fi teo- 
logic — intre umanisti ca Ramus sau Erasmus, care reinter- 
pretau istoric textul Vulgatei, care îl ignorau pe Aristotel 
pentru Vergiliu şi care urau pe sorbonarzi, şi o instituţie supusă 
structural bisericii apar inevitabil neînţelegeri fundamentale. 
Trebuie spus că în afara celor câteva secole de început — a 
căror autonomie n-a reuşit s-o păstreze — universitatea a fost, 
cu sincope, de partea puterii, şi asta a făcut-o sensibilă la orice 
părea să contrazică ideologiile oficiale. Chiar şi când n-a fost 
susținută de stat şi plătită din bugetul acestuia, cum s-a 
întâmplat cu universitățile engleze până la începutul secolului 
XIX, ea tot a cerut de la studenții şi profesorii ei obediență în 
fata puterii statale şi ecleziastice, care-i garantau privilegiile. 
Universitățile în sens de comunitate a studenţilor, şi nu de 
corporație a profesorilor sau instituție a statului, s-au opus în 
primele secole multor intruziuni despre care credeau că le-ar 
putea limita drepturile, fie că era vorba de ingerintele 
consiliilor orăşeneşti ori ale arhivicarilor sau episcopilor în 
jurisdicţia cărora erau arondate, deşi au făcut-o profitând 
inteligent de tensiunile politice dintre marile autorități. 

Începând cu secolul al XVI-lea însă, universităţile italiene 
au căzut aproape cu totul sub controlul oraşelor, iar cele 
franceze sub dublul control al curiei papale şi al regelui. E 
esențial să se înțeleagă acest lucru pentru secolele XVI-XVIII 
şi este absolut vital pentru secolul XIX, când se face transferul 

complet de la autonomia universitará la dependenta de bugetul 
statelor. Pentru o lungă perioadă de vreme şi fără îndoială că 
acest lucru este valabil şi astăzi, autonomia universitară a fost 
o sintagmă goală — fără ca asta să fie întotdeauna o scădere; 
multe lucruri bune vin din afara universităților în secolul 
nouăsprezece, când vechile instituții se opun adesea unor 
reforme necesare: accesul catolicilor, evreilor, femeilor la 
Oxford şi Cambridge sunt măsuri cerute explicit de stat şi 
refuzate cu încăpățânare de universități. 

În măsura în care universitatea modernă este un produs al 
procesului de centralizare statală şi un efect al eforturilor 
statului de îmbunătăţire a vieții economice şi de pregătire a 
oficialilor cu ajutorul cărora avea nu numai să-şi impună, dar 
să-şi şi procure puterea, e greu de spus în ce măsură mai 
rămâne ea un loc al autonomiei gândirii şi, într-adevăr, deşi 
toate afirmă acest ideal în mod repetat după Humboldt, niciun 
sistem universitar european nu se va putea scoate pe sine din 
rețeaua de obediente fie conjuncturale, fie structurale față de 
sistemele de guvernământ şi de marii actori politici. 

Aşadar, principii sunt mai degrabă cei care cer prezenţa în 
universități sau la şcolile de curte a umanistilor acum (ca în 
cazul lui Erasmus sau Ramus) şi a filosofilor în secolul 
următor (cum se va întâmpla cu Spinoza şi Descartes), iar 
umaniştii din secolele XV-XVI ştiu foarte bine cum să ia 
pulsul puterii, să o măgulească şi să se facă utili, nu în ultimul 
rând pentru că unul dintre telurile declarate ale educației 
umaniste de elită era mai puțin competenţa în poezia şi istoria 
latine, cât ce însemna această competenţă pentru omul de lume 

şi activ politic!. Guarino Veronese este, de pildă, preceptor in 
Ferrara pentru copiii familiei d'Este, Lorenzo Valla si Poggio 
Bracciolini ocupá foarte influenta functie de secretar apostolic, 
Erasmus îi curteazá pe regii Spaniei şi Angliei, Machiavelli 
scrie Principele ca să intre în gratiile Medicilor, la curtea 
cărora se remarcase un alt mare umanist — Politian, Ramus e 
numit de Henric al II-lea la catedra de elocventá a College de 
France”, iar multii umaniști francezi care ajung în Italia ca să 
adune manuscrise, să cunoască viața intelectuală de aici şi să 
joace rolul de lianti culturali sunt trimişi de curtea regală: Jean 
Montreuil, Robert Gaguin, Guillaume Budé etc. Ca refor- 
matorii religiosi contemporani lor, umanistii vor sti sá profite 
de dinamicile politice ale Europei vestice ca să impună 
deopotrivă un nou canon, dar şi o nouă hermeneutică şi critică 


1 Vezi şi opinia lui Sheldon Rothblatt, in The European and American 
University since 1800. „The most popular and widely influential 
educational tract of the Italian Renaissance, De ingenius moribus 
written in 1403 by Pier Paolo Vergerio the Elder, places the martial 
arts into the humanist curriculum as indispensable to the survival of 
the city-state” (p. 35). Educaţia umanistă este, spune el, un modus 
vivendi, dar doar pentru cei care şi-l permit. Vezi şi opinia lui Guarino 
Veronese, care credea că „Muzele conduc nu doar instrumentele 
muzicale, ci şi afacerile publice” (apud Jardine, Lisa; Grafton, 
Anthony, op. cit., p. 2). 

Pentru Guarino, vezi Woodward, Studies in Education, cap. 2. Pentru 
Erasmus, celebra biografie a lui Huizinga, iar pentru Valla si Poggio, 
Greenblatt, C/inamen. Cum a început Renașterea. O descriere pe larg 
a aventurilor lui Ramus in mediul universitar francez se gáseste in 
Graves, Peter Ramus and the Educational Reformation of the 
Sixteenth Century. 

? Pfeiffer, Rudolf, op. cit., p. 65. 

textuale, mult mai tributare istoriei si istorismului, mai putin 
naive decât cele vechi scolastice, mai pregătite să interogheze 
resorturile textului. 

La 1600, când Descartes se pregăteşte să meargă la şcoală 
şi Bacon şi-o terminase pe-a lui — acest canon, cu metodo- 
logiile aferente, se impusese deja în colegiile iezuite şi în 
universitățile protestante şi e la ordinea zilei în Italia; sub 
influența lui Melanchthon, el pătrunde în toate marile uni- 
versitáti germane. Răspândirea lui fusese în fapt fulminantă; 
în nordul Europei, ea se datora mai ales generaţiei de umanişti 
din jurul lui Erasmus, care cunoaşte în secolul dinainte o 
celebritate neîntrecută în epocă, unele dintre cărțile sale fiind 
publicate în sute de ediţii în doar cincizeci de ani (desi unii 
dintre autorii care se citesc acum / şcoli erau citiți 77 afara lor 
încă din secolul XII, încă, adică, dinaintea înființării 
universităților ca atare, iar bucăţi din literatura antică erau 
predate în aceste colegii în fapt religioase, cum bine observă 
Lanson undeva, după ce „li se scotea veninul”). 

Curriculumul preponderent clasic nu apăruse deci în şcolile 
umaniste din senin — autorii literaturii vechi încep să fie 
predati în Roma undeva în a doua parte a secolului XV. 
Domizio Calderini, un interpret al lui Statiu (pe care l-a si 
discutat public în şcolile înalte ale Romei), se lăuda că, înainte 
de el, „nimeni n-a îndrăznit s-o facă”.! Într-o scrisoare pe care 
i-o adresase unui prieten din mănăstirea din Steyn, în 1475, 
când avea douăzeci şi opt de ani, Erasmus enumeră autorii 
latini pe care-i crede relevanti pentru o ars poetica: sunt nu mai 


1 Jardine, Lisa; Grafton, Anthony, op. cit., p. 83. 


Filologii | 27 


putini de paisprezece, pe care-i insirá aláturi de marii umanisti 
italieni!, arătând anvergura lecturilor pe care le puteai avea 
Chiar şi departe de marile centre universitare. Douăzeci de ani 
mai târziu, Mathurin Cordier — un umanist erasmist — preia un 
colegiu genevez, unde, în clasele superioare, se preda de la 
Cicero şi Vergiliu până la Polibiu şi Demostene. În penultima 
clasă se citeau, de pildă, Titus Livius, Xenofon, Homer, 
Evangheliile.? Printr-un set similar de autori va trece şi Bacon 
în perioada petrecută la Cambridge şi Descartes la colegiul 
iezuit (lui Bacon i se cumpără cărți de Titus Livius, Xenofon, 
Homer, Demostene, Aristotel, Platon etc.)?, cu diferența că 
filosofia care se studiază în ultimii ani la La Fleche este, în 
bună tradiţie catolică, aristotelică şi că se insista mai degrabă 
pe autorii latini decât pe cei greci“. 

O listă nu e însă de ajuns pentru a înțelege ce l-a făcut pe 
Descartes să părăsească cu forul studiul literelor. 

Umanismul, ca şi scolasticismul înaintea lui, încurajase 
față de textul antic o obedientá aproape religioasă. O analiză a 
lexicului filologic al umaniştilor făcută de Silvia Rizzo arată o 
înțelegere preponderent textologică a literaturii antice — tră- 
dând faptul că majoritatea erau interesați în primul rând de 
recuperarea unor versiuni cât mai curate, mai complete sau 
mai ferite de imixtiuni ale unor texte care suferiseră în mâinile 


1 Apud Huizinga, Johan, Erasm, p. 70. 

? Woodward, William, Studies in Education, pp. 159-160, pentru o 
expunere mai detaliată a orarului. 

3 Vezi Jardine, Lisa, op. cit, pp. 35-37 pentru autorii studiati la 
Cambridge în perioadă. 

^ Gaukroger, op. cit., p. 48. 

copistilor medievali (pe care unii umanisti îi numesc „monştri 
barbari"!). Adjectivele care revin cel mai des pentru a descrie 
textele cu care lucreazá sunt, dupá Rizzo, fie dintre cele care 
descriu un manuscris necorupt (emendatus, correctus, 
castigatus, emaculatus, integer, fidelis), fie dintre cele care 
descriu opusul (corruptus, depravatus, mendosus, inversus, 
vitiatus), cu un la fel de larg vocabular al intervențiilor 
textuale. 

Acest interes pentru aproximarea unei variante cât mai 
fidele a operei antice va avea multă vreme o paralelă în sălile 
de curs, unde textul antic nu e interpretat decât în sens rudi- 
mentar. Profesorul citea un fragment, pe care apoi îl analiza în 
detaliu, dând pe măsură ce avansa explicații pentru cuvinte, 
expresii, personaje, întâmplări. Guarino le preda elevilor săi 
cu seriozitate gramatica — un prim pas în înţelegerea textelor 
clasice care în unele locuri se va autonomiza, cum vom vedea 
în şcolile greceşti din Principatele Române — şi apoi le oferea 
nesfârşite glose care să-i ajute la înțelegerea textelor. Era prin 
excelență un „comentariu parafrază”?, o „micrologie”, cum o 


! Giovani Lamola, nemulțumit de cei care modificaseră De Oratore 
(Reeve, Michael D., „Classical Scholarship", in Cambridge Companion 
to Renaissance Humanism, p. 29). 

? Descrieri ale sistemului de predare se gásesc in Jardine, Lisa; Grafton, 
Anthony, From Humanism to the Humanities, pp. 12-15 sau în 
Grendler, F. Paul, 7he Universities of the Italian Renaissance, 
pp. 241-247. Ele sunt confirmate de majoritatea istoricilor educatiei 
perioadei. Grendler spune, în plus, că această metodă este mai degrabă 
una de cercetare aprofundată, practicată de cei mai buni dintre 
umanişti, dar că unii profesori alegeau să ofere cursuri mai 
introductive, în funcţie de interesul studenţilor. 

numeste Densusianu intr-o prelegere, care ar putea sá semene 
cu comentariul de text ce se impune în şcolile franceze la 
sfârşitul secolului al XIX-lea şi care la noi se mai practică şi 
azi. 

Diferenţa este însă una fundamentală: înțelegerea care se 
cere în şcolile moderne este una a mesajului, iar nu inculcarea 
în scop mimetic a unor norme de scriere imuabile, 
exemplificate cel mai bine de antici. Când scopul pedagogiei 
literare devine din a imita operele literare a le interpreta, 
accentul se mută pe disciplinele explicatiei — şi a putea să 
explici ce face poetul devine mai valoros decât a aspira la ce 
face (aspirație care se transformase de altfel repede într-un 
ideal etem amânat). Când scopul lecturii însă este cât mai 
fidela imitație retorică, atunci atenția pentru mecanism e la fel 
de indreptátitá ca cea pentru mesaj. E drept cá unii umanisti 
insistaserá pentru o lecturá mai liberá a vechilor texte, dar ea 
nu ajunge decât rareori în universități şi şcoli, fie pentru cá 
profesorii din aceste instituţii nu sunt suficient de bine educați, 
fie pentru că sunt în genere refractari la inovațiile umaniste, 
fie pentru că puţine şcoli europene puteau încuraja această 
lectură personală şi autentică a marilor clasici, mai ales dacă 
ţinem cont de faptul că orice pedagogizare pe scară largă a 
unui ideal cultural, oricât de autentic, duce la schematizarea 
lui — un pericol de care nici umanismul contemporan n-a ştiut 
cum să se ferească. 

Această docilitate față de textul clasic (şi uneori față de text 
în genere, față de ceea ce stă scris, faţă de realitatea normată 
scriptural) este cel mai durabil aspect al educaţiei europene 

dintotdeauna; chiar si printre umanisti, ea nu este uniformă, 
căci Lorenzo Valla şi alții vor înțelege ce înseamnă lectura 
neaservită a vechilor texte, dar ea va provoca totuşi în poezie, 
filosofie şi istorie, adică în toate cele trei „discipline” totemice 
ale umanioarelor, secole de conflict între cei care cred că 
anticii nu pot fi devansati în materie de cunoaştere şi cei care, 
ca Descartes, se vor rupe de adoratorii lui Aristotel şi Cicero 
pentru a pune bazele ştiinţei şi hermeneuticii moderne. 

Aceia — ca Erasmus sau ca Ramus sau ca multii istorici ce 
încep tot atunci să se îndoiască de metodele lui Tacit si ale lui 
Titus Livius — care încearcă noi interpretări ale unor texte 
vechi întâlnesc mereu rezistență în universități sau în rândul 
clerului. Şi asta mai ales pentru că vechea universitate este o 
instituție pedagogică; de altfel, examenul de absolvire la 
licenţă consta nu într-o lucrare, ci într-o /ectio, verificând 
astfel nu performanţa critică a studentului, cât priceperea sa 
profesoralá!. Sá fii un mare cercetător şi un mare inovator nu 
sunt condiţii ca să predai în universitate, deşi principii şi unele 
oraşe — mai uşor convinse de carismă şi prestigiu — vor încerca 
să-i atragă pe cei cu renume în litere, chiar şi cu preţul 
controversei. 

Că „atitudinea textologică” este un aspect durabil al edu- 
catiei în universitățile europene o arată faptul cá la 1707, când 
tine prelegerile din De nostri temporis studiorum ratione, Vico 
dá o serie de argumente pentru a justifica existența 


! Pentru o mai lungá discutie asupra caracterului strict propedeutic al 
facultății de arte în umanism, vezi Agostino Sottili, Humanismus und 
Universitătsbesuch, cap. |. 

universităților, printre care se numără şi: A cíò si aggiungano 
gli errori dei copisti, i plagi e le falsificazioni nei libri, le 
interpolazioni di seconda mano, onde a stento conosciamo le 
opere originali degli autori, a stento ne percepiamo il senso 
originale! Acest tip de filologie foarte aplicatá, subservientá 
textului, o filologie critică înțeleasă custodial, va avea o lungă 
carieră în universitățile europene şi va fi opțiunea standard la 
începutul secolului al XIX-lea, când — e drept cá în mai 
conservatorul mediu academic american — un profesor încă 
putea fi dat afară dacă, în loc să predea limba greacă după 
această manieră ortodoxă, îşi însoțea lecţiile cu comentarii 
istorice şi anecdotice?. 

Dacă în afara zidurilor universităţii unii umanişti îşi 
permiteau nu de puţine ori chiar să pună la îndoială multe 
dintre textele antice (cum face Ramus cu Aristotel, pe care-l 
numeşte „impostor”3), în colegiile ca cele pe care le frecventa 


1 Vico, Opere, p. 848. „Să adăugăm la aceasta erorile copiştilor, plagia- 
tele şi imposturile cărților, interpelatiunile străine din a căror cauză cu 
multă dificultate putem distinge produsele legitime ale autorilor şi să 
pátrundem în sensul adevărat al acestora” (trad. de Iosefina Crafciuc, 
într-o ediție veche a textului, publicată de Societatea Română de 
Filozofie, Bucureşti, fără informaţie de an). 

Vezi Graff, Professing Literature, p. 33: „Frederick Rudolph cites the 
case of a professor at Princeton in 1846 who discovered «that if he 
interspersed commentary on Greek literature with the study of the 
Greek language he could elicit a gratifying improvement in student 
interest. For this heresy he was called before the president, and a few 
days later his resignation was accepted».” 

Şi „barbar”, şi „sofist”. Apud Graves, Frank Pierrepont, Peter Ramus 
and the Educational Reformation of the Sixteenth Century, p. 30. 

Descartes si in multe din universitáti o asemenea atitudine ar 
fi fost de negândit, nu în ultimul rând pentru că efortul de a 
interpreta subtilitátile unor complexe limbi moarte era 
suficient de mare cât să nu i se mai poată adăuga decât cu greu 
şi pe acela de a răspunde textelor ca de la egal la egal. Acestea 
nu erau citite pentru a fi disputate în subiectul lor nici măcar 
în şcolile propriu-zis umaniste, poate şi pentru că în lectură se 
pleca de obicei de la premisa că autorul vechi are ceva de spus 
care merită întotdeauna ştiut. Dar în cea de-a treia regulă din 
Reguli... Descartes e perfect conştient că un studiu prea 
aprofundat al autorilor antici riscă să te „infecteze cu erorile 
lor”, continuând într-a zecea: „dialectica obişnuită este com- 
plet inutilă pentru cei care vor să investigheze adevărul 
lucrurilor”, arătând că partea mai importantă — căci critică — a 
filologiei umaniste nu rămăsese fără rezultat. Deşi nu respinge 
cu totul valoarea cunoaşterii istorice şi filologice, spune că 
aceasta nu este o ştiinţă şi că pentru a face ştiinţă trebuie să afli 
lucrurile cu mintea ta. 

Acest „a afla lucruri cu mintea ta”, opus lui „a afla prin 
lectura canonului”, exprimă un conflict din chiar inima 
modernității intelectuale europene, un antagonism care va 
continua multă vreme, chiar şi după ce universitățile moderne 
vor face trecerea „de la doctrină la cercetare”! — el este 
conflictul modem prin excelență şi va fi fundalul pe care se 
vor dezvolta şi-şi vor defini problemele ştiinţele, filozofia si 
filologia moderne. Vom vedea că universitatea modemă, ca 


1 Cum o descrie Gadamer (,...den Übergang von der Doctrina zur 
Forschung"), în Die Idee der Universität, p. 2. 

instituţie de cercetare, trebuie să permită structural interogarea 
surselor de dragul interogării (să-şi integreze, adică, filozofia 
îndoielii), dar pentru că rămâne o instituție pedagogică, menită 
predării de cunoştinţe relativ stabile, trebuie să lucreze şi cu 
un canon. Conflictul dintre ideea unui set de texte care, pentru 
a fi durabil, trebuie să stea măcar parţial dincolo de îndoială şi 
nevoia unei filosofii a cercetării care să se întoarcă în perma- 
nență inclusiv asupra lucrurilor care sunt dincolo de îndoială 
va arunca universitatea europeană din ultimele două sute de 
ani în crize canonice care revin cu regularitatea celor econo- 
mice. 

Multă vreme, deşi cartezianismul a pătruns repede în 
universităţi, mai ales în cele englezeşti şi olandeze!, a părut că 
influența considerabilă a noii filozofii avea să rămână şi să 
producă rezultate (în ştiinţe şi filozofie) în afara zidurilor 
instituțiilor de cunoaştere ale vremii. Spinoza, Leibniz au 
refuzat lucrative catedre universitare, reuşind să rămână — un 
lucru azi tot mai greu de imaginat — filozofi în afara 
universității, deşi asta nu îi făcea neapărat perfect autonomi, 
prinşi cum erau la răspântia altor autorități ale timpului: 
monarhie, biserică, comunitate şi comunitate academică. 

În fapt, la trecerea în secolul al XVIII-lea, apartenenţa la o 
universitate garanta, cu excepții, mai degrabă o carieră medio- 
cră în umanioare şi aproape inexistentă în ştiinţe. Vico 
povesteşte, e drept, în autobiografie, că literatii din Neapole, 
la întoarcerea sa în oraş, aveau numai dispreț pentru studiul lui 


1 Jacob, Margaret, The Cultural Meaning of the Scientific Revolution, 
p. 63. 

Aristotel, a cărui metafizică „era socotită demnă de a sta 
închisă între zidurile mănăstirilor” şi îl adorau cu toții pe 
Descartes, care respinsese ştiinţele istoriei, dar tot el îşi obține 
profesoratul de retorică la universitate discutând etimologia şi 
definiția unui singur cuvânt şi convingându-i pe auditori 
printr-o „enormă cantitate de erudiție greacă şi latină”!. În 
acest context, marii oameni de ştiinţă ai Luminilor, mare parte 
din filozofi, cu excepţia parțială a germanilor, n-au — unii — 
educație universitară deloc, iar alții au pentru universitate un 
dispreț vecin adesea cu disperarea. O arată sutele de cărți 
publicate în epocă ce fac haz de pedanteria universitarilor, 
zecile de discuţii despre reformă, oficialii care propun 
închiderea lor, faptul că adevărata muncă ştiinţifică se făcea în 
afara zidurilor universitare, toate cu o apoteoză în butada 
necruțătoare din caietele lui Goethe, care spune că „face cine 
poate şi cine nu poate predă”. Undeva în această epocă trebuie 
căutată tradiția modernă a intelectualului european care ştie că 
distanţa față de orice formă de înrolare obedientă nu doar că îi 
cumpără liniştea socială, ci îi indreptáteste într-un anumit sens 
gândirea. 

Conflictul dintre tagma universitară şi gânditorii care o 
acuză de vetustete, pedanterie, ignoranță sau erudiție goală nu 
datează din timpul lui Descartes şi nici nu se încheie cu el. 
Întregul secol optsprezece încearcă să dea un răspuns 
problemei structurale a celor 142 de universități europene, 
sisteme tot mai închise, tot mai corupte şi nepotiste, fie foarte 


1 Vico, Giambattista, „Autobiografia”, în Principiile unei ştiinţe noi...", 
pp. 65-68. 

productive, dar în gol, fie puţin productive, aproape absente, 
dar încă onorabile vestigii ale unor epoci în care universitățile 
însele păruseră să încurajeze cunoaşterea în loc s-o paralizeze. 

Unele — ca Oxford sau Cambridge — monopolizaseră actul 
educaţiei superioare nu numai prin alianţa lor cu Biserica 
Anglicană, căreia îi ofereau cadre, dar şi prin faptul că — în 
afară de război şi comerţ — erau singurele instituții din regat 
care creau scări de acces spre o mai bună situație economică 
(Newton — şi el nu e singurul — a intrat la colegiu ca bursier 
sărac). Altele erau folosite de principi (mai ales în Germania) 
pentru a produce oficiali bine pregătiți. Cele italiene pregăteau 
notari şi avocaţi. Cele franceze, o vreme, teologi, medici, 
avocaţi etc. Universitățile din principatele germane, mai ales 
cele înființate în secolele XVI şi XVII, sunt, în ciuda 
autonomiei de iure, instrumente prin care statul domină 
societatea, căci sunt deschise tocmai cu scopul de a procura 
statului ofițeri civili, pentru a ţine resursele educaţionale în 
țară. (Paulsen le numeşte /nstrumenta dominationis şi vorbeşte 
de cazuri în care principi locali interzic complet emigrația 
financiară spre alte centre educationale.)! 

Rareori pregătea vreuna savanți şi rareori încercau să ofere 
treceri exhaustive printr-o materie de studiu bine stabilită, să 
facă adică marele ocol cultural pe care încă-l mai aşteptăm azi 
de la educația superioară, deşi, într-un anumit sens, 
universitatea europeană n-a fost niciodată cu adevărat capabilă 
să ni-l ofere decât ca ideal. 


1 Paulsen, The German Universities and University Study, p. 37. 

Iar harta disciplinelor, cu subdiviziunile si categoriile ei 
nelámurite si uneori interşanjabile este adesea greu de înțeles, 
cum la fel de greu de înțeles pare de ce pentru multă vreme 
istoricii lumii antice au fost studiati în cursurile de retorică sau 
de poetică, împreună cu geografii. O catedră de istorie moder- 
nă este încă o noutate la 1750, deşi cărți de istorie modernă se 
scriau deja de secole. Durează mult până când disciplinele 
care se ocupă cu realități prezente sunt admise în spaţiul 
academic. Teologia face excepție aici, fiindcă, deşi se crede că 
are o importanţă fundamentală pentru existența umană, rămâ- 
ne, în ultimă instanţă, o ştiinţă a eternității şi temelia univer- 
sitátii medievale, deşi Hegel comentează cumva dezamăgit, la 
începutul Științei logicii, cá teologia renuntase în vremea sa 
la vechea metafizică în schimbul „erudiţiei istorice”!. Avea 
dreptate, fiindcă în secolul XIX morbul surselor şi-al criticii 
istorice va distruge dinăuntru legitimitatea discursului 
teologic. 

Universitățile vechi au într-adevăr ca scop conservarea 
tradiției şi numai pe ea o conservă — desi „conservă” este un 
cuvânt prost ales. Un cuvânt mai bun ar fi, mai degrabă, 
„reconfirmă”. Căci nu toată literatura antică ajunge în sălile de 
curs şi, ce este mai important, ea nu ajunge acolo diacronic. 
Multă vreme, până pe la jumătatea secolului XVIII, ce a ajuns 
în universitățile europene din antici este doar foarte puţin (deşi 
citind mărturiile umaniştilor vechi, eşti surprins de cât de mult 
citeau în afara cursurilor). Literatura şi istoria moderne nu 
există. lar dacă lenta metodă textualistă, care rupea textul în 


1 Hegel, Știința logicii, p. 8. 

părțile lui componente, pentru a-l explica de la cel mai mic 
nivel în sus, se păstra pentru oricare dintre aceste studii, ea n-ar 
fi permis discutarea a mai mult de două sau trei texte pe an. 

În plus, a existat mereu o selectivitate masivă în actul 
educației europene, care a durat până târziu, textele trebuind 
adesea să răspundă mai multor exigente, dintre care prima era 
cea pretins morală: ce se studia trebuia să nu invite la 
nerespectarea normelor scrise sau nescrise ale societăţii. Ideea 
că studiul literaturii antice te pregăteşte pentru viață, fiind în 
acelaşi timp cel mai sigur drum spre o profundă edificare 
spirituală e mai veche decât Erasmus şi avea să fie preluată, 
prin contagiune disciplinară, şi de noua filologie de secol XIX, 
care — la fel — o va clama, dar fără să ştie exact ce înseamnă. 
A doua exigență era şi mai interesantă: materialul trebuia să 
fie transferabil pedagogic, trebuia să dea, deopotrivă, o lecţie 
şi să funcționeze si ca exemplum stilistic, retoric etc. 

Până la apariția muzeului şi a arhivei, până adică spre 
sfârşitul secolului XVIII, conservarea culturală în sensul în 
care o înțelegem astăzi era mai degrabă o practică privată şi 
eficiența ei varia în funcţie de soarta particulară a practi- 
cantilor. Bibliotecile universitare — acum instituţii cu cele mai 
exhaustive colecţii din lume — erau mici, prost îngrijite, cu 
programe impracticabile si adesea nefrecventate; cea 
Bodleiană, deşi bogată, aproape că nu avea cititori la jumá- 
tatea secolului XVIII'. Prima bibliotecă universitară euro- 
peană care primeşte finanțare pentru achiziția de cărți este 


1 Brodrick, G. C., A History of the University of Oxford, p. 175. 

Góttingen, si asta abia in secolul XVIII! si, desi colegiile 
pariziene aveau bibliotecile lor individuale, universitatea 
pariziană nu obţine una decât la mijlocul aceluiaşi secol? — 
poate cel mai bun indicator al faptului că vechea universitate 
nu era un loc al căutării de informaţie, cât al fixării unei 
tradiții. 

Rolul universităţii a fost partial unul de conservare — aşa 
cum a fost parţial unul de propagandă religioasă sau de instru- 
ment pedagogic al puterii ori de important actor economic sau 
de centru de activitate intelectuală; dar tocmai acest din urmă 
rol, cu care suntem învăţaţi să o asociem, începe să decadă la 
sfârşitul secolului XVII, odată cu accelerarea revoluţiei 
ştiinţifice moderne. 

Deşi rezumată aici într-o manieră prea generală şi meri- 
tând mai multe nuanțe, filologii secolului XIX, clasici şi 
moderni deopotrivă, sunt conştienţi de această istorie secu- 
lară a umanismului şi numai pe fondul ei si al insatisfactiei 
moderne față de ea poate fi înţeles ce transformări funda- 
mentale au loc în câmpul filologic începând de-atunci — căci 
vechea universitate nu mai poate să țină piept modernității 
ştiinţifice şi va fi regândită din rădăcini. Nimeni nu bănuia la 
1800 că această regândire se va dovedi în ultimă instanță în 
favoarea ştiinţelor şi filologiei moderne, în speță a studiului 
literar aşa cum îl ştim astăzi. Acest studiu nu era — nici 


! Grafton, What Was History, p. 191. 

? Liard, Enseignement supérieur en France, vol. 1, p. 43, unde se 
observă cá in toată Franţa „Bibliotecile sunt puţine, şi mai puţine sunt 
colecţiile ştiinţifice.” 

n-avea cum să fie — propriu-zis cartezian, dar se simte în 
produsele sale libertatea modernă a scepticismului față de 
pioşeniile textualiste ale vechii filologii şi nevoia conştienti- 
zată de a regândi literatura însăşi pe noi coordonate, care s-au 
întâmplat să fie nu doar diferite metodologic de cele vechi 
umaniste, dar şi impuse pe fondul unei înțelegeri filosofice 
cu totul diferite a istoriei culturale (care pentru prima oară e 
gândită ca istorie). Ce urmează este o descriere a transfor- 
mărilor deopotrivă politice, intelectuale, sociale şi mai ales 
filologice care au făcut posibilă această schimbare. 


Capitolul 1 
Confuzia disciplinară in universitățile 
occidentale la sfârşitul Luminilor 


[...] esprit inquiet & remuant de ce siècle 
qui bouleverse tout à chaque génération. 


Rousseau, Emile 


Ínainte de reforme 


La sfârşitul secolului XVIII, oficialii educației din Prusia 
se gândeau serios să închidă universitățile, revoluționarii 
francezi o făcuseră deja, iar celor două universități engleze li 
se cereau reforme din toate taberele politice. În spaţiul ger- 
man, multe dintre universități aveau la 1750 mai puţini 
studenti decât avuseseră înaintea Războiului de 30 de ani, iar 
Oxford şi Cambridge au revenit la media de înmatriculări din 
secolul al XVII-lea abia în 1829!. Mai ales facultăţile de litere 
sufereau din cauza lipsei de studenți, pentru că educaţia în 
trivium pe care fuseseră obişnuite s-o ofere până de curând era 
oferită acum de colegii, iar multi studenti alegeau să se înscrie 


1 Charle, Christophe, „Patterns”, în Riiegg, A History of the University 
in Europe, vol. 3, p. 54. 


Filologii | 41 


dupá finalul colegiului direct la facultátile inalte!, dacá nu mai 
prestigioase, măcar mai lucrative, dovedind încă o dată cá 
scopul perceput al universităţii era fie să profesionalizeze în 
vederea câştigului financiar, fie, cum se întâmpla în Anglia, să 
reprezinte o etapă de socializare educată înainte de angajarea 
în treburile publice. Ştim de la biografii lui Kant, de pildă — 
care preda doar cu un certificat de magistru, căci nu exista 
doctorat în arte? —, cât de diverse erau cursurile pe care trebuia 
să le țină şi cât de puţini studenti veneau uneori la ele, o 
frustrare suficient de mare s-o țină minte până spre sfârşitul 
secolului, când scrie, în Conflictul facultăților, că sarcina 
facultății filozofice este să le critice pe toate celelalte, care sunt 
mai degrabă şcoli pentru pregătit oameni de afaceri decât 
întreprinderi întru cunoaştere. Această „ardere a etapelor” e 
cumva opusă situației pe care o cunoaştem din Renaştere, când 
majoritatea studenţilor se opreau cu studiile după ce-şi luau 
bacalaureatul, cu doar doi ani de studiu colegial, pentru că 
acest prim stagiu era considerat pregătire îndeajuns pentru o 
carieră ecleziastică sau pentru diverse poziţii oficiale, lucru 
care făcea din facultatea de arte cea mai numeroasă şi, în 
virtutea acestui lucru, cea mai influentă dintre facultăți. 

În ciuda avansurilor ştiinţifice ale Luminilor, universi- 
tátile par blocate în secolul XVIII într-un trecut al cunoaşterii 
în care se menţin în parte fiindcă profesorii, care în unele 
spații germane stabilesc adevărate dinastii universitare, 


! Clark William, Academic Charisma..., p. 82. 
? Hofstetter, Michael, The Romantic Idea of University, p. 4. 
? Sottili, Agostino, Humanismus und Universitátbesuch, pp. 11-12. 

rezistă încercărilor de reformă din frica de a nu-şi pierde 
privilegiile, în parte pentru că tot ei — cum se întâmplă în 
Anglia — văd în catedrele lor sinecuri şi nu le folosesc decât 
ca resursă financiară, fără să predea decenii de-a rândul, dar 
şi din cauza proastei finanţări din partea statelor, care par 
mai dornice să impună studenţilor coduri de conduită decât 
să ceară universităţilor să se reformeze. Ludovic al XIV-lea 
fusese în mod special atent să ceară facultăţilor de drept din 
regat să păstreze registre exhaustive ale tuturor studenților 
care le călcau pragul şi ale cursurilor pe care le urmau!, iar 
în Palatinatul Elector şi Saxonia se cer rapoarte lunare de la 
Heidelberg, respectiv Wittenberg, în vreme ce universităţile 
prusiene trebuiau să trimită în secolul XVIII listele de 
cursuri — die Vorlesungsverzeichnisse — autorităților’, o 
datorie de care unele dintre ele se achită cu meticulozitate. 
Birocratia universitară era şi ea tot mai avansată: înainte de 
înscriere la colegiul papei, Carlo Goldoni povesteşte că, deşi 
nu intenționa să studieze decât drept civil, i se ceruseră certi- 
ficate de burlăcie şi de botez, dovezi de bună purtare şi ga- 
rantia tonsurii, toate lucruri pe care trebuia să le dobândească 
de la autorităţile oraşului natal, şi pe care le şi obține, deşi prin 
intervenţii“. Unde cu câteva secole în urmă era de-ajuns să te 
prezinti în fata rectorului — care era un reprezentant al 
studenților — şi să plăteşti o taxă, la Sorbona se cer acum 
certificate de naştere şi dovezi de studii anterioare.^ 


! Kagan, art. cit., p. 39. 

? Clark, William, op. cit., p. 52. 

3 Vezi Goldoni, Memorii, pp. 40-42. 
^ Liard, op. cit., vol. 2, pp. 44-45. 

Controlul statului asupra universităților si educaţiei în 
genere va creşte constant în timpul secolului al optsprezecelea, 
când se regândesc legislații, se înființează autorități de supra- 
veghere şi se birocratizează uşor procesul de decizie — deşi 
domeniul se dovedeşte foarte inerţial şi greu de normat: 
Cambridge şi Oxford vor accepta reforme serioase abia după 
1850, în Berlin, la 1780, sunt peste o sută de şcoli neoficiale, 
stâmind oprobriul tuturor celorlalte care se văd lipsite de 
fonduri!, iar Universitatea Imperială napoleoniană nu va putea 
să aducă şcolile iezuite sub ierarhia universitară, mai ales pe 
cele din provincie, unde învățământul religios era preferat 
celui laic de stat (un conflict religios care va încerca în diverse 
forme administraţia franceză până în anii 1870). 

Vor exista serioase opoziții filosofice şi religioase în fata 
ideii că cetățeanul e menit pentru stat, mai ales printre anti- 
iluminiştii germani cu pregătire teologică: pentru multi, acest 
civism docil va fi de neconceput; ideea că şcoala cade în 
sarcina statului şi nu a comunităţii locale sau a bisericii este 
nouă, cu obârşii într-o formă de gândire politică socializantă, 
care încă nu fusese bine articulată. Deşi înstăpânirea statului 
asupra educaţiei se va definitiva târziu, la începutul secolului 
XX, preocuparea pentru uniformizarea curriculará a şcolilor si 
facultăților şi pentru asigurarea calității actului educațional 
prin examene, inspecții şi evaluări repetate îşi are rădăcinile în 
acest secol, o preocupare motivată nu numai de fantezii 
disciplinare foucauldiene, ci şi de nevoia de a da coerenţă şi 
previzibilitate unui sistem de învățământ cu administrații 


1 Maynes, Mary Jo, Schooling in Western Europe, p. 48. 

Tnvechite si haotic. E adevárat cá preocuparea aceasta poate 
lua şi forme extreme: după Revoluţie, în Convenţie se discuta 
în mod serios, de pildă, dacă nu cumva copiii ar trebui preluaţi 
de statul francez şi crescuţi în case comune! şi dintre multele 
discursuri parlamentare din Adunarea Constituantă şi Con- 
ventie, rareori se ridică vreo voce împotriva ideii că invátá- 
mântul ar trebui să cadă fundamental în sarcina statului. La 
extrema cealaltă, Fichte va sugera mai târziu că, de vreme ce 
apariția cărților a eliminat nevoia de profesori, universităţile ar 
trebui desființate cu totul. Conflictul acesta între o educație 
gândită de stat şi în sprijinul lui si una „liberă”, a comunităților 
care vor să-şi educe copiii în convingerile locale şi să-i ferească 
de mâna lungă a autorității şi de pretențiile ei doctrinare, va fi 
definitoriu pentru secolul XX, deşi în ultimă instanță toate 
țările europene vor accepta etatismul ca fapt împlinit. 

O altă cauză, mai interesantă, a declinului cunoaşterii în 
universități este însă că centrul intelectual al țărilor vestice se 
mutase în academii, saloane, societăţi regale sau de amatori, 
cafenele şi cluburi. Joseph Priestley, de pildă, care nu are 
pregătire de chimist şi care-şi petrece mare parte din viață 
intrând şi nereuşind să mai iasă din controverse religioase, îşi 
face majoritatea experimentelor fiind susținut de industriaşi şi 
comercianţi scoțieni. Deşi nu predase niciodată într-o 
universitate, istoria lui a ştiinţei electricității ajunge manualul 
standard în curriculumul de filozofie naturală la Yale înainte 
de sfârşitul secolului?. 


! Dubarle, Eugène, Histoire de l'Université de Paris, p. 319. 
? Johnson, Steven, The Invention of Air, p. 34. 

O carieră în litere sau în stiinte nu erau, judecate după 
standardele de astăzi, cele mai previzibile, tocmai pentru că nu 
erau aproape deloc institutionalizate — primii enciclopedisti 
intră târziu în Academia Franceză şi nu întotdeauna cu 
uşurinţă: Marmontel, care se loveşte de opoziţie, se vede 
nevoit să facă apel la autoritatea regelui!, iar Diderot insista 
tot pe-atunci că mediul academic francez n-ar fi fost în stare 
să producă ceva similar Enciclopediei?. Ar fi crezut acelaşi 
lucru poate şi despre cel englez, unde o propunere de a i se 
oferi un loc în Royal Society e respinsă din cauza perceputei 
sale radicalitáti.? Multi dintre scriitorii englezi, ca Gray, Pope, 
Smollett sau Defoe, nu au studii universitare, iar cei care le au 
adesea le regretă“, povestind despre timpul pierdut în 
venerabile colegii. Nici oamenii de ştiinţă care totuşi fac parte 
din colegii, ca Henry Cavendish, nu depind de universități 
pentru experimentele lor ştiinţifice, pe care le organizează 
extra muros, făcând astfel ca bună parte din activitatea 
ştiinţifică de avangardă să nu aibă efect direct asupra lumii 
academice din care omul de ştiinţă ar fi putut face parte. 
Lamarck ajunge târziu la botanică, doar după ce eşuează în 
armată şi medicină etc. 


! Roger Chartier, în Vovelle, Michel, Omu/ Luminilor, p. 120. 

? Apud Goodman, Dena, The Republic of Letters, p. 25. 

3 Jacob, Margaret, The Cultural Meaning of the Scientific Revolution, 
p. 155. Membrii societății se gândeau la ei înşişi ca la o „society of 
Gentlemen, of all Ranks and Professions”. 

^ Brodrick, G. C., A History of the University of Oxford, p. 175. 

5 Willis, The Universities of Europe, p. 80. 

Adam Smith, analizând sistemele universitare europene 
într-un capitol din Avutia națiunilor, explică nu doar în ce fel 
misiunea lor pedagogică fusese coruptă de-a lungul vremii, 
dar şi rezistenţa lor la ştiinţele cele noi şi dă un bun rezumat 
pentru atitudinea generală a intelectualitátii europene active 
față de vechile instituţii: 


Îmbunătăţirile care în timpurile moderne au fost aduse 
câtorva ramuri ale filozofiei n-au fost — în cea mai mare 
parte — făcute în universități, deşi câteva şi-au găsit locul 
şi-acolo. Cele mai multe universităţi n-au fost foarte 
domice să adopte aceste îmbunătățiri după ce-au fost 
făcute; câteva dintre aceste societăți învăţate au ales să 
rămână, vreme îndelungată, sanctuare în care sisteme 
revolute şi prejudecăţi arhaice au găsit adăpost şi protecţie 
după ce-au fost alungate din toate colţurile lumii. În 
general, cele mai bogate şi înzestrate universităţi au fost şi 
cele mai lente în a adopta aceste îmbunătăţiri şi cele care 
s-au opus cu înverşunare oricărei schimbări serioase aduse 
planului de educaţie consacrat.! 


Scriitorul începe de altfel să fie o figură mai carismatică 
decât savantul, nu în ultimul rând pentru cá este mai 
abordabilă şi mai vizibilă, mai aptă să discute critic despre 
prezentul acestui secol retrograd, în care actorii morti, în 
Franţa, erau încă înmormântați în gropile comune din afara 
oraşelor. Scriitorii sunt cu puține excepții mai deschişi expe- 
rientei dialogului cu publicul decât universitarii şi eruditii care 
au rămas izolați fie în spatele zidurilor universităţii, fie în 


1 Smith, Adam, The Wealth of Nations, p. 770. 

spatele dificultăţilor închipuite sau reale ale disciplinelor 
proprii, iar numărul lor creşte considerabil în această perioadă 
dintre 1750 şi 1789, atât în Franţa (numărul autorilor din 
recensăminte creşte de la puţin peste 1000 la puţin sub 3000 
în doar 40 de ani), cât şi în Germania (unde creşte de la 3000 
la 11 000 în aceeaşi perioadă). Din raţiuni economice, scriito- 
rii încep să aibă nevoie de o mult mai mare deschidere față de 
public, de care depindeau nu rareori, un public de care 
savantul universitar salariat se poate lipsi, deşi nici univer- 
sitarii nu sunt indiferenți la beneficiile pecuniare ale bunului 
renume. În cazul în care scriitorul însuşi nu e un aristocrat 
autonom financiar sau unul dintre profesioniştii de robă ori fiii 
de comercianţi cu rente viagere, de la 1700 în sus, începe să 
funcţioneze o înțelegere nescrisă între scriitor, mai ales în rolul 
lui de romancier, şi publicul pe care adesea nu-l cunoştea şi nu 
mai poate să-l prevadă — cum se întâmpla încă, de pildă, la 
1500, când umaniştii ştiau bine pentru cine scriu şi cine ar 
putea „să asculte” —, căci acest public devenise, odată cu 
alfabetizarea, tot mai divers şi, odată cu circuitul international 
al cărţii în Vest, tot mai îndepărtat. Unele cărți de ficțiune din 
această perioadă cunosc adevărate distribuții de masă, de 
neconceput cu un secol în urmă, deşi în comunităţile rurale ele 
circulă în forme condensate: Robinson Crusoe, de pildă, există 
în 151 astfel de versiuni în întreg secolul XVIII. În general în 


1 Roger Chartier, in Vovelle, op. cit, pp. 107-110. Cu menţiunea cá 
autor aici poate să însemne inclusiv jurnalist. 

? Jonathan Rose, The Intellectual Life of the British Working Classes, 
p. 107. Moll Flanders, Gulliver's Travels sunt la fel de faimoase. 

secolul XVIII numárul cártilor publicate depáseste abilitátile 
de sistematizare ale vechilor organizații scolastice şi amenință 
Republica Literelor dinăuntru cu fragmentarea a ceea ce Chad 
Wellmon numeşte vechiul „imperiu al eruditiei". Numai în 
Germania numărul periodicelor creşte de la 58 la 1225 în doar 
o sută de ani!. 

Chiar şi în aceste condiţii, scriitorul secolului al optspre- 
zecelea, la fel ca umanistul de la 1500, trebuie încă să fi învăţat 
bine cutumele puterii, dacă nu pentru a-şi apropia toti 
potentatii, atunci măcar pentru a-şi asigura protecția unora în 
fata altora, cum atât de bine ştia s-o facă Voltaire si cum 
fuseseră nevoiţi să o facă multi alții, din simplul motiv că nici 
numărul cărților vândute, nici faima, nici profesionalismul nu 
te păzeau de cenzură, de arest, de exil sau — o frică mai reală — 
de sărăcie în secolul despotismului luminat (unde chiar şi la 
1790, majoritatea scriitorilor n-ar fi putut trăi decât în cazuri 
fericite de pe urma cărţilor publicate). 

Universitarii aveau în schimb privilegii de statut, pe care la 
procesiunile tradiționale care marcau începutul anului şcolar 
le afişau simbolic, umblând pe străzile oraşelor în robe 
solemne — episcopi, decani, rectori, studenti, într-o ordine 
care, după cinci secole de existență universitară, trebuie să fi 
devenit la fel de elaborată ca obiceiurile de la curte. Una din 
zecile de anecdote curioase care explică pedanteria acestui 
sistem este povestită aiurea în literatură: un antic obicei 
universitar oxonian, cu numele de Scholastica's Day. 


1 Wellmon, Chad, Organizing Enlightenment, p. 66 pentru datele 
despre periodice. Vezi cap. 2, „The Fractured Empire of Erudition", 
pentru o imagine de ansamblu asupra inflatiei cunoasterii in Lumini. 

Scholastica's Day fusese o zi de marti din 1354, care se 
lăsase cu aproape nouăzeci de morti, în urma unui conflict 
între orăşeni şi studenți, pornit — cum n-ar trebui să ne mire în 
oraşele universitare — într-o tavernă. În urma procesului care 
urmează, regele găseşte oraşul vinovat şi cedează multe dintre 
drepturile acestuia din urmă corporației universitare, inclusiv 
controlul asupra pieţei, adăugând fostelor privilegii altele noi, 
pentru a convinge comunitatea academică sceptică să revină 
la cursuri. Oraşul e amendat, iar primarul, însoţit de alti şaizeci 
de notabili locali, obligaţi să participe în fiecare an la o 
comemorare a răscoalei, în cursul căreia trebuiau să lase bani 
la altar. Când unul dintre primarii de la începutul secolului 
XIX, cinci sute de ani mai târziu, refuză să plătească cei 
şaizeci de peni, universitatea nu numai că îl dă în judecată, dar 
şi câştigă procesul!, pentru ca să accepte să cedeze acest drept 
pur simbolic abia în 1825. 

Acest comportament de ghildă, bazându-se pe o lungă 
memorie instituțională pe care numai biserica şi monarhia o 
puteau întrece, va fi unul dintre multele capete de acuzare 
împotriva universităţilor şi-n Germania, unde se reproşează 
universităţilor die gothische Form und das Zunftweser? — 
apucáturile medievale. El poate fi observat si in sutele de 
cataloage de cursuri de la Góttingen, Leipzig, Freiburg în care 
teologia este mereu listată prima, chiar şi după ce încetează să 


1 Povestea pe larg se găseşte şi în Oxford City Documents, pp. 245-247, 
însoţită de decizia regală şi o serie de epistole ale vremii. Vezi şi 
Brodrick, op. cit., p. 190, despre procesul din secolul al XIX-lea. 

? Engels, apud Kópke, Die Gründung des Kóniglichen..., p. 21. 

mai fie una dintre facultátile importante. Universitatea euro- 
peaná a ştiut întotdeauna să-şi asume propria istorie şi această 
fidelitate rigidă față de propriul trecut — prezentată mereu cu 
mândrie — e unul dintre lucrurile care a făcut-o rezistentă la 
modernizare. 

Nu e de mirare că Spinoza privise cu scepticism rugă- 
mintea de a veni să predea filozofie la Heidelberg, desi primise 
în scris garanția că se va putea bucura de cea mai mare 
libertate, cu simpla condiție de „a nu tulbura religia oficială”. 
Spinoza dăduse două motive pentru refuzul său: primul era că 
pentru a preda ar fi trebuit să renunțe la „cercetarea filozofică”, 
de unde înțelegem că cercetarea şi o poziție pedagogică i se 
păreau incompatibile. Al doilea era că indiferent cât şi-ar fi 
limitat observaţiile în privinţa religiei, ştia foarte bine din 
experiența personală că zelul religios al unora i-ar fi făcut 
oricum să critice orice ar fi spus, „indiferent cât de corect ar fi 
fost spus”!. Desigur, nici măcar această formă de autonomie 
limitată, înțeleasă ca libertate de a gândi ce vrei şi de a spune 
ce se poate, nu le fusese oferită vreodată intelectualilor euro- 
peni în universități şi ea n-avea să le fie oferită nici după ce 
universitatea încetează să mai fie o instituție preponderent 
religioasă, căci atunci când statul va lua locul bisericii, oficialii 
lui seculari vor redescoperi la rându-le destul de repede 
foloasele cenzurii. 


1 Scrisoarea este citată complet în Pollock, p. 35. Vezi şi Nadler, 
Steven, Spinoza. A Life, pp. 311-314, pentru acelaşi episod. 

Evolutia disciplinelor 


Toate universitățile europene au fost, aşadar, în strânsă 
legătură cu biserica, dar niciunele mai mult decât cele engleze, 
care au şi rămas bastioane ale anglicanismului mult după ce 
universitățile franceze şi cele germane au trecut prin reformele 
decisive de la începutul secolului al XIX-lea. Se estimează că 
în jurul anului 1750, la Cambridge, 90% dintre fe//ows şi 76% 
din absolvenţi urmau să ajungă clerici!. Cum dreptul şi 
medicina erau facultăți cu slabă reprezentare la ambele 
universități, câteodată putând să treacă ani întregi fără să se 
înscrie un singur student?, facultatea de arte rămânea astfel cea 
mai căutată; asta nu înseamnă foarte mult, în condiţiile în care 
înmatriculările la Oxford nu depăşeau 150 de studenţi la 
jumătatea secolului, în vreme ce la Cambridge, în 1760, se 
înscriseseră doar 110 studenţi” (un număr care nu se poate 
compara cu cei 5000 de studenţi ai facultății filozofice 
pariziene de la 1788, dar în ton cu numărul studenților de la 
universităţile provinciale franceze“ sau cu cei în jur de 100- 
150 de studenţi care se înmatriculau an de an la Heidelberg tot 
atunci’). 


1 Gascoigne, John, Cambridge in the Age of Enlightenment, p. 13, 
respectiv Hofstetter, op. cit, p. 3. 

? Winstanley, Denys Arthur, Unreformed Cambridge, p. 62. 

? Pentru Cambridge, vezi Gascoigne, ibidem, p. 21, iar pentru Oxford, 
Brodrick, op. cit., p. 177. 

^ În aceeaşi perioadă, Strasbourg, de pildă, are in jur de 180 de studenti 
inmatriculati anual. Vezi Liard, op. cit., vol. 1, p. 10 şi p. 15. 

^ Eike, Wolgast, Die Universität Heidelberg, p. 75. 

Indiferent de numărul înscrişilor, universitățile engleze 
sunt profund confesionale, lucru care nu rămâne fără rezultat 
dacă ne gândim că una dintre sarcinile zilnice ale tutorelui era 
să țină rugăciunea cu studenții, că arderea de cărți contrare 
religiei era încă o practică obişnuită, că cei din jurisdicția 
universităților puteau fi închişi pentru ateism ori că profesorii 
îşi pierdeau funcția dacă se căsătoreau. Cum era o cvasicer- 
titudine că cei ce vin la universitate o fac pentru a fi trimişi 
mai apoi în ţară în slujba Bisericii Anglicane, absolvirea 
facultății era condiționată de un jurământ pe cele 39 de articole 
de credinţă ale bisericii si de recunoaşterea obedientei față de 
monarh, la care s-a renunţat foarte târziu. 

Asa se face cá multi dintre oamenii de ştiinţă de la 
Cambridge, de pildă, erau preoți la începutul secolului al 
XIX-lea. Charles Darwin, de pildă, nu numai că se gândise să 
urmeze studiile pentru a deveni preot, dar e încurajat în inte- 
resele lui zoologice de un profesor care e la rândul lui preot — 
deşi fiul naturalistului avea să-şi amintească că Darwin era tot 
mai convins în a doua parte a vieţii că studiile sale la 
Cambridge fuseseră „timp pierdut”!. John Conybeare şi John 
Keble, care ocupă catedra de profesori de retorică la Oxford 
într-o perioadă care vede o renaştere a interesului pentru 
medievalitatea anglo-saxonă, sunt ambii oameni ai religiei şi 
au parohii în grijă. E surprinzător că acest tip de confesio- 
nalism nu a afectat mai puternic curriculumul şi lucrurile care 
se citeau în universități. Există încercări ale evangheliştilor de 


! The Life and Letters of Charles Darwin, edited by Francis Darwin, 
vol. 1, p. 165. 

a schimba fata învățământului teologic în Anglia, dar ele 
eşuează. Nici fanatismul religios nu era văzut cu ochi buni, aşa 
că universitatea Oxford, de pildă, poate să voteze expulzarea 
a şase metodişti habotnici la 1760!, în vreme ce Cambridge 
poate să se opună numirii unui profesor de biologie non-an- 
glican la 18182. 

Pe cât de datoare se simt universitățile să păstreze legătura 
cu biserica, pe atât de laxe par să fie în schimb regulile pe care 
le stabilesc în ciclul de studii. Există un consens aproape total 
între istoricii acestor două universități că secolul al XVIII-lea 
reprezintă perioada în care se înregistrează cea mai mare 
scădere în standardele universitare, iar anecdotica pare s-o 
confirme. Exemple de profesori care tin lecţia inaugurală când 
sunt numiți la o catedră, pentru ca mai apoi să nu mai predea 
timp de decenii sunt dese. O catedră de istorie modernă este 
deschisă în 1724 la Cambridge, alături de alte două poziţii 
pentru limbi moderne, care însă devin sinecuri?. Un anume 
Sibthorp, urmaşul lui Dillenius la catedra de botanică de la 
Oxford, nu tine în 36 de ani decât un singur curs^. Adam 
Sedgwick devine profesor de geologie în 1818 — deşi nu ştia 
nimic despre subiect. Era, la rându-i, preot. lar Winstanley 
mai dă alte două exemple: unul al lui William Lax, care, deşi 
profesor de astronomie şi geometrie între 1795 şi 1837, nu tine 


1 Mallet, Charles Edward, A History of the University of Oxford, vol. 3, 
pp. 122-123. 

? Winstanley, Denys Arthur, op. cit., p. 85. 

3 Gascoigne, op. cit., p. 94. 

^ Mallet, op. cit., p. 126. 

5 Garland, Martha, Cambridge Before Darwin, pp. 19-20. 

nici mácar o prelegere, si pe cel al profesorului de filozofie mo- 
ralá, Francis Barnes, care e la fel de absent intre 1813 si 1838.! 

Nu se întâmpla rar ca pe o catedră — fie ea şi de științe — să 
fie mutat un novice al disciplinei sau un complet necunoscá- 
tor. Cataloagele de cursuri de la universitátile germane aratá 
cum un profesor putea să țină lecții de greacă veche, latină, 
arabă, ebraică, hermeneutică biblică, introducere în teologie, 
transferându-se după nevoi de la o facultate la alta, cel mai des 
de la cea de teologie la cea de filozofie. Până în pragul 
Primului Rázboi Mondial, de fapt, se astepta de la profesorii 
de la Yale sá poatá tiná cursuri in aproape oricare dintre 
subiectele primilor ani, de la latină la ştiinţe naturale?. 

Asta ne arată două lucruri ce sunt specifice universității 
premoderne: primul, că standardele de cercetare ori nu existau, 
ori nu erau atât de stringente, şi că profesorul universitar a fost 
văzut până târziu ca educator propedeutic, păzind un mare 
domeniu cognitiv al ştiinţelor, cu tot atâtea intrări câte sunt 
discipline, şi mai puţin ca specialist dedicat (deşi exemplul lui 
Adam Sedgwick e grăitor, căci a început să predea geologie 
fără să ştie nimic, dar şi-a luat munca suficient de în serios încât 
să ajungă un clasic al ştiinţei). Aşa se poate înțelege, în cele din 
urmă, şi propensiunea pentru acea specie curajoasă de 
literatură pe care vechea filozofie o numea „sistem”.* 


1 Winstanley, op. cit., p. 172. 

> Kronman, Anthony, Education "e End, p. 54. 

3 Pe parcursul acestei discuţii trebuie totuşi ţinut minte cá această formă 
de curaj enciclopedic este aproape de sfârşitul existenţei sale istorice, 
fiindcă umanistii universitari europeni începuseră să recunoască încă 
de la 1750 că teritoriul cunoaşterii nu mai poate fi cuprins dintr-o 
singură privire. 

A] doilea este mai important: cá unele stiinte si discipline 
încă nu ajunseseră în acel stadiu al procesului de discipli- 
narizare care să le facă imposibil de abordat de către amatori. 
Acesta este marele avantaj al lipsei de institutionalizare 
ştiinţifică sau al institutionalizárii ei laxe în Anglia: oameni cu 
o educaţie generală, ca Darwin (care dăduse examen de 
absolvire din traduceri greceşti şi latineşti si din părți din 
scriptură)!, oameni fără şcoală, ca Faraday, joacă adesea roluri 
importante în progresul ştiinţific, confirmând una dintre 
intuitiile lui Kuhn, aceea că mai degrabă oamenii de ştiinţă 
tineri, care zu cunosc bine vechea paradigmă ştiinţifică, sunt 
cei care ajută la explodarea ei. 


a. Cursurile de la Heidelberg 


Dar această lipsă de departajare disciplinară, această 
curioasă şi în ultimă instanță productivă babilonie ştiinţifică 
nu este doar un aspect al universităților englezeşti. Pentru a 
urmări trecerea treptată de la vechea universitatea la cea nouă, 
să ne uităm mai îndeaproape la catalogul universităţii din 
Heidelberg între 1784, cu puţin înainte de Revoluţia Franceză 
şi 1819, la un deceniu după înființarea universității berlineze. 

În 1784, teologia încă primează şi are parte de cele mai 
multe cursuri (cursuri exegetice, cursuri de teologie pastorală, 
istoria bisericii, cateheză, omiletică etc.). Urmează dreptul, a 
doua cea mai importantă facultate, apoi medicina şi 
Weltweisheit. Sub Weltweisheit se fac filozofie, logică, 


1 Carroll, Sean, op. cit., p. 21: Alături de întrebări din Noul Testament 
şi opera pastorului William Paley. 

metafizică (de cinci ori pe săptămână în 1784), mineralogie, 
o disciplină numită Zierreich, care probabil e zoologie, 
urmate de secții pentru matematică şi istorie, fiecare cu foarte 
puţine cursuri. Mai există o secţie specială, destinată studiilor 
pe care azi le-am numi vocationale şi care era de mare im- 
portanță economică, sub denumirea de Sfaarswirtschaftliche 
Wissenschaften (agricultură veterinară, finanţe, administra- 
ţie). Undeva la finalul catalogului sunt enumerate limbile 
moderne (franceza şi italiana) şi călăria sau dansul care, spre 
deosebire de alte materii, rămân decenii întregi în catalog, de 
unde se înțelege că aveau mare căutare. 

În 1785, singurul lucru notabil e că chimia se mută de la 
medicină la filozofie. În 1786, se adaugă la matematică 
hidraulica, hidrotehnica, mecanica. Iar diplomaţia, care fusese 
în urmă cu doi ani studiată la filozofie se mută acum sub 
intrarea „Istorie”. Metafizica scade la patru ore pe săptămână. 
În 1788, mineralogia, chimia şi zoologia (acum redenumită 
Thiergeschichte) sunt tot la filozofie, pentru ca un an mai 
târziu să-şi facă apariţia tot aici un curs care o să devină tot 
mai frecvent: Naturlehre, mit experimente, şi care e, de 
asemenea, foarte căutat în Anglia, unde există o catedră de 
chimie la Cambridge încă din 1703, al cărei profesor ţine 
sesiuni publice de experimente.! 

În 1789, catalogul rămâne nemodificat, dar apare mentiu- 
nea: „Prof. Zauth este dispus să ofere lecţii în fiecare disciplină 
filozofică”, care ilustrează ideea universitarului bun la toate, 
discutată mai sus. În vara lui 1790, pentru prima oară, apare 


1 Un italian, Francis Vigani, vezi Gascoigne, John, op. cit, p. 63. 

intrarea Philologie, cu două cursuri, unul pe Xenofon şi unul 
pe limba şi literatură engleză. În 1792, la filologie se discută 
Cicero şi scriitorii englezi, iar vara Tacit. Dar, ca să ne 
amintească totuşi cât de naive sunt încă unele abordări, la un 
curs de economie se vor ilustra trăsăturile agriculturii ger- 
mane, prin comparaţie cu cea romană, pornind de la Vergiliu; 
stranie reminiscență a vremurilor când Ramus, cu două sute 
de ani înainte, preda fizica după /g/oge şi astronomia după 
Visul lui Scipio. 

În 1793, numărul cursurilor filozofice creşte la nouă, iar la 
filologie se discută unele dintre dialogurile lui Platon. În 1796, 
mineralogia se mută la economie, iar denumirea de „filologie” 
dispare, fiind înlocuită de Sprachkunde, unde se predau acum 
caldeeană, ebraică şi greacă veche, precum şi un curs despre 
Cicero. În următorii cinci sau şase ani, în şi din intrarea 
Weltweisheit apar şi dispar discipline (ca pedagogia sau fizica 
sau psihologia empirică) şi creşte numărul cursurilor dedicate 
istoriei naționale. Abia în 1804 se revine la denumirea de 
„filologie” şi încep, tot de-acum, să intervină schimbările mai 
drastice: pentru prima oară, de pildă, apare o istorie generică a 
literaturilor vechi. Se discută //iada, Cicero în privat, iar 
numărul limbilor moderne predate creşte. 

În 1805, ce înainte era filozofie, matematică, filologie e 
reunit acum sub denumirea de „Secţiunea generală”. Profe- 
sorul Koch predă estetică de trei ori pe săptămână şi apar 
cursuri de anatomie comparată (dar nu la medicină, ci la 
filozofie), probabil sub influența faimoaselor cercetări din 
Franţa ale lui Cuvier. În noua secţie, filologia de până atunci 

ia numele de „filologie veche”, iar numărul cursurilor dedicate 
se măreşte considerabil: se discută Cicero, Platon, liricii greci 
si Pindar. Se tine, tot aici, un curs de arheologie romană. Se 
discută Epictet, Aristofan şi Titus Livius. 

În 1807, annus mirabilis, toate cursurile filologice sunt 
incluse sub marea umbrelă a lui Phi/o/ogischer und 
humanisticher unterricht, împărţite în: filologie orientală si 
filologie clasică, împărțită la rândul ei în alte subsectiuni, 
dintre care cele mai importante sunt poate seminarele 
destinate analizei aplicate a câte unui autor antic. Diferite însă 
de acest ciclu filologic, apar cursuri de literatură germană şi de 
istoria poeziei, un bun detaliu de departajare instituțională, 
căci arată — cum se va vedea — că le era dificil vechilor filologi 
să comaseze studiul lui Terentiu cu cel al unui poet national 
pe care ar fi avut, poate, toate motivele să-l aprecieze, dar care 
rămânea totuşi neclasic şi prin aceasta nu întotdeauna 
pedagogizabil. 

Un an mai târziu, diviziunea e din nou schimbată, de data 
asta definitiv. Întreaga facultate poartă numele de facultate de 
filozofie (Phi/osophie), împărțită în nu mai puţin de şase 
subsectiuni: 

1. Enciclopedia generalá si istoria stiintelor; 

2. Ştiinţele filozofice (însemnând istoria filozofiei, 

psihologie, logică, estetică etc.); 

3. Filologie (aceeaşi împărțire ca în anul dinainte, cu 

seminare, limbi moderne etc.); 

4. Bildende Kunste, sub care sunt incluse teoria esteticii, 

pictură, muzică, caligrafie; 

5. Stiinte matematice (aritmetică, geometrie, mecanică, 

hidraulică); 

6. Istorie naturală (Naturkunde), unde se fac chimie, 

mineralogie, fizică şi un curs de igienă. 

În următorul deceniu, unele cursuri apar şi dispar, 
distribuţia altora se mai schimbă, din când în când se mai 
intercalează cursuri de utilitate practică (cum să scrii scrisori, 
cum să declami), care amintesc de cele din şcolile umaniste, 
dar structura rămâne în mare parte aceeaşi. La finalul acestei 
perioade, lista autorilor şi subiectelor studiate (în 1819) este 
într-adevăr cuprinzătoare: se fac Xenofon, Demostene, 
Aristofan, Propertiu, Salustiu, Catul, Tibul, Herodot (la 
seminar), un curs de mitologie comparată, o istorie a literaturii 
latine, o istorie a literaturii naționale germane şi se discută 
filozofiile lui Kant, Fichte, Schelling şi Hegel, dovedind că 
abia acum mişcările intelectuale care începuseră cu Lessing şi 
Winckelmann îşi găsesc debuşeu institutional şi anunță 
începutul secolului filologiei şi filo-clasicismului academic, 
marcând trecerea definitivă spre o educație recognoscibil 
modernă, chiar dacă încă prinsă în vechi tipare medievale de 
distribuţie gradată şi nu atomizată a cunoaşterii, căci încă se 
vede — chiar si în această selecție — menţinerea iluziei cá 
oricare dintre ştiinţele importante poate duce la oricare alta. 

E greu de spus când anume în aceste decenii se produce 
ruptura de vechiul mod de a gândi instituțional disciplinele şi 
care a fost factorul determinant care a condus la ea — să fi fost 
Revoluţia Franceză, care n-a lăsat nici spațiul german indi- 
ferent, având în vedere că aproape jumătate dintre 

universitátile germane au dispárut dupá rázboaiele napoleo- 
niene!? Filozofia kantianá, ce-a încurajat prin succesul ei un 
criticism ştiinţific şi mai intrepide curiozitáti epistemologice? 
Idealismul, cu noua metafizică a conştiinţei si tuşele lui 
naţionaliste? Factorul sau factorii aceştia nu pot fi însă tipic 
germani, pentru că în aceeaşi perioadă vedem un acelaşi fel de 
departajare (deşi mai puţin articulată pe linie umanistă) şi în 
Franţa — de unde trebuie bănuit că schimbările ştiinţifice şi 
mentalitare care au stat la baza noii universităţi de cercetare 
sunt paneuropene. Cert este însă că, dacă le comparăm cu 
catalogul din 1784, în cele de după 1808 schimbările sunt 
drastice şi — mai important — ele se anunţă înainte de înființarea 
universității din Berlin, care găseşte câmpul disciplinar deja 
scindat şi situat. Învăţământul filologic, filozofic şi ştiinţific 
nu numai cá se disjung unele din altele, dar iau fiecare 
amploare, cunoscând alte disjungeri interne şi, dacă nu se 
profesionalizează definitiv, măcar încep să-şi pregătească de 
pe-acum acea specializare pe care intelectualul contemporan 
pretinde atât de des că o regretă. 

Universitățile engleze vor trebui să mai aştepte decenii 
până să cunoască progrese similare, dar majoritatea discipli- 
nelor de la Heidelberg există deja şi-n Anglia, chiar dacă nu 
toate în universitate. Celelalte universități germane confirmă, 
cu diferenţe locale, această evoluţie. La Freiburg, cursurile de 
fizică şi de filologie apar cu un deceniu mai devreme, deşi — 
fiind vorba de o universitate mai mică — nu vor cunoaşte până 


1 Nouă dintre ele erau catolice, vezi Howard, Thomas Albert, Protestant 
Theology and the Making..., p. 134. 

la 1810 împărţirea tot mai sofisticată a celor de la Heidelberg, 
aşa cá în 1808, de pildă, găsim matematica, fizica, ştiinţele 
naturale, istoria veche în acelaşi loc. La Leipzig, între 1810 şi 
1819, se schimbă de trei ori structura cursurilor, filologia 
mutându-se când la ştiinţele lingvistice, când la cele istorice, 
subsumate la rându-le ştiinţelor generale empirice (sic), care 
fac opoziţie ştiinţelor generale rationale (ca filozofia si 
matematica). lar la Góttingen — care este în acest secol o 
remarcabilă excepţie — există un seminar filologic (cel al lui 
Heyne) încă din anii 1760 (în 1765, acolo se discută două 
piese de Euripide, zece ani mai târziu Odiseea etc.). 

Cel mai interesant aspect al acestor schimbări este că mate- 
matica şi ştiinţele continuă să rămână subsumate facultății de 
filozofie în Germania până foarte târziu, în unele cazuri până 
în secolul XX!, atât de mare e credinţa că filozofia poate să 
ofere tuturor acestor discipline o coerență suprastiintificà. 
Situaţia e şi mai neobişnuită la Cambridge, unde examenul de 
absolvire la facultatea de filozofie consta numai din teste 
matematice. Numai dacă erai dintr-o familie nobiliară erai 
scutit de aceste examene?. Curriculumul aici nu era bazat atât 
pe clasici, cât pe Newton, Locke şi elemente de filozofie 
morală, iar când în sfârşit se decide organizarea unei 
examinări separate pentru studenții care vor să se specializeze 
în studii clasice, în 1824, se introduce şi condiţia de a nu putea 


1 Vezi Charle, Christophe, Patterns, în Rüegg, op. cit., p. 47: Kiel, Köln 
şi Marburg păstrează un departament filozofic nediferentiat până în 
1960. 

? Gascoigne, op. cit., p. 203. 

sustine aceste examene dacă mai înainte n-au fost susținute 
cele de matematică!, ducând la neverosimila situaţie de a fi 
avut generaţii de preoți fără prea multă aplecare pentru 
patristică, dar matematicieni abili. Situaţia nu se schimbă 
decât cu greu, cu mici concesii făcute clasicilor? 


b. Sorbona și Revoluţia 


Acest interval de treizeci de ani, care e în primul rând unul 
de mari schimbări sociale, vede şi cele mai mari schimbări 
instituționale în câmpul disciplinelor — coincidenta e imposibil 
de ignorat. Întrebarea despre care dintre aceste schimbări 
premerge celeilalte şi dacă istoria determină în ultimă instanță 
cunoaşterea este mai degrabă un exercițiu filozofic despre 
cauze precedente, ce poate fi împins ad infinitum, dar cea mai 
evidentă astfel de legătură pe filieră socială se vede în Franța, 
unde noile partide revoluţionare fac o politică de stat din 
încurajarea ştiinţelor. 

Aici, situaţia va fi diferită tocmai din pricina Revoluţiei. 


1 Ibidem, p. 159. 

? Care la Oxford primeau totuşi mai multă atenţie. Autorii citiți aici la 
sfârşitul secolului XVIII pentru primul curs de patru ani sunt: Salustiu, 
Xenofon, Vergiliu, Homer, Cezar, Cicero, Titus Livius, Horaţiu, Tacit, 
Sofocle, Demostene, Platon (vezi Mallet, op. cit, p. 134). Vezi şi 
Garland, Martha, op. cit, p. 116: „În 1822, un consiliu universitar 
recomandă ca examenul de absolvire să consiste din lucrările lui Euclid, 
aritmetică şi algebră simplă, Evidences... şi Moral Philosophy ale lui 
Paley, Essay on Human Understanding de Locke, primele şase cărți din 
Iliada, şi Eneida. Au fost făcute ajustări superficiale acestei scheme de 
examinare în 1828, 1836 şi 1843, dar materia n-a fost nicicând 
substanţial schimbată, nici standardele ridicate.” 

La 1789, dintre cele 28 de colegii care existaseră în Paris 
în secolul al XV-lea, numai zece mai erau functionale!. Pe 
parcursul Secolului Luminilor, monarhia dă fonduri generoase 
pentru înfiinţarea de noi catedre: în 1721 se deschide una de 
limbi orientale”, care urma să pregătească oficiali şi ambasa- 
dori pentru relaţiile cu Levantul, iar în 1730, regele înființează 
o academie de chirurgie, cu nu mai puțin de patruzeci de 
profesori?, care avea să se dovedească mai competentă decât 
facultățile de medicină din ţară, unde educaţia putea să fie 
deplorabilă; Diderot glumea că, ieşit de pe băncile facultăţii, 
n-ai fi putut ajunge doctor cu experiență decât după o lungă 
serie de asasinate^ — cumpărarea de diplome era de altfel o 
practică răspândită în secolul al XVIII-lea şi studenții rareori 
picau examenele”. 

Facultatea de arte continuă, însă, la Sorbona, o universitate 
încă profund medievală, să fie una dintre cele mai importante: 
la jumătatea secolului, ea numără şaizeci de doctori, dintre 
care o treime sunt filozofi, o treime lucrează in belles-lettres 
(ceea ce am numi umanioare azi) şi o treime se ocupă de 


1 Richomme, Charles, Histoire de l'Université de Paris, p. 127. 

? Ibidem, p. 190. 

3 Dubarle, Eugene, op. cit., p. 259. 

^ Apud Liard, Louis, op. cit., p. 77 şi urm., pentru o descriere a stării 
învățământului medical în epocă. Unele facultăți de medicină aveau 
puţini profesori, studenţii nu veneau la cursuri, adesea se dădeau 
diplome de absolvire doar în urma unor examene modice, care nu 
verificau priceperea absolventului. Din aceste facultăți vor ieşi acei 
doctori inapti de țară, ca soțul doamnei Bovary. 

5 Kagan, Richard, art. cit., p. 41. 

gramaticá si de clasele inferioare.! Dar la 1762, de pildá, nu 
există un curs de istorie franceză la universitatea pariziană, 
căci profesorii de retorică discutau atunci dacă n-ar fi fost bine 
să adauge cursurilor de istorie antică din clasele inferioare 
mici rezumate ale istoriei franceze.? 

Colegiile ofereau deja o educație comprehensivă în aceste 
materii inferioare pe care le vedem şi-n universitate, iar în 
Anglia şi Germania cursurile de gramatică erau lăsate mai 
degrabă în seama şcolilor, ceea ce dusese şi la conflicte 
interinstitutionale si la o atrofiere a învățământului prope- 
deutic în facultățile de arte. Aceste conflicte continuă de altfel 
şi în Franţa până la închiderea prin ordin parlamentar a tuturor 
şcolilor iezuite. 

La fel de marcată de confesionalism ca universitățile 
englezeşti, Sorbona este însă mult mai puţin încrezătoare decât 
ele în privința oamenilor de ştiinţă şi mult mai cunoscută 
pentru intervenţiile sale de cenzură în viața publică. O istorie 
a Sorbonei de la sfârşitul secolului (1790), scrisă de Duvernet, 
are ca subtitlu „în care se poate vedea influența Teologiei 
asupra ordinii sociale” şi rămâne o lectură interesantă chiar şi 
astăzi, fiind un catalog al zecilor de împrejurări în care 
facultatea teologică certase public oameni de ştiinţă, de litere, 
scriitori, profesionişti. Intelectualii care nu vedeau cu ochi 
buni ortodoxiile vremii aveau motive să se adune în diversele 


! Dubarle, Eugène, op. cit, pp. 270-271. 

? Liard, Louis, op. cit., vol. 1, p. 53. Tot aici e citat Lavalette, care spune 
cá — terminându-şi studiile — n-ar fi putut să se pronunţe nici măcar 
asupra unor banalitáti ale istoriei regatului. 

academii din regat, comunități mai tolerante. lar academiile 
încurajează această migraţie intelectuală folosindu-si presti- 
giul şi acordarea de premii pentru poezie, eseu, elogiu etc. La 
Harpe primeşte unsprezece premii de la Academia franceză 
într-un singur deceniu, pentru lucrări complet diferite, tratând 
despre război, despre istorie, pentru un elogiu adus navigaţiei, 
poezii sau eseuri despre avantajele filozofiei, arătând ce 
distanțe enciclopedice se simţea un filolog îndreptățit să 
parcurgă în epocă.! 

Academia de Ştiinţe va pierde însă jumătate din membri în 
urma sau în timpul Terorii?, confirmând ceea ce bunii 
practicanți de istorie intelectuală au ştiut probabil dintot- 
deauna: că douăzeci de savanţi morti au un impact foarte mic 
asupra ştiinţei în orice ţară. Ironia face ca asta să se fi întâmplat 
în aceeaşi perioadă în care iacobinii au înlocuit cultul catolic 
cu cel al ,ratiunii". Tot în timpul Revoluţiei, universitățile — 
ca emblematice pentru Vechiul Regim — sunt închise şi încep 
să se caute soluţii pentru un învățământ deopotrivă mai 
ştiinţific şi mai democratic, un învățământ care, în cuvintele 
revoluționarului Lakanal, să nu mai pregătească „un popor de 
capucini”5. Dirijarea noilor instituţii în direcţia noilor doctrine 
e asumată explicit. 

În lipsa evenimentelor care au început în 1789, univer- 
sitátile franceze ar fi cunoscut probabil o evoluţie similară 
celor engleze, cu schimbări lente şi împotriviri la reformă, dar 


1 Jean-François de La Harpe, Lycée, vol. I, Notice historique, pp. x-xi. 
? Outram, Dorinda, „The Ordeal of Vocation...”, p. 256. 
3 Apud Dubarle, op. cit., p. 312. 

schimbări care — la fel ca-n Anglia — nu s-ar fi definitivat decât 
în ultima parte a secolului XIX. În schimb, în Franţa, primele 
planuri legislative pentru construcția unui nou sistem de 
educaţie nici nu mai menţionează facultăţile — însă cu cât e 
mai brusc acest salt, cu atât pare mai lipsit de direcție. Mare 
parte din învățământul universitar, în planul lui Condorcet, de 
pildă, este transferat liceelor — cu importanta deosebire că 
limbile clasice nu mai formează baza învățământului şcolar şi 
că totul se predă în franceză, o realitate banală azi, dar relativ 
stranie la vremea aceea, dacă ne gândim că unii profesori 
germani foloseau latina pentru cursuri la 1820. 

Condorcet, un vechi academician care avea să-şi piardă el 
însuşi viața în Teroare, insistă pe un învățământ liceal 
preponderent ştiinţific, prevăzând si o instituție superioară 
liceelor, care nu este însă o şcoală, ci o „societate generală de 
ştiinţă şi arte”, menită mai degrabă supravegherii întregului 
sistem!. Planul nu e implementat însă, urmând ca în 1795 să 
se dea un decret pentru înființarea unor Şcoli Centrale, care să 
ia locul liceelor şi unde ar fi urmat să se predea: „matematica, 
fizica, chimia experimentală, istoria naturală, logica şi analiza 
ideilor, economia politică şi legislaţia, istoria filozofică a 
popoarelor, igiena, arte şi meserii, gramatica generală, 
belles-lettres, limbile vechi, limbile vii din teritoriile cele mai 
apropiate de şcoala cu pricina, artele desenului, agricultura şi 
comertul"?, un proiect vizibil modern, dar care arată că nici 
măcar radicalii revoluționari, multi dintre ei foşti studenti ai 


! Dubarle, Eugene, op. cit., p. 301. 
? Louis, Liard, op. cit., vol. 1, p. 335. 

Universităţii din Paris, nu puteau să depăşească idealul unei 
educatii generaliste. 

După multiplele modificări ale sistemului între Adunare şi 
Consulat, guvernul consular lasă ca instituţii de educaţie 
superioară aşa-numite licee, în care o lege prevedea predarea 
de limbi vechi, cu apanajul lor retoric, logică şi cursuri morale, 
adică tocmai ceea ce facultățile germane sau britanice făceau 
deja şi ce, într-o oarecare măsură, colegiile franceze făceau de 
secole, de unde se vede cât de greu e pentru aceşti reformatori 
să iasă din forma mentis a vechii universităţi, pe care nu vor 
s-o reînvie cu numele, căci era asociată vechiului sistem, dar 
pe care o reinventează pe hârtie de câte ori au ocazia, 
nereuşind să găsească alternative la ea. 

E drept că planurile pentru reconstrucţia educaţiei se 
schimbă în această perioadă des şi că doar o mică parte din ele 
se vor întâlni în structura Universității Imperiale din 1808. 
Statutul ei prevedea că întregul sistem de educaţie ar trebui să 
fie subordonat universităţii, transformând-o astfel într-o 
instituție monopol, cu o împărțire disciplinară diferită de cea 
veche prin aceea că acum, în loc de patru facultăți tradiționale, 
există cinci: teologie, drept, medicină, ştiinţe şi litere — făcând 
din Universitatea Imperială poate singura din Europa în care 
studiul ştiinţelor este separat de cel al filozofiei şi clasicilor şi, 
prin aceasta, dând o întârziată satisfacție primelor guverne 
revoluționare. 

La sfârşitul acestei confuze tranzitii europene, în care 
vedem restructurarea câmpului ştiinţific în universități în 
ciuda universităților însele, vom vedea şi că din universitatea 

medievală nu mai rămân în Europa decât numele şi câteva 
vechi privilegii devenite formalitáti; chiar şi acolo unde 
reforma e mai lentă, ca în Anglia, universitarii înşişi îşi admit 
rămânerea în urmă, recunoscând implicit nevoia de schim- 
bare. Facultatea de teologie, altădată disciplina-pilot a întregii 
universități, îşi pierde importanţa, iar unele ţări europene o 
elimină complet din universitățile de stat până la jumătatea 
secolului!. Clasicii şi filozofia ocupă de-acum rolul central, 
dacă înțelegem filozofia în sensul ei extins, de ştiință-umbrelă 
sub care se adună laolaltă şi filozofiile speculative ale idea- 
lismului german, şi fizica, şi analiza comparată a organismelor 
vii. 

Această idilă instituțională, hrănită din idealul humboldtian 
al unei educatii armonioase în cadrul unui organisches Ganzes 
universitar, nu va dura foarte mult. Căci ştiinţele, de multă 
vreme actorul tăcut al istoriei umanioarelor, vor continua să-şi 
extindă teritoriul instituțional cu tot mai mare legitimitate, iar 
cele două mari domenii se vor defini tot mai des în oglindă. 

Multă vreme, literatura în universitățile europene a însem- 
nat literatură clasică. Cursurile de literaturi naţionale care se 
predau la începutul secolului XIX în Anglia, Franţa şi 
Germania au întrucâtva nume înşelătoare, căci ele sunt mai 
degrabă istorii culturale, iar literatura stricto sensu, aşa cum o 
înțelegem astăzi, este doar una dintre multele lor mize. Funcţia 
de critic literar, care încă nu e bine definită în acest confuz 
tablou intelectual, e un rezultat al unei pieţe tot mai sofisticate 
a cărții de literatură si al nevoii unui arbitraj profesional al 


1 În Italia, vezi Rüegg, „Learning”, în Rüegg, op. cit, p. 397. 

acestei piete — ea nu apare dinspre universitáti si ca atare primii 
critici nu sunt profesori decât ocazional: ei nu se legitimeazá 
de la un £it/u sau o pregătire. Spre sfârşitul secolului, profe- 
sionistul literaturii nationale ajunge o figurá centralá cultural 
şi va reuşi să-şi creeze nişe instituționale, poate tocmai 
de-aceea depreciindu-şi statutul în fata unei clase de scriitori, 
unii fără studii, care iau tot mai mare distanţă de formele de 
înrolare instituțională percepute ca obediente. 

Vor fi în universitățile europene şi cele de peste ocean mulți 
care se vor opune ideii că literaturile naţionale merită predate 
în universități: se spune că sunt prea uşoare, că ar trebui ca 
literaturile în limba natală să rămână în domeniul cititului de 
plăcere şi, atunci când li se creează în cele din urmă catedre, e 
încurajată înmatricularea femeilor în aceste studii, considerate 
prea simple şi, ca atare, prea „feminine”. Când însă devine 
evident pentru politicienii acestor ţări că o educaţie de masă 
nu poate să fie decât o educaţie neclasică, căci majoritatea 
claselor muncitoare, negustoreşti şi mica burghezie nu sunt 
interesate să ofere copiilor lor instrumentele să parcurgă 
Republica în original sau să fie spirituali citând din Martial şi 
când, pe deasupra, statele încep să se prindă în disputele 
naționaliste de la sfârşitul secolului, studiului literaturii 
naționale i se descoperă utilități suplimentare: el trebuie în 
primul rând să pregătească cohortele de profesori care vor 
preda literatura națională în şcolile țării şi reprezintă în plus o 
modalitate de propagandă naționalistă la îndemână. Criticul 
literaturii naţionale are numai de câştigat de pe urma acestei 
dezvoltări care face în secolul XX ca, pentru mulți, clasicii să 

nu mai fie Terentiu si Seneca, ci Mark Twain si Walt 
Whitman, Voltaire si Pascal, Eminescu si Creangá, spre 
frustrarea multor clasicişti care acum nu numai cá sunt 
confruntati cu o întreagă birocratie care nu i-a studiat pe cei 
dintâi, dar se văd nevoiţi să înceapă chiar să le justifice 
utilitatea. 


Capitolul 2 
Teorii ale universității la trecerea 
dintre secole 


Nu pot tàgádui că în ziua când am observat întâia oară 
că în patria mea începe să fie recunoscut semnul radicalului, 
mi-au dat lacrimi limpezi de bucurie în ochi. 


G. C. Lichtenberg 


Predecesori iluminişti şi câteva cuvinte 
despre literatura în dizgrație 


Ca să ne ferim de orice amăgire, poate c-ar trebui spus de 
la bun început că dintre toti teoreticienii educației superioare, 
sau ai educaţiei în genere, din această perioadă, aproape 
niciunul nu cere ca literatura să fie introdusă în curriculum, 
unii declarându-se împotriva ei de la bun început. Toţi cer şi 
laudă clasicii şi li se pare că nu se poate fără ei, iar englezii 
adaugă în plus matematicile, francezii retorica şi ştiinţele, 
germanii filozofia. Dar literatura aşa cum o predau azi şcolile 
până la sfârşitul liceului este aproape de negândit ca materie 
de studiu centrală pentru aceşti teoreticieni. Problemele 
educației sunt altele şi, în ce-i priveşte, mult mai presante: ce 
relaţie au instituţiile pedagogice cu statul, cum trebuie să fie 

administrate aceste instituții pe măsură ce se înmulțesc si 
diversifică, cât de mult ar trebui uniformizate, ce fonduri 
trebuie să li se pună la dispoziţie şi în ce măsură justifică acest 
sprijin financiar intervențiile guvernamentale, care sunt 
atribuţiile corpului de-acum tot mai mare de inspectori etc. Iar 
când într-adevăr au loc dispute curriculare, ele aduc doar 
tangential în discuţie literatura. Literatura națională în 
educaţie este o invenție atât de recentă istoric, încât trebuie 
bănuit că, dacă nu li se părea complet inutilă pentru omul 
educat (şi ştim cá nu li se părea, căci multi erau cititori şi 
comentatori ai ei), nu se poate spune că îi ofereau un prea mare 
merit pedagogic. Unul dintre puţinii care par s-o menţioneze 
drept un subiect central al unui parcurs pedagogic este Cousin, 
şi asta într-o prelegere din 1844 — când deja istoria literaturii 
începuse să-şi găsească drumul ca disciplină —, deşi francezul 
se referă mai exact la educaţia secundară: „fondul instrucției 
secundare rămân în mod evident umanioarele, adică studiul 
limbilor şi literaturii Greciei şi Romei, încoronat de cel al 
literaturii nationale"!, de unde se vede că se gândea la cele 
douá domenii ca fiind distincte. 

Kant interzice de fapt o parte a canonului literar în tratatul 
său despre pedagogie: „cititul de romane face cel mai mare rău 
copiilor, care nu vor avea niciun folos citindu-le, distrându-i 
doar în momentul în care le citesc. Cititul romanelor slăbeşte 
memoria. [...] Tuturor copiilor trebuie să li se ia romanele din 
mâini”?, justificând această interdicţie prin faptul că, pe lângă 


! Cousin, Victor, Defense de l'Université, p. 52. 
? Kant, GS IX, p. 474. 

aceea cá nu antrenează memoria, romanele încurajează 
construirea de ficțiuni şi pierderea timpului în activități fără 
minte. Reproşul acesta are ingredientele unei cenzuri reli- 
gioase şi Kant ar fi avut ocazia să-l audă de la numeroşi pastori 
protestanți sau preoți catolici ai secolului sáu, dar îl împrumută 
cel mai probabil de la Rousseau, care vorbise adesea împotriva 
„liotei scriitorilor obscuri şi literatilor leneşi, care se-nfruptă 
degeaba din bunul statului”! 

Literatura naţională nu este — pentru ei — esențială unei 
educatii fundamentale. Sau dacă sunt cerute noțiuni de 
literatură, ele sunt mereu secundare altora: clasicilor, în primul 
rând, sau matematicilor — şi spun clasicilor, cu un termen 
adesea ambiguu şi prea încăpător, pentru că este vorba despre 
corpusul mare al scrierilor antice de orice fel: aşa se face că un 
elev de gimnaziu din Franţa sau Germania poate studia 
Homer, Cicero, Terentiu, Tucidide, Tacit fără a spune cá 
studiază proză, poezie, teatru, adică /iferatură, ci clasicii, mai 
ales limba lor, şi aceasta de obicei din fragmente trecute prin 
cenzură care adesea rămân doar atât, fragmente, căci în nicio 
şcoală nu se face o prezentare istorică a autorilor antici în 
consecutivitatea lor, adică o predare a întregii literaturi antice 
ca un tot, despre evoluţia căreia chiar şi-un student de facultate 
ar fi avut o imagine destul de fragmentată. Autorii vechi rămân 
corpusul sau, mai bine zis, baza de selecție pedagogică prin 
excelență; pedagogică nu doar în sensul în care sunt folosiți în 
şcoală, ci în acela în care se aşteaptă de la acest corpus încă 
soluții morale, filosofice, culturale, în care se pretinde că 


1 Rousseau, Jean-Jacques, Scrieri despre artă, p. 20. 

aceste texte nu se pretează doar recitărilor si retroversiunilor 
din sălile de curs, ci că justifică o disciplină cognitivă şi o 
îmbogăţire culturală reale, cá sunt, cum ar veni, nucleul 
scriptural al culturii vestice, aláturi de Biblie; dacá aceastá 
formulare pare exagerată, ea tot rămâne mai modestă decât 
pretențiile universaliste care se pun, în jargonul idealismului 
german, pe seama grecilor şi romanilor, de prezenţa cărora 
pare să depindă nici mai mult, nici mai puţin decât soarta 
Occidentului. 

Atât de bine împământenită cultural este această idee, că 
cei mai mulți se mulțumesc să spună că clasicii dețin un statut 
incontestabil şi că miza este nu de a-i schimba, ci de a mai 
stabili ce se mai aduce în şcoli pe deasupra lor. În Saxa- 
Weimar, se fac la 1830 în unele şcoli câte 12 ore de latină pe 
săptămână, şase de greacă şi doar două de germană şi de 
religie!, iar Hegel conduce un gimnaziu în Niirenberg, cu un 
program de 27 de ore pe săptămână, jumătate dedicate 
clasicilor?. Acelaşi lucru e adevărat şi pentru liceele franceze 
(la 1890, se făceau în medie zece ore de clasici pe săptămână, 
spre deosebire de cele trei ore de franceză”), iar pentru oricare 
dintre universități este de negândit ca studenții lor să nu poată 
pura un dialog elementar în latină, deşi literatura 
memorialistică a secolului precedent este plină de ironii la 
adresa latinei vorbite în şcolile britanice la examenele viva 


! Cousin, De l'instruction publique en Allemagne..., p. 6. 

? Davies, Tony, Humanism, p. 11. 

3 Houdart-Mérot, Violaine; Albanese, Ralph, „Literay Education in the 
Lycée", p. 31. 

voce, aşa cum Lichtenberg povesteşte undeva că latina 
academică vorbită în Anglia şi cea din Prusia nu sunt, de pildă, 
mutual inteligibile, prilej de ilare întrevederi academice. În 
spațiul german lucrurile par să fi mers mai bine, căci în 
seminarele filologice ale universităţilor din Jena, Leipzig sau 
Berlin, însărcinate să pregătească profesori pentru gimnazii, 
se vorbea doar în latină chiar şi la 1830, cum reiese din 
rapoartele pe care le trimite Cousin ministerului educaţiei 
francez în urma unei vizite de lucru în spațiul german. 

Aşadar lumea universităţii europene la începutul secolului 
XIX, chiar şi după reformele graduale şi imperfecte, chiar şi 
după specializarea incipientă pe care am descris-o, chiar şi 
după implicarea statului în organizarea fiecărei etape a 
învățământului, această lume a universității rămâne îndatorată 
clasicilor şi nu rămâne astfel pentru că n-ar reuşi să se scoată 
din inertia curriculará a universității medievale şi renascen- 
tiste, ci pentru că așa vrea, dar şi pentru că încă nu există o 
serioasă alternativă pedagogică care să fie şi uşor de institu- 
tionalizat. Tot acum începe totuşi să nu li se mai pară de 
negândit universitarilor că lucrurile ar putea sta şi altfel, căci 
din această perioadă datează şi opțiunea educației pragmatice, 
„naturale”, care cerea mai puţină insistență pe clasici şi mai 
multă pe formarea caracterului printr-o educație deschisă, 
cosmopolită, non-punitivă şi practică. 

N-ar trebui văzut în această încăpățânată fidelitate față de 
canonul greco-roman numai un filo-clasicism excesiv, ci 
trebuie avut în vedere, de pildă, că cele două limbi antice erau 
importante şi pentru cei care voiau să facă teologie sau drept, 

fiindcă textele religioase si multe dintre cele juridice erau în 
latină sau greacă, chiar dacă aceste limbi deveniseră — de când 
cu declinul lui Aristotel — mai puțin importante pentru ştiinţe 
şi — de când cu Descartes — mai puţin esențiale unei pregătiri 
filosofice. Tot din raportul lui Cousin aflăm, de pildă, că la 
1831, universitatea din Leipzig avea 1262 de studenți, din care 
529 făceau teologie, 425 drept şi doar 30 filosofie şi 50 
filologie!. Vasta majoritate a studenţilor, aici sau în Anglia, 
sunt interesaţi în primul rând de carieră şi caută facultățile 
lucrative; oricât ar părea de straniu azi, ei învaţă latina ca să 
facă bani, aceea fiind o lume în care educaţia clasică 
supravietuia ca element constitutiv al ierarhiilor sociale şi nu, 
ca astăzi, doar ca urmare a unei pasiuni individuale pentru 
civilizaţia greco-romană. În Franța, la 1900, facultățile de 
medicină cereau încă, spre mirarea lui Lanson, cunoaşterea 
celor două limbi vechi, deşi în cercetarea medicală deveniseră 
cvasiinutile”, de unde se poate înțelege că răspândirea lor 
instituțională putea fi uneori întreținută si artificial. 
Cunoscând evoluţia educaţiei după această jumătate de 
secol, devine clar că insistența pe studiul aplicat al clasicilor a 
fost mai degrabă un cântec de lebădă, ultimul al unui influent 
model umanist care văzuse în Antichitate originea fericită a 
unui Occident intelectual ce se folosea deseori de această 
Antichitate ca să-şi explice preeminenta culturală. În secolul 
XX, secolul în care educaţia ştiinţifică îşi câştigă primatul, cei 
care insistă pe o cunoaştere la fel de elaborată 1 original a 


1 Cousin, Victor, De /'instruction publique en Allemagne..., p. 53. 
? Lanson, Gustave, L "université et la société moderne, p. 16. 

vechii filosofii şi literaturi îşi recunosc întrucâtva poziția 
anacronică şi recunosc în plus că au devenit, din intermediari 
principali între lumea antică şi cea modernă, simpli curatori 
culturali ai unui trecut printre altele. 

Există însă apărători ai canonului clasic care inteleseserá 
pericolul care se ascundea în această evoluţie încă de la 1800, 
ca Niethammer, care deplângea tendința spre învățământul 
real în dauna celui pe care-l numea „lingvistic”, o deplasare 
care schimba vechea We/tweisheit într-o mai neutră si mai 
puţin profitabilă Erdweisheit, ce pretindea că e mai bine să 
vorbeşti limbile existente, în locul celor moarte, care nu aduc 
niciun folos. Niethammer recunoscuse bine simptomele 
culturale ale noului model şi nu fără motiv: tot atunci începuse 
să prindă formă, în paralel cu acest învățământ centrat pe 
clasici, o nouă teorie sau, mai degrabă, o familie de teorii ale 
educaţiei, deopotrivă politice, filosofice şi pedagogice. 

Toate aceste noi, lungi, câteodată prolixe conversații 
despre educaţie au rădăcini în Descartes, Bacon şi Renaştere, 
dar ele se poartă de data aceasta într-un context care — spre 
deosebire de expresiile lor originare — este mult mai puternic 
politizat şi-şi găsesc expresie într-o serie de autori ce, pe lângă 
faptul că sunt preocupaţi de educație, se gândesc la ea în 
termenii mai largi ai unei teorii politice a umanului. Rousseau, 
Kant, Humboldt sau Fichte leagă problemele educaţiei de 
destinul social al naţiunii, fiecare dintre ei autor în acelaşi timp 
al unor tratate asupra relației dintre individ şi stat, punând în 
centru problema libertăţii de conştiinţă — care fusese multă 
vreme o problemă religioasă şi devenise acum una 

intelectualá, unul dintre nucleele filosofice ale epocii in care 
se încercase un răspuns la întrebarea: ce înseamnă o viață 
luminată? 

Luminile n-au inventat însă nici preocuparea pentru cu- 
noastere, nici n-au fost singura mare perioadă cultural-stiin- 
tificá în care să se fi scris mai mult decât poate fi citit despre 
toate metodele prin care poti face dintr-un copil un om şi-un 
cetățean. Dar secolul XVIII este totuşi perioada în care 
discuţiile pedagogice par să fi câştigat o masă critică. Entu- 
ziasmul istoricilor educaţiei pentru această epocă se explică 
mai ales prin faptul că pedagogii şi gânditorii iluminişti au dat 
tuturor acestor discuţii despre instrucţie o formă sistematică şi 
o configurație recognoscibil moderná. Ideea unei învățături 
obținute fără amenințarea violenței, a unei instructii atât a 
corpului, cât şi a minţii, sugestia ca educaţia să nu fie punitivă, 
ci mai degrabă ludică, propunerea radicală de a te asigura, ca 
profesor, că elevilor tăi le place să învețe, că orice educație 
trebuie să fie în primul rând îndreptată spre scopuri practice 
înainte de a transforma orice elev de gimnaziu într-un 
Vergiliu, dar şi propunerea ca ceea ce se învață să nu fie 
învăţat niciodată pe de rost, ci înțeles cu mintea vârstei, 
invitaţia ca în loc să rămână indiferenți în fata întrebărilor 
curioase ale copiilor, profesorii, tutorii şi părinții ar trebui mai 
degrabă să le încurajeze, toate acestea pot fi găsite într-un 
singur tratat despre educație, cel al lui Locke, si din el 
migrează în mai toate scrierile progresiste despre educație din 
Secolul Luminilor, chiar şi în cele din estul european. 

E drept cá cei care încearcă să impună acest model 
educational au trebuit să lupte cu energii sociale atât de 
puternice, că nu-i de mirare că multe dintre pretenţiile lui 
programatice au ajuns literă de lege în educația europeană abia 
în secolul XX. Cel mai mare asemenea obstacol a fost poate 
cel care privea măsura în care ar fi trebuit acordată educația 
celor din clasele de jos: o perspectivă politică suficient de 
înspăimântătoare încât să-l facă pe Frederic cel Mare să 
declare că „dacă [oamenii simpli] ştiu prea multe, vor fugi la 
oraşe şi vor vrea să se facă secretari”! sau încât să-i facă pe 
susținătorii educaţiei pentru săraci în Anglia să declare 
preventiv cá nu vor ca fiii săracilor „să fie educati într-o 
manieră care să le ridice mințile deasupra poziţiei pe care ar 
trebui s-o ocupe în societate”?. Jonathan Rose arată foarte 
convingător cât de îndelungată avea să fie această rezistență 
conservatoare împotriva ideii că clasele muncitoare ar putea 
să caute acces la educaţia superioară sau măcar la una care să 
le asigure abilitățile intelectuale de bază. Unii aristocrați 
britanici îşi puteau certa şi la începutul secolului XX servitorii 
că-şi pierd timpul cu cititul, aşa cum sistemul gimnazial 
german era practic închis nu doar celor din clasa muncitoare, 
dar aproape întregii clase de industriaşi şi negustori, rămânând 
nici mai mult, nici mai puţin decât un sistem de castă socială, 
pentru multă vreme singurul care asigura accesul la educația 
superioară. 


1 Apud Maynes, Mary Jo, op. cit., p. 39. 
? Propunerea e a reformatorului Patrick Colquhoun, apud. Nasar, 
Sylvia, Grand Pursuit, p. xiii. 

Locke însă vorbea la sfârşitul secolului XVII despre 
educația pe care ar trebui s-o primească un gentilom şi nu era 
străbătut de o mare furoare democratică, cum are să fie nici un 
secol mai târziu Rousseau. Încrederea lui în puterea educaţiei 
de a schimba fata societăţii, ridicând individul la reala înălțime 
a demnităţii sale, este aproape un laitmotiv al epocii — deşi 
sfaturile pe care le dă în micul tratat din 1693 arată că avea o 
înțelegere vastă a noțiunii de educație, care depăşea granițele 
simplei „învăţături”. Si el, si Rousseau, si Kant se vor gândi la 
educaţie mai degrabă ca la o metodă completă pentru o viață 
mai bună şi autonomă, şi nu ca la un parcurs curricular prin- 
tr-un aparat de stat. De fapt, oriunde menţionează forme 
institutionalizate de instrucţie, Locke îşi exprimă dezacordul. 
Dezacordul în primul rând faţă de metoda şcolilor tradiționale 
de a încărca minţile copiilor cu „reguli şi precepte, pe care 
adesea nu le înţeleg si le uită de îndată ce le invatá"!. Scopul 
nu e să-i înveți pe elevi să fie buni la tradus texte latinesti, ci 
să fie capabili să se integreze social şi cognitiv în lumea largă. 
„învăţăm nu să trăim, ci să disputăm, iar educaţia noastră ne 
pregăteşte mai degrabă pentru universitate decât pentru 
lume”?, se plânge într-un loc. Şi, adaugă altundeva ironic, 
niciunul dintre cei pe care-i vezi învățând regulile gândirii sau 
ale scrierii frumoase nu pare să ştie nici să gândească bine, nici 
să scrie frumos. 

Pe acest eşafod al unei instructii pragmatice vin şi propu- 
nerile sale curriculare: că limbile, inclusiv latina, trebuie 


! Locke, John, Some Thoughts Concerning Education, p. 38. 
? Ibidem, p. 76. 

învăţate prin imersiune şi că metoda tradițională a analizei lor 
gramaticale nu e eficace, că orice învățătură, fie că e a anti- 
cilor, fie a ştiinţelor naturale, trebuie să succeadă unei educatii 
morale, în care elevii să se servească mai puţin de textul biblic 
(pe care tinerii oricum nu l-ar putea înțelege), dar şi că orice 
educație ar trebui să înceapă cu o cunoaştere a lucrurilor 
(geografie, istorie, „cronologie”) şi nu cu ştiinţe ale inefabi- 
lului, ca metafizica. Propunerea din urmă o făcuse şi Descartes 
într-o formă sau alta, dar aici apare explicit, marcând o ruptură 
față de metoda şcolilor protestante şi iezuite care vedeau în 
elevii lor, pe lângă entităţi educabile, şi ființe supuse păcatului, 
trebuind să fie învăţate şi strunite deopotrivă, trebuind 
echipate cu instrumentele religioase care să le apere, cum ar 
veni, de ele însele, de propria lor natură. 

Simplitatea pare să fie cuvântul de ordine al acestor 
propuneri, care sunt însoţite de alte câteva zeci, despre ce fel 
de încălțări trebuie să poarte copiii, dacă au voie să mănânce 
fructe sau nu, cât să doarmă, dacă să înveţe muzica sau să fie 
învăţaţi să înoate; pentru cei de vârsta studiilor universitare 
(care în epocă ar fi putut fi oriunde între 13 şi 20 de ani) 
dezbate dacă nu cumva trebuie să cunoască elemente de drept, 
franceză (care i se pare necesară) sau dacă să călătorească prin 
Europa. 

Locke face deci o teorie a educației şi nu una a școlii, ce e 
important pentru el nu este să înregimenteze pe cel care învață 
într-un sistem care tratează pe toți uniform, ci să-l ajute să 
crească cât mai liber, confruntat cu un cât mai divers spectru 
al experiențelor de viață şi capabil de a le judeca pe fiecare 

fárá a invoca de fiecare datá maxime din Seneca. Chiar si 
Tnvátati mai prudenti ai epocii pot fi citati în sprijinul noilor 
idei: Claude Fleury, de pildá, scrie un tratat despre metoda 
studiilor în care, desi nu e pregătit să recomande o rupere atât 
de evidentă de educaţia tradițională, a cărei istorie o cunoaşte 
bine, repetă mantra atât de cunoscută azi că „educaţia este 
pregătire pentru viață” şi critică respectul orb pentru antici pe 
care mulți din trecut îi citeau urmându-i orbeşte, crezând că 
natura era aşa cum spunea Pliniu: „Am crezut că ne putem 
folosi de antici ştiindu-i pe de rost, vorbind despre lucrurile 
despre care ei înşişi vorbeau şi repetându-le propriile 
cuvinte."! Acesta este de fapt momentul intelectual în care 
metodele umanismului renascentist ajunseseră la satietate si 
intelectualii europeni căutau alternative pentru ele, împinşi de 
la spate şi de o revoluţie ştiinţifică în plin elan, care arătase nu 
doar limitele filosofiei antice, ci şi pe cele ale modelelor 
contemporane de organizare a cunoaşterii. 

O teorie a educației în sens larg (şi nu a şcolii) va dezvolta 
şi Rousseau, mai sceptic la adresa formelor de învățământ 
institutionalizat şi a curriculumului şcolar al vremii sale decât 
mulți din istoria intelectuală modemă. Colegiile i se par 
„rizibile” şi nu le poate lua în serios ca instituţii publice, 
sfătuieşte oamenii în scrisoarea către d'Alembert să se 
intereseze mai puţin de poveşti fictive şi de instituţiile care le 
încurajează, recomandă în Zzzilerenuntarea la obisnuinta de a 
pune copiii să înveţe de pe de rost vechi poezii din care nu 
înțeleg nimic, oferind ca alternativă alegoria unui copil crescut 


1 Fleury, Claude, Traité du choix et de la méthode des études, p. 77. 

şi educat cu sine şi pentru sine, departe de societate, departe 
de orice instituţie care i-ar putea cere obedienta, ferit de lecţiile 
scolasticilor şi teologilor (pe care, la fel ca-n Locke, nu le-ar 
putea înţelege, căci cine înțelege divinitatea la 14 ani?), 
pregătindu-se pentru viață: „Viaţa este materia pe care vreau 
s-o înveţe.” E vorba aici de o pregătire nu pentru viaţa practică 
— la care Émile va da greş, cum vede cine are răbdare să 
citească povestea până la sfârşit; ştim deja că Rousseau 
respinge societatea cu totul; de altfel, această cea mai influentă 
carte despre educaţie a secolului începe cu o sentință care e de 
natură să nege utilitatea oricărui act social educativ: „Totul 
este bun ieşind din mâinile creatorului lucrurilor, totul 
degenerează în mâinile oamenilor.” 

Acest gen de scepticism a jucat un rol în limitele pe care le 
pun Kant şi Humboldt intervenţiei statului şi societății în 
problemele inteme ale universităților; alegoria libertății 
absolute care este Emile a hrănit neîncrederea filosofilor 
ulteriori la adresa ingerintelor în comunitățile savanților, 
savanţi pe care de altfel Rousseau nu-i iubeşte, aşa cum nu 
pierde ocazia s-o spună, fie, în mod ironic, citându-l pe Seneca 
cu „de când au apărut cei docti, au dispărut cei buni”, fie 
lansându-se în atacuri care merită citate în întregime: 


Dăunătoare calităților ostăşeşti, cultivarea ştiinţelor 
este şi mai dăunătoare calităților morale. Încă din 
primii ani ai vieţii, o educaţie nesăbuită ne înzorzo- 
nează mintea şi ne strică judecata. Văd peste tot 
instituţii uriaşe, unde se cheltuieşte mult pentru ca 
tinerii să afle totul, afară de îndatoririle lor. Copiii 
voştri nu-şi vor cunoaşte propria limbă, în schimb vor 

vorbi altele, iesite pretutindeni din uz; se vor pricepe 
să compună versuri, pe care cu greu le vor înțelege ei 
înşişi; nestiind să deosebească adevărul de eroare, vor 
avea măiestria de a le face de nerecunoscut şi pentru 
ceilalți prin argumente înşelătoare. [...] Să înveţe ceea 
ce vor trebui să facă adulți fiind, şi nu ceea ce vor 
trebui să uite.! 


Din toate aceste lucruri s-ar putea înțelege că Rousseau are 
o viziune atât de liberală asupra educaţiei, că ar fi încurajat 
orice inovație pedagogică. Dar textele sale sunt pline de 
paradoxuri. Sigur — copiii trebuie să înveţe să fie morali şi 
liberi, dar nu pot să facă asta într-o societate care este coruptă, 
aşa că trebuie lăsați să ajungă la această realizare prin propriile 
puteri, să descopere, cum ar veni, legea morală din ei. Când 
ajunge în Émile să discute lecturile necesare adolescenţei, 
spune — cum ar fi spus poate toți conservatorii dinaintea lui — 
că trebuie să prezinti tinerilor lucruri care să-i tempereze, si nu 
să le înflăcărezi imaginaţia cu lecturi istorice sau literare. 
Marele viciu al istoriei, explică el, e că arată ce e mai rău în 
oameni, fiind interesată doar de revoluţii, catastrofe şi 
episoade centrate pe figuri nefaste, căci în ea cei buni sunt dati 
uitării. „lată cum istoria, ca şi filozofia, calomniază fără 
încetare genul uman.”? 

Iar că literatura pierde mintea (şi că romanul e delectare 
superficială) o va crede şi Rousseau. Poveştile romanelor sunt 
pentru tânărul Rousseau sursă de melancolie şi par să aibă 


! Rousseau, Scrieri despre artă, pp. 25-26. 
? Rousseau, Émile, p. 413. 

abilitatea sá suspende temporar obligatiile pe care le are sinele 
faţă de sine. În Confesiuni povesteşte cá din pricina lecturilor 
firea „îi devenise posacă şi sălbatică”; mintea-i începuse să „se 
strice”, trăia „ca un om ursuz cu adevărat”. Citirea de 
„nenorociri imaginare”, afirmă el tot acolo, face „mult sânge 
rău”. Lectura de literatură e, aici, derută, după ce a fost pe 
rând, timp de mai multe secole, patimá (şi ca atare asociată 
eroticului, în celebra scenă dantescă din /nfern); viciu, 
exercițiu în imoralitate, catalizatoare de varii maladii mentale 
şi deci nechibzuită (ca-n acel holocaust al cărților din Don 
Quijote...) sau simplă pierdere de timp. În programul de 
lectură pe care mentorul îl trasează pentru Julie în /Voua 
Eloiză, sunt respinşi Petrarca, Tasso, Metastasio de pe poziția 
unei antropologii speculative care afirmă că oamenii pot 
cunoaşte amorul şi fără apelul la obişnuitele silogisme de care 
face uz literatura pentru a desemna în modalități complicate 
ceea ce e suficient de uman şi de simplu cât să nu mai aibă 
nevoie de de glose. 

E paradoxal, desigur, cá Rousseau respinge literatura 
într-un roman epistolar care e scris după toate regulile genului 
şi e străbătut de toate clişeele lui, aşa cum e paradoxal că 
respinge filosofia şi istoria într-un tratat despre educație, 
reuşind astfel să repudieze din capul locului două dintre 
disciplinele pe care idealiştii germani aveau să le pună în 
centrul canonului universitar şi o practică artistică atât de 
influentă în secolul său. 

Ar trebui, de aceea, o definiție mai mult decât vastă a 
utilității pentru a putea decreta teoriile lui Rousseau utile 

pentru dezbaterea privind universitățile care începe în jurul 
anilor 1790. Dacă cei care regândesc sistemul universitar ar fi 
ținut neapărat să-l aplice, poate că în linie cu antiinstitu- 
tionalismul lui, nici n-ar fi existat un sistem universitar a cărui 
istorie să poată fi scrisă. Cu toate acestea, nu se poate spune că 
această viziune asupra educaţiei nu a avut influenţă, ci doar că 
influenţa ei a funcționat mai degrabă pentru teoreticienii şi 
practicienii educaţiei ca o conştiinţă radicală şi nu ca un 
îndrumar practic. Căci Rousseau rămâne, in spiritu, în centrul 
oricărei discuţii despre educaţie, chiar şi cu sfaturi punctuale: 
Kant aproape că reia verbatim în tratatul său despre pedagogie 
consideraţiile lui despre virtuțile laptelui matern, despre 
hainele copiilor, despre importanța unei creşteri neviolente, iar 
părerea lui cum că, chiar înainte să înceapă să vorbească, 
copiii au început deja să înveţe se deschide spre începuturile 
psihologiei infantile. În mare, însă, el oferă în Émile schema 
unei educatii impracticabile în acel secol, iar critica sa 
înverşunată asupra oricărei educatii administrate de legislator 
nu rezistă în fata valului de etatizare care începuse încă din 
timpul vieţii sale. Se poate vedea asta cel mai clar în faptul că 
la jumătatea secolului XIX, toate statele europene porniseră 
deja bine pe drumul unei institutionalizári masive a educației 
de orice formă şi că acolo unde statul rămânea aparent 
neimplicat în proces, ca în Anglia, acest lucru nu se datora 
deloc unui anarhism rousseauist, cât unei spete extreme a 
liberalismului continental. Dar ideea lui a unei educatii 
naturale", dezinstitutionalizate, în care conştiinţe tinere să nu 

fie sacrificate trecutului şi fără şcoli care „să reprime [în copil] 
natura fără a pune nimic în loc” va supravieţui până târziu. 

Toti semnatarii constitutiilor universitare a căror poveste 
urmează ştiu bine aceste discuţii şi cresc cu ele. Multi vor 
încerca să dea soluții problemelor care se degajă din cele 
Câteva sute de tratate despre educaţie apărute pe parcursul 
secolului XVIII, mai ales problemei definirii mai exacte a unei 
educatii libere, care — cum o vor descoperi — nu poate fi 
separatá nici de libertatea de constiintá, nici de cea de 
expresie. 


Noi jurisdictii epistemice 

La 1790, putine institutii europene puteau pretinde un 
trecut mai bine ancorat în istorie decât universitățile, desi 
ironia face ca cele mai apreciate universități germane să fi fost 
şi cele mai tinere (Halle şi Góttingen). Monarhul francez se 
referea la Sorbona în actele oficiale ca „fiica cea mare a 
regelui”, iar vizitele regilor la Oxford sau Cambridge erau 
întotdeauna prilej de mare fast academic, însoţit de solemne 
discursuri latineşti. Toate aceste universități funcționau de 
altfel în virtutea unor donaţii, decizii, carte sau statute vechi, 
căci fuseseră înființate fie de rege, fie de papă, într-o vreme în 
care jus docendi nu putea fi obținut decât la nivelul autorității 
celei mai înalte. Cambridge se conducea la 1830 încă după 
statutele elisabetane — deşi decanii colegiilor admiteau deschis 
că multe dintre prevederile acelor statute erau imposibil de 
aplicat, fiind gândite pentru nevoile altor vremi. Pedeapsa 

corporală era, teoretic, o penitentá validă încă, desi nu mai 
fusese folosită în universitate de multă vreme. 

Cum se conduceau după legi vechi, universitățile erau 
prinse institutional într-un sistem de obediente care ducea des 
la conflicte fie între autorităţile religioase şi facultăți, fie între 
facultățile însele, fie între facultăți şi regalitate, fie între 
regalitate şi autorităţile religioase, care se vedeau trase de-o 
parte şi de alta a conflictelor, conflicte ce puteau fi admi- 
nistrative, dar care erau cel mai des de natură teologică. În 
virtutea titlului istoric de facultate primă, profesorii facultății 
de teologie aveau pretenţia să decidă dacă preocupările 
celorlalte facultăţi sunt sau nu cuvenite şi conforme credinţei, 
iar Sorbona — cum am văzut — îşi extindea acest drept asupra 
oricărei cărți sau dezbateri dintre granițele regatului. 

E drept că, chiar şi spre sfârşitul secolului XIX, când 
facultatea de teologie, acolo unde mai exista, îşi pierduse toată 
puterea instituțională, rămăseseră încă multe obstacole în fața 
libertăţii academice propriu-zise, căci unde religia şi-a consu- 
mat rolul de arbitru social, au apărut în urma ei cluburile, 
asociaţiile, procurorii, presa şi alte persoane publice sau 
private, pregătite să se erijeze în agenţi ai moralității publice. 
Aşa se face că primul curs despre romanul modern la Yale, de 
pildă, ţinut în 1895, a fost închis după comentarii în presá!, ca 


1 Profesorul fusese William Lyons Phelps, care intentionase să ţină 
ceea ce ar fi fost primul curs pe romanul modern în America. Vezi 
Aplebee, Arthur, 7radition and Reform..., p. 22, unde se mai dau şi 
alte exemple, printre care cel al unui profesor din Boston care fusese 
dat afará din scoalá in 1828 pentru cá le citise elevilor dintr-o piesá 
de Shakespeare. 

dovadă că existau limite serioase în fata a ceea ce putea fi 
predat. Ernest Renan a trebuit să renunțe la catedra sa de la 
Collège de France după ce-a scris Viața lui Des) În 
Danemarca, facultatea de filozofie a Universităţii din 
Copenhaga primeşte dreptul de a acorda doctorate şi masterate 
abia în 1824, după un conflict de zece ani cu facultatea de 
teologie? În Anglia, Shelley fusese dat afară din universitate 
după ce scrisese un eseu despre necesitatea ateismului. Când 
s-a cerut în articolul 23 al regulamentului universității 
berlineze să nu existe nicio cenzură asupra cărților publicate 
de noua universitate, se ştia că instinctele punitive ale statului 
şi societății erau la fel de puternice ca întotdeauna, cum o 
arătase recent şi faptul că Fichte fusese obligat să-şi înceteze 
lecţiile la Jena în urma unor acuze publice de ateism (deşi 
numărul de înmatriculări universitare scade cu o treime după 
ce filozoful părăseşte oraşul). Exemplele sunt nenumărate, 
mai ales în situațiile în care celor din facultăţile de teologie li 
se pare că o carte, un curs, o discuţie invită la erezie: 


În 1793, facultatea de teologie a încercat să interzică 
unui Privatdozent tânăr al facultăţii de filosofie să 
predea istorie bisericească, pretinzând că statutele 
universitare indicau că pentru acest subiect era nevoie 
de permisiunea exclusivă a facultății de teologie. 


! Episodul e menţionat în trecere în Gerbod, Paul, „Relations with 
Authority, în Rüegg, op. cit., p. 93. Renan pleacă tot după o campanie 
în presă. 

? Claus, Jorgensen, „Humboldt in Copenhagen”, în Bod, The Making 
of the Humanities, vol. 1. 

3 Hofstetter, Michael, op. cit., p. 47. 


90 | Julian Bocai 


Când istoricul Schlózer, decanul facultăţii de filo- 
sofie, a auzit despre întâmplare, a cerut facultății de 
teologie să-şi retragă obiectia. Colegul său Gatterer a 
fost de acord cu el, scriind că „istoria bisericească 
n-are nimic de-a face cu teologia în ea însăşi. În esenţă, 
este o parte a istoriei, având [aşadar] părți şi material 
în comun cu toate celelalte ramuri istorice. Subiectul 
ei sunt faptele, pe care trebuie să le dovedească cu 
surse originale.” Decanul facultăţii de teologie, J. F. 
Schleusner (1759-1831), a încercat să respingă 
această poziţie, făcând apel din nou la statutele uni- 
versitare şi pretinzând că o tratare improprie a istoriei 
bisericii ar putea duce la idei injurioase doctrinei 
ortodoxe. În cele din urmă, disputa a devenit atât de 
serioasă că guvernul a intervenit, decizând în favoa- 
rea facultății de filosofie, dar explicând că facultatea 
va fi considerată responsabilă dacă vreunul dintre 
membrii ei ar fi încurajat erezia.! 


Aceasta este o relatare aproape standard a genului de 
conflicte jurisdictionale ce puteau să apară şi a felului în care 
îşi disputau facultățile teritoriile cunoaşterii, deşi el nu e nici 
pe departe singurul. Arată însă că spre sfârşitul secolului, chiar 
dacă facultățile teologice aveau încă aplomb oficial, 
facultas artium — care era teoretic o facultate inferioară — 
acceptă tot mai greu ingerintele din afară, provocându-l pe 
Kant să scrie în Ce sunt Luminile? (1784) că Caesar non est 
supra grammaticos, regele nu este deasupra învăţaților, 
înjumătățind astfel spaţiul teoretic în care oficialitățile 


1 Howard, Thomas, Albert, Protestant Theology and the Making..., 
p. 117. 

religioase sau statale ar fi putut pretinde să-şi manifeste 
competenta; acestea n-aveau de altfel nicio ezitare s-o facá, si 
ministrii perioadei au obiceiul sá scrie scrisori filozofilor, ca 
să le indice ce-ar trebui să gândească despre un lucru sau altul. 

Acesta e motivul pentru care Kant scrisese Conflictul 
facultăţilor în 1780, explicând ce crede despre aşezarea 
universitară curentă şi tensiunile ei interdepartamentale: 
anume că sarcina facultăţii de filozofie era să le critice pe toate 
celelalte, ea fiind singura care vorbea din poziţia şi în numele 
ştiinţei. În facultățile de drept, medicină şi teologie vedea 
numai şcoli de pregătire pentru oameni de afaceri, fiindcă 
avocații, doctorii şi preoţi studiau ca să-şi poată mai apoi 
câştiga existența. (Trebuie ştiut că aceasta era o epocă în 
principatele germane în care nu puteai primi titlul de doctor în 
umanioare şi că era şi o epocă în care chimiştii obişnuiau 
să-şi spună filozofi: Joseph Priestley se referă în repetate 
rânduri în scrisorile sale la instrumentele ştiinţifice ca la 
„instrumente filozofice”! iar Faraday va fi mai târziu „asistent 
filozofic” pentru chimistul Davy la Royal Institution — cei doi 
termeni sunt uşor interşanjabili; aşa că atunci când Kant spune 
„filozofie” vrea să spună ceva mai mult decât abilitatea clasică 
a moşirii ideilor şi se referă mai degrabă la cercetarea 
sistematică bazată pe principii matematice a lumii.) 

Adevărul era, credea Kant, scopul şi jurisdicția facultății 
inferioare, care avea „datoria, dacă nu de a spune întreg 
adevărul în public, măcar de a se asigura că este adevărat tot 


1 Johnson, Steven, op. cit., p. 190. 

ce se propune în public ca principiu”!. Scopul umanioarelor 
era deci de a apăra interesele rațiunii înseşi, de a fi un membru 
influent în „parlamentul cunoaşterii”. Statu-quoul instituțional 
putea fi păstrat, atâta vreme cât umanioarele — şi filozofia în 
special — aveau să funcționeze ca un soi de jandarm asupra 
ariilor de cunoaştere ale celorlalte facultăți, fără să se teamă de 
ingerinte externe, căci singura lege la care răspundea facul- 
tatea de filozofie era cea a raţiunii şi nu cea a guvernului (zur 
unter der Gesetzgebung der Vernunft, nicht der Regierungy, 
una dintre cele mai curajoase şi mai importante fraze din 
istoria educaţiei europene. Fichte — continuând două decenii 
mai târziu acelaşi raționament — invită celelalte facultăți nu 
doar să-şi schimbe părerea pe care o au despre propria lor 
importanţă, ci să fie mai umile şi să-şi recunoască dependența 
(Abhängigkeit de alte zone ale cunoaşterii. 

Că mecanismele de stabilire a adevărului pot fi doar sub 
controlul ştiinţei, căci numai ştiinţa putea oferi o înțelegere 
matematică certă a universului, era un truism al Luminilor, dar 
că facultatea de filozofie trebuie să stea într-o relație de 
supervizare cu celelalte trei e un pas important în direcția 
universității humboldtiene. Până atunci, încă de la începutul 
Evului Mediu, facultatea inferioară fusese cel puţin teoretic 
departamentul pivot al universităţii, pentru că de absolvirea ei 
depindea accesul la toate celelalte trei — neoferind deci o spe- 
cializare, fiindcă funcţia ei era să inculce acel învățământ su- 
ficient de amplu care nu asigura o pricepere exclusivă într-un 


! Kant, GS VII, p. 32. 
? Ibidem, p. 27. 

domeniu, ci o serie de competente generale. Când mare parte 
din aceastá menire o vor prelua colegiile si liceele, facultatea 
îşi va pierde funcţia tradițională, iar acest lucru, laolaltă cu 
noua tendință spre specializare din ştiinţe, nu rămâne fără 
urmări în secolul XIX. 

E greu de spus dacă Immanuel Kant a putut să prevadă la 
1780 transformările fundamentale care aveau să aibă loc, dar 
când declară că toate domeniile cunoaşterii sunt obiecte ale 
controlului si criticii (Prüfung und Kritik) filozofilor, 
teoretizeazá deja, nu ca cea platonică — a inteleptilor, ci o 
viitoare republică a experților, coalizati în academii, societăţi, 
catedre universitare, care au misiunea de a cerceta cu atenție 
societatea şi a încerca să ofere soluții informate, totul în 
numele cunoscutului ideal de a-i scoate pe oameni din 
minoratul autoimpus. 

Toate aceste discuţii au în ele un element de idealism care 
arată în primul rând că oamenii care le purtau nu erau 
administratori. Când a venit vremea ca multe dintre ideile 
despre educație ale secolului să fie puse în practică, sistemele 
produse au fost mai centralizate, mai birocratice şi mai 
predispuse controlului politic decât le-ar fi plăcut vreunuia 
dintre aceşti teoreticieni. 

Ca să educi trebuie să diseminezi informaţie, iar ca să educi 
la nivel național trebuie să diseminezi informaţie la nivel 
național, dar pentru a păstra uniformitatea între toate aceste 
unități disparate teritorial era nevoie de un sistem de 
supraveghere permanent, deci de inspectori, de un curriculum 
național, deci de o programă ministerială, şi de o metodă de 

verificare care să testeze capacităţi egale în grupe diferite de 
elevi, deci de examene. Toate aceste modificări au loc în cele 
trei spaţii în feluri diferite şi majoritatea schimbărilor profunde 
se petrec în sistemul preuniversitar, lucru care nu ne 
interesează îndeaproape, deşi aceste încercări de standardizare 
se vor muta într-un final şi în mediul universitar, mai ales — 
cum arată William Clark — în sistemul de notare, despre care 
nu există, spune el, prea multe dovezi c-ar fi fost folosit înainte 
de secolul XVIII. De pildă, Clark povesteşte că la 1787, 
filologul F. A. Wolf este rugat de ministrul prusac al educaţiei, 
Gedike, să trimită rapoarte semestriale despre fiecare dintre 
studenţii de la seminarul filologic din Halle, spre nemultu- 
mirea lui Wolf care-i răspunde, memorabil, că „judecarea 
cunoaşterii şi abilităților este ceva foarte relativ şi, dacă nu e 
susținută de o serie de informaţii de toate felurile, poate să dea 
impresii foarte diferite diferiților cititori [ai rapoartelor]"!, 
dovedind că exista rezistență la încercările prea evidente de 
birocratizare a procesului pedagogic, însă o rezistență care, din 
nou, nu s-a putut opune etatizării pe scară largă ce i-a urmat în 
doar câteva decenii. 

În Franţa, unde revoluționarii închiseseră deja universi- 
tátile şi care avea deja o experiență mai bogată a centralizării 
statale, ce planuri de reformă se publică în aceşti ani acceptă 
birocratizarea şi controlul ca un fapt împlinit. Cel mai faimos, 
cel al lui Condorcet, afirmă deja că educaţia publică este o 
datorie a societății, deşi cele cinci memorii ale sale sunt 
marcate profund şi de discursul egalitarist al Revoluţiei şi de 


! Clark, William, op. cit., pp. 126-127. 

cel antiecleziastic. Dar deja la 1791 în Franţa era clar nu numai 
că educaţia trebuia să pregătească cetățeni informati si egali, 
dar că statul trebuie să se implice în educaţie, pentru că 
educația universală este singura care-l poate salva de la tiranie, 
formând o masă de oameni suficient de informaţi cât să poată 
rezista derapajelor politice; deşi, într-un final, mult mai bine 
educata Germanie nazistă n-a putut să confirme acest 
optimism. 

Am spus deja că marea dilemă politico-filosofică a acestor 
gânditori este autonomia, şi Condorcet nu e o excepţie. În 
planul lui, inspectorii, de pildă, nu trebuie să fie numiţi de stat, 
ci să facă parte din societăți de savanţi care ar exista în fiecare 
departament şi care ar asigura corectitudinea ştiinţifică a 
doctrinei predate la fiecare nivel în şcoli, o doctrină al cărei 
scop ar trebui să fie dublu: primul, să formeze cetățeni egali şi 
egal informaţi, fiecare capabil să ia o decizie în numele 
celorlalți dacă ar ocupa o poziţie de putere. Al doilea scop este 
mai interesant şi arată aplecarea sa spre ştiinţe, pe care le 
împinge în centrul canonului, în dauna aproape completă a 
umanioarelor: spune că şcoala trebuie să pregătească mintea 
pentru descoperirea de adevăruri noi, singurul lucru care 
asigură progresul ştiinţelor şi, prin urmare, al societății. Deşi 
un om mult mai practic, găseşti la el urme de rousseauism, mai 
ales în judecátile împotriva umanioarelor. Numai în cultura 
ştiinţelor, spune, „în contemplarea marilor lor obiecte, poate 
să înveţe omul virtuos să se consoleze în fata injustitiei 
poporului si a succesului perversitátii: căci [în felul acesta] 
câştigă obiceiul unei filosofii deopotrivă indulgente şi 

curajoase”!, după ce câteva pagini înainte scrisese cá o 
educație retorică, cum se întâmplase să fie cea clasică, n-ar 
învăţa decât „arta de a seduce rațiunea prin elocventá" si că, 
încurajând-o, statul ar trăda încrederea poporului, căci „una 
din sarcinile sistemului de instrucţie ar trebui să fie să 
întărească rațiunea împotriva acestei seductii"?. 

Precizia, simplitatea, claritatea în spațiul public trebuie să 
oglindească deci limpezimea si directetea unor obiceiuri 
mentale personale si — cum am văzut si la Rousseau - litera- 
tura nu poate încuraja aceste obiceiuri; numai ştiinţele naturale 
predică echilibrul, prudenta, dubiul metodic şi aranjamentul 
taxonomic, izolând astfel şi îndepărtând pericolul inclasifi- 
cabilului, pe când literatura şi artele elocventei predică forfota 
spontan-metafizicá, exuberanta neîntemeiată şi provoacă, prin 
insistente de tot felul şi prin accente greşite, o atrofiere 
intelectuală. Cu atât mai mult cu cât individualizează viaţa, cu 
cât insistă pe particular, nu pe pasiune per se, nici pe un număr 
n de pasiuni, ci pe această pasiune, pe această unică reacţie, 
trasând limitele unor fenomene izolate care nu fac obiectul 
generalizării ştiinţifice şi nu pot fi ca atare prelucrate drept 
cunoaştere, rămânând să aibă doar o confuză valoare 
existențială, cathartică, atipică. 

Preferintele i se citesc şi-n curriculumul pe care şi-l ima- 
ginează pentru educația de gradul trei — pe care, la fel ca 
reformiştii germani, evită s-o numească universitară: un 
profesor va preda metafizică, morală şi constituţie politică. Un 


1 Condorcet, Cing mémoires sur l'instruction publique, p. 89. 
? Ibidem, p. 81. 

altul, legislaţie, economie şi politică. Un al treilea, matematici 
şi aplicaţiile lor fizice. Matematicile şi aplicaţiile lor morale şi 
politice (aici vrea cel mai probabil să spună sistem de vot şi 
statistică — căci reduce adesea disciplinele la importanţa lor 
publică imediată) vor fi sarcina celui de-al patrulea. Chimia, 
fizica, mineralogia vor fi predate de un al cincilea. Profesorul 
al şaselea va preda anatomia şi celelalte părţi ale istoriei 
naturale. Al şaptelea, geografia şi istoria. Iar ultimul, grama- 
tica şi arta de a scrie — deşi precizează că este mai degrabă o 
artă de a scrie memorii publice. Nu există nicio nevoie în 
sistemul său pentru limbile vechi — iar domeniile pe care le 
trasează pentru fiecare profesor în parte arată că a înțeles 
nevoile specializării, căreia germanii şi englezii îi vor mai 
rezista. 

Şi Humboldt va face o distincţie clară între filozofie, arte şi 
ştiinţele naturale, care devenise în timpul lui o distincţie tot mai 
necesară, căci câmpul de cunoaştere se lărgeşte suficient cât să 
nu mai poată fi cuprins dintr-o singură privire, să nu i se mai 
poată da ocol, pierzându-şi deopotrivă certitudinea centrului, 
dar şi siguranţa existenţei unei circumferinte. Ce înainte putea 
să cunoască un singur om, acum este sarcina comitetelor. 
Drumul prin cultură devenise deja drum prin mărginite teritorii 
culturale, însă prin programul său, Humboldt va fi printre 
ultimii mari intelectuali europeni care mai încurajează o 
viziune pedagogică ce sustine cá poti stăpâni întinderea acestei 
cunoaşteri folosindu-te de instrumentele filozofiei. 

Cousin ştie deja la 1830 că ştiinţele sunt a/rceva şi cá nu 
există niciun merit în a le studia împreună cu literele, aşa cum 

unul dintre rectorii Universitátii Oxford recunoaste la jumá- 
tatea secolului, când împărțirea între stiinte şi umanioare 
există de facto, deşi nu de iure, că „sistemul informaţiilor 
generale, care presupune să cunoşti câte puţin din o jumătate 
de duzină de lucruri, are valoarea sa, dar... în general, 
rezultatul unei asemenea educatii este unul inferior celui al 
unei investigații profunde şi amănunțite a unei singure mari 
ramuri a cunoaşterii”!. 

Spre jumătatea secolului XIX, conflictele jurisdictionale 
dintre facultatea de filozofie şi cea de teologie vor fi înlocuite 
cu unele — la fel de publice — între ştiinţe şi umanioare, care îi 
vor angrena pe Matthew Arnold şi pe Thomas Huxley într-o 
cunoscutá discutie despre virtutile celor douá domenii si care 
vor reverbera până la pretinsa ruptură dintre cele două culturi, 
declarată de C. P. Snow imediat după al Doilea Război 
Mondial. Bill Readings face sugestia interesantă că viitoarea 
centrare a canonului universitar în jurul literaturii va fi tocmai 
lucrul care cauzează aceste tensiuni inter-disciplinare, „fiindcă 
literarul este opus stiintificului într-un fel în care filozoficul nu 
fusese”?. Promisiunea acestei rupturi există deja, cum am 
văzut, deşi doar in nuce, şi la 1790 — dar ea este doar o 
promisiune, căci planul lui Condorcet nu va fi aplicat, şi liceul 
francez va rămâne pentru încă multă vreme sanctuar al 
umanioarelor, aşa cum vor rămâne şi universitățile. Legea 


! Este vorba despre Mark Pattinson, rector la Lincoln College, apud 
Rothblatt, Sheldon, 7he European and American University Since 
1800, p. 52. 

? Readings, Bill, The University in Ruins, p. 70. 

universității imperiale consfinteste primatul clasicilor când 
recomandă cá cei care vor să-şi ia bacalaureatul în ştiinţe 
trebuie să-l ia mai întâi pe cel în litere, deşi aceeaşi lege este 
prima europeană care marchează instituțional diferența dintre 
cele două facultăți. 

Însă universitatea imperială nu mai împarte cu cele dinain- 
tea ei decât numele. În primul rând, este subordonată în 
întregime împăratului, care numeşte Marele Maestru al 
universității, ce ocupă în acelaşi timp funcţia de rector al 
Universităţii din Paris şi care, deşi nu în nume, este un ministru 
al educaţiei cu puteri depline. Marele maestru serveşte au 
plaisir du roi şi numeşte, într-un sistem perfect piramidal, 
decanii facultăților din subordinea sa şi rectorii sediilor 
teritoriale ale universității (numite academii), care la rându-le 
numesc şefii de colegii din jurisdicţia proprie. Sub facultăți se 
află colegiile şi liceele, sub ele pensioanele şi, într-un final, 
şcolile primare. Fiecare dintre sediile teritoriale are cancelar şi 
trezorier propriu, care răspund în fata unui consiliu local, 
subordonate la rându-le marelui consiliu universitar (conseil 
royal de l'instruction publique). Inspectorii generali suprave- 
ghează toate formele de învățământ din jurisdicția universi- 
tátii, iar cei arondati academiilor teritoriale toate şcolile din 
jurisdicţia academiei. Fiecare facultate are un decan, dar 
corpul profesoral este format mai ales din profesori de licee şi 
se ocupă mai cu seamă de acordarea gradelor — facultatea de 
litere şi ştiinţe funcționează ca un ultim tribunal academic şi 
mai puţin ca loc al descoperirii de informaţii noi şi tehnologii 
novatoare. Tot acest sistem gigantic este Universitatea — în 

care fiecare treaptá de educatie ráspunde celei de deasupra ei 
şi depinde de ea, aşa cum întregul sistem depinde de stat, de 
unde îi vin majoritatea fondurilor. Scopul ei declarat era 
„uniformitatea instructiei"!. 

Cel mai important aspect al acestei structuri este cá existá 
licențe separate în științe si umanioare încă de la 1808; în 
vreme ce licenţa în litere rămâne generică (compoziții în 
latină, greacă şi franceză pe un subiect dat), cea în ştiinţe 
variază în funcţie de ştiinţa specializării (matematică, fizică, 
chimie sau istorie naturală). 

Într-o vizită pe care o face la Jena la 1831, Cousin observă 
că ştiinţele şi literele sunt reunite la universitatea din oraş sub 
denumirea „facultatea de filosofie” şi spune că i s-ar părea mai 
înțelept să fie structurate ca în Franţa: 


Fără îndoială, iar eu şi domnul Villemain am reamin- 
tit constant asta consiliului, că studiile clasice, 
umanioarele, studia humaniora, trebuie să rămână 
fundamentul educaţiei în colegii; dar ar fi o nedrep- 
tate să le sacrificăm în întregime ştiinţele, care au 
drept obiect cunoaşterea naturii, ori matematicile care 
exersează atât de mult filosofia, ce trebuie să încoro- 
neze toate ştiinţele. [...]? 

În fapt, în stadiul actual al cunoaşterii umane, ştiinţele 
şi literele parcurg dezvoltări suficient de distincte cât 
să ceară două facultăţi separate; şi deşi e un lucru 
demn pentru filozof să facă efortul să le reunească 
unele cu altele în studiile sale, aceasta este o pretenţie 


! Rendu, Ambroise, Code universitaire, p. 8 (art. 8, al. 3). 
? Cousin, De l'instruction publique en Allemagne..., p. 31. 

care nu trebuie încurajată în mod oficial, dând numele 
de filozofie unei reuniuni a două ordine de cunoaştere 
care au mai multe deosebiri decât asemănări.! 


Acesta e actul de naştere al specializării disciplinare; cele 
două domenii au devenit prea mari ca să mai poti manevra de 
la unul la celălalt: /e temps manque pour la double culture des 
lettres et des science. Dar acolo unde nu e de acord cu împăr- 
tirea disciplinară, este cuprins de admiraţie față de bunul 
control pe care-l exercită autorităţile publice în Prusia, unde 
nicio şcoală nu scapă „acţiunii ministeriale".? 

La 1844, când Cousin va reveni asupra subiectului într-o 
apologie a universității, multe dintre cerinţele iluministe erau 
deja câştiguri politice. Se incetátenise ideea că educaţia este o 
sarcină publică, de pildă, şi-n Prusia, şi-n Franţa. Toate ţările 
mari europene — cu puţine excepţii — aveau ministere ale 
educației, cu corpuri de inspectori însărcinați să verifice 
manualele folosite de profesori, lecţii, şcoli etc. Cousin va 
relua în această apologie locurile comune ale teleologiei 
social-cognitive universitare: ea trebuie să pregătească tinerii 
pentru viaţă, să facă faţă lumii celei noi, înlesnind în acelaşi 
timp o excursie culturală prin toate „marile sentimente 
umane” şi formând gustul prin studiul adevăratei frumuseți, 
de unde se vede că mitul educaţiei generaliste nu dispăruse. 
Filozofia, care este o distilare a tot ce e valoros în umanioare, 
„învaţă ce înseamnă să fii cu adevărat om” şi nu poate fi 


1 Ibidem, pp. 33-34. 
? Ibidem, p. 65. 

suprimată, decât cu preţul incompletitudinii educaţiei: [fără 
ea] /'homme que vous formez est incomplet. Si, în fine, 
confirmă şi ultimul mare trop al idealismului german: „Lot ce 
se predă în Universitate formează un tot indivizibil"!, pe care-l 
vom afla peste tot, dar mai ales la Schelling, alt avocat convins 
al virtuţilor unei educatii holiste, im Geiste des Ganzen. 

Tot mai des, se vede, educația începe să fie gândită în 
raport cu beneficiul pe care i-l poate aduce statului şi carierei 
şi cu scopul destul de ambiguu de a te face om, iar dezideratul 
kantian al unei comunități de învăţaţi care să tragă la 
răspundere tot ce pretinde să fie adevărat în spaţiul public a 
devenit secundar. 

Dar ideea cá mergi la facultate pentru a-ţi forma mintea 
dincolo de specializările imediate şi promisiunea angaja- 
bilitátii ulterioare rămâne centrală celor care pun în discuție 
rolul sistemului universitar în modernitate. William Whewell 
şi George Peacock, doi decani de la Cambridge care scriu 
despre necesitatea reformelor universitare în prima jumătate a 
secolului XIX, n-o neagă în niciun fel. De multe ori, ce diferă 
între aceşti teoreticieni ai universității moderne de la începutul 
ei nu este faptul că unii cred că universitatea ar trebui să nu 
formeze personalitatea, iar alții spun altfel, sau cá univer- 
sitatea ar trebui să petreacă mai puțin educând mintea în 
general, în vreme ce alţii i-ar cere mai multă aplicabilitate 
socială. Toţi par să fie de acord că bătaia educaţiei universitare 
e ceva mai lungă, căci de eficacitatea ei depinde viitorul 
bunăstării sociale, nefiind vorba aici doar de o bunăstare 


1 Cousin, Defense de l'université, p. 71. 

economicá. Ce-i deosebeste sunt metodele prin care cred cá se 
poate ajunge la formarea personalitátii, la instruirea mintii 
pentru viaţă. 

Cousin vede cá separatia literelor de stiinte este necesará, 
dar — clamând unitatea cunoaşterii — rămâne un om al seco- 
lului sáu, chiar şi recunoscând această distincţie esenţială, în 
vreme ce istoria, geografia, clasicii, cursurile de literatură 
franceză si cele de limbi moderne vor continua să se facă 
împreună în facultăţile de litere. În Germania, toate discipli- 
nele se adună sub umbrela filosofiei, cum am văzut deja. În 
Anglia, la Oxford, ştim că materiile esențiale în care se dau 
examene la începutul secolului XIX sunt gramatica, retorica, 
logica, filosofia morală şi elemente de matematică, ceea ce ne 
arată că universitățile engleze rămân cel mai profund medie- 
vale dintre toate cele europene, deşi au loc cinci reforme în 
primele trei decenii ale secolului!; în urma lor însă, greaca, 
latina, filosofia şi istoria rămân materiile de bază pentru 
examene.? 

Cambridge nu avea nici măcar asemenea resurse pentru 
inovaţie — cum o arată scrierile celor doi decani deja numiţi. 
Whewell pune matematica în centrul curriculumului, căci de 
ea depind toate ştiinţele, şi de ştiinţe depinde progresul 
omenirii. Matematicii îi adaugă autorii latini şi greci — pe care 
îi crede centrali pentru a culture of mind. Nu e convins cá 


1 În 1807, 1809, 1825, 1826, 1830, vezi Brodrick, OD. Cit. 

? [nsá la o nouá si mai serioasá reformá din 1850, Brodrick povesteste 
cá apar şcoli noi intrauniversitare de matematică (care exista 
dinainte), ştiinţe naturale, drept şi istorie moderná (una singură, având 
să devină mai târziu două), fiecare cu examene separate. 

scriitorii naționali o pot asigura pe aceasta, speculând că dacă 
ar dispărea autorii latini, atunci nimeni n-ar mai putea înţelege 
autorii moderni, care depind atât de primii încât ar dispărea 
odată cu ei (un argument care, dacă arată ceva, arată în primul 
rând că o bună pregătire în matematică nu asigura cea mai 
competentă înțelegere a istoriei literare). 

Pentru a-şi apăra aceste opţiuni, Whewell face o distincție 
între materii speculative şi materii practice. Primele sunt cele 
mai ales descriptive şi acumulative, ca istoria, filosofia, 
ştiinţele naturale — pe care nu poti face decât să le asculti, 
acceptând ex officio doctrina enunțată de profesor de la 
catedrá. Ele, spune, nu cer o implicare activá din partea 
studentului, căci informaţia lor nu poate fi „convertită într-un 
obicei practic de acţiune intelectuală”, aşa cum se întâmplă în 
matematici şi în limbile clasice, pe care le recomandă (ca 
discipline practice) tocmai pentru că, spre deosebire de 
primele, încurajează „stricta inferentá" şi „demonstrația”. E 
interesant că exclude de aici chimia, istoria naturală, geologia, 
despre care spune că, nefiind matematice, nu pot să 
„încurajeze efortul cultivării minţii”!. În introducerea unei mai 
târzii opere de-ale sale explică refuzul acesta nu prin 
convingerea că aceste discipline (ca filologia sau filozofia 
artei) n-ar avea acces la „adevăruri importante”, ci prin aceea 
că „adevărurile obținute în aceste provincii ale cunoaşterii n-au 
fost încă fixate într-un vocabular distinct şi permanent, nici 
aprobate printr-un răspuns universal, şi că ele nu formează un 


1 Whewell, William, On the Principles of English University 
Education, p. 41. 

sistem conex si n-au fost trecute prin procesul gradual al 
descoperirii si stabilirii lor, pentru a putea sá facem din ele 
exemple edificatoare pentru natura si progresul adevărului în 
genere"!, 

Spre deosebire de adevărurile filologice, cele ale matema- 
ticii sunt stabile, pe când în filologie şi-n filosofie au loc 
schimbări constante, explicate prin loialitáti conjuncturale şi 
mode: dă aici exemplul idealismului german, în care o 
filosofie succede alteia fără ca una să aibă mai multă dreptate 
decât cealaltă şi fără altă legitimitate decât aceea pe care i-o 
conferă popularitatea. Adaugă apoi ironic că studentul englez 
nu merge la universitate ca cel german ca să ia, cu sfinţenie, 
notițe după prelegerile profesorilor săi si că, spre deosebire de 
universitățile germane, sistemul celor englezeşti nu pune mare 
pret pe „libertatea academică” (ghilimelele îi aparțin), căci un 
asemenea sistem n-ar face decât „să corupă studentul 
britanic”, care are nevoie în continuare de disciplină. 

E greu de găsit un alt loc în istoria universității moderne în 
care să se declare mai clar ataşamentul față de disciplină ca 
mijloc de a proteja studentul de „corupere”, o atât de provin- 
cială înţelegere a ce înseamnă libertatea academică sau o 
stáruintá atât de conservatoare împotriva importanței litera- 
turii moderne. Dar Whewell era membru al unei universități 
vechi de jumătate de mileniu, al cărui scop credea că nu poate 
să fie decât să „reprezinte permanentul şi nu elementele 
fluctuante ale cunoaşterii umane”?, iar că acest permanent 


! Idem, The Philosophy of the Inductive Sciences, vol. 1, p. 7. 
? Idem, On the Principles of English University Education, p. 127. 

este, pe de o parte, dat de matematicá si, pe de alta, de autorii 
clasici care fuseserá baza culturii europene timp de douá 
milenii. La 1830 această rezistență era legitimă şi nu lipsită de 
sens. Colegul său Peacock, care scrie un deceniu mai târziu 
despre nevoia unei reforme a statutelor universitare, pe care le 
admite vetuste, e şi el în aceeaşi tabără: educația universitară 
trebuie să fie o combinaţie „între bazele educaţiei teologice şi 
clasice, cu o cunoaştere a celor mai importante şi funda- 
mentale adevăruri ale matematicii şi filosofiei naturale”!. 
Recunoaşte însă că există studenţi care — cu talent pentru 
clasice — nu pot să facă față examenelor de matematică ale 
universităţii; această indulgență rămâne în cele din urmă doar 
teoretică, fiindcă Whewell va refuza la 1849 să semneze actul 
care le-ar fi permis celor care voiau o specializare în clasice să 
dea examen în propria disciplină, dacă înainte nu obtinuserá 
rezultate bune la examenul matematic general.? 

Cu toate că nu e ultimul din secol, acesta este ultimul mare 
conflict jurisdictional care ne preocupă aici, unul de data 
aceasta strict disciplinar. Din poziţia de profesor de mate- 
matică şi teolog, Whewell nu pare să poată prevedea rolul tot 
mai important pe care-l vor juca studiile literare în numai 
câteva decenii, nici să înțeleagă improbabilitatea tot mai mare 
ca matematica să rămână ştiinţa directoare a întregii serii de 
studii superioare. El perpetuează credința că o singură 
disciplină poate să fie poarta de intrare spre toate celelalte, că 
există o știință sibolet care deschide calea spre cuprinsul 


! Peacock, Observations on the Statutes..., p. 161. 
? Garland, Martha, op. cit., p. 39. 

cunoaşterii, antrenándu-ti mintea la un nivel atât de general 
încât te pregăteşte să confrunti oricare altă ramură a ştiinţei sau 
orice diviziune culturală, indiferent dacă sunt de natură mate- 
matică sau nu. Cum o ştiu însă generații întregi de studenți 
care au putut înțelege pe Shakespeare şi fără să aibă habar de 
calcul, aceasta s-a dovedit o naivitate, aşa cum s-a dovedit şi 
credința idealiştilor germani că filosofia ar fi putut să dirijeze 
demersul educativ mai bine decât alte discipline. 

Existaserá multe asemenea ştiinţe şibolet în trecutul 
universității europene, fie că fusese vorba de teologie, de 
dialectică, de studiul filologic al clasicilor, iar acum de 
matematici şi filosofie, aşadar e de înțeles nevoia poate 
inertialá de a păstra mereu o asemenea disciplină în centrul 
canonului, o nevoie care — după ce toate aceste discipline 
eşuează în rolul lor de călăuze — avea să-şi găsească o formă 
finală, mai ales în lumea anglo-saxonă, în ideea unui canon al 
marilor cărţi, o colecţie a tot ce fusese mai frumos si mai 
însemnat în istoria Vestului şi ce-ar fi putut, odată citit, să 
transforme mintea nu doar în direcția abilității intelective, ci si 
a unei absconse transfigurări morale; vechiul umanism 
supravietuia încă, ascuns în acest deziderat. 


Universitatea după Humboldt 


Humboldt nu e un mare inovator şi nu scrie nici foarte mult 
despre educaţie, majoritatea textelor lui fiind ocazionale, 
eseuri scurte, rapoarte sau răspunsuri la probleme curente pe 
care le întâlneşte ca oficial al ministerului educației şi cultelor. 
Iar în timpul vieţii sale în Germania, discuția despre educaţie, 

inclusiv despre cea universitară este cvasicontinuă: Kant, 
Steffens, Fichte, Schleiermacher, Schiller, Schelling sunt doar 
câțiva dintre gânditorii germani care se alătură celor câteva 
zeci de englezi şi francezi contemporani care au păreri despre 
subiect, aşa că trebuie văzut ca membru al unui grup intelec- 
tual divers, cu care comunică în permanenţă. După câteva 
secole de discuţii, nesfârşite tratate şi obositoare antagonisme 
filozofico-pedagogice, găseşti însă la el cea mai pură expresie 
a universității de cercetare şi, filosofic, dacă nu practic, una 
dintre cele mai influente, căci unde gânditorii precedenţi 
enunță păreri despre sisteme pedagogice deja existente, el are 
şansa să gândească liniile directoare ale unuia nou şi să-l 
gândească — încă ceva ce-l deosebeşte de predecesori — ajutat 
de o experiență considerabilă în administraţie. 

Trebuie spus însă că Humboldt nu scrie numai despre 
educația universitară: dintre eseurile sale pedagogice, cele 
despre învățământul superior sunt o minoritate, iar consi- 
deraţiile despre educație se găsesc răspândite în mai multe 
lucrări; deşi asta nu le face sistematice, ele rămân surprinzător 
de unitare, hrănite cum sunt de dezideratul unei instructii 
complete care să educe o înţelegere amplă a lumii, a ştiinţei şi 
a artei deopotrivă, o educaţie în care cele două mari domenii 
să poată fi încă reunite, unul în serviciul celuilalt, deziderat 
care face din Humboldt — în mod ironic — nu doar „fondatorul? 
universității moderne, ci un fondator care în filozofia lui n-a 
vrut să renunţe nici la ultima remanentá clasică a filozofiei 
europene, credința în unitatea cunoaşterii, şi nici la dezideratul 
vechiului umanism de a transforma orice fel de cunoaştere în 

catalizator al unei transformári existentiale. Humboldt e prost 
înțeles dacă-l înțelegem doar ca apologet al unei cunoașteri de 
dragul cunoaşterii sau ca un apărător al libertăţii de expresie; 
scopul lui nu e atât informaţia, ci revelarea umanității din om 
prin cunoaştere. Pentru el umanioarele sunt mai importante 
decât ştiinţele tocmai pentru că arta schimbă caracterul şi-l 


“usa: 


“us: 


deci de ultima, elevată, expresie a sa — contaminând oamenii 
cu spirit, făcându-i să fie geistreich (poate cuvântul preferat al 
perioadei). 

Cum crede că educaţia trebuie să creeze doar oameni (soll 
die Erziehung nur Menschen bilden) şi cum subordonează 
calitatea de cetățean celei de om, i se pare că educaţia publică 
trebuie să fie una din acele zone în care statul trebuie să se 
gândească de două ori înainte să intervină. Eul este, aşadar, 
categoria centrală a teoriei sale a educaţiei — nu eul politic, nu 
eul social, ci eul ca deplinătate a expresiilor sale în lume, iar 
educaţia, spune el în Teoria educației oamenilor, trebuie să 
lege eul nostru de lume, prin studiul naturii şi al umanității 
înseşi. În Plan pentru o antropologie comparată, se-ntelege 
mai clar ce vrea să spună prin asta când scrie că „omul, privit 
ca specie, este în mod evident o za în marele lant al naturii”, 
sugerând că o bună cunoaştere a umanităţii nu poate fi 
asigurată doar cunoscându-i istoria; cercetarea propriei 
noastre naturi trebuie să fie deopotrivă speculativă şi 
experimentală: „Trebuie să cercetăm caracterele sexelor, 

vârstelor, temperamentelor, națiunilor etc. la fel de atent pe cát 
cercetează istoricul naturii rasele şi varietatea lumii anima- 
lelor”!, făcând din om şi din societate un obiect legitim al 
cercetării ştiinţifice, deşi îşi ia precautia de a spune mai târziu 
că „din moment ce e dificil să experimentezi cu oamenii”, 
legile naturii şi comunităţilor lor sunt greu de pătruns.” Dar 
pentru o înțelegere completă a umanităţii va fi nevoie de o 
trusă de instrumente împrumutate mai multor domenii: isto- 
ricilor, filozofilor şi cercetătorilor naturii laolaltă, iar cerce- 
tătorii umanităţii trebuie să le dețină pe toate trei în măsură 
egală. 

Condiţia esenţială a oricărei cunoaşteri este însă ca statul să 
asigure libertatea cetăţenilor, fiindcă cine se obişnuieşte cu a 
fi condus îşi pierde calitatea de actant social autonom, fiind 
deprins să-şi cedeze responsabilitátile şi, odată cu ele, 
autonomia cognitivă. Cere chiar, în Despre educația publică 
de stat, „să nu facem omul ofrandă cetăţeanului”. Educaţia 
trebuie să fie deci cât mai liberă cu putință. Omul să fie 
pregătit pentru sine. Acceptă necesara docilitate implicită în 
relația profesor — elev în şcolile inferioare şi prevede ca nicio 
şcoală să nu poată fi deschisă în regat dacă nu este mai întâi 
verificată de minister, dar când ajunge să discute universi- 
tátile, nu mai face concesii: universitatea este emanciparea din 
relația profesor — elev, iar profesorul devine mai degrabă un 
coordonator, căci el nu trebuie atât să predea, cât să participe 


! Humboldt, Wilhelm von, Schriften zur Bildung, pp. 32-33. 
? [...] große Schwierigkeit, mit dem Menschen zu experimentieren, 
ibidem, p. 36. 

Tmpreuná cu studentul la cercetarea stiintificá. Cursurile, 
spune, sunt incidentale, „ce e mai important este ca tânărul să 
petreacă între terminarea şcolii şi începutul vieţii câţiva ani 
devotat în întregime contemplării ştiinţifice, într-un loc care 
reuneşte deopotrivă învăţaţi şi studenti"!. Ce face colegiul deci 
este să dea elevului posibilitatea să se lipsească de profesor. 
La universitate eşti pe cont propriu. Reia aceeaşi idee într-un 
alt referat, în care schimbă ordinea cuvintelor şi-i mai adaugă: 
anii de universitate sunt ani în care studentul să aibă ocazia „să 
trăiască ştiinţa”, muncind la extinderea teritoriului ei. 

Ştie cá nu poti face ştiinţă fără un ansamblu de instituții, 
aşa că în propunerea de înființare a universității din Berlin 
alege oraşul tocmai pentru că dispunea deja de academii, 
observatoare astronomice şi biblioteci, care — reunite sub 
tutela universității — ar crea ein organisches Ganzes. 

Pentru Humboldt, universitatea este vârful vieții intelec- 
tuale a unei națiuni — aşa cum o gândiseră şi francezii. Spre 
deosebire de planul universității imperiale însă, unde posibi- 
litatea intervenţiei politice era înscrisă în însăşi legea ei, 
Humboldt crede că singura sarcină a universităţii este 
cercetarea şi că tot ce trebuie să facă statul este să ofere 
mijloacele pentru munca ştiinţifică, care progresează mai bine 
în lipsa unui control administrativ. Cum ştiinţa este singurul 
scop legitim al universităţii, asta redefineşte desigur nu doar 
relaţiile dintre stat şi universitate, ci şi pe cea dintre studenți şi 
profesori. Unul dintre cele mai citate fragmente din Despre 
organizarea internă si externă a Înaltului institut științific din 


1 Ibidem, p. 114. 

Berlin este acesta: „legătura dintre profesor şi student va fi ca 
atare una diferită de cea dinainte. Primul nu este acolo pentru 
cel din urmă, ci amândoi sunt acolo în numele ştiinţei.” 

Deşi supraestimează capacitatea unui tânăr de nouăspre- 
zece ani de a face ştiinţă, acest element este cel mai inovator 
din întreaga sa teorie. Universitatea tradițională, am văzut, era 
pedagogică — cea nouă nu trebuie decât să dea ascultare doar 
principiului de a gândi ştiinţa drept ceva noch nicht ganz 
Gefundenes und nie ganz Aufzufindendes. Formula este un 
rezumat al metodei stiintei moderne. Tradusá liber, ea spune 
că: ştiinţa trebuie gândită ca nefiind niciodată finală si ca 
neputând fi vreodată completă. Ea este mereu în lucru — 
principiile ei vor sta mereu sub semnul provizoratului, căci 
obiectul ei se va afla mereu în cercetare; pentru el, noul inte- 
lectual postiluminist trăieşte de-acum în provizoratul/ 
cunoaşterii şi, în acest sens, munca lui nu se termină cu 
adevărat niciodată. Aşa se face că la universitate studentul iese 
din relația de discipolat — fiindcă profesorul nu mai învață 
neapărat ce se ştie, căci ce se ştie este, în teorie, oricând 
surmontabil. Parcurgând drumul cunoaşterii, studentul se află 
în tranşee laolaltă cu profesorul, de care-l separă desigur vârsta 
şi experiența, dar niciodată posibilitatea de a pune o cărămidă 
la temelia ştiinţei. 

E un idealism aici; a bănui că tinerii vin la universitate să 
lucreze în numele ştiinţei şi că profesorii acceptă acest 
provizorat teoretic care să le atârne deasupra capului ca sabia 
lui Damocles înseamnă a ti-i imagina pe primii cuprinşi de un 
rar spirit de abnegatie si pe cei din urmă liberi de orice 

vanitate. Dar acest idealism s-a dovedit în ultimă instanţă a fi 
una dintre speciile rare de idealism care a putut prinde rădăcini 
în instituţiile de cunoaştere. 

S-ar putea înțelege greşit din cele spuse până acum că 
Humboldt era unul dintre oamenii de ştiinţă ursuzi care cere, 
în spirit cartezian, lucruri clare şi distincte sau care crede, ca 
Whewell, că matematica este panaceul pentru orice beteşug 
mental. Însă de câte ori spune ştiinţă, se referă la cunoaştere — 
de fapt, nu se aşteaptă la mari progrese educaționale din 
direcţia ştiinţelor în sens tare: „dacă spiritul lor [al ştiinţelor 
tari] nu trece cum trebuie în celelalte ştiinţe sau trece doar în 
felul acesta formal logico-matematic, atunci nu putem spera 
mare lucru de la ele”!. Asa că ştiinţele tari trebuie însoțite de 
filosofie şi arte, Humboldt fiind rarul intelectual de până acum 
care sá-nteleagá şi importanţa decisivă a metodei ştiinţifice şi 
cât de puţin înseamnă să te rezumi la descoperirile ei, atunci 
când scopul declarat al educaţiei e viața completă. Scopul lui, 
aşadar, era /die/ harmonische Ausbildung aller Fáhigkeiten — 
educarea armonioasă a tuturor abilităților, de care depinde în 
ultimă instanță însăşi instruirea morală. 

Pe de altă parte, Humboldt nici nu aşază universitatea în 
afara cerințelor utilitare, deşi încearcă să justifice aplecarea 
prea puternică spre cercetare spunând că statul nu are decât de 
câştigat de pe urma acestui spațiu neutru în care lumea îşi 
urmează interesul academic. Universitatea nu este pentru el o 
Arcadie a academicienilor, care nu răspund în niciun fel 


1 Humboldt, Wilhelm von, în Rüdiger vom Bruch, Gründungstexte, 
p. 233. 

exigentei utilitariste. În Despre organizarea internă si extemă 
a înaltului institut științific din Berlin, prevede chiar ca 
profesorii universitari să fie numiţi de stat, lăsând astfel uşa 
deschisă pentru un control prin selecţie, de care noul stat 
german avea să ştie să profite. Universitatea, spune, „este 
mereu strâns legată de viața practică şi nevoile statului”, 
făcând apoi o distincţie între academii (care sunt ultimele 
forumuri ale cercetării şi unde statul nu ar avea niciun drept să 
intervină şi să numească membri) şi universități, în cazul 
cărora o formă de control i se pare legitimă. 

Libertatea academică devine într-adevăr unul dintre cuvin- 
tele de ordine ale secolului în Germania, iar Fichte se laudă 
într-o prelegere din 1811! că nicăieri în lume nu mai e asigu- 
rată o asemenea autonomie a invátatilor; în mod nefericit şi în 
stilul care-l făcuse celebru, continuă să declare universitatea o 
instituție sacră şi „reprezentarea vizibilă a imortalitátii rasei 
noastre”, deşi cu câţiva ani în urmă spunea că universitățile 
sunt instituţii aproape inutile şi recomanda închiderea lor. 

Sunt multi cei care scriu despre educaţie în acea perioadă, 
dar textele lui Humboldt sunt o bună cutie de rezonanță pentru 
părerile tuturor. Şi pentru cea a lui Schiller, care ceruse o edu- 
catie în frumos ca singura care poate să te înveţe cu libertatea, 
şi pentru cea a lui Fichte care numeşte filosofii „artiştii ştiinţei”, 
şi pentru cea a lui Schelling, care respinge un învățământ 
universitar univoc şi cere o „educaţie omnilaterală şi nesfâr- 
şită” [a/seitigen und unendlichen Bildung), tot el reia — sau, 


! Fichte, J. G., Über die einzig mógliche Stórung der akademischen 
Freiheit, Heidelberg, Carl Winter's Universitátsbuchhandlung, 1905. 

mai bine spus, îi împrumută lui Humboldt, căci îl precedă — 
metafora „întregului organic” al disciplinelor şi dă filosofiei, 
cum era de aşteptat, sarcina de a păzi intrarea spre celelalte 
ştiinţe, căci orice cunoaştere e numai una, a//es Wissen nur 
Eines ist, şi-i ceartă pe cei care încearcă să spargă această 
unitate, întrebându-se cum ar putea mai bine să organizeze 
instituția universitară pentru ca ea să fie conservată; un alt 
cântec de lebădă al unui intelectual atent care n-a putut înțelege 
sfârşitul relativ iminent al modelului enciclopedist. 

Dacă am menţionat prea des în acest capitol că multe dintre 
ideile discutate nu sunt imediat puse în execuţie, asta e pentru 
că vreau să se înțeleagă că drumul de la teoretizare la aplica- 
bilitate este unul sinuos chiar şi pentru aceste minți temerare, 
şi ca să feresc cititorul de pericolul de a citi o istorie a ideilor, 
crezând că expun una a faptelor. În cazul celor care-şi enuntau 
teoriile fiind în acelaşi timp angrenati în sistemul pe care-l 
discutau, teoriile lor prezic bine evoluţiile la fata locului: 
Whewell scrie că matematica trebuie să fie centrul studiului 
universitar şi refuză mai târziu să facă schimbările curriculare 
care i-ar reduce importanţa — e previzibil. Dar în cazul altora, 
influenţa e oblică şi greu de decelat. În lipsa lui Humboldt, 
de pildă, s-ar mai fi putut găsi câțiva oameni de cultură 
contemporani lui care ar fi putut creiona o structură similară a 
universității, poate nu cu aceeaşi claritate, dar strábátuti de 
aceeaşi seriozitate, atenție pentru o pregătire multilaterală şi 
încredere în ştiinţă. Nu toată responsabilitatea pentru 
reformele care se întâmplă acum cade pe umerii celor despre 
care-am vorbit, căci aceste schimbări au sute de actori despre 

care nu vom sti poate nimic, nici mácar dacá l-au citit pe 
Humboldt sau pe Rousseau. Nu orice schimbare intelectualà e 
o schimbare intelectualizatá. E oricum imposibil sá-i introduci 
Tn acest cor de voci pe toti cei care au scris despre educatie, fie 
şi doar despre cea universitară, în aceste câteva decenii dintre 
1770 şi 1830, fără a împinge cititorul într-o irecuperabilă 
plictiseală. Sunt prea multi. Dar ce afli destul de curând 
citindu-i pe cei mai importanţi dintre ei este cât de multe dintre 
discuţiile contemporane despre educație sunt încă purtate în 
termenii şi spiritul lor. Nu există aspect al educației contem- 
porane care să nu-şi aibă originea în aceste câteva decenii în 
care orice filozof şi orice universitar are măcar o părere despre 
rolul educaţiei şi participă în dezbaterea despre ambițiile 
pedagogice ale Europei. Ideea libertăţii cercetării, a educaţiei 
practice, a randamentului academic măsurat în lista de publi- 
catii, a lucrărilor de licenţă, de doctorat etc., adică a treptelor 
academice de confirmare a priceperii în cercetare, şi încă de 
pe atunci detestatul obicei anxiogen al examinărilor se- 
mestriale, dar şi, în educația primară, ideile unei educatii 
libere, necorectionale, potrivite vârstei, pregătirea pentru o 
lume în schimbare — toate lucrurile acestea pornesc de aici, 
deşi rămân uneori la momentul enuntárii lor teorii cu puţină 
relevanţă practică, căci şcoala se va face în multe locuri aşa 
cum se făcuse de secole, iar în alte, şi mai multe, locuri nu se 
va face deloc — dacă ținem cont că o jumătate sau poate chiar 
mai mult din populația Europei era analfabetă în acea perioadă 

sau dacă ne gândim că, în Anglia, numai unul din cinci sute de 
tineri ajungeau la universitate.! 

Drumul până la universitatea de cercetare trece deci prin- 
tr-o serie de gânditori care au pus întrebările care s-o pregă- 
tească. Dar universitatea de cercetare însăşi nu este ce şi-ar fi 
dorit cei mai radicali dintre ei — nu renunţă, de pildă, la severa 
instrucție în latină şi greacă, deşi o parte din dezideratele lor 
şi-au găsit prin Humboldt locul în noua instituţie, care fusese 
pregătită nu doar de teoriile lor, ci şi de alte precedente practici 
instituționale, ca academiile, societățile oamenilor de ştiinţă 
etc. Cei care văd preponderența clasicilor în noua universitate 
humboldtiană sau în universitatea reformată franceză se vor 
mira poate cât de puţin eficace au fost zbaterile taberei care 
solicitase un învățământ mai puţin clasicist şi, într-adevăr, 
ironia e palpabilă. Dar clasicii secolului XIX vor începe să nu 
mai fie cei ai secolului precedent, deşi poartă acelaşi nume. 


! Informaţia din urmă este preluată din Nasar, Sylvia, op. cit., p. 55. 


Capitolul 3 
Profesionisti ai textului, 
critici si istorici literari 


Die Erde ist ein Buch. [...] 
Jedes Mineral ist ein wahres 
philologisches Problem. 


Schelling 


Unii ar putea să înceapă preistoria filologiei moderne cu 
eforturile criticilor umanişti de a ajunge la inima textelor pe 
care le credeau sacrosancte şi pe a căror autoritate îşi spriji- 
neau ei înşişi faima. Alţii, urmărind disputele pe marginea 
interpretării biblice, ar putea să vadă în filologia modernă unul 
dintre multele râuri care se desprind din masa de speculaţii 
asupra adevărului textului biblic, din mulțimea de opinii 
despre cum ar trebui interpretat şi înțeles şi din lunga 
experiență pe care venerabilele facultăți teologice o aveau în 
astfel de practici interpretative. Nu e plin oare secolul al 
optsprezecelea de ironii la adresa teologilor care petrec decenii 
predând Ieremia sau Proverbele? Nu sunt toti marii teore- 
ticieni ai noii hermeneutici clerici şi teologi? Şi nu fuseseră 
marile lupte hermeneutice ale umanismului câştigate pe 
terenul textului sacru? 

Esteticienii vor putea spune la rándu-le cá zecile de tratate 
de estetică ale Scotiei şi Franței Luminilor, multiplele încer- 
cări de a teoretiza gustul şi de a fundamenta ştiinţific o 
filozofie a frumosului au reînnoit această tradiție hermeneu- 
tică, alimentând-o cu noi obiecte de studiu — ducând la o nouă 
departajare a artelor frumoase şi creând în cele din urmă o 
disciplină generală a frumosului, care a subsumat şi a oferit o 
mai bună coerență preocupărilor teoretice disparate de 
dinainte. lar istoricii vor spune că nici noua hermeneutică 
istorist-biografistă a lui Schleiermacher şi Sainte-Beuve, nici 
istoria literară n-ar fi fost posibile fără noul orizont deschis de 
începuturile istoriei moderne în Voltaire şi Gibbon. În fine, 
cine a studiat apoi istoria filologiei clasice ar putea chiar să 
pretindă că nu e nimic nou sub soare si că există o tradiţie 
multimilenară a confruntării textului clasic, datând încă din 
timpul bibliotecii alexandrine, reinventată de renascentişti, 
apoi răsreinventată de F. A. Wolf la sfârşitul secolului optspre- 
zece, pe care noii critici, istorici şi teoreticieni nu fac decât să 
o transfere de la textul vechi asupra textelor noilor literaturi. 

Greu de găsit mai amplă mişcare intelectuală decât cea care 
premerge naşterea disciplinară a studiului literar modem în 
secolul al XIX-lea şi cu cât e mai amplă această mişcare, cu 
atât e mai greu să se spună cu certitudine că iată, acesta este 
punctul zero din care începe istoria acestor discipline mo- 
derne, cu atât e mai greu deci să se spună că există o naștere 
în primul rând. lar dacă această dinamică intelectuală pe care 
am început să o urmăresc în capitolele trecute are, cum cred 
că are, tot atâția predecesori câți am enumerat mai sus, la care 

s-ar putea adáuga si interesanta filozofie a limbajului a lui 
Herder si Rousseau şi noua lingvistică comparată încurajată 
de ea, atunci istoria acestei mişcări şi a disciplinelor despre 
care e vorba aici devine imposibil de urmărit, căci ar trebui 
teoretic urmărită în roate direcţiile. 

În istorii ale filologiei mai târzii (istoria „ştiinţei noastre”, 
cum îi spune Wilamowitz-Moellendorf), filologii clasici arată 
că-şi cunosc bine trecutul disciplinei şi invocă această linie de 
precedente filologice care — pentru ei — trece prin Alcuin, 
Petrarca, Lorrenzo Valla si Scaliger şi apoi, ca o incununare, 
ajunge la noul umanism german. Filologia veche avea si 
cunostea bine cá are o lungá istorie, bine institutionalizatá, 
stabilind în cele patru secole precedente metode tot mai 
precise de lucru cu textul biblic şi clasic. Dar tot ea produsese 
şi un număr exorbitant de cărți învăţate şi pedante, accesibile 
doar celor câteva zeci de clasicişti competenți ai fiecărei 
generaţii. Această istorie justifică realitatea curriculará despre 
care începusem să vorbesc la începutul capitolului al doilea — 
şi anume că autorii clasici erau centrali şi pentru că domeniul 
care-i studia stătea, metodic şi istoric, pe propriile picioare, pe 
când critica noii literaturi nu oferise nimic comparabil cu 
această tradiţie şi abia începuse, cu câteva decenii înainte, 
să-şi găsească domeniul, problemele şi vocea, prin oameni 
care dau o atenţie similară literaturilor nationale, încercând să 
le conserve într-o formă canonică, aşa cum face Samuel 
Johnson cu Shakespeare în Anglia şi cum Academia Franceză 
făcea într-o formă sau alta de mai bine de o sută de ani. 

Acelasi Wilamowitz-Moellendorf spune, in esentá, cá 
preocuparea de bază a filologiei clasice rămâne totuşi der 
echte Text — şi vedem aici că emfaza textologică pe care o 
pomenisem la început nu s-a schimbat, căci în tot secolul XIX 
se munceşte în continuare la vechile texte antice, se elimină 
impurități si intercalări, se discută scolastic divergentele de 
interpretare, se urmăresc scoliile. Deşi e de aşteptat ca în semi- 
narele filologice din universitățile germane discuţia asupra 
diverşilor autori antici să se poarte ceva mai liber decât în 
seminarele vechii universități, această hermeneutică custo- 
dială rămâne metoda fundamentală. Însă tot el numeşte ca 
făcând parte din teritoriul disciplinei o sumă de alte preocu- 
pări, ca arheologia, epigrafia, numismatica, istoria veche, care 
arată că insistența acestui câmp de cercetare pe problemele 
limbii şi textului deja nu mai era suficientă. Are grijă să spună 
că vechea cultură greco-romană este unitară şi că multitudinea 
disciplinelor care-o cercetează nu reflectă o diferențiere 
similară a obiectului de studiu, care 7st eine Einheit. 

Însă pentru umaniştii secolului al nouăsprezecelea 
puţine lucruri nu mai sunt o unitate. Oricare dintre filologii 
de la începutul secolului, cu mult înainte de Wilamowitz- 
Moellendorf, spun că literaturile germană, franceză sau 
engleză sunt unități şi oricare dintre ei ştiu că este dovadă de 
pedanterie oarbă să te rezumi doar la problemele lingvistice, 
aşa cum filologii păruseră să facă de câteva sute de ani. Există 
date cum că metoda textologică ajunsese la saturație încă din 
secolul precedent şi ştim că un alt mare filolog german, 
Heyne, se plângea la sfârşitul secolului XVIII de modul în care 

literatura clasică era predată în şcoli: ,, Vocabule latine, expo- 
zitii, exercitii. Totul fárá suflet si fárá sens", el fiind si primul 
care încearcă alternativa unei hermeneutici istorice!. 

La câţiva ani după Heyne, un alt umanist german, cel mai 
important al generaţiei sale, devine cunoscut tocmai pentru 
că nu se mai rezumă la această manieră „micrologică” de 
studiu al textului şi oferă o lectură istorică a operelor vechi?. 
În Vorlesungen über die Encyclopădie der Altertumwissen- 
schaft, Wolf imparte noua „ştiinţă a Antichității” în trei părți 
fundamentale: 

1. gramatică (studierea regulilor după care se construiesc 
limbile vechi); 

2. hermeneutică (ştiinţa regulilor din care se poate degaja 
sensul semnelor), pe care o împarte mai departe în herme- 
neutică istorică şi hermeneutică poetică; 

3. filologie critică (regulile după care se decide dacă 
scrierile antice sunt genuine, din ce perioadă fac parte, 
corectitudinea textelor etc.); 

..Si multe alte părți secundare: geografie, istorie politică, 
mitologie, antropologie (obiceiuri, moravuri etc.), istoria 


! „Lateinische Vokabeln, Exponieren, Exerciten. Alles ohne Geist und 
Sinn", apud Leventhal, Robert, „The Emergence of Philological 
Discourse", p. 256. 

2 În „Prolegomena to Friedrich August Wolf"; Anthony Grafton arată 
totusi cá multe dintre lucrurile pentru care Wolf e prezentat adesea ca 
predecesor erau cunoscute si discutate in generatiile anterioare lui de 
alti filologi germani, francezi si britanici. Desi Grafton recunoaste cá 
Wolf a făcut filologia clasică să-şi recâştige respectabilitatea pe care 
o pierduse după sfârşitul Renaşterii (p. 126). 

literară (în care un important rol, specifică el, îl joacă 
biografia), istoria artei, numismatică, epigrafie, iconografie. 
Încă de la 1800, deci, metodele vechii filologii — care, după 
cum se vede, erau profund lingvistice — sunt dublate de cerce- 
tări istorice, mentalitare, de un interes mai larg pentru istoria 
artei şi arheologie, căci Wolf şi alţii dinaintea lui deveniseră 
conştienţi de limitele metodelor primare. Dacă în istoricizarea 
discursului teologic se putea ascunde oricând pericolul ereziei 
şi rezistența împotriva ei era mai mare, acelaşi lucru nu e 
valabil în mod imediat şi pentru filologia clasică, deşi — în 
perspectivă — se poate totuşi spune că această integrare a 
culturilor vechi în istorie văzută ca procesşi această înțelegere 
a lor ca epoci precedate şi urmate de altele, care la rându-le 
puteau să aibă voce, a coborât în cele din urmă vechile culturi 
din rolul lor de exemplaritate şi le-a integrat unei definiții mai 
încăpătoare a literaturii bune, care nu mai însemna doar ceea 
ce fusese creat sub semnul anticilor, urmând pe Aristotel şi 
Vergiliu, ci şi acele opere venite din culturi care nu auziseră 
niciodată de ei şi-i ignorau, în fapt, cu desăvârşire; cu alte 
cuvinte, istorizarea a făcut în ultimă instanță pentru înţelegerea 
literaturii acelaşi lucru pe care l-a provocat şi-n teologie: a 
introdus în centrul acestor discipline premisele relativizării şi- 
a făcut ca insistența umanistă pe limbă şi pe texte izolate, ca şi 
cum cultura antică nu era decât gând fără istorie, să pară 
insuficientă. Deocamdată însă, în cartea în care-şi prezintă 
Wolf programul, primatul e încă al vechilor metode, căci 
jumătate din ea este dedicată gramaticii, părţilor de propoziţie 
şi regulilor sintactice, lăsând cealaltă jumătate pentru toate 

celelalte, arătând in plus că marele obstacol pentru înţelegerea 
vechii lumi rămânea încă, în mod firesc, limba. 

Pentru istoricii noilor literaturi, acest interes lingvistic 
dispare aproape cu totul şi este înlocuit cu o formă de istorie 
general-speculativă care ar putea fi acuzată de superficialitate, 
aşa cum vechea metodă putea fi acuzată de pedanterie — deşi 
interesul dispare mai ales pentru că noii istorici vorbesc deja 
în mod curent limba literaturilor a căror istorie o scriu. Dar şi 
istoricii noi, şi filologii vechi vor da acelaşi răspuns întrebării 
despre scopul acestor studii, despre care devenise la modă să 
se pretindă cá sunt sistematice!: ele educă fantezia, încurajea- 
ză memoria?, pregătesc gustul, inculcă un simt al frumosului 
şi, drept urmare, înnobilează natura umană. lar dacă vrem să 
cunoaştem mai bine natura umană, spune Wolf, atunci trebuie 
să studiem literatura unui popor ca grecii, care şi-au creat 
singuri cultura. 

Pentru Wolf, care avea, în mod poate nu cu totul neaşteptat, 
să refuze să primească teologi în seminarul sáu filologic?, în 
conceptul de literatură intră însă tot ceea ce poate trece drept 
„operele unei naţiuni” — şi acesta e un al doilea lucru care îl 
apropie de istoricii literari despre care va fi vorba în conti- 
nuare, căci nici ei nu fac distincţia între filozofie, beletristică, 


1 systemisch, spune Wolf ( Vorlesung über die Encyclopádie..., p. 12). 

? Că artele literare încurajează fantezia şi memoria era un lucru pe care 
şi Vico îl credea. Poeţii antici erau divini pentru Ja Joro produtrice 
facoltà immaginativa’, ,L'antichissima sapienza degli italici”, în 
Opere filosofiche, p. 128. 

? Howard, Thomas Albert, op. cit., p. 274. 

^ Wolf, F. A., op. cit, p. 27. 

istorie sau — mai bine spus — fac distinctii intre ele, dar le 
subsumeazá pe toate conceptului vast si vag de „literatură”, a 
cárui istorie spun c-o scriu. 


Cei dintâi literati 

Printre istoricii literaturii e un lucru bine cunoscut cá 
definiţia iniţială a cuvântului era mult mai încăpătoare, inclu- 
zând pe lângă operele de ficțiune şi pe cele filosofice, ba chiar 
pe unele ştiinţifice care se întâmplau să fie bine scrise, în 
vreme ce unii critici literari ai vremii includ în concept chiar 
şi oraţiile avocátesti faimoase, scrise şi rostite după toate 
regulile genului. Avertismentul a fost repetat de teoreticienii 
literari ad nauseam, Şi poate nu fără motiv, căci a lega istoricii 
literari recenți de cei de la începutul secolului al XIX-lea 
trădează cel puţin inabilitatea de a recunoaşte că cele două 
grupuri fac parte din categorii intelectuale distincte. 

Dacă luăm cele mai importante scrieri, cursuri, prelegeri 
care-şi spun „istorii” din perioada 1770-1830, vom vedea că 
nu există nici măcar unul important care să se rezume la istoria 
scrierilor de ficțiune şi a poeziei. Când spun /iferatuză ştim, în 
cel mai bun caz, că se referă la toate lucrurile care-au fost 
scrise cu simt de răspundere sau care-au avut o covârşitoare 
influenţă culturală, indiferent dacă au fost scrise în ştiinţe, 
drept sau vreun alt domeniu. Literatura este deci un domeniu 
al generalului şi desemnează deopotrivă un corpus — care 
trebuie cunoscut ca să te poti numi „educat” — si o calitate a 
discursului, care trebuie stăpânită ca să treci drept om fin sau 
ca să poti exprima competent idei. 

În Anglia, aceasta era situația de fapt la 1760 (când îşi tinea 
Adam Smith lecţiile de be//es-/ettres), în Franţa, Marmontel, 
La Harpe sau Germaine de Staél nu s-ar dezice de ea, iar în 
Germania, Wilhelm Schlegel defineşte literatura în Privire 
generală asupra situaţiei actuale a literaturii germane drept: 
„un stoc de opere care se întregesc reciproc într-un fel de 
sistem”!. Dar având în vedere că în cele câteva zeci de pagini 
ale eseului vorbeşte despre jurnale, despre teologie, despre 
eruditia filologică, despre declinul picturii, sculptură, filozofie 
şi ştiinţe, asta spune ceva nu doar despre propensiunea 
primului Schlegel pentru divagatie, ci ne arată şi că lucrează 
cu un concept de literatură vast, care înseamnă nici mai mult, 
nici mai puţin decât cultură. Apoi, faptul că petrece timp 
încercând să respingă teoriile materialist mecaniciste ale lui 
Helvétius într-o scriere despre literatura germană contem- 
porană şi să discute despre rațiune la maimuțe este poate cel 
mai comic şi deplasat simptom al acestei lipse de departajare 
a domeniilor în interiorul conceptului. 

Se fac totuşi departajări, căci oricare dintre aceşti autori 
foloseşte distincţii interne între filozofie, poezie, dramă etc., 
deşi de cele mai multe ori aşază ştiinţele în prima categorie. 
La Harpe, „acest pitic foarte învăţat”, cum îl descrie Thibaudet 
în /storia literaturii franceze, care tine cel mai cunoscut curs 
de istoria literaturii din a doua jumătate a secolului XVIIT?, 
putea să spună încă la 1780 că „gramatica este fondul tuturor 


1 Schlegel, August si Friedrich, Despre literatură, p. 103. 
? August Schlegel spunea despre ea că fusese „o carte mult citită” (ein 
vielgelesenes Buch). 

cunostintelor noastre" si cá studiul operelor trecutului are 
menirea să-l facă pe cititor „să converseze cu marii oameni ai 
tuturor epocilor, de la Homer la Voltaire şi de la Arhimede la 
Buffon”!, deşi — din aceste două idei — doar cea de-a doua mai 
supravieţuieşte trecerii în secolul XIX în Occident, prima 
bucurându-se însă de o existenţă inertialá îndelungată în unele 
gramatici pedagogice româneşti, ca cea a lui Tempea. 

În linii mari, ocolul istoric al lui La Harpe este unul care ar 
putea trece şi astăzi drept canonic: povestea lui a literaturii 
începe cu Grecia antică şi haşurează zonele bine-cunoscute: 
Homer, poezie lirică, tragicii, filosofii atenieni şi criticii 
literari (Longinus). Apoi discută despre oratori şi istorici, după 
care trece la literatura latină, pe care o tratează cu aceeaşi 
considerație (cu o expunere împărțită pe genuri literare). 
Întreaga perioadă de la sfârşitul epocii augustane până în 
pragul Renaşterii este acoperită în doar 69 de pagini, deşi 
cursul are câteva zeci de volume cu totul; apoi se sare la 
clasicismul francez, comedie şi se discută Voltaire cu mai 
mare atenție decât întregul Ev Mediu, cu mici opriri pentru a 
cântări elocinta avocaţilor, parlamentarilor, clericilor din 
timpul marelui Ludovic. lată un punct de vedere asupra 
istoriei literaturii care este filoclasicist în extrem, centrat pe 
interesul pentru culturile vechi şi pe supremația prezumată a 
clasicismului francez; în Sorbona, în aceeaşi perioadă, nu se 
ieşea decât foarte rar de sub umbrela retoricii, iar până în 
pragul Revoluţiei, instrumentul pedagogic prin excelență 


1 La Harpe, Lycée, ou Cours de littérature ancienne et moderne, vol. 1, 
p. 36. 

rămâne interpretarea autorilor antici, a căror listă nu se 
schimbá!. În secolul XIX, multe dintre omisiunile acestea vor 
fi corectate, iar profesori de literatură modernă de la Sorbona 
vor încerca să vorbească cu egală legitimitate despre trubaduri 
sau literatura medievală, în timp ce germanii, poate şi dintr-un 
complex de inferioritate, nu se vor sfii să declare că clasi- 
cismul francez este sterp, cu toată emfaza lui nenaturală pe 
reguli, gust ales şi stil clar şi distinct. 

Dar pentru acest gen de toleranță istorică mai trebuie să 
aşteptăm încă patruzeci de ani, căci nici doamna de Staăl, nici 
Lessing, nici Marmontel nu sunt suficient de revoluționari să 
se scoată din inerția clasicismului, pentru care cel mai 
important lucru rămăsese regu/a, lucru care explică de ce 
esteticile, criticile şi istoriile epocii sunt adesea măcar parțial 
normative, urmărind teoretizarea şi impunerea de reguli artei, 
în cel mai filosofic şi pedagogic sens posibil: şi anume acela 
în care se crede că literatura bună urmează reguli care pot fi 
decelate rațional prin analiza literaturii canonice şi prin atentă 
observație şi că, dacă nu urmează reguli de acest fel, atunci nu 
este bună. 

Asta reproşează criticii francezi (ca doamna de Staél) si 
italieni (ca Denina) lui Shakespeare şi spaniolilor, cel mai 
adesea, şi anume că nu respectă regulile, nici pe cele ale artei, 
nici pe cele ale decentei. „Tot ceea ce există în natură poate să 
intereseze spiritul”, spune doamna de Staél, „dar trebuie în 
spectacole să menajezi capriciile ochilor cu cel mai mare 


! Liard, Enseignement..., vol. 1, pp. 54-55. 

scrupul; ar putea fárá apel sá distrugá orice efect serios"!, 
încercând să justifice de ce Richard al III-lea n-ar trebui 
reprezentat pe scenă ca tragedie, când personajul cu handicap 
se potriveşte mai bine genului satiric. „Shakespeare reprezintă 
prea des în piesele sale suferința fizică”, continuă ea, ca un 
ecou al lui Aristotel. 

Iar dacă văd că sunt buni aceşti autori, ei sunt buni doar în 
virtutea geniului lor. Acolo unde geniul lor dă greş sau 
lipseşte, defectele în operele lor sunt vizibile, căci geniul este 
o abilitate naturală sau o capacitate a sufletului şi, fără ea, orice 
operă recade în lipsă de gust dacă nu există reguli; geniul — 
fiind un dat şi nu un mestesug educat — nu poate să țină loc de 
gust, adică de abilitatea educată a spiritului de a găsi pentru 
orice obiect şi întâmplare expresia potrivită. Francezii şi cei 
care-i urmează cred că până şi ceea ce pare produs al talentului 
pur şi efect al imaginaţiei urmează, atunci când e bun, o 
metodă; dacă metoda nu este cea prescrisă de proba timpului, 
atunci este o ocurentá naturală. Şi ceea ce este firesc urmează 
o schemă, se aşază în tipare, care sunt cele eterne ale fru- 
mosului. 

Romantismul a încercat să întoarcă această veche estetică, 
înlocuind părți din ea cu metafore ale organicului, unitarului 
şi contextualului şi spunând că dacă o operă este un produs — 
fie şi semiconstient — al sfortárii creative, atunci ea păstrează 
totuşi o unitate pe care a avut-o şi creatorul său ori cultura din 
care făcea acesta parte. În clasicism, în schimb, unitatea se 
construieşte, iar naturalul nediluat de artă — adică netemperat 


1 Staël, Germaine de, De Ja Jittérature..., p. 187. 

de gustul educat — nu este artistic decât din întâmplare; geniul 
e un fel de noroc. În artă, ca şi în filosofie, orice obiect are un 
loc justificat, care este al său şi la care se poate ajunge prin 
demonstrație: „dacă subiectele pieselor sale sunt bine alese, 
planul bine conceput, situaţiile interesante şi verosimile, 
personajele conforme naturii; dacă dialogul e rezonabil; dacă 
stilul este o expresie justă a sentimentelor şi pasiunilor, dacă e 
mereu în proporție cu subiectul si cu personajele; dacă dictia 
este pură şi armonioasă, dacă scenele sunt legate unele de 
altele, dacă totul este clar şi motivat: toate acestea pot fi reduse 
într-o demonstratie."! 

Regulile generale ale artei sunt, de fapt, pentru cei din 
lumea intelectuală clasică, o degajare a realitátilor intrinseci 
ale obiectului artistic ideal şi, apoi, o explicare a modului în 
care frumuseţea obiectului frumos respectă nişte norme 
universale, care — transpuse cu gust în altă parte — ar putea 
genera frumuseţe în orice alt obiect potrivit. În rezumat, 
regulile clasice sunt o poetică. Cele romantice, unde criticii 
sunt mai degrabă interesaţi de influență, evoluţie, context şi 
biografie, se reunesc într-o filosofie a istoriei artei, căci acolo 
unde clasiciştii vorbesc despre precepte, romanticii vorbesc 
mai ales despre evoluţii. 

Prima atitudine este deci normativă şi analitică: prescrie 
reguli sau analizează obiectele deja frumoase pentru a vedea 
din ce sunt făcute şi, definindu-le drept tradiţie, îi sfătuieşte pe 
alții să le admire şi să le imite. A doua este istorică şi sintetică: 
urmăreşte evoluţii şi generează idei despre conglomeratul de 


! La Harpe, op. cit., p. 22. 

conditii sociale, economice si estetice care au fácut posibil 
obiectul de artă, dar dând mai puține sfaturi de natură tehnică 
şi mai multe sfaturi de atitudine. Însă nici una dintre aceste 
direcţii de gândire nu renunţă la ideea primatului cultural al 
unei culturi sau alteia, căci amândouă rămân profund legate de 
ideea de canon (şi prin ea, în măsuri diferite, de cea de norma- 
tivitate). În Staël, şi într-o oarecare măsură în Marmontel, 
ambele aceste tradiţii sunt reunite. 

Asta, cred, este prima mare diferenţă ce trebuie avută în 
vedere, deşi trebuie avut în vedere şi că ea este o distincție cu 
granițe mobile, căci echilibrul dintre normativitate şi istorism 
poate să varieze în cele două tabere. Dar acesta e motivul 
pentru care literatura care înainte era predată prin poetică şi 
retorică este, odată cu romantismul, predată prin istorie. Ceea 
ce nu înseamnă că poetica dispare odată cu romantismul, 
dimpotrivă: o istorie a tratatelor de poetică a Sandrei Richter 
dă dovezi suficiente pentru evoluţia acestui gen de critică 
normativă în secolul al XIX-lea, mai ales în direcţia esteticii 
academice. Această direcție avea şi ea un trecut intelectual 
viu, deşi e mai puţin influentă, iar problemele la care încercase 
să răspundă sunt de o prea mare generalitate ca să servească 
altfel decât indirect ca soluții pentru dilemele noilor istorii 
literare. Interesati de standardele universale ale gustului, de 
legile ultime ale frumuseții sau de explicarea fiziologică a 
modului în care oamenii percep frumusețea (în natură, artă sau 
aiurea), esteticienii studiază mai degrabă efectele operei de 
artă, pe când poetica clasică e interesată mai degrabă de 

producţia artei — si mai ales de felul în care producţia respectă 
canoanele. 

La reproşul că estetica ar putea fi identică cu poetica şi 
retorica, Baumgarten răspunde că, de fapt, estetica este cea 
mai generală dintre ştiinţele frumosului şi le înglobează pe 
toate celelalte, căci oferă răspunsuri problemelor celor mai 
generale, fiind o ştiinţă a cunoaşterii senzitive — şi că astfel se 
poate dovedi în ultimă instanţă folositoare şi pentru filologie. 
The general rules of beauty — asta crede şi Hume că trebuie 
găsit şi că autorul le poate găsi prin „geniu sau observaţie”, 
adică prin şansă sau ca urmare a unui examen rațional. Aşa 
cum pot fi găsite şi principiile gustului — sau, cum le spune 
Burke: „principiile fixe ale gustului”, de parcă abilitatea de a 
percepe frumosul ar fi avut o calitate aproape geometrică. 

Un estetician care premerge tuturor trei duce acest fel de 
gândire şi mai departe când vorbeşte, de pildă, despre plăcerea 
pe care o obținem contemplând un triunghi sau orbita plane- 
telor ori perfecțiunea teoremelor şi conchide: „frumuseţea 
unui triunghi echilateral este mai mică decât cea a unui 
pătrat; care este mai mică decât cea a unui pentagon; care la 
rândul ei e întrecută de a hexagonului”!. Acest fel de varia- 
bilitate uniformă place — această potrivire a lucrurilor între 
ele. Baumgarten va spune si el că frumusețea vine din 
potrivirea gândurilor între ele, apoi din aşezarea lor în ordine, 


1 Hutcheson, Francis, An Inquiry into the Original..., p. 29. 

apoi din potrivirea dintre mijloacele de expresie şi gânduri, 
căci „nu există perfecţiune fără ordine”!. 

Citindu-i pe istoricii şi criticii literari de la 1800, pare că 
toate aceste discuţii se purtaseră vreme de o sută de ani, de la 
începutul certei dintre antici şi moderni, degeaba, căci noii 
oameni de litere nu par să mai recunoască problemele lor drept 
probleme. Unele lucruri născocite în secolul al XVIII-lea, cum 
ar fi efectul climei şi geografiei asupra culturii şi literaturii (pe 
care-l teoretizase abatele du Bos), sunt încă luate în serios, deşi 
nu cu acea gratie superficială cu care acelaşi abate putea să 
declare că „ştim cu toții cá din Nordul îndepărtat n-au ieşit 
decât poeţi sălbatici, versificatori neîndemânatici şi colorişti 
lipsiţi de căldură. Înspre pol pictura şi poezia nu trec dincolo 
de Olanda”. 

Cultura clasică a secolului XVIII nu este, deci, doar 
normativă, ci şi întrucâtva exclusivistă. O caricatură a multelor 
poetici din epocă ar putea să sune aşa: trebuie să existe ordine, 
stilul trebuie să fie simplu, limba aleasă. Şi într-adevăr, citind 
un curs de retorică de la jumătatea secolului, cel al lui Adam 
Smith, caricatura o să pară mai puţin reductivă, căci sfaturile 
pe care le dă Smith studenților acestea sunt: 1. standardul 
lingvistic este cel al claselor înalte şi trebuie respectat. 2. am- 
biguitátile trebuie evitate; trebuie să ne ferim de „pivniţa 
obscuritátii metaforice”; 3. gândurile trebuie să fie clare si 
exprimate în propoziţii inteligibile — căci frumusețea limbii nu 


1 Es keine Vollkommenheit ohne Ordnung gibt... Baumgarten, 
Alexander, Theoretische Astetik, p. 13. 
? Du Bos, Jean-Baptiste, Cugetări critice..., p. 256. 

vine din ocoluri retorice, ci din aceea cá autorul stie ce vrea sá 
spună. 

În tot acest timp face o serie de expoziţii gramaticale 
(vorbind despre substantive, pronume, sintaxă etc.), stilistice 
sau structurale (ce fapte trebuie narate, în ce manieră, cum 
trebuie aranjate, ce stil li se potriveşte), arătând că atunci când 
se preda „Jiteratură” în universități, se preda literatură ca să te 
înveţe ce să admiri şi cum să scrii, mai puţin ca să înţelegi 
evoluția fenomenelor culturale sau complexa evoluţie cultu- 
rală a Greciei şi Romei. Pe clasici nu-i interesează drumul lung 
şi plin de obstacole de la concepție la perfecțiune; de îndată ce 
ceva atinge perfecțiunea, obiectul artistic se instantiazá ca 
exemplu şi se eternizează. Asta nu înseamnă că aceşti autori 
erau orbi la istorie sau la alteritate, ci că, în cazul lor, intele- 
gerea teoretică a unui set de principii care asigurau valoarea 
artistică prima asupra unei explicații istorice a cum s-a ajuns 
la acel set de principii — şi, e adevărat, din moment ce adesea 
credeau că principiile sunt neschimbătoare!, orice investigaţie 
istorică devenea inutilă, căci n-ar fi dovedit decât că principiile 
artei bune sunt invariabile de-a lungul epocilor. 

Din marele număr de cărți despre artă, literatură şi frumos, 
nu mă interesează aici dacă vreunul dintre autori a avut 
dreptate ori dacă aceste discuţii au produs o teorie normativă 


1 Sunt totuşi oameni în epocă ce cred, de pildă, că existenţa condiţiei 
celor trei unități în teatru nu are absolut nicio valoare şi că e 
prostească. Epoca clasică nu este un monolit de opinie. La Motte e 
unul dintre ei, Voltaire un altul care declară încă din prima jumătate a 
secolului, în prefata Henriadei, cá anticii sunt importanti, dar cá nu 
trebuie urmati orbeste. 

asupra frumosului, desi am sugerat cá existá totugi niste 
directii, chiar dacá nu finale. De interes este efectul. Iar efectul 
tuturor acestor dispute literare din secolul XVIII este că, la 
sfárgitul acestui secol existau deja, bine teoretizate si bine 
împământenite: 

1) un set de probleme teoretice interesante care cereau o 
rezolvare, dintre care cele mai importante erau: relația dintre 
cultura clasică şi cele moderne; elucidarea legăturilor dintre 
cultură, limbă şi literatură (şi problema conexă a specificului 
național); conflictul dintre talent şi educaţie literară în pro- 
ductia literară (cu vastele lui ramificații: ce înseamnă în- 
tr-adevăr o bună educaţie în frumos, cât de bine trebuie să 
cunoaştem anticii, câtă libertate ar trebui să existe în invenţie 
etc.); 

2) un vocabular complet al literarului de care noile 
discipline se vor folosi din plin, dar cu unii termeni — ca 
„istorie”, „critică”, „literatură” — care vor suferi schimbări şi 
de sens, şi de metodă. Deja Marmontel cita două sensuri 
pentru critică în dicționar, unul care aminteşte de cel pe care 
i-l dăduse Wolf în aproximativ aceeaşi perioadă, şi anume 
„acel gen de studiu căruia îi datorăm restituirea literaturii 
antice”! şi un al doilea, mai vag, de „examen luminat şi 
judecată echitabilă a producţiilor umane”, care pare să fie 
proxim celui pe care-l cunoaştem din secolul XX, deşi critica 
lui literară nu pare să însemne adesea decât un anumit fel 
de a descrie şi prescrie literatura, căci critici pentru el sunt 
deopotrivă Aristotel, Cicero, Petroniu, Horaţiu, Pope şi 


1 Marmontel, Jean Francois, Eléments de littérature, vol. 1, p. 344. 

Boileau, sugerând cá poti fi critic literar şi când vorbeşti 
despre literatură şi când vorbeşti dinspre ea; 

3) o tot mai evidentă aplecare a interesului critic asupra 
literaturilor moderne în dauna celor antice, si din cele moderne 
mai ales asupra literaturii naţionale, aşa cum o observă şi 
Friedrich Schlegel la 1812, când vorbeşte despre faptul că 
secolul al XVIII-lea marcase „eine Rückkehr der Literatur 
zum Nationalgeist", „o întoarcere a literaturii la spiritul natio- 
nal”!. În Anglia, această întoarcere începuse ceva mai devre- 
me, cu Samuel Johnson, iar englezii aveau deja la sfârşitul 
secolului şi un critic naţional, un dicționar de autoritate şi o 
istorie a poeziei engleze (cea a lui Thomas Warton, care 
ocupase chiar catedra de poezie de la Oxford); 

4) o comunitate pestriță de oameni educați, cu păreri adesea 
divergente despre literatură, dar care purtaseră aceleaşi discu- 
tii despre educație şi cultură şi care îşi găsiseră, chiar şi-n 
opoziţie, câțiva numitori comuni; dacă nu ocupă deja o poziţie 
instituţională sau dacă n-are acces la centre intelectuale, 
această comunitate şi le creează, fie predând în universități, fie 
tipărind reviste literare, fie ținând prelegeri publice despre 
literatură, fie lucrând la proiecte simbolice (cum face Samuel 
Johnson cu dicționarul său ori La Harpe cu cursurile de 
literatură), ce le asigură primatul cultural. 

Există deci în discursul literar de la sfârşitul secolului 
XVIII o anumită aplecare spre istorism şi, cel puţin initial, nu 
este loc în care aceasta să se vadă mai bine decât în scrierile 


1 Schlegel, Friedrich, Geschichte der alten oder der neuen Literatur, 
p. 10. 

despre literatură ale doamnei de Staél, care studiază — printre 
oamenii de litere — pentru prima oară serios legătura dintre 
literaturile europene şi datele existenţei lor istorice. În prefata 
celei de-a doua ediții a Literaturii considerate în raport cu 
instituţiile sociale, precizează chiar că nu are de gând să scrie 
o poetică (din care existau deja destule), deşi nu se sfieşte pe 
parcursul eseului să dea o serie de sfaturi care sunt funda- 
mental clasice. Spune încă de la început că e imposibil să fii 
un bun om de litere fără să fi studiat autorii antici şi autorii 
secolului lui Ludovic al XIV-lea, dar adaugă şi că scriitorii 
trebuie lăsaţi să cerceteze alte tradiţii care „ar putea încuraja 
un nou gust”, aşa cum are să facă ea însăşi în vizitele ei 
germane. Scrie că miza oricărui act cultural este să „eleveze 
caracterul”, dar recunoaşte şi că există o variație istorică a 
idealurilor morale. Crede că anticii sunt canonul, dar că unele 
opere moderne, ca Werther sau romanele lui Rousseau, dau o 
mai reuşită, o mai veridică imagine a dragostei şi că moder- 
nitatea poate să invoce împotriva Antichității o mai adevărată 
„metodă de studiu al lumii naturale”. Acolo unde autori 
care-o precedă ar fi putut vedea în antici o borná de nedepásit, 
ea observă şi continuitatea: „toate evenimentele principale [ale 
istoriei] tind spre acelaşi scop: civilizaţia universală”!. 

Ştie deci că există în literaturile moderne uneori lucruri mai 
interesante, mai reale sau mai bine reprezentate decât în cele 
vechi, si că aceste culturi merită atenţie, dovadă faptul cá 
vorbeşte despre literaturile franceză, engleză şi germană, 
încercând să le înțeleagă nu — cum se întâmpla adesea — 


1 Staël, Germaine de, op. cit., p. 116. 

raportându-le la cele vechi, ci raportându-le la realitățile 
culturii de provenienţă, o idee despre care nu se poate spune 
că nu fusese cunoscută înainte de ea, căci e plină literatura 
veacurilor dinainte de jurnale de călătorie şi mirate relatări 
antropologice de la ecuator. În ele se putea foarte bine observa 
că sunt diferenţe mari între culturi, în toate domeniile, nu doar 
în moravuri. lar argumentul care spunea că un scriitor putea fi 
definit ca fiind de o spiritualitate specific rasială stătea de 
multă vreme la loc de cinste în analele rasismului european. 

Dar pasul pe care-l face Germaine de Staël, deşi nu lipsit 
de naivitáti generalizatoare, nu este o simplă continuare a unor 
idei primite de-a gata şi este, mai important, lipsit de aroganță 
— căci ea spune nu doar că diferenţele care există între varii 
literaturi sunt cauzate de o încrengătură de cauze sociale, pe 
care le cercetează, ci şi cá nu este aşa de uşor să le poti clasa 
valoric, căci ar trebui înţelese în termenii lor. 

Într-o istorie a criticii literare de la sfârşitul secolului XIX, 
Brunetiére, care scrisese despre La Harpe că reprezenta 
„ultimul stadiu al doctrinei clasice în istorie”!, observă în 
capitolul următor despre doamna de Staăl că, scriind Despre 
literatur&.., ea făcuse să „scadă partea «absolutului», să 
crească partea «relativului» şi, odată cu ea, ca urmare, dificul- 
tatea de a «formula» în critică, ceea ce înseamnă că punctul de 
vedere s-a schimbat, că interesul stârnit de judecată nu mai stă 
în concluzii sau în însăşi judecata, că el constă în considerente, 
şi că acestea, care proveneau numai din retorică sau logică, vor 


! Brunetiére, Evoluția criticii de la Renaștere până în prezent, p. 168. 

fi luate acum si din alte locuri, din sfere mai indepártate"!. 
Istoria literară avea, cum ar veni, pentru prima oară o metodă 
de studiu altfel decât cea a vechii poetici, care prin norma- 
tivismul ei fie fusese anistorică, fie se limitase la o istorie a 
exemplaritátii. Noua istorie deținea un câmp de cercetare care 
era vast (căci se uita la întreaga cultură) şi care n-avea decât să 
crească. 

La doamna de Staél, acest câmp e definit destul de vag — ea 
spune că cercetează influența religiei, moravurilor şi legilor 
asupra literaturii. Poate tocmai de-aceea numeşte critica 
literară „un tratat de morală”. Poate de-aceea rămâne încă o 
problemă estetică pentru ea dacă e justificat sau nu să te 
foloseşti de talent pentru a reprezenta pe scenă vicii 
impardonabile. De unde se vede că într-un lucru rămăsese 
adepta unei vechi si centrale idei a poeticii clasice: si anume 
aceea cá literatura trebuie să educe. „Există o asemenea 
legătură între toate facultățile oamenilor că, perfectionándu-i 
gustul în literatură, lucrăm şi ca să-i elevám caracterul.”? O 
idee pe care o găsim şi la critici mai competenţi ai secolului 
XVIII, ca Johnson, şi care ar fi prost înțeleasă dacă ar fi în- 
teleasá ca traditionalism. Ea vine la Germaine de Staél dintr-o 
înțelegere a criticii nu doar ca judecată asupra tehnicii, ci ca 
judecată asupra funcției deopotrivă artistice şi sociale a actului 
artistic. E clar că interesul ei în aceste comentarii nu e strict 
literar. Ea integrează critica literară unei mai încăpătoare 
filozofii, neintelegánd să discute doar literatura stricto sensu 


! Ibidem, p. 182. 
? Staél, Germaine de, op. cit., p. 16. 

(adicá sá comenteze abilitatea scriitorilor, temele si sá admire 
frumosul), cáci nu-i dá literaturii un asemenea sens strict; la 
fel ca filologii dinaintea ei, literatură pentru ea înseamnă 
filosofie, istorie, poezie, dramă, roman. Miza oricărei literaturi 
este Ja perfectibilits de l'espéce humaine, o idee pe cât de 
puternică, pe atât de răspândită, care o să dispară treptat din 
artele poetice pe măsură ce ne apropiem de sfârşitul secolului 
XIX, când mai ales englezii o vor evacua din înţelegerea 
literaturii, fiindcă mai ales scriitorilor englezi li se cerea să 
scrie nu o literatură morală, ci una moralistă, şi mai ales în 
Anglia se ţineau lant procesele de indecentá împotriva 
romanelor decadente. 

Ce înseamnă pentru Germaine de Staél că cercetează 
legătura dintre legislaţie şi moravuri şi literatură nu e clar, căci 
legăturile acestea — despre care presupune că există şi pe care 
nu le defineşte — o împing uneori în declaraţii pe cât de gene- 
rale, pe atât de lipsite de sens. Încercând să explice de ce 
englezii, care au mai bune sisteme de guvernământ şi mai 
bune moravuri decât francezii, sunt totuşi un neam melan- 
colic, spune că asta se întâmplă pentru că libertatea şi virtutea 
„cer meditaţia”, ceea ce nu dovedeşte un foarte sofisticat 
instinct sociologic. Sau încercând să explice succesul 
romanelor de dragoste în Anglia, spune că motivul principal 
pentru fenomen este „existenţa femeilor”!. Privite în substanța 
lor, astfel de raționamente sunt naive, dar forma lor (unui 


! L'existence des femmes, en Angleterre est la principale cause de 
l'inépuisable fécondité des écrivains anglais en ce genre, De la 
Dittérature..., p. 206. 

fenomen cultural xi se cautá un corelat contextual generic y) 
e importantă si va fi folosită mai departe de istorici mai aplicaţi 
şi mai competenti, nici ei feriti cu totul de asemenea momente 
de candoare. 


Cursurile şi prelegerile 


Unii dintre filologii de după 1800, ca frații Schlegel sau ca 
Villemain, predau istoria literaturii în universități (Jena, 
Sorbona), alţii tin prelegeri plătite, adesea scump, pentru un 
public interesat de discuţiile culturale; se întâmplă uneori ca 
unele cursuri universitare să devină prelegeri publice (ca cele 
ale lui Wilhelm Schlegel) ori ca unele cursuri să devină apoi 
cărți de succes (cele două volume de istorie a literaturii seco- 
lului XVIII a lui Villemain) sau ca prelegerile să fie repetate 
în oraşe diferite. Ştim dintr-o foarte amănunțită biografie a lui 
Wilhelm Schlegel că prelegerile despre arta dramatică pe care 
le tine în Berlin si Viena în primul deceniu al secolului, şi 
pentru care se pun în vânzare bilete, sunt audiate de prinți, 
conti, diplomaţi, bancheri, si că în public se afla însuşi 
Metternich!, dovadă că aceste cursuri despre istoria literaturii, 
deşi educative, nu erau adresate strict studenților şi nu erau 
deci pedagogice. Unele, ca cele ținute de Carlyle, Müller sau 
Hazzlit sunt nearondate institutional, desi prin forța lucrurilor 
se tin în centrele intelectuale ale timpului, căci numai acolo 
s-ar fi găsit un public suficient de interesat să plătească pentru 
ele. 


1 Paulin, Roger, The Life of August Wilhelm Schlegel, pp. 306-307. 

În continuare, când vorbesc despre literatură, toti aceştia 
folosesc înțelesul vechi general, chiar şi după anii 1830, când 
nici Villemain, nici Carlyle nu reduc câmpul de interes al 
istoriilor lor literare doar la operele de ficțiune, ci continuă să 
discute cu relativă uşurinţă despre filosofi, istorici, empiristi 
etc., aşa cum în spațiul german se tin cursuri numite de istoria 
literaturii, dar care tratează despre mistica şi scolastica 
germane, poezia persană sau despre scripturi. De fapt, vechea 
definiție a omului de litere, încă aplicabilă, cea dată de 
Voltaire în paginile Enciclopediei, observa că deşi acesta nu 
mai putea fi un practician priceput al tuturor ştiinţelor, aşa cum 
fuseseră grămăticii antici, încă trebuia să se poată mişca relativ 
uşor pe teritoriul mai multora, încă trebuia să fie un 
enciclopedist. Aşadar, dacă erau ceva, erau cu toții istorici ai 
culturii scrise în totalitatea ei sau cel puţin ai acelei culturi 
scrise care se întâmpla să fie în vogă, deşi tot acum încep să se 
vadă mai des cursuri dedicate doar anumitor genuri literare, 
care sunt urmărite ori începând cu Grecia antică, ori doar în 
spaţiul national. Cel mai adesea sunt dedicate poeziei sau 
dramei, căci acestea rămâneau încă genurile canonice şi 
primesc cea mai mare atenţie chiar şi-n istoriile generale, unde 
romanul este adesea ignorat (în afară poate de Cervantes şi 
Richardson). 

Dar apele teoretice se aşezaseră oarecum în Europa 
Occidentală până la 1830, cum o dovedesc zece prelegeri 
inaugurale ținute de diverşi profesori la deschiderea univer- 
sitátii din Londra in 1829. La universitate se tin în anul acela 
cursuri de astronomie, filosofie naturală, zoologie, greacă, 

ebraică, medicină, dar şi de limbă si literatură engleză, germa- 
nă şi limbi nordice, alături de un curs de limbă şi literatură 
spaniolă. Pentru că fiecare dintre profesori spun în aceste 
cursuri inaugurale ce anume intenționau prin ele, sunt o bună 
ocazie să vedem care erau diferențele între cursurile de 
literaturi vechi şi cele de literaturi moderne. 

Cursul de limbă şi literatură greacă este tributar metodelor 
vechi, căci o lecţie constă în careful perusal a unui text, fiind 
deci o lectură în comun în care profesorul era arbitru, aşa cum 
probabil decurgeau şi seminarele din universitățile germane, 
cu deosebirea că de-acum interpretările de text se fac în 
engleză şi nu în latină, cum fusese obiceiul cu câteva decenii 
în urmă. Latina va fi folosită „ca orice altă limbă, numai în 
scop comparativ şi ilustrativ”!. În primul an se făceau patru 
cărți din Anabasis şi o piesă de Eschil, iar Long, profesorul, 
observă că doar „o mică parte [din autori] vor putea fi 
introduşi într-un curs de instrucție universitară”. Aşa că o mare 
parte din această educaţie avea totuşi ca obiect priceperea 
limbii şi analiza parțială de text; dar se specifică şi că niciunul 
dintre texte şi autori nu va fi citit fără ca să existe o introducere 
în context, în biografia autorului, „niciun text nu va fi citit fără 
ca studenții să fi primit deja această introducere esenţială şi 
necesară”?. La 1830 excursul istoric devenise un obicei 
răspândit în universitățile continentale, aşadar. Nu numai atât, 
dar prelegerea inaugurală începe cu admiterea faptului că nu 
există diferență calitativă între autorii moderni şi cei antici: 


1 Long, George, „An Introductory Lecture...", în Ten Introductory 
Lectures Delivered at the Opening..., p. 213. 


? Ibidem, p. 198. 

Divizarea limbilor în antice şi moderne sau moarte şi 
vii, deşi e folositoare fiindcă ne ajută să aşezăm 
printr-un singur termen tehnic un scriitor într-o clasă 
mai mare, are şi dezavantajul că separă autorii care 
discută aceleaşi subiecte sau subiecte similare. În 
felul acesta, apare ideea confuză că un scriitor care 
este clasat printre antici este ceva complet diferit de 
unul care se numeşte modern.' 


S-ar părea că vedem în sfârşit aici cum se declară neechi- 
voc sfârşitul unei dispute despre supremaţia anticilor care 
începuse poate dinainte de Descartes şi care nu se consumase 
cu totul nici în timpul doamnei de Staël. Cum am arătat în 
capitolul al doilea, însă, această educaţie avea să rămână 
coloana vertebrală a sistemului pedagogic decenii bune 
de-acum încolo. Profesorul care ocupă catedra de compoziție 
a universității londoneze, Thomas Dale, se plânge că educația 
în limba şi literatura engleză este atât de necesară în epocă 
tocmai pentru cá multi ies din universitățile regatului 
cunoscând bine limbile vechi, dar neştiind să recunoască şi să 
folosească resursele de expresivitate ale limbii materne. 
Studenţii sunt „prin comparaţie lipsiți de experiență în 
compoziția de limbă engleză şi adesea complet neştiutori în ce 
priveşte principiile limbii engleze atunci când ele diferă de 
latină şi greacă”. Cu atât i se pare mai reprobabil, cu cât n-ai 
cum să obţii un loc eminent într-o societate a cărei limbă n-o 
stăpâneşti, dacă eşti educat şi vrei să devii cetățean activ. 
Argumentul pare modem în pragmatismul său, dar nu e foarte 


! Ibidem, p. 195. 

diferit de motivatiile pe care le-ar fi dat si-un Quintilian pentru 
importanta studiului oratoriei. Cáci scopul final al cursului nu 
este o înțelegere a literaturii prin istoria ei, ci o încercare de 
a-i ajuta pe participanți „să-şi vorbească limba cu acuratete şi 
să o scrie cu perspicacitate”!. De unde se vede că literatura 
națională e văzută aici ca mijloc mai degrabă decât ca scop. 
Apoi continuă: deşi acest curriculum național lipseşte, de înda- 
tă ce-l stabilim, el trebuie să rămână „fidel gustului clasic” — 
noul curriculum încă trebuia să-şi ia tonul de la cel vechi. 
După ce prezintă o scurtă istorie a limbii, de la ostrogoți la 
Shakespeare, pentru ca apoi să petreacă câteva pagini discu- 
tând generalitáti lingvistice, declară spre sfârşit că va face o 
selecţie foarte atentă a textelor şi autorilor studiati, fiindcă: 


...bijuteriile limbii [...] trebuie să fie extrase şi dispuse 
cu atenție, ca nu cumva să polueze [minţile] cu 
profanitátile îndrăzneţe si dezgustătoarele indecente 
alături de care sunt atât de des încrustate. [...] N-o să 
permit ca ochii tânărului lipsit de experienţă să fie 
uluiti de strălucirea geniului când lumina acestuia nu 
face decât să ascundă diformitatea viciului; niciodată 
n-o să sufăr sugrumarea exprimării indignării juste, 
atunci când inteligenţa, gustul şi talentul au fost în aşa 
fel prostituate de nedemnii lor posesori încât să 
îndemne la pasiuni profane, la potolirea indulgențelor 
vinovate, la ridiculizarea virtuţii sau la disprețul față 
de religie. [...] Nici nu voi cita vreodată un pasaj care 
să insinueze un sentiment imoral sau care să implice, 
oricât de oblic, o idee impură.? 


1 Thomas Dale, „An Introductory Lecture...”, în Zen Lectures..., p. 109. 
? Ibidem, p. 110. 

Aceasta era deci starea predárii limbii si literaturii engleze 
la universitatea londonezá, pe-atunci in pragul de a fi oficia- 
lizatá, in 1830. Supusá unei astfel de cenzuri, e greu de vázut 
ce anume din literatură mai putea aduce profesorul în sala de 
curs, în afara cărților de rugăciune. E neclar dacă acest avânt 
protestant este al autorului sau dacă se simte nevoit să facă 
aceste observaţii pentru că studiul literaturii engleze în epocă 
era văzut ca imoral tocmai pentru că dădea acces studentului 
la unele opere literare care, în momentele lor bune, erau la fel 
de vulgare şi la fel de lipsite de subtilitate ca unele articole din 
presa contemporană. Am văzut, oricum, că profesorul univer- 
sitar trebuia să fie atent la punctele sensibile ale mentalitàtii 
epocii şi să recunoască neoficiale, dar existente granite ale 
discursului scolastic, pe care nu le depăşea decât cu preţul 
scandalului public; acest conflict între literatură şi moralitate 
va continua multă vreme — trebuie să ne gândim la Wilde şi la 
multele romane acuzate de indecentá în epocă —, iar institutio- 
nalizarea târzie a studiului literar în Anglia poate fi legată şi 
de convingerea conservatoare că literatura modemă e deca- 
dentă şi sexualizată. Mai puţin intoleranti, şi poate şi mai puţin 
bigoti, francezii nu se mai limitează la 1830 să predea doar 
despre acele lucruri care n-ar putea contrazice morala contem- 
porană, dar în Franţa trebuia să fi fost încă vie amintirea anilor 
în care Corneille şi Molière nu puteau fi predati în universități, 
fiindcă operele de teatru erau aproape toate „infectate cu 
contagiunea voluptátii şi iubirii”!, profesorii multumindu-se 
să discute doar Bossuet, Boileau, Pascal şi acele piese de 


! Liard, Louis, op. cit., p. 52. 

Racine care nu treceau drept periculoase. E de asteptat deci 
ca povestile erotice din Chaucer sau aluziile erotice din 
Shakespeare să fi fost gustate în privat, dar să se creadă că 
e complet inacceptabil să fie citite şi discutate într-o sală de 
clasá.! 

Prelegeri din acea perioadá care discutau poetii mari indi- 
ferent de scáderile lor morale existá, dar ele nu se tin in 
universitáti. Cea a lui Hazlitt, din 1818, e un exemplu bun, desi 
ea e mai putin istorie, cát expunere criticá asupra numelor mari 
din literaturá. Una a lui Carlyle, din 1838, care poartá numele 
de Lectures on the History of Literature, e si ea interesantá, 
fiind la rându-i neinstitutionalá. Ca toate celelalte din epocă, 
însă, este o istorie culturală cu accente de filozofia culturii, 
prima după cea a lui Friedrich Schlegel care oferă o versiune 
definitivă a canonului european. 

În primul rând, istoria începe de la Homer şi se termină cu 
Byron şi Goethe — nu mai există absolut nicio distincție 
valorică între literaturile clasice şi cele moderne, căci Carlyle 
include pe francezi, pe englezi, pe germani, spanioli şi italieni 
şi întreg Evul Mediu, dându-le spatii relativ egale. Dar atât de 
mare este orizontul cultural pe care-l crede relevant pentru 
istoria literaturii, cá la greci discută despre ideea de divinatie 


1 Cursul lui Dale consta în cincizeci şi şase de prelegeri modulare, pe 
care le listează într-o addendă a lectiei inaugurale. 14 dintre ele erau 
dedicate istoriei literaturii engleze. Alte 14 discutau genurile literare 
(drama). O a treia serie, de 12, era dedicată altor genuri literare 
(poezia epică şi lirică). În fine, ultima, de 16 prelegeri, discuta 
teologia, biografiile, istoricii, jurnalistică, alături de câteva lecţii 
finale de retorică. 

si institutia oracolelor, iar in cazul Evului Mediu peroreazá 
pagini întregi despre lupta pentru învestitură. Metodele fuse- 
seră stabilite aşadar, dar nu şi câmpul — nu ştiau încă filologii 
primei jumătăţi a secolului să separe ce e relevant de ce nu e, 
poate şi pentru că conceptul de literatură era el însuşi cât se 
poate de vag. Există însă aici câteva dintre metaforele 
romantice prin excelenţă. În primul rând cea a evoluției orga- 
nice a unei culturi, care cunoaşte — asemenea fenomenelor 
naturale — etape de înflorire şi declin. Literatura este a great 
stream of thought, iar istoria ei e ca aceea a „copacului de când 
e puiet până în starea sa de declin”!. 

Deşi încă idealizată, istoria literaturii este în mod definitiv 
demistificată. Lectiile filologilor germani au ajuns şi-n Anglia 
— Carlyle îi citează şi pe Wolf, şi pe Niebuhr, pe ultimul cu 
faptul că dovedise că povestea lui Romulus şi Remus era doar 
un simplu mit fondator, cum aveau atâtea alte popoare. 
Vorbeşte mult despre religie şi arte. Despre trăsături naționale. 
Despre națiuni care sunt creatoare în societate şi politică, dar nu 
neapărat în literatură. În capitolul despre Cervantes, povesteşte 
despre cultura islamică şi Mahomed. Discută scepticismul 
iluminist şi spune că motivul pentru care n-a prins la englezi era 
că aceştia „au o fire teutonică, mai lentă decât a francezilor”?. 
Urmează Revoluţia Franceză, Bonaparte şi idealismul german, 
pe care-l rezumă într-o pagină. E greu de spus istoria a ce anume 
scrie Carlyle aici, deşi pare să fie istoria tuturor lucrurilor din 
trecutul Europei care i se păreau interesante. 


! Carlyle, Lectures on the History of Literature, p. 7. 
? Ibidem, p. 172. 

Dacă criticii clasici se apropiau în scrierile lor doar pasager 
de istorie, cel mai adesea sub forma biografiei, Carlyle îi dă 
prea multă atenţie. Anvergura aceasta, această curiozitate care 
porneşte în toate direcţiile şi care înregistrează totul, de la mici 
detalii la mari evenimente, este o boală romantică, de care noii 
umanişti europeni nu suferă decât în perioada dintre 1790 şi 
1850, când sub denumiri generale se studiază întinse domenii 
culturale, confirmând bănuiala istoricului cá multe naivitáti, 
multe deplasate speculaţii, dar şi o bună parte din ideile 
profunde ale unei discipline pot fi descoperite în cele câteva 
decenii de început când practicantii ei au curajul să încerce 
orice. 

Villemain şi fraţii Schlegel nu sunt nici ei lipsiţi de acest 
curaj. În plus, Villemain fusese şi profesor de istorie câţiva ani 
înainte să predea literatură şi să țină cursurile care aveau să-l 
facă celebru. Şi nu fără rezultat, căci comparate cu altele din 
perioadă, cursurile lui sunt cele mai temeinice, fiind istorii ale 
unor intervale mai scurte decât de obicei, pe care le cunoaşte 
bine şi pe care le analizează din toate punctele de vedere. 

Cursul său despre literatura secolului XVIII, de pildă, deşi 
similar celorlalte despre care am vorbit prin aceea că este 
istoria a tot ce fusese scris important în acel secol, dă mai 
multe atenție literaturii decât filosofiei şi ştiinţelor şi nu pierde 
ocazia să amendeze ceea ce credea că fuseseră exagerările 
epocii Luminilor. Francezii sunt centrali, aşa că multe pre- 
legeri le petrece discutând Voltaire, Rousseau, Montesquieu 
sau D'Alembert, dar nu ignoră miriada de scriitori minori, 
literaturile care au avut o influență asupra celei franceze, 

marile probleme intelectuale ale vremii, căzând doar rareori în 
galocentrismul clasic. 

Într-o prefaţă pe care o scrie cursului în 1847, Sainte-Beuve 
observă că domeniul pe care şi-l alesese Villemain era ca un 
continent nedefrişat din care nu se cunoşteau decât marile 
capitale, prin care criticul a deschis noi drumuri, instituind „o 
literatură istorică, întrucâtva stiintificá"!. Ambitia de a oferi o 
formulă ştiinţifică a istoriei literare o să apară începând 
de-acum tot mai des. În spaţiul german, ea se reflectă în 
sintagma ,systematische Übersicht", pe care o foloseşte 
Friedrich Schlegel în prefata primei ediţii la /storia noii și 
vechii literaturi, o serie de prelegeri din 1812, unde defineste 
literatura drept „manifestarea concretă [/nbegriff] a vieţii 
intelectuale a unei naţiuni”?. Include sub denumire „toate 
acele arte şi ştiinţe, toate reprezentările şi creațiile care au 
drept obiecte viața şi omul însuşi [...], acționând doar în 
gândire şi limbă”5. 

Nu sunt multe diferenţe între harta literară a lui Friedrich 
Schlegel şi a celorlalți despre care am vorbit, cu excepţia 
crucială că el aduce în discuţie poezia persană şi poezia epică 
indiană, şi că noul câmp al istoriei literare se extinde în afara 
Europei, înspre literaturi care încep să fie apreciate şi studiate 
cu aceeaşi atenţie care se acordă celor europene^. Altfel, toate 


1 Sainte-Beuve, prefaţă la Villemain, Cours de littérature francaise, p. 8. 

? Schlegel, Friedrich, Geschichte..., p. 7. 

3 Ibidem, p. 11. 

^ Acelaşi lucru se întâmplă în perioadă cu studiul limbilor şi tot atunci 
se teoretizează pentru prima dată existenţa unei limbi indoeuropene 
originare. 

lentilele prin care se uitau romanticii la istorie sunt aici, dintre 
care cele ale evolutiei organice a culturii si a progresului ei 
prin cicluri de înflorire şi decădere sunt cele mai curente. 

Cea mai limpede expresie a acestei axiome se găseşte în- 
tr-o altă serie de prelegeri, ținute în vara lui 1806 în Germania. 
În Prelegeri despre ştiinţa si literatura germană, Adam Müller 
declară, vorbind despre universalitatea spiritului german şi 
despre revoluţia literară germană a secolului precedent: 


Dezvoltarea acestui stat al artei profund şi armonios 
a fost reprezentată ca fiind asemenea istoriei naturale 
a unei ființe organice; operele de artă şi genurile 
individuale, ca membrele, nervii şi sistemele muscu- 
lare ale unui mare corp, erau gândite fiecare pentru 
sine în funcţiile sale individuale, dar şi ca parte 
ascultătoare a unui întreg, frumos şi incomparabil.! 


Astfel de comparații între istoria culturală şi cea naturală 
sunt răspândite în epocă şi le vom găsi şi la istorici ai literaturii 
mai târzii, aşa cum se văd şi la Villemain; pe lângă faptul că 
indică un transfer terminologic transdisciplinar, ele ne arată şi 
care ştiinţe ale timpului erau în vogă printre literati. Analogia 
organicistă, oricât de improbabilă ar părea astăzi, avea meritul 
că era o bună explicație pentru particularitátile literaturilor 
nationale. În prefata prelegerilor, Müller tine să menționeze cá 
eroul lor este chiar „poporul german", dar un popor german 
înțeles ca forță naturală, care nu se mai putea legitima în ochii 


1 Müller, Adam, Vorlesungen über die deutsche Wissenschaft und 
Literatur, p. 50. 

lumii culturale decât prin sine însuşi, ridicându-se la înălțimea 
unor criterii pe care şi le impunea sieşi, producându-le din 
energia naţiunii. 

Că națiunea are „ceva al ei" — şi anume că există o coerență 
pe care o dau rasa, clima, felul de a fi, cultura, limba mai ales, 
o coerență care e reperabilă în operele apartenentilor acelei 
naţiuni este deci ideea conexă legată de cea dintâi. Ori că e o 
nefericită prejudecată, ori rezultatul unei naive înțelegeri a 
localului, această idee este atât de răspândită în epocă încât 
aproape că poate fi luată drept axiomă. Ea nu este cu totul 
nefericită însă, căci — luând-o pe urmele lui Herder — îi 
împinge pe criticii culturali ai vremii să caute specificul acolo 
unde alţii s-ar fi folosit de ea ca să-şi justifice rasismul exclu- 
sivist. Deşi avea într-adevăr să dea naştere acelei xenofobii 
educate romantice târzii, ea nu este — cel puţin iniţial — o idee 
care încurajează disprețul pentru alteritate — dimpotrivă. Poate 
şi pentru că la începutul secolului, amintirea era prea proaspătă 
a tuturor eseurilor filozofice despre importanţa autonomiei şi 
libertăţii individuale şi despre tirania statului, dar şi pentru că 
multi dintre intelectualii care scriu acum sunt cosmopoliti în 
adevăratul sens al cuvântului şi-şi construiesc carierele între 
mai multe spatii nationale, existând între multi dintre ei un 
sens al admiratiei reciproce pentru culturi altele decât a lor, 
despre care tot acum încep să se scrie cărți tot mai informate. 
Dar e limpede pentru cine-l citeşte pe Müller cá unul din 
motivele pentru care vorbeşte despre literatura germană la 
1806 era tocmai pentru că Germania era în criză, căci declară 
încă din primele pagini că această „stimulare” (Anregung) a 

sentimentului national n-a fost nicicând mai necesară decât 
atunci, când şocul pe care-l simțea comunitatea era zguduitor. 
O idee de care Fichte, vorbind doi ani mai târziu națiunii 
germane cu aceeaşi frustrare, n-avea să fie străin şi care nici 
n-avea să fie pusă la îndoială mai târziu, după ce şocul trecuse; 
născut din nevoie şi frustrare, naționalismul acesta a continuat 
din oportunitate. 

Müller se plânge că istoria culturală a Germaniei a fost 
multă vreme exclusă din definiția îngustă canonic a cuvântului 
„literatură” şi regretă supremaţia grecilor şi apoi a francezilor 
în domeniu. Vechea definiţie i se pare prea îngustă pentru 
spiritul german. Pentru el, toate naţiunile Europei, clasici şi 
moderni, „mergem pe acelaşi drum mare şi comun”, căci 
„fiecare limbă, fiecare literatură caută să se universalizeze în 
infinit”. I se pare că Friedrich Schlegel este unul dintre 
importantii critici germani tocmai pentru că „s-a ridicat 
împotriva principiilor poeticii şi retoricii franceze”?, pe care o 
numeşte „despotică”. Aluzii din acestea malitioase împotriva 
vechii critici franceze şi o regândire a relațiilor modernității cu 
Antichitatea se găsesc peste tot. Se împământeneşte bine în 
epocă ideea că istoria literaturii e o continuitate şi că diferitele 
ei etape trebuie înțelese prin prisma realitátilor insotitoare. 
August Schlegel, deşi mai convins de supremaţia anticilor 
decât multi alti congeneri, o spune şi el: „Nu există niciun 
monopol al poeziei în diverse epoci şi la diverse popoare.” 


! Ibidem, p. 13. 
? Ibidem, p. 41. 

Acesta e primul dintre lucrurile pe care filologii, începând 
cu doamna de Staél, îl au în comun: integrează bine trecutul 
literaturilor naționale moderne în vechea naraţiune clasicistă, 
ce spunea că istoria gândirii europene începe de la greci. Cu 
timpul, grecii şi romanii vor ajunge un trecut printre altele. Cu 
timpul, catedrele de limbi şi literaturi clasice se vor transforma 
în simple departamente, iar în secolul XX — deşi altădată 
esențiale universităților — vor lăsa centrul cultural liber tocmai 
pentru acest studiu al literaturii modeme care deocamdată e 
secundar şi adesea extrainstitutional, depinzând, pentru 
popularizare, de obiceiul prelegerilor publice. 

Un al doilea lucru ce-l au în comun e că, vorbind despre 
literatură, vorbesc toti despre istoria umanioarelor în sens larg. 
Motivul pentru care nu disting cu uşurinţă între discipline este 
fiindcă toti cred cá cele umaniste au o aceeaşi natură. Se fac 
doar distincţii specifice, niciodată generice, între istorie, 
poezie, filosofie, dar ideea de bază care justifică această coma- 
sare disciplinară este aceasta: este literatură tot ceea ce se 
na lumea sau ceea ce, exprimat în limbă, este o considerație de 
importanță fundamentală asupra existenței şi gândirii umane. 

Aşa se face că piesele de teatru ale lui Voltaire, eseul despre 
legi al lui Montesquieu, scepticismul englez şi romanele lui 
Richardson sunt tratate cu atenţie egală de Staël, La Harpe, 
frații Schlegel şi — mai târziu în secol — de Carlyle si 
Villemain. Dar contează — lasă ei să se înțeleagă — în primul 
rând faptul că aceşti autori nu sunt practicanți întâmplători ai 
unor ştiinţe sau arte însemnate, ci că — indiferent cu ce s-ar 

ocupa - le tratează: 1) ca pe lucruri în care investesc un efort 
intelectual scriitoricesc; 2) ca expresii pentru un mai mare 
interes asupra umanului. Asta ar explica si de ce majoritatea 
filosofilor si apoi multi dintre noii filologi desconsiderá 
academismul pedant, critica pur analitică, lipsa deopotrivă de 
talent şi de ambiţie teoretică, nereuşind să mai înțeleagă că 
printre virtuțile academicienilor pe care-i ironizează se 
numărau totuşi o anumită atenţie stoică pentru detaliu şi o justă 
neîncredere față de vedetismul intelectual gratuit. 

Generatiile de critici, istorici şi teoreticieni literari de la 
1780 la 1830 sunt mult mai prezente în discuţiile culturale 
publice şi rareori analitici. Se urmăresc în primul rând 
dinamici culturale largi şi se scriu istorii milenare şi seculare. 
Nu se opresc decât rareori asupra unui scriitor decât ca să-l dea 
exemplu pentru o mai mare mişcare. Erau istorici culturali, dar 
mai ales istorici culturali ai modernităţii. Vorbesc despre 
clasici, căci crescuseră într-o lume în care clasicii sunt încă 
etalon în educaţie, dacă nu în filosofie, dar interesul primar nu 
mai sunt clasicii. 

N-a existat în această perioadă un standard disciplinar care 
să primească parafa diverselor grupuri intelectuale care au 
pretins să practice critică sau istorie literară. Singurul standard 
cu pretenții de stiintificitate — care adică a supus disciplina 
unor conditionári normative şi procedurale — a fost cel al isto- 
riei, şi el la rându-i destul de schimbător. Istoria literară n-a 
fost, în perioada ei de început, doar istorie a literaturii. Ştiind 
ce înseamnă în teorie primul termen, istorie, a lucrat cu un al 
doilea termen, de /iferatură, mai degrabă imprecis decât precis, 

general mai degrabă decât particular, atotincápátor initial, 
nestiind — când au început să-l reducă — ce anume să lase să 
subziste reductiei. Când criticii literari români îşi încep istoria 
literaturii române de la daci sau cu analize amănunțite ale 
cronografiilor domneşti, ei nu fac decât acest tip de istorie 
culturală — şi, desigur, importanţa lor poate fi justificată aşa: şi 
anume că istoricii literaturii nu scriu doar istorii ale literaturii 
stricto sensu, ci oferă, chiar dacă naive, teorii culturale cu o 
bătaie mai lungă decât domeniul în care pretind să profeseze, 
sfârşind prin a fi în ochii publicului cultural teoreticieni ai 
naţiunii în sens larg. Ei sunt într-adevăr primii profesionişti ai 
interpretării culturale, deşi extensiunea domeniului lor vine cu 
numeroase naivitáti, căci sunt şi purtători entuziaşti ai acelei 
familii de idei fals scientiste care primeşte avânt în secolul 
XIX: ideea că mediul are o influență detectabilă asupra 
literaturii, ideea climatologică legată de prima, căutarea în 
literatură a unor structuri organice care să le repete pe cele din 
regnul natural (de unde şi proasta nomenclatură a genurilor şi 
speciilor, formelor, filiatiilor, structurilor etc.), biografismul 
lui Sainte-Beuve, darwinismul lui Brunetiére etc. Sunt idei 
naive, e adevărat, şi vor fi amendate, dar trădează o preocupare 
pentru coerentele care ar putea să fundamenteze studiul 
literarului ca ştiinţă şi nu doar ca individual efort hermeneutic. 

Toate aceste împrumuturi de la ştiinţele exacte spre cele 
umaniste arată însă cât de secundar e rolul intelectual pe care-l 
joacă disciplinele literare acum: ele nu inventează, ci cel mai 
des preiau teorii externe şi le aplică unui material pentru care 
nu fuseseră inițial gândite. În acest secol, influența vine 

dinspre ştiinţele naturale. În cel următor, va veni dinspre 
lingvistică, caz în care împrumutul doar pare mai justificat. 
Filologii, majoritatea lor, din acest secol nu înțeleg exact ce se 
întâmplă în ştiinţe, aşa cá mimetismul e mai degrabă lexical 
decât metodologic. Nici n-ar fi putut fi metodologic. Căci nu 
exista, desigur, vreun fel în care să fi putut transfera metoda 
ştiinţifică experimentală în studiul literaturii. În nucleul ei, 
istoria literară rămâne o hermeneutică a valorii chiar şi când 
pretinde să fie o ştiinţă, căci ori că obiectele ei de studiu trebuie 
să fie mai întâi înțelese ca să fie apreciate, ori că sunt apreciate 
şi apoi se caută să fie înțelese, ori că — nefiind în niciun fel 
destinate delectatiei, ci doar educației — trebuie citite şi înțelese 
în virtutea pretinsei lor valori pedagogice, esentialul în toate 
aceste cazuri este că cineva le produce şi că altcineva le 
valorizează. 


, Capitolul 4 
Invátati, dar nu umanisti 


„„„scrise în slavoneste, din păcate. 


G. Călinescu 


Din protoistoria culturii intelectuale româneşti 


Două lucruri trebuie spuse de la bun început despre 
diferențele dintre evoluţia culturii pedagogice în sens larg în 
Principatele Române şi în Occident. Primul s-a tot spus, dar 
merită repetat: viaţa culturală din Principate respiră atât de 
aproape de pământul istoriei că orice schimbare bruscă de 
politică, domnie sau orientare aduce după sine intervale largi 
în care nu se întâmplă nimic de ordin cultural. Cum schim- 
bările acestea sunt dese (75 de schimbări de domnie numai în 
perioada fanariotă)!, stagnárile sunt lungi. Tipografiile apar şi 
dispar, iar învățații vin şi pleacă pe valul acestor conflicte, care 
aşază viața culturală din Principate într-adevăr sub vremi. 
Biserica estică e prea interesată de o teologie a evlaviei ca să 
încerce să salveze altceva decât sufletul credincioşilor şi să 
înceapă un program larg de educare a populației, cum aveau 


! Djuvara, Neagu, Între Orient si Occident, p. 20. 

sá facá clericii transilvani, si, de altfel, spre deosebire de 
Occident, înalții clerici, domnitorul şi boierii joacă un rol mult 
mai pronunțat în încurajarea activităților culturale decât orașe- 
le, deşi asta se întâmplă pentru că aristocrația românească e 
singura capabilă să întrețină asemenea activități, fiindcă 
celălalt rezervor social din care sunt recrutați majoritatea 
umaniştilor moderni lipseşte: burghezie în adevăratul sens al 
cuvântului încă nu există şi, acolo unde vedem negustori, ei 
nu sunt români şi tind să-şi organizeze şcoli de enclavă. 

În jur de 1700, patriarhia constantinopolitană ceruse să nu 
mai fie hirotonisiti preoți analfabeti!, dar majoritatea preoţilor 
parohi sunt neştiutori de carte şi vor rămâne astfel până târziu, 
având în vedere că despre primele eforturi pedagogice de a 
educa clerul ortodox român se vorbeşte mai des abia spre 
jumătatea secolului XVIII?, iar majoritatea domnitorilor sunt 
şi puţin interesați să promoveze învăţătura şi vremelnici. Se 
construiesc biserici, desigur, şi există interesante cărți ma- 
nuscrise copiate în ele, iar marii prelati au activitate culturală, 
dar între 1500 şi 1600 se publică doar câteva zeci de titluri în 
română şi slavonă, dintre care aproape jumătate ies din 
tipografia lui Coresi, în Braşov — o direcţie de influenţă cultu- 
rală dinspre Transilvania care va fi profund definitorie pentru 
viitorul cultural al țării până la 1918. Spre comparaţie, până la 
1475, în Occident vasta majoritate a clasicilor latini pe care-i 
avem astăzi fuseseră deja tipáriti şi nu mai depindeau de 


1 Dimaras, C. Th., /storia literaturii neogrecesti, p. 145. 
? Iorga, Nicolae, /storia învățământului românesc, p. 51. Numeşte un 
seminar din Craiova, de la Biserica Obedeanu. 

capriciile tradiţiei manuscrise.! Într-un singur secol, al 
XVI-lea, se publică mai multe cărți pe deceniu în oricare 
dintre ţările occidentale luate în parte decât vor fi publicate în 
română în Principate până la 18307, iar despre umaniști estici, 
contemporani curentului vestic cu acelaşi nume nu se poate 
vorbi decât dacă ne întoarcem spre aceeaşi Transilvanie. 

Al doilea este că există în relatările despre umanismul 
românesc un aer defensiv care porneşte din aceea că toată 
lumea încearcă să arate că a existat unul, parcă în fata unor 
adversari invizibili care mereu s-ar îndoi de existenţa lui. 
Acesta vine poate şi dintr-un complex, şi dintr-o constatare: şi 
anume că umanismul românesc, atât cât e, e întârziat şi 
nedezvoltat, comparat cu cel vestic si, cum decalajul acesta e 
considerabil, oricând s-ar putea spune că, de fapt, umanism 
românesc nu există. Constatarea e în linii mari adevărată, dar 
complexul nu e întru totul justificat, căci de fiecare dată când 
istoria se linişteşte şi Principatele se bucură de domnii mai 
lungi si mai stabile, apare câte un sâmbure de viață intelectuală 
care uneori pare să vină de nicăieri şi e cu atât mai miraculos; 
iar literatura română veche nu e cu totul străină de cea antică 
şi nici nu se-nchide în fata ei — pe linie patristică, de fapt, 
Antichitatea e cât se poate de vie în Balcani, şi istoricii 
bizantini sunt citiți devreme, aşa cum ar trebui poate reamintit 
că până la cucerirea Constantinopolului, vechea literatură 
greacă era foarte bine cunoscută de marii clerici şi grămătici 


! Reynolds, L. D., Wilson, op. cit., p. 144. 
? Vezi tabel în Buringh, Eltjo; Luiten van Zanden, Jan, „Charting the "Rise 
of the West": Manuscripts and Printed Books in Europe...”, p. 417. 

din Est, iar Cezar şi Ovidiu erau tradusi în greceste încă din 
secolul al XIII-lea!. E adevărat că pentru cărturarii vechi 
români e mai greu de trasat o filiatie fixă şi de înțeles dacă 
dátile în care-i citează pe anticii precreştini sunt doar mențiuni 
trecătoare sau vin din confruntări veritabile cu textul, dar de la 
Miron Costin în sus, şi mai ales de la traducerile biblice de la 
jumătatea secolului al XVII-lea, e în afara oricărei discuţii că 
există în Principate învățați care înțeleg şi preţuiesc în 
cunoştinţă de cauză pe antici, care stăpânesc limbile şi înțeleg 
importanţa traducerilor. La 1650, ar fi fost de altfel imposibil 
să faci traducere biblică şi colationarea erudită de care aceste 
traduceri aveau nevoie fără un minim aparat conceptual, dacă 
nu umanist în sens restrâns, atunci critic în sens larg. 

Aici trebuie observat totuşi că nu e de ajuns să dovedim 
nici că aceşti învăţaţi ştiau latină, nici cá citiseră pe Platon ca 
să-i bánuim de umanism — şi că entuziasmul istoricilor când 
vorbesc despre Costin, Milescu sau Năsturel trebuie de multe 
ori temperat. Umanismul nu e, propriu-zis, o simplă întoarcere 
la greci şi latini, căci întreg Evul Mediu scrisese latineşte şi 
citise Ovidiu fără să fi fost umanist. Întoarcerea umanistă la 
Atena lui Pericle şi la Roma republicană sunt calitativ diferite, 
în primul rând că sunt mai tolerante, măcar tacit, cu păgâ- 
nismul anticilor, din care preiau o întreagă pinacotecă de 
simboluri, că încearcă să facă o hermeneutică recuperativă 
care să devoaleze un câteodată aproape mitic mesaj iniţial, că 
se preocupă de salvarea moştenirii antice şi că încurajează 
curiozitatea pentru lumea naturală, reuşind în acelaşi timp să 


1 Mazilu, Dan-Horia, Literatura română în epoca pre-renaşterii, p. 25. 

fie critică, uneori în mod acerb, cu aceleaşi texte. Într-adevăr, 
pentru unii dintre umanişti, Roma republicană devenise o 
obsesie şi erau destui care voiau să-i resusciteze idealurile, 
trăind în cumpătare ca bătrânul Cato şi scriind într-o latină cât 
mai pură. De la bun început trebuie spus că aceste lucruri 
lipsesc cu desăvârşire în Principate — nu se fac ediții din clasici 
(deşi există un rar manuscris din Herodot, tradus de Milescu 
şi Mazilu arată că vechii cunoscători de slavonă nu erau 
indiferenți la starea textelor citite)!, nu se scriu tratate de 
istorie naturală, nu se discută critic textul biblic, nu se face 
filologie cum face Valla în £/egantiae şi nici tratate filologice 
comparabile nu există. Dar e important şi se poate arăta că se 
ştiu limbile vechi, că clasicii sunt măcar citati, dacă nu citiți şi 
că există în aceste secole învăţaţi care fac apologia cărturarului 
dedicat, deşi ei nu se coagulează într-o comunitate intelectuală 
în adevăratul sens al cuvântului, nu se reunesc în academii şi 
cărțile unora rămân necunoscute cu secolele. 

O absență mai bătătoare la ochi, însă şi care stânjeneşte, 
paradoxal, mai puţină lume este cea a disciplinelor dreptului 
şi medicinei şi — mai târziu — a ştiinţelor. Decalajul civiliza- 
tional dintre Principate şi Occident se datorează mai ales 
acestei lipse, nu celei dintâi — iar cărturari orientali ai secolului 
XVIII, ca Iosip Moesiodax, o ştiu bine şi o recunosc cu tristeţe. 
În afara unor culegeri de pravile, triada disciplinară traditio- 
nală de drept-medicină-litere nu există aici, iar filonul umanist 
este, dintre toate, singurul cât de cât comparabil cu cel 
occidental, măcar prin aceea că apare in nuce. Cum cultura 


! Mazilu, Dan Horia, op. cit., pp. 113-114. 

românească este aproape exclusiv cárturáreascá până la 1820, 
adică până la primele încercări reuşite de institutionalizare a 
învățământului ştiinţific modern în Principate, şi cum ea 
rămâne preponderent umanistă şi după aceea, figurile emble- 
matice ale istoriei culturale fiind mai ales scriitori, istorici, 
critici şi filologi, nu e de mirare că cea mai influentă clasă 
intelectuală a modernității şi postmodernitátii româneşti au 
rămas tocmai oamenii de litere; singurii care îşi pot măsura şi 
inventa tradiţia, ce-i drept frântă, la nivelul secolelor. 

Nu trebuie, aşadar, să căutăm semne ale umanismului cu o 
lupă prea generoasă înainte de secolul XVII. Ele sunt puţine şi 
neconcludente. E adevărat că de numele lui Neagoe Basarab e 
legat acel manual de educaţie politică pentru prinți, care 
aminteşte foarte aproximativ de Machiavelli sau de sfaturile 
politice ale lui Erasmus pentru Carol Quintul, dar cine-l 
citeşte, cine-l continuă şi ce impact are pentru o tradiție a 
gândirii politice moderne în țară? E adevărat că Nicolaus 
Olahus e din familie de români, însă cariera sa intelectuală se 
petrece exclusiv în emisfera vestică, în serviciul cancelariilor 
străine, aşa cum Honterus, celălalt mare umanist răsăritean al 
secolului, a lucrat la importante ediţii clasice. Ca şi activitatea 
lui Coresi (care nu poate fi pus în aceeaşi categorie cu ei), ce 
fac ei este interesant, dar n-ar spune nimic despre un umanism 
românesc, care deocamdată — înţeles ca un curent intelectual 
de amploare — nu există 

Încercările de a arăta că în Principate au fost domni educați, 
ce ştiau latină ori care se bucurau de prietenia străinilor şi 

aveau la curțile lor italieni şi francezi!, sau cele care urmăresc 
cât de vechi sunt primele informaţii locale despre originea 
latină a românilor nu arată nimic mai mult decât că Princi- 
patele au fost dintotdeauna în Europa şi-au ştiut-o, dar ele nu 
sunt convingătoare ca argumente pentru umanism, poate şi 
pentru că apologetii acestor idei nu înţeleg foarte bine ce a fost 
umanismul în primul rând, imaginându-şi-l mai degrabă ca pe 
un soi de predispozitie a minţii pentru cele culturale sau drept 
curiozitate cărturărească generică?. În fapt, singurul curent 
intelectual serios în secolul al XVI-lea românesc este cel 
religios şi ca atare singurele opere de care dispune un istoric 
intelectual sunt teologice — şi încă în spectrul foarte bazal al 
câmpului tematic, adică în spectrul textelor fundamentale, nu 
al interpretării originale ori al hermeneuticilor curajoase sau 
sofisticate; faptul că majoritatea cărţilor ce se publică în 
secolul lui Coresi şi după aceea sunt mai degrabă cărți de ritual 
arată şi că ce cultură religioasă exista în perioadă, ea nu era în 
primul rând critică sau interpretativă. În plus, şi primele 
cronici, şi Învățăturile, şi Cazania sunt compilate şi, orice s-ar 
putea spune despre umanismul occidental, el — mai ales în 
partea lui literară — a înţeles şi a prețuit originalitatea. 
Lucrurile cu adevărat originale şi care să merite citite în alt 
scop decât cel documentar sau de istorie a limbii apar abia 


1 Cum face Dan Horia Mazilu în Literatura română în epoca Renaşterii, 
pp. 103-104. 

? Virgil Cándea, de pildă, crede cá a identificat umanismul la Ureche 
prin aceea că Ureche vorbeşte despre sentimentul „gloriei” când 
discută victoriile în luptă ale moldovenilor şi că acest sentiment era 
„scump umanistilor" (v. Rațiunea dominantă, p. 18). 

dupá 1630, cánd umanismul vestic obosise deja de mult, desi 
pe tot parcursul discutiei care urmeazá ar trebui tinut minte cá 
până la 1830, în limba română nu s-au publicat decât 713 cărți 
în Principate (şi 563 în Transilvania)!, majoritatea religioase 
şi că, lucru liniştitor, cercetătorul literaturii române vechi se 
află în situaţia rară de a-şi putea epuiza obiectul de studiu în 
doar câțiva ani prin lectură. Poate acesta e şi motivul pentru 
care multi dintre cei care se preocupă în istoria literară 
românească de textele de dinainte de 1800 au învăţat să se uite 
în mod egal la folclor, tipărituri greceşti, traduceri manuscrise 
sau arte plastice, fiindcă uneori primesc din aceste zone intuitii 
care întregesc un episod cultural ce nu pare să poată fi întregit 
în mod profitabil numai prin lectura textelor centrale; ei fac 
istorie culturală, nu literară. 

Însă în apropierea Principatelor au existat mereu centre de 
învățământ umanist — Oradea, unde învaţă Olahus, e unul. 
Ştim că umanisti italieni veneau la curtea regilor Ungariei încă 
din secolul XV şi că există o universitate la Bratislava încă de 
la jumătatea aceluiaşi secol; chiar şi în culmea umanismului 
italian, Politian îi scria epistole de ingratiere lui Matei Corvin?. 
Deşi legăturile diplomatice cu Occidentul nu se rup, nu există 
nicio evoluţie instituțională similară în Principate — unul dintre 
puţinele episoade de transmutare a unui învățământ de tip 
umanist aici, în secolul al XVI-lea, sub Despot Vodă, sfârşeşte 
prost. Şcoala latină de la Cotnari, cum a fost numită, atunci 


1 Drace-Francis, Alex, The Making of Modern Romanian Culture, tabel 
sinoptic de la p. 55. 
? Reynolds, L. D., Wilson, N. G, eds., op. cit, p. 153. 

când n-a fost numită de-a dreptul universitate, cum o botează 
undeva optimistul Kogălniceanu, durează doar câteva luni şi, 
după cum povesteşte însuşi directorul ei de la acea vreme, 
dintre profesorii chemați să predea acolo (unul dintre ei rudă 
cu Melanchthon, un altul din Cracovia) cei mai multi refuză 
sau ajung prea târziu, după închiderea ei. Directorul de studii 
cu pricina, Johannes Sommer Pirnensis, nu apucă să predea 
mai mult de câteva luni în această instituție destinată mai ales 
ungurilor şi saxonilor din ţară! şi ia drumul exilului, după ce 
petrece alte trei luni ascunzându-se de duşmanii lui Despot 
Vodă prin viile şi pădurile Moldovei. Stăpânul lui, aventurier 
umblat prin Occident, pe care nu se sfieşte să-l critice într-un 
mic şi nememorabil tratat latinesc, sfârşeşte decapitat şi cu 
capul îndesat cu paie — iar Pirnensis ia drumul Braşovului lui 
Honterus, care publica în aceeaşi perioadă ediţii din Epictet si 
Hesiod şi scria gramatici?. Dincolo de conflictul politic, există 
însă o serioasă rezistență tradiționalistă împotriva invátámàn- 
tului latinesc care e aproape spontană de câte ori o şcoală 
latinească se înființează în Răsărit: patriarhul Dosithei o să 
ceară, după înființarea academiei de la Kiev în secolul 
următor, interzicerea latinei în toată Rusia — pe-atunci văzută 
ca o limbă eretică, obținând expulzarea la mănăstiri a unor 
călugări care continuau să încurajeze folosirea limbii”, iar 
Petru Movilă e amenințat cu moartea când introduce 


! Zahariuc, Petronel, „Colegiul de la Cotnari — o primă încercare...”, 
p. 11. 

? Bulutá, Gheorghe, Scurtă istorie a editurii româneşti, cap. 1, alături 
de Aristotel, Erasmus sau Platon. 

3 Panaitescu, P. P., Nicolae Milescu Spătarul, p. 61. 

învățământul umanist la Kiev, sub acuzaţia că vrea să unească 
biserica Estului cu papistaşii!. De altfel, la Cotnari e vorba 
doar de un gimnaziu de cinci clase, pe care domnitori 
subsecventi îl lasă pe mâna unor ordine monastice care îl 
transformă în şcoală de gramatică, condusă o vreme de 
iezuiti?, în marea întrecere pentru preeminentá religioasă 
dintre Polonia catolică şi Estul ortodox, care s-a jucat o vreme 
şi-n Moldova. 

Ştim sigur că trebuie să fi existat asemenea şcoli mici şi-n 
alte locuri, ori în oraşe — susținute de negustori, ori pe lângă 
marile mănăstiri — căci diacii şi logofetii domneşti trebuiau să 
ştie măcar să scrie şi să citească din vechile documente 
slavone, aşa cum câţiva trebuiau să cunoască latina ca să se 
poată îngriji de corespondența cu monarhiile occidentale. 
Iorga le numeşte „şcoli de chilie”. Varlaam, de pildă, învaţă si 
slavona, şi greaca la mănăstirea Secu?. Dar aşa cum de-acolo 
vin o bună parte din cărțile publicate în secol, tot din Braşov 
vor veni o vreme grămătici şi soli pentru domnitorii români, 
semn că pentru orice funcţie intelectuală care cerea aptitudini 
mai complicate decât cititul şi scrisul, se face des apel la 
şcolile Ardealului ori la cele polone. Şcoala din Şchei, şi ea de 
fapt doar o şcoală de început, este susținută multă vreme 
financiar tocmai de domnitori români, cărora le oferea un 


1 Sevcenkos, Ihor, „The Many Worlds of Peter Mohyla”, p. 13. 

? Mai multe vezi în Berciu-Drághicescu, Adina, O domnie umanistă în 
Moldova. Despot Vodă, Editura Albatros, Bucureşti, 1980, care 
trebuie citită cum grano salis. Şi „Învăţământul în Moldova până la 
colegiul vasilian”, în /storia universităţii din lași. 

3 Chelcu, Cătălina, Cultura scrisă în limba română. .., p. 57. 

picior de pod în negustorescul si bogatul Braşov al vremii — 
Aron Vodă vine aici în ani consecutivi şi face o danie pentru 
edificiul şcolii în 1594.! Şi aici, şi-n alte locuri se citesc cărțile 
religioase şi se învaţă literele pe Octoih şi Psaltire, într-o 
manieră nu foarte diferită de cum s-a întâmplat peste tot în 
Europa până târziu, cărți care erau răspândite de altfel în tot 
spaţiul românesc, uneori chiar şi-n bibliotecile bisericilor de 
sat.? 

Nu trebuie să ne mire deci că prima traducere completă a 
Noului Testament apare în Ardeal şi că ea este făcută în 
numele ideii umanist-reformiste că textul sfânt trebuie să 
poată ajunge la toti vorbitorii unei limbi şi nu doar rezumat din 
amvon. În prefata Testamentului de la 1648 se spune explicit 
că, după compararea multelor versiuni şi traduceri existente, 
„Noi derept aceea ne-am silit den cât am putut să izvodim aşea 
cum să înțeleagă toti"?. Ideea nu e nouă — ea apare şi la Coresi 
şi, sub forma apologiei cărții, o găsim în multe locuri în secolul 
XVII, de câte ori cineva se plânge de puținătatea învățăturii la 
români. 

După această dată, semnele că măcar o parte dintre 
dezideratele umanismului european reformist ne ajung din 


! Albu, Nicolae, /storia învățământului românesc în Transilvania, p. 29. 
Pentru relația domnitorilor români cu învăţaţi din Braşov şi despre 
Şcoala din Şchei în genere, vezi şi Oltean, Vasile, Prima școală 
românească din Scheii Braşovului, care citează, pentru secolele 
XV-XVI, multe cazuri de migraţie grămăticească între Principate şi 
Transilvania. 

? Chiaburu, Elena, Carte şi tipar în fara Moldovei, pp. 262-263. 

3 Arte poetice. Renașterea, p. 654. 

urmă se intetesc. Udrişte Năsturel traduce Kempis în slavonă, 
Milescu dă o traducere din Vechiul Testament care se va 
regăsi, modificată, în versiunea românească a Bibliei de la 
1688 şi începe, cu Costin, cel educat în şcoli iezuite, o tradiție 
a cronicatului care se îndepărtează de cea strict hronografică, 
aparent modernă în orientare, măcar prin aceea că e conştientă 
de faptul că istoria, ca practică, e mereu pândită de pericolul 
falsificării textuale şi că trebuie scrisă cu responsabilitate; unii 
universitari ai secolului XIX vor vedea chiar mai mult în 
scrierile lui şi îl vor pune lângă marii filozofi occidentali, ca 
semn că instinctul de supraevaluare a trecutului cultural apare 
devreme printre intelectualii români. Desigur, ar trebui să fie 
cercetate mai bine motivațiile pentru care toti aceşti actori 
culturali primitivi întreprind activități care acum trec drept 
culturale, ca să înțelegem în ce măsură îi putem introduce în 
poveste ca nişte timpurii apologeti ai cărții şi cunoaşterii, cum 
sunt adesea mitizati. În orice caz, când Kogălniceanu, primul 
istoric român ieşit dintr-o şcoală critică, va publica în secolul 
XIX cronicarii şi va încerca, împreună cu Negruzzi, să-l 
editeze pe Cantemir, face un exercițiu de legitimare prin 
tradiție, pe care-l vedem în multe locuri în Europa Răsăriteană 
a secolului al XIX-lea. 

Despre generaţia de cărturari subsecventă, adică 
Cantacuzino şi Cantemir şi, mai târziu în secol, a iluminiştilor 
greci, care se bucură de o mare deschidere spre estul grecesc, 
şi ca atare de o educaţie care, deşi tradițională, e mai eliberată 
de vetustetea monahală a celei slavonesti, nu se mai poate 
spune cu aceeaşi uşurinţă cá e întâmplătoare: dimpotrivă, 

educația lor e temeinică, şi oricare dintre tratatele lui Cantemir 
o dovedeşte, desi pentru discuţia de faţă ele au mai degrabă o 
importanță de precedent, nefiind propriu-zis filologice, căci 
arată că se putea în estul european, cu ajutorul profesorilor 
privati şi urmând itinerarul celor câteva şcoli greceşti din 
Imperiul Otoman, să obţii o educaţie de acest fel. 

Există, aşadar, o perioadă de la Vasile Lupu şi Matei 
Basarab până la Brâncoveanu, un interval de 50 de ani în care 
se dau şi prima traducere completă a Bibliei, şi primele tratate 
istorice, şi prima lucrare teologică aproape originală (a lui 
Cantemir) şi se înființează şi primele şcoli locale cu ambiția 
de a fi colegii, plătite din vistieria statului. Această perioadă 
nu este însă o Renaştere, ea este o naştere şi încă una dificilă: 
multe dintre cărți rămân ori nepublicate, ori fără răspuns, iar 
şcolile sunt, de obicei, ineficiente tocmai în calitatea lor 
instituțională, eşecul lor explicând de ce intelectualii români 
din secolul XIX au simţit totuşi că o iau de la capăt. Puţini 
dintre cărturarii memorabili ai vremii învaţă în ele şi n-avem 
foarte multe motive să credem că sunt şcoli în care se învață 
temeinic ori durabile. Ca în secolele trecute, beizadelele şi 
boiernaşii români sunt educati de profesori străini, aduşi cu 
mare cheltuială de-afará. Cacavela, cel care-i învață pe frații 
Cantemir, e cunoscut — dar ca el sunt zeci, veniţi ori din 
Transilvania, ori din Grecia, ori — ca Sofronie Poceaski, care 
va conduce „academia” vasiliană, unde s-ar fi studiat poetica 
şi retorica, din Ucraina. 

Aceasta era o perioadă când educaţia se înnoia în întreg 
estul ortodox şi şcoala de la Constantinopol era pusă ea însăşi 

pe baze noi de un patriarh cu educaţie occidentală — Chiril 
Lucaris (care, ca mai târziu Hrisant Notara, are drumuri în 
Principate şi e interesat de educaţia de aici! şi căruia un 
profesor calvin adus de Martin Opitz la colegiul din Alba Iulia, 
avea sá-i dedice mai multe lucrári de teologie pe la 1630?). 
Cacavela avea educatie occidentalá si el — studiase la Leipzig, 
iar dascălii pe care-i va aduce Brâncoveanu pentru Academia 
din Bucureşti sunt multi scoliti în Occident, marcând de altfel 
începutul unei curiozitáti orientale timide față de ştiinţa 
Vestului, unui pivotaj geopolitic şi cultural mai întâi timorat, 
apoi tot mai pronunțat, ale cărui consecinţe devin perfect 
vizibile la 1800, când se accelerează procesul marii occiden- 
talizării, lucru ce se vede, ca întotdeauna cu modele, mai întâi 
în haine, apoi în instituţii, şi-n cele din urmă în mentalități. 
Scolasticii de la Kiev, sub influenţa regilor polonezi ai 
vremii, ţineau cursuri latinești şi citeau teologii catolici încă de 
la 1640. Grecii Fanarului învățau în şcolile umaniste din 
Padova de şi mai multă vreme — şi ei sunt legătura principală 
dintre marea şcoală a patriarhiei şi universităţile italiene. 
Cléobule Tsourkas arată că după 1550, toti marii profesori ai 
şcolii constantinopolitane îşi fac studiile în Italia“ şi că odată 
cu înscăunarea ca patriarh a lui Lucaris şi aducerea ca scolarh 
a lui Teofil Coridaleu, curriculumul şcolar va depinde, pentru 
următoarele două sute de ani, de Aristotel. La 1827, manualele 


1 Iorga, Nicolae, /storia învățământului românesc, p. 27. 

? Albu, Nicolae, op. cit, p. 49. 

3 Rotaru, Ion, Forme ale clasicismului..., p. 26. 

^ Tsourkas, Cléobule, Les débuts de enseignement p. 13. 

aristotelice ale lui Coridaleu încă erau folosite în şcoli din 
Orientul creştin.! În Asia Mică, într-o şcoală condusă de 
Veniamin Lesvios, se predă fizică heliocentrică după 1800, 
dar profesorul e în cele din urmă acuzat de erezie şi condamnat 
de Sfântul Sinod.? Şcoala din Fanar (şi împreună cu ea, 
Orientul creştin) se întoarce, aşadar, spre filozofia şi fizica 
aristotelice tocmai când filozofii şi şcolile occidentale înce- 
puseră să îl lase în urmă pe magistru, ca urmare a revoluţiei 
ştiinţifice moderne — iar în Academia din Bucureşti, chiar şi 
după ce apar manuale greceşti de ştiinţe traduse din rationalisti 
occidentali, la 1790 fizica încă se mai predă după textele 
Stagiritului, arătând propensiunea seculară a educației 
est-europene de a fi într-un profund contratimp cu istoria 
intelectuală a modernității. 


Şcoli înalte la Bucureşti şi Iaşi 


Există puţine şi proaste surse documentare pentru şcolile 
româneşti ale secolelor XVI-XVII şi toate istoriile educaţiei 
româneşti, de la Iorga încoace, trebuie citite cu sceptică 
atenție, fiind de multe ori haotice şi superficiale. Ştim din 
fericire ce se studia în aşa-numita academie de la Kiev, 
înființată de românul Petru Movilă. Era un colegiu de cinci 
ani, pe model umanist, în care se pornea de la gramatică şi se 
ajungea la retorică; filozofia se preda, mai important, pe 


! Dimaras, Th. C., /storia literaturii neogrecesti, p. 89. 

? Dialetis, Dimitris; Gavroglu, Kostas; Patiniotis, Manolis, ,The 
sciences in the greek speaking regions during the 17th and 18th 
Century”, p. 60-61. 

latineste si cercetátorii sunt unanimi cá unii dintre clasicii 
latini erau studiati aici!. Modelul pentru ea sunt gimnaziile 
iezuite şi se pare că în ultimii ani ai lui Movilă, acolo s-ar fi 
ținut şi cursuri teologale?. Cum şcoala vasilianá din Iaşi este 
condusă de patru profesori veniți de la cea kieveană, e de 
bănuit că învățământul de-aici era şi el orientat în jurul latinei, 
logicii aristotelice, noţiunilor de retorică, epistolografie, a 
disciplinelor răspândite în toată Europa vremii. Spre deosebire 
de colegiul kievean însă, care în timpul lui Movilă este, de fapt 
şi de drept, doar atât: un colegiu, şcoala vasiliană nu durează 
şi nu creează tradiție; domnitori subsecventi o reînființează în 
forme şi locuri diferite, condusă de profesori diferiți, care — 
după plecarea latiniştilor — vor fi, până la 1820, aproape 
întotdeauna greci’. 

Aceste înființări si reinfiintári repetate sunt cel mai bun 
indiciu cá ele nu dureazá, si una dintre problemele principale 
ale celor douá Academii din secolul al optsprezecelea vor fi 
tocmai intervalele de ani de zile, aduse de sárácie, rázboaie si 
răsturnări diplomatice, în care şcolile nu există ca atare, 
arătând în fapt cât de greu e să construieşti o cultură 
instituțională la confluența imperiilor. Acestea fiind spuse, 
istoriografia veche caută prea des continuitáti instituționale 
acolo unde ele lipsesc, iar în ciuda a ce se spune în anuarele 
festive, între Universitatea din Iaşi şi colegiul lui Vasile Lupu, 


1 Pentru programă, vezi Sevcenkos, Ihor, „The Many Worlds of Peter 
Mohlya”, p. 15. 

? Între 1642 si 1646, după Cracraft, Theology at the Kiev Academy, 
p. 74. 

3 Platon, Gh.; Cristian, V., Istoria universității din lagi, p. 13. 

între Academia Domnească de la Sfântul Sava şi Universitatea 
Bucureşti nu există legături — ele nu sunt aceleaşi instituţii, nu 
se continuă şi nici nu-şi seamănă. Ca majoritatea formelor de 
educație premodemă, şcolile acestea din spațiul românesc 
(Cotnari, laşi, Târgovişte etc.), cărora li se spune exagerat 
„academii” şi uneori chiar universităţi, sunt mai degrabă 
forme de învățământ mediu, care educă propedeutic, dovadă 
că cel mai des cursul de studii începe cu gramatica. Şcoala de 
la Sf. Sava la fel: e mai întâi un colegiu grec la Cotroceni pe 
care apoi Şerban Cantacuzino îl mută la mănăstirea care avea 
să-i dea numele şi pe care Brâncoveanu o va transforma în 
şcoală domnească.! 

Un ciclu de studii mai complex vedem într-adevăr după 
1700, cu tocmai cele două şcoli domneşti, într-o perioadă în 
care Principatele intraseră în sfera de influență grecească: 
limba de predare e greaca veche, se fac științele după Aristotel, 
se citeşte literatură greacă, după manuale greceşti şi predate de 
profesori greci. Profesorii aceştia se mută des între Principate, 
între şcoli, între familii boiereşti — dovadă că ce face posibilă 
minima dinamică intelectuală în epocă este mai puţin un 
itinerariu intelectual clar, cât prestigiul şi averea conducă- 
torilor politici; în această privinţă, desigur, cărturari români, 
ca Milescu, Costin sau Cantacuzino, seamănă umaniştilor 
occidentali prin aceea că intră în slujba domnitorilor, sunt 
capuchehaie, trimişi în excursii diplomatice, logofeti impor- 
tanti — cum era obisnuinta atunci. Dar ce-i separă e tocmai cá 
„umaniştii” români sunt puterea socială şi cá sunt deopotrivă 


! Ibidem, p. 11. 

boieri şi cărturari, aşa cum Varlaam şi Dosoftei vor fi ei înşişi 
liderii religioşi ai bisericii locale şi ctitori culturali în acelaşi 
timp; spre deosebire de clericii Şcolii Ardelene, care sunt 
foarte bine educati, dar rareori în poziții de asemenea 
importanţă. Mai ales în calitatea lui de aristocrat e Dimitrie 
Cantemir de față la uciderea fratelui lui Miron Costin şi joacă 
un rol în uciderea cronicarului însuşi; oricât de ironic ar fi ca 
doi dintre cei mai capabili cărturari ai Moldovei timpului să se 
omoare între ei, episodul rămâne grăitor pentru evoluția ulte- 
rioară a literelor româneşti, în care solidaritatea de breaslă a 
fost mai degrabă absentă, căci i-au lipsit mai mereu standar- 
dele de onorabilitate, care vin din conştiinţa comună a unui 
ideal de prudență, înțelepciune şi cunoaştere. Tot aşa nu e 
exclus ca înființarea celor două şcoli domneşti la Iaşi şi 
Bucureşti să fi intrat într-un joc de orgolii aristocrate — ştim, 
oricum, că Brâncoveanu a luat-o în serios financiar, susti- 
nând-o din dobânzile unui cont deschis la o bancă venetă?, şi 
că însuşi patriarhul constantinopolitan semnase programul de 
studii. 

Iniţial, sunt semne că şcoala din Bucureşti e mai avansată 
şi are o programă mai complexă. În cea moldovenească există 
doar patru profesori, doi de elină, unul de slavonă şi unul de 


! Sugestia că Dimitrie Cantemir redactează şi „cartea de aducere” a lui 
Miron Costin e a lui Tudor Dinu, vezi Dimitrie Cantemir si Nicoale 
Mavrocordat, p. 36 şi p. 297. 

? Djuvara, Neagu, Între Orient si Occident. academiile erau ţinute din 
dobânda unui depozit de 30 000 de taleri. Negustorii români îşi 
trimiteau copiii la studii în Venetia în mod curent, vezi Iorga, Zstoría 
învățământului... p. 16. 

română — cu salarii mai mari pentru primii si mici pentru cei 
din urmă, un bun indicator pentru importanţa disciplinelor!. 
Această diferență în salarizare se păstrează la orice nouă 
reorganizare instituțională în ambele Principate, căci elina 
rămâne mediul şi scopul educaţiei, deşi pe parcursul secolului 
dispar uşor, uşor cursurile de slavonă. 

Din nu foarte multul pe care-l ştim despre aceste şcoli, e 
limpede că majoritatea educaţiei nu e de natură superioară şi 
că de multe ori nu iese din sfera de interes a educației 
propedeutice, iar o decizie a lui Constantin Mavrocordat arată 
că scopul principal al şcolii moldoveneşti era învăţarea 
scrisului şi cititului. El cere mitropolitului „purtarea de grijă şi 
necontenită cercetare asupra dascălilor ca să puie nevointá 
asupra ucenicilor, să-i învețe precum se cade şi să-i pro- 
copsească, ca acei ce se vor face preoți dintre dânşii să fie 
învăţaţi şi să poată citi orânduiala bisericii, dupre cum se 
cuvine”?. De altfel, din mărturiile călătorilor occidentali în 
Moldova în acea perioadă înțelegem că rareori se mergea 
dincolo de studiul gramaticii, obicei vechi pedagogic pe care-l 
confirmă şi intelectualii greci ai perioadei, care se plâng de 
acelaşi fel de stagnare. Un oarecare Leonardo Panzini spune 
că la 1770 se învăţa doar greaca literară şi că nu ştiau ştiinţe, 
iar un Andreas Wolf observă că, deşi se învățau limbile, copiii 


1 Iorga, Istoria învățământului românesc, pp. 28-29. Tudor Dinu crede 
că învăţarea limbii româneşti la Academie este „o premieră absolută”. 
E greu de ştiut, dar vezi Dinu, Tudor, op. cit., p. 232. 

? Apud Bársánescu, Ştefan, Academia Domnească din Iaşi, p. 44. 

aveau dificultáti in explicarea autorilor clasici!. Un mitropolit 
contemporan, Iacob Stamate, se plânge că toti scolarii „îmbă- 
trânesc în gramatică” şi că nu înţeleg nimic din ce învaţă? şi 
Raicevich, mai întâi secretar al lui Ipsilanti, apoi trimis 
austriac în Muntenia, spune că toti profesorii greci îşi pierd 
vremea cu ,minutii gramaticale” şi habar n-au de stiinte?. 

E drept că în epocă apare în Moldova o epitropie a şcolilor, 
ca semn al atenției pe care domnii fanarioți o arătau problemei 
educației — însărcinată, printre altele, şi cu cumpărarea de cărți 
pentru şcoli“. Toti cercetătorii, fără excepţie, numesc însem- 
nări răzlețe ale studenților români sau greci pe manuscrise de 
logică şi ştiinţe ca semn că în şcoală exista o formă de educație 
superioară şi că aici învățau şi români. La fel, există informații 
cum că în deceniul al patrulea s-ar fi studiat araba”; mai multe 
nu ştim, dar existase în Tara Românească o tipografie arabă, 
deschisă la 1700 de Atanasie, ca să tipărească lucrări reli- 
gioase pentru creştinii siriaci$. 

Altfel, nu avem motive să credem că cursul de bază în 
Moldova ar fi fost altfel decât în Muntenia. Spre frustrarea 
modernizantilor cu studii în Occident, disciplinele se predau 


1 Cap amândoi în Drace-Francis, Alex, The Making of Modern 
Romanian Culture, p. 32. 

? Apud Xenopol, A. D., „Memoriu”, în Opere 1, p. 1456. 

3 Apud Sáineanu, Lazăr, Istoria filologiei româneşti, p. 93. 

^ Iorga, Nicolae, /storia literaturii române în secolul al X VIII-lea, vol. 1, 
p. 367. 

> Camariano-Cioran, Academiile Domnești din Bucureşti şi lagi, p. 75. 
Cum grano salis. 

5 Iorga, Nicolae, storia literaturii române în secolul al X VIII-lea, vol. 1, 
p. 40. 

dupá calapodul aristotelic, care dura de la reforma scolará a lui 
Coridaleu de la începutul secolului trecut şi avea să ţină, cel 
puţin în Principate, până la 1800. 

Se începe cu logica, apoi fizica şi retorica lui Coridaleu, 
eminamente aristotelice, cosmografia după Coridaleu!. Se 
studiază sigur texte literare şi numele care apar în epocă, de la 
simplul Esop la dificilul Pindar, arată că canonul Antichității 
greceşti e bine cunoscut, deşi probabil nu în întregime şi nu 
istoric, căci majoritatea textelor vor fi folosite mai cu seamă 
în cursurile de retorică şi ca exempla. Obisnuinta de a folosi 
texte antice puternic fragmentate în scopuri pedagogice e 
paneuropeaná şi nu trebuie să mire, tot aşa cum european e si 
faptul că nu există o barieră strictă între educaţia de început şi 
cea superioară, fiindcă ştim nenumărate exemple din Occident 
în care matematica elementară se studiază la facultate sau 
cazuri în care facultățile de litere nu se deosebesc de colegii 
decât prin nume. 

Însă ce nu se spune suficient de des în istoriografie despre 
aceste şcoli este cât de intermitent funcționează şi, ca atare, cât 
de puţin importante sunt pentru viaţa intelectuală a ţării. În 
primul rând din pricina războaielor şi invaziilor: sunt cel puțin 
patru perioade mari în secolul XVIII, de câţiva ani fiecare, în 
care nu se tin cursuri; după ultimul, cel ruso-turc, 1787-1791, 
Iorga spune că nici măcar uşile şi ferestrele nu mai rămăseseră 
în clădirea şcolii din Bucureşti.? În al doilea rând, din cauza 
problemelor administrative şi de organizare, care fac adesea 


! Idem, Istoria învățământului românesc, p. 78. 
? Ibidem, p. 112. 

ca scoala sá fie tinutá cu cursuri incomplete, catedre incom- 
plete si fárá manuale — tot ce poate fi imaginat pentru bunul 
mers al şcolii lipseşte. Actele de fundaţie repetate confirmă că 
şcolile nu durează ca instituţii, lucru valabil şi pentru celelalte 
şcoli înființate de domnitori în provincie. 

Unele dintre anaforalele acestea sunt mai importante 
pentru atmosfera intelectuală a epocii decât altele însă. Cea a 
lui Grigore Ghica din 1766 scoate, de pildă, slavona din 
programă, iar principele permite lui Iosip Moesiodax să țină la 
Iaşi prelegeri de matematică şi fizică în neogreacă, o dublă 
erezie, odată pentru că savantul îşi propune să înceapă cursul 
cu matematicile, după moda occidentală, şi nu cu Aristotel, 
şi-n al doilea rând că le prezintă în neogreacă, limba vorbită. 
Prima decizie, precum şi înclinațiile sale iluministe, îi aduce 
acuza de ateism. Cea de-a doua, acuza de a fi „băcan”. Un 
profesor anterior lui Moesiodax, Nichifor Teotokis, pe care 
Moesiodax însuşi îl prezintă ca pe un martir al luminilor, 
trebuise să-şi dea demisia de la Iaşi în 1765, când cade victimă 
aceleiaşi acuzaţii de ateism! — şi el încercase să introducă 
ştiinţele noi, doar ca să fugă în toiul nopţii din laşi, de frica 
conservatorilor’. Moesiodax demisionează el însuşi de două 
ori, deşi pentru o scurtă perioadă are sprijinul domnitorului. Să 
ne amintim că Petru Movilă nu fusese nici el scutit de reacții 
virulente, tot din partea grecilor, după înfiinţarea colegiului 
kievean — aceste opoziții intelectuale sunt doar mici episoade 
dintr-o rezistență îndelungată, cu mize nu doar culturale, ci şi 


1 Tsourkas, Cléobule, Les débuts de l'enseignement..., p. 66. 
? Dimaras, C. Th., storia literaturii neogrecesti, p. 187. 

politice. Refuzul de a accepta stiinta Occidentului nu este 
simplă încăpățânare venită din cecitate, căci în spatele lui se 
simt adesea nu doar certitudini închistate, cât şi convingerile 
unui mod de viață. În Principate, rezistența aceasta continuă 
până târziu: când şefii greci ai eforiei şcoalelor îi vor spune lui 
Gheorghe Lazăr că filozofia nu poate fi predată în română, 
aceasta este mentalitatea pe care o păstrează, deşi — la 1820 — 
aveau dreptate. 

Dintre toți profesorii greci care trec pe la aceste două insti- 
tutii, pe care Sáineanu — în prima retrospectivă a filologiei ro- 
mâneşti — îi numeşte „pluralitatea mediocritátilor", Moesiodax 
este cel mai interesant, căci este primul iluminist veritabil din 
acest spaţiu, care nu doar că înţelege prefacerile epistemo- 
logice ale modernităţii, dar vrea să şi le aplice într-o Europă 
marginală, adesea puternic refractară la inovaţii. Este complet 
elenizat, dar nu e elen — se naşte la Cernavodă, deşi e adevărat 
că în tratatul sáu de pedagogie şi-n alte scrieri, adresantii lui 
sunt nu românii din Principate, ci grecii din Fanar care-i 
conduc pe românii din Principate. Dar cum este primul actor 
abil teoretic care încearcă, în mod explicit, să introducă 
învățământul ştiinţific în şcolile româneşti în acea perioadă şi 
cum, pentru Principate, altul nu mai există, importanţa lui este 
fundamentală, mai ales că premerge cu câteva decenii munca 
Şcolii Ardelene. 

Cum se întâmplă des cu intelectualii Luminilor, Moesiodax 
e pedagog şi scrie un tratat pedagogic care, deşi nu foarte 
original, rămâne important prin aceea că e la fel de radical în 
Est pe cât fuseseră cele ale lui Locke (pe care de altfel îl 

urmeazá), Rousseau sau Kant in Vest. Toate locurile comune 
ale gândirii pedagogice iluministe se regăsesc în el: cá peda- 
gogia trebuie să fie binevoitoare, că informaţia trebuie 
explicată pe înţelesul copiilor, că educaţia este pregătire pentru 
viață şi că pedepsele trebuie să fie verbale. Face o critică 
aplicată a vechiului model pedagogic instituit de Coridaleu, 
centrat pe gramatică, pe care vrea să-l schimbe din rădăcini; 
crede că trebuie schimbate şi metodele („o explicație uşoară şi 
pe înțelesul copilului”) şi textele: copiii trebuie să învețe 
greaca veche din Esop, Lucian, Tucidide, iar la un moment dat 
îndrăzneşte să spună că „părinţii bisericii nu scriu bine 
greceşte, mai ales în ce priveşte stilul”!. Pentru tineri reco- 
mandă limbile străine şi „ştiinţele frumoase” — toate aceste 
lucruri sunt foarte importante şi nu ştiu dacă există în secolul 
optsprezece oriental o expresie mai curată a ideilor iluministe. 

Ca orice reformator nerăbdător să schimbe multe lucruri 
dintr-odatá, eşuează însă. Ambitia de a tine cursuri în limba 
populară îi aduce disprețul elitelor si e poate la fel de 
scandaloasă printre grecii Iaşilor de la 1766 pe cât fusese 
decizia unora dintre profesorii universitari germani de a 
renunța la latină la 1700. Dar râvna cu care vrea să introducă 
ştiinţele în învățământ este cea care-l pierde. La 1765 tine 
chiar o prelegere de deschidere în care face apologia ştiinţelor, 
„imitând şi eu pe europeni”, ca să recunoască: „filozofia şi 
matematica erau, pe-atunci, în Moldova, ştiinţe vestite, dar, 


propriu-zis, nu existau oameni de stiintá"?. 


1 Moesiodax, Tratat despre educaţia copiilor, p. 106. 
? Idem, Apologia, p. 83. 

Nu obține înţelegerea traditionalistilor nici după o a doua 
reinstituire la şcoală şi se vede nevoit să ia calea exilului, unde 
scrie un text şi mai explicit modemizant decât tratatul de 
pedagogie, Apologia, în care-şi descrie aventura instituțională 
din laşi. Invocă acolo pe Galilei, Descartes, Newton, Voltaire 
şi spune: „Toate Academiile, toate şcolile Europei urmăresc 
astăzi filosofia lui Newton şi cu cât o cercetează mai mult, cu 
atât o găsesc mai adevărată, mai necesară, mai folositoare şi, 
ca atare, singura vrednicá de urmat."! 

Se plânge apoi de starea deplorabilă a învățământului din 
Principate, ținut în urmă de profesori invechiti, preocupaţi de 
„vorbăriile inutile ale gramaticii”, şi cere (poate prima oară în 
spaţiul românesc) instrumente ştiinţifice şi laboratoare. 

Există, aşadar, spre sfârşitul secolului al XVIII-lea, senti- 
mentul că o schimbare epistemică e posibilă şi el poate fi citit 
nu doar în textele intelectualilor exilați, ca Moesiodax, dar şi 
în unele reforme incipiente. La un deceniu după prelegerea 
inaugurală a lui Moesiodax de la Iaşi, Alexandru Ipsilanti 
reformulează legea de organizare a Academiei Domneşti din 
Bucureşti după criterii care sunt în mod evident moderne. 
Pentru prima oară în istoria țării se învaţă într-un cadru 
instituțional statal italiana şi franceza şi tot pentru prima oară 
se vede în structura cursurilor o formă incipientă de specia- 
lizare. Academia de la Bucureşti are de-acum nouă profesori, 
dintre care unii predau limbile străine de mai sus, alții ştiinţe 
(sunt doi profesori de matematică. 


! Ibidem, p. 41. 
? Camariano-Cioran, Ariadna, Academiile domnești din Bucureşti si 
lagi, pp. 42-43. 


Filologii | 183 


Baza rămâne greaca, dar culmea studiilor e acum filozofia. 
Începând cu această reorganizare, care interzice, tot pentru 
prima oară, pedeapsa corporală, atunci când Principatele nu 
sunt sub ocupație sau în lipsă de bani, vedem o infuzie de 
cursuri ştiinţifice şi tehnice, de geometrie şi agrimensură, o 
infuzie constantă care va avea un apogeu, modest, e drept, dar 
nu mai puțin semnificativ, în cursurile de inginerie ţinute de 
Asachi în prima parte a secolului XIX. O anafora pedagogică 
din Moldova din 1792 consemnează schimbarea: „o academie 
fără epistimuri este ca o casă fără de fereşti”!. 

Cum la începutul secolului următor numărul limbilor 
străine studiate şi al ştiinţelor creşte, vedem că eforturile lui 
Teotokis şi Moesiodax şi ale principilor fanarioți nu rămân 
fără rezultate. E-adevărat că nimeni nu-şi închipuia la 1760 că 
aceste cursuri vor putea fi ținute vreodată pe româneşte şi de 
corpuri profesorale majoritar româneşti. Dar, deşi transformă- 
rile provocate de ei, cu prețul exilului, par câteodată că 
stagnează, ele sunt un bun început. Ca să devină definitive, e 
nevoie de Şcoala Ardeleană, care dă acestei incipiente 
conştiinţe ştiinţifice şi contrapartea ei istorică şi politică. 


Şcoala Ardeleană 


Disciplina predilectă a ardelenilor e istoria şi nimic nu 
cunosc mai bine decât sursele istoriei naţionale. Ea e uneori 
naivă, alteori superficială şi-n câteva cazuri fantasmatică, dar 
toți corifeii ardeleni se mişcă bine prin sursele istoriei 


1 Apud Bârsănescu, Stefan, op. cit., p. 58. 

europene, de la istoricii antici la umanistii moderni, mai ales 
acolo unde acestia au ceva de spus despre evolutia romanilor 
în Dacia. Reprezentanţii mari ai curentului scriu toti istorii, ale 
românilor, ale limbii româneşti, ale bisericii românilor. Pentru 
că scopul lor e adesea politic şi pedagogic şi deşi sunt buni 
cercetători ai Antichității, munca lor lasă impresia că nu sunt 
interesați de Antichitate ca atare, ci că o invocă mai degrabă 
ca o legitimare a unei apartenente culturale româneşti. La fel, 
pare că nu fac muncă filologică decât în măsura în care ajută 
popularizării noţiunilor de gramatică sau dovedirii originii 
latine a românilor. Aceeaşi problemă pe care o observam 
pentru cărturarii români din secolele trecute rămâne valabilă 
pentru ardeleni: recuperarea culturală pentru ei nu rezultă atât 
într-o reabilitare clasicistă a canonului antic şi-n genul de ediţii 
critice care puteau să facă sau să strice o carieră universitară 
în Occident, deşi mai ales în literatura lor, chiar şi-n cea de 
ocazie, arată că sunt prima şcoală intelectuală care a ştiut să 
înveţe de la antici. În plus, ei se bazează în respingerea 
falsurilor istorice pe hermeneuticile critice ale umanismului şi 
pe o bună cunoaştere a limbilor şi surselor, căci toti au o 
educație superioară şi unii chiar doctorate, dar scopul acestui 
efort este, pe de o parte, reconstrucția identitară şi, pe de alta, 
racordarea lumii româneşti la contemporaneitate, lucru care se 
vede din aceea că multele manuale pe care le traduc, de la 
logică la retorică, la filozofie, sunt ele însele moderne şi scrise 
în secolul al XVIII-lea. 

Însă din istoria culturală românească a lipsit aproape 
întotdeauna exercițiul admirativ programatic al anticilor, care 

sá invite exegeze pe poezia, filosofia si tragedia vechi, si nici 
n-a existat, în afara unui anacreontism de factură neogreacá, o 
mişcare de recuperare în mesaj şi formă a artei antice pentru a 
reconstitui pe baza ei începuturile unei literaturi naţionale, 
cum s-a întâmplat de pildă în Franţa, Italia sau Polonia. Să ne 
gândim că din poemele homerice doar Odiseea apare publi- 
cată înainte de 1900, primele traduceri întregi şi abile din 
Homer sunt în interbelic, iar primele ediţii critice complete din 
marii autori apar în România abia după cel de-al Doilea 
Război Mondial, motiv pentru care învățământul clasic pe 
model umanist a jucat un rol nu foarte mare în literatura 
românească, una despre care se poate spune că, intelectual, a 
fost eminamente modernă şi a început să se definească pe sine 
în mod conştient raportându-se la literaturile germană şi 
franceză de secol XIX si mai puţin la cele antice. 

Ce e surprinzător, atunci, la toate aceste eforturi ale Şcolii 
Ardelene este cât de profund româneşti sunt în orientare şi 
anume cât de profund interesate de normarea limbii române, 
de elucidarea istoriei româneşti, de punerea acestui spațiu în 
legătură cu alte spatii culturale prin gramatici şi dicționare, 
având grijă să explice străinilor caracteristicile lui, fiecare 
dintre intelectualii care participă la acest exercițiu de formare 
spirituală aproape ex nihilo, fiind în acelaşi timp dureros de 
conştient de lipsa învățăturii la români. E o muncă dedicată, 
răbdătoare, aproape apostolică, pentru scoaterea unei națiuni 
din negura istoriei şi nimic nu a servit mai bine acestui efort 
decât ideea că românii sunt continuatori şi urmaşi neadulterati 
istoric ai unui mare imperiu antic. 

Noi suntem strámosii romanilor, limba noastrá este limba 
latină, literele chirilice au fost o mare greşeală (lui Maior i se 
pare că, atunci când mută un cuvânt din chirilice în latină, îl 
scapă de „sclavie”), națiunea aceasta cu trecut onorabil trebuie 
scoasă din întunericul nestiintei şi-al superstitiei, iar acest 
lucru se poate face numai prin educaţie — acestea sunt argu- 
mentele principale ale corifeilor Şcolii Ardelene şi apar cu o 
regularitate monotonă în prefetele de abecedar, în scrisori, în 
scrierile literare, în cuvântări, în petiţii. Este cea mai de succes 
muncă de propagandă din istoria intelectuală de până atunci a 
țării, iar scopul ei este mereu și politic — pe ardeleni îi 
interesează să educe populaţia în privinţa propriei ei istorii ca 
să le arate cine sunt, să convingă străinii că românii merită 
luaţi în serios ca vehicule de cultură. Şi fac toate acestea, cum 
spune loan Bogdan undeva, ca nişte „campioni [ai] unor 
convingeri nouă şi fanatice”!. 

Că scopul lor e şi de popularizare, se vede în aceea că ori 
scriu istorii ale românilor în întrebări şi răspunsuri, ori că 
publică variante prescurtate ale operelor mai întinse. Samuil 
Micu o recunoaşte în 1806, în prefata de la /storia, lucrurile și 
întâmplările românilor pe scurt. „să dau oare cunoştinţă a 
neamului mieul celui româneasc, de vreame ce multi sânt carii 
până acum doar nici atâta cunoştinţă de neamul său nu au”?. 
Că povestea lui aici începe de la Troia lui Antenor spune multe 
despre măsura în care scrierea e în acelaşi timp şi o mitizare a 
legăturilor cu lumea veche, genul de mitizare la care totuşi 


1 Bogdan, loan, Însemnătatea studiilor slave, p. 37. 
? Şcoala Ardeleană I, p. 338. 

istoricii europeni invátaserá să renunțe de multă vreme. La 
alţii, curăţenia acestor origini se ridică la rang de obsesie. 
Pentru Maior, nu doar că „limba românească e mai curată 
limbă a poporului roman celui vechiu decât limba telienească 
cea de acum”!, dar românii sunt descendenţi direcţi şi 
nealterati ai coloniştilor romani. 

Limba română contemporană este „stricată” pentru toți de 
grecisme şi turcisme, iar Principatele sunt ţinute în minorat de 
controlul Porții. Samuil Micu se plânge că dintre boierii 
români „vei afla cărora le iaste ruşine a vorbi româneşte, ci 
greceaşte vreau să vorbească”, pentru ca să constate ce s-a mai 
observat până aici: „nici învăţătură, nici ştiinţă, nici armă, nici 
legi, niciun obiceiu întru tot rodul care să pomeneşte astăzi 
român nu iaste.”? Preluarea alfabetului chirilic, impus naţiunii 
române de lideri religioşi care voiau să o ferească de influența 
Romei, a ţinut ţările în întuneric, căci nu le-a dat acces la 
învățătura celorlalte ţări europene, dar sub toate aceste 
schimbări, care i-au îndepărtat pe români de locul lor firesc 
printre națiuni, limba a rămas neschimbată în esenţa ei, căci 
de „ţesetura” ei nu s-au atins. Limba este cel mai clar indiciu 
al descendentei istorice onorabile. „Nu pot defăimătorii de 
români mai strâmb şi nedrept a vorbi decât când zic că românii 
sunt de viță de slavi."? 


! Ibidem, p. 519. 

? Micu, „Istoria bisericească a episcopiei româneşti din Ardeal”, Școala 
Ardeleană I, pp. 328-329. 

3 Tudor Aron, „Scurtă apendice”, Școala Ardeleană I, p. 1125. 

Foarte multe definitii ale istoriei nu avem din perioadá, 
fiindcá Scoala Ardeleaná nu are teoreticieni capabili, dar 
Kenghelat, e drept cá intr-un tratat destul de tárziu, din 1825, 
enumerá ca discipline ajutátoare ale istoriei geografia, hrono- 
loghia, genealogia, diplomatica, heraldica, numismatica, 
discipline care pot fi găsite în toate culegerile de cursuri ale 
universităților germane din epocă. Nu e nimic surprinzător 
aici, multi dintre intelectualii şcolii ardelene au parte de 
educaţie în spațiul germanic. Inochentie Micu obținuse încă 
de la jumătatea secolului din partea papei burse pentru tineri 
români la colegiul De propaganda fidet; Samuil Micu, Şincai, 
Maior studiază şi-n şcolile nemtesti transilvănene şi la Viena 
sau Roma şi, întorşi în Transilvania, Micu, Şincai şi Pop vor 
preda matematici, logică şi metafizică în ultimele clase ale 
gimnaziului din Blaj?, fiind de altfel printre primii cărturari 
români care sunt şi profesori într-o instituție cu cursuri 
umaniste superioare (retorică, poetică). 

Ce e surprinzător, mai ales prin comparaţie cu Principatele, 
este că această comunitate intelectuală este atât de bine edu- 
cată. Mulţi sunt clerici, se călugăresc devreme şi vor fi trimişi 
la studii superioare pe banii bisericii. În secolul nouăsprezece 
vor apărea şi sisteme de sprijin laice pentru studioşi, dar 
deocamdată, pentru Şcoala Ardeleană, această renaştere 
culturală are loc pe fond ecleziastic. E adevărat însă cá nu doar 
sistemul bisericesc de învățământ în Transilvania, ci şi cel laic 
era infinit mai bine dezvoltat decât peste munți. În aparatul 


! Densusianu, Ovid, Literatura română modernă, p. 9. 
? Albu, Nicolae, op. cit, p. 184. 

administrativ transilvan nu se putea intra decât cu educație 
medie şi, în a doua parte a secolului, procentul de români din 
acest aparat variază între 8 şi 1396!, care garantează că existau 
mereu câteva sute de români în funcţii, educați, lucrând ca 
notari şi juzi şi secretari şi reprezentând o incipientă inte- 
lighentie; deşi cursurile de pregătire a profesorilor de sat nu 
durează mai mult de câteva săptămâni, un ordin imperial de la 
sfârşitul secolului le cere totuşi să aibă examenele luate şi să 
ştie germana. Pe acest fond social înțelege Şcoala Ardeleană 
importanța educaţiei, despre care nu oboseşte niciodată să 
vorbească. Din funcţia sa de director al şcolilor naționale 
greco-catolice, Şincai înființează în doisprezece ani peste trei 
sute de şcoli în regiune?, un număr a cărui importanță culturală 
e incalculabilă în istoria de mai târziu a ţării, desi în 
majoritatea lor nu se învăţa decât citit, scris şi aritmetica de 
bazá?, iar fondatorul lor e răsplătit, după un confuz episod 
biografic, cu închisoarea şi exilul. Însă asemenea gesturi 
fondatoare explică în cele din urmă de ce vin aşa multi 
profesori ardeleni în Principate în prima jumătate a secolului 
al XIX-lea şi de ce, la înființarea celor două universități 
tradiționale româneşti, jumătate din corpul profesoral va fi 
format din ardeleni. 


1 Câmpeanu, Z/itele româneşti din Transilvania veacului al XVIII-lea, 
p. 117. 

? 300, spune Romulus Munteanu în Contribuția școlii ardelene la 
culturalizarea maselor, p. 86. 376 de şcoli, spune mai precis Ion 
Lungu în Școala Ardeleană, p. 123. 

3 Albu, Nicolae, op. cit., p. 218. 

Tot ca oameni de şcoală se vor gândi ardelenii si la scrierile 
lor lingvistice care stau, ca şi cele istorice, sub semnul 
începuturilor. În Elementele limbii daco-române, din 1780, 
Micu şi Şincai ştiu că fac ce se nu se mai făcuse niciodată, iar 
Molnar în prefata dicționarului româno-german, de la 1788 
declară că-l publicase „zur Verbreitung der Aufklärung", 
Numărul de scrieri lingvistice e mare, iar luate fiecare în parte 
sunt puţine lucruri memorabile în ele. În mesaj, de fapt, unele 
par vetuste pentru vremea lor. Radu Tempea scrie în a lui că 
„măiestria gramaticeascá este începerea si povietuirea spre 
toate celelalte măestrii şi ştiinţe înalte”!, iar manualul acesta 
va fi folosit mai târziu în unele şcoli româneşti. Aceeaşi 
obsesie a purității limbii o vom găsi în continuare, căci 
Tempea se plasează pe sine în descendența altora, care-au 
curățat limba românească de „neghină” pentru a o apropia de 
„orighinalul” ei. Ea e repetată şi dintr-o înţelegere aproape 
romantică a vieţii culturale, în care ar exista o legătură directă 
între limbă şi mersul naţiunii. Iorgovici o spune clar: „starea 
limbii şi a natii într-acelaşi pas umblu”?, iar Budai-Deleanu 
vorbeşte şi el despre recuperarea unei „vechi demnități a 
limbii”. Chiar şi la 1870, Papiu-llarian îl va lăuda, într-un 
discurs academic de recepție, pe Şincai pentru „puritatea, 
limpiditatea” limbii sale.? 


! Tempea, „Gramatica”, Școala Ardeleană II, p. 172. 

? Iorgovici, „Observaţii de limbă rumânească”, Școala Ardeleană II, 
p. 200. 

3 Papiu-llarian, în Discursuri de recepție la Academia Română, p. 7. 

În esenţă, însă, scopul publicării gramaticelor, dictionarelor 
şi tratatelor rămâne pedagogic şi patriotic. Deleanu rezumă 
bine eforturile lingvistice ale şcolii în prefata lexiconului 
românesc-nemţesc: „îndemnul — iubire de neam, scoposul, 
folosire de obşte”!. Ce fac prin toate aceste demersuri este că 
institutionalizeazá pentru prima oară o grijă cultă față de limba 
scrisă, care rămâne până târziu informală, căci nu sunt nici 
multe şcoli care să adere la noile norme şi nici Academii, deşi 
cum primul dicționar academic de la sfârşitul secolului XIX 
se află sub influenţa acestui latinism, se vede cât de profundă 
a fost influenţa lor. Aducându-şi aminte la jumătatea secolului 
următor de prima dată când a citit /sforia lui Maior, Bariț se 
confesa că lucrarea „străbătu ca scânteile de fulger toată ființa 
noastră; o mulțime de presimtiri şi idei care durmita în noi se 
deşteptară deodată ca prin farmec puternic, exaltatia si 
fanatismul că noi suntem români şi nu altceva nu mai avea 
niciun cumpăt, nu cunoştea niciun hotar."? Deşi rezistența 
împotriva latinismului a început înaintea Junimii, şi Alecu 
Russo, şi Kogălniceanu dădeau semne timpurii de nerăbdare 
cu tot mai exageratele eforturi ale ardelenilor, a fost nevoie de 
Maiorescu ca să tempereze şi latinismul, şi betiile retorice. 

Genurile literare se diversifică si ele, căci toti scriu elegii, 
epigrame, fabule, compun versuri de ocazie (Lazăr scrie unul 
pentru ,taica Frant I", împăratul), epopei. Țichindeal stie 


1 Budai-Deleanu, „Lexicon románesc-nemtesc", Școala Ardeleană I, 
p. 482. 

? Bariț, G., „Lectura — unui om tânăr...” în Ivaşcu, G., Din istoria teoriei 
si Criticii literare românești, p. 277. 

tradiția fabulei vechi şi contemporane (îi numeşte ca înaintaşi 
ai săi pe Esop şi „La Fonten”), Budai Deleanu vrea să intro- 
ducă chiar „un gust nou de poesie românească”, iar Vasile 
Popp îi mulţumeşte la 1827, într-o prefaţă, lui Ioan Prale, care 
dăduse o traducere în versuri a psaltirii şi făcuse astfel un bine 
„literaturii româneşti”!, încumetându-se la o asemenea 
încercare după Dosoftei. 

În genere, istoria literaturii române vechi este foarte bine 
cunoscută în Ardeal la sfârşitul secolului XVIII, cea 
instituțională la fel; acelaşi Vasile Popp aminteşte colegiul 
latin de la Cotnari, în care vede un semn de mare previziune a 
lui Despot, iar Samuil Micu, într-o notă scurtă cu titlul de 
„Scurtă cunoştinţă a istoriii românilor”, enumeră toti marii 
cărturari din trecut, de la Olahus la Văcărescu, în care include 
şi vechii tălmăcitori ai Bibliei, traducerile anonime şi multe 
dintre scrierile religioase. Se aşază pe sine şi pe ceilalți 
ardeleni contemporani la capătul acestei liste, ca semn nu doar 
că-şi înțelegea propria valoare, dar şi că intelectualii români 
începuseră încă de pe-atunci să se gândească la această istorie 
ca la o progresie continuă, deşi „scriitori în neamul românesc 
prea mulți nu sânt, că nici n-au putut sta de scrisoare şi de 
învățătură mai adâncă, pentru răscoalele şi tulburările 
războaielor care mai tot întruna s-au făcut în Dachiia [...]". 

Idei despre continuitatea istorică a românilor de pe aceste 
meleaguri şi despre importanța ştiinţei de carte găseşti 
sporadic şi în secolele dinainte, dar ardelenii sunt, ca şcoală, 


» 


1 Popp, Vasile, „Către cinstit Dumnealui Ion Prale...’ 
Ardeleană III, p. 459. 


, în Școala 

infinit mai conştienţi decât predecesorii lor de legătura dintre 
societate, cultură şi limbă şi de eforturile care trebuie depuse 
pentru ca ştiinţa să poată fi transformată în învățătură, ca să 
ajungă la popor şi să devină cunoaştere publică; în toate aceste 
lucruri, speranța lor este cá o edificare cognitivă va duce în 
cele din urmă la o mai competentă organizare politică, fiind de 
altfel prima generaţie intelectuală din istoria ţării care înţelege 
programatic acumularea culturală în termeni de legitimare 
politică, o înţelegere pe care secolul XIX n-a mai practicat-o 
întotdeauna cu aceeaşi sinceritate democrată. În şcolile prepa- 
randale, în jur de 1800, se făceau istorie bisericească, mate- 
matici, pedagogie, română, germană si geografie!, un 
curriculum de altfel surprinzător de modern pentru regiune şi 
perioadă. Iar profesorii ieşiţi din ele sunt pregătiți într-un spirit 
pedagogic care până atunci nu mai existase în țările româneşti. 
Aveau, poate pentru prima oară în istorie, o misiune: să alunge 
„întunerecul revărsat spre natia românească”, cum scrie 
Bojincă in Diregătoriul bunei creșteri. Să pună capăt 
„superştiţiilor norodului”. Metafora luminii care ne scoate din 
negura nestiintei apare peste tot la ei, cu menţiunea că, spre 
deosebire de celelalte Lumini europene, aici nu e nimic 
profund antireligios la mijloc şi că retorica aceasta a luminării 
nu conduce la punerea la îndoială a înţelegerii religioase a 
lumii; anticlericalismul ar fi fost şi contraintuitiv într-o lume 
în care identitatea culturală şi cea religioasă încă se înge- 
mănau. 


1 Țichindeal, „Arătare despre starea acestor...”, în Școala Ardeleană IV, 
p. 313. 

Mai mult, tot acest efort institutional nu are aerul ad-hoc al 
secolelor trecute si nici nu se produce usor. Lipsesc, cum vor 
lipsi multă vreme de-acum încolo, bani pentru manuale si 
pentru şcoli. Multe dintre traducerile ştiinţifice şi pedagogice 
ale şcolii rămân nepublicate. Se cer public bani pentru 
manuale şi se fac colecte. Dar efortul rămâne considerabil şi 
nu fără urmări. 

Prin urmare, importanţa tuturor acestor activități este mai 
puţin teoretică, cât structurală, şi prin aceasta vreau să spun că 
în cazul Şcolii Ardelene e, din punctul de vedere al istoriei 
intelectuale, mai important că au reuşit să creeze o infrastruc- 
tură epistemică în care viața intelectuală şi-a putut găsi, pentru 
o vreme, consecventa. Împreună cu unii iluminişti greci din 
secolul XVIII, Şcoala Ardeleană reuşeşte să schimbe, în unele 
locuri, paradigma vieţii intelectuale din Principate, iar acolo 
unde nu există nicio paradigmă, s-o creeze. Altfel, multe 
dintre încercările lor nu mai au decât valoarea lucrurilor făcute 
pentru prima oară, deşi ele au fost atât de influente la nivel 
educațional şi istoric, că până la 1880, imaginea despre 
trecutul naţiunii şi al limbii create de ei o să iasă din limitele 
relativ înguste ale istoriilor scrise şi o să se transforme în 
Zeitgeist naţional. Însă pentru o înţelegere în profunzime a 
literaturii şi a limbii ardelenii nu sunt folositori, iar pentru 
organizarea ei în noi scheme disciplinare, nici atât. 

Revoluţia filologică în genere nu este propriu-zis o invenție 
iluministă — ea începuse cu câteva secole înainte şi continua 
necurmată, în vechile ei inertii erudite, în ciuda Iluminismului. 
Ce a făcut Iluminismul şi ce lipseşte din secolul XVIII 

románesc este tocmai cá a continuat, prin specializare si 
matematizare, revoluţia ştiinţifică si că a încurajat un filon de 
gândire materialistă, pe de o parte, şi critică, pe de alta, care au 
să aibă o lungă tradiție, schimbând astfel din afară fața 
vechilor instituţii universitare. Dacă semne ale umanismului 
găsim chiar şi în secolul XVII românesc, o sincronizare ştiin- 
tificá detectabilă cu Vestul are loc abia la începutul secolului 
XIX şi o sincronizare care e suficient de amplă cât să merite 
discutată, la sfârşitul secolului. Aici, cred, trebuie căutat mai 
ales decalajul civilizational si, implicit, institutional dintre 
aceste două lumi europene. Principatele au şi principi inte- 
resati de cultură, şi umaniști, şi cărți, si şcoli, dar nu au ştiinţă. 
La fel, începutul secolului XIX are poeţi, întemeietori de 
şcoală, figuri de autoritate culturală care înființează asociaţii, 
colegii şi teatre naționale, dar niciun savant. Ce savanţi se 
găsesc în spaţiul românesc până în a doua jumătate a secolului 
XIX nu sunt efectul unei culturi instituționale locale, ci apar 
în ciuda acestei lipse; ca atare, sunt episodici şi imprevizibili 
— cum a fost Cantemir — şi învățăturile lor nu sunt fundamental 
transmisibile, pentru că lipseşte aparatul transmisiei. 

Clasa cărturarilor români din secolele XVII-XVIII nu 
formează masă critică ca să susțină o cultură intelectuală 
permanentă şi ca atare nu este o clasă, deşi Şcoala Ardeleană 
creează premisele unui sistem în care o asemenea comunitate 
de idei devine în sfârşit posibilă, nu în ultimul rând pentru că 
oferă viitorilor înţelepţi ai naţiunii o ideologie. Vázutá dinspre 
Vest, cultura cărturărească română a acestor secole lasă mai 
degrabă impresia că supravieţuieşte, văzută dinspre Est este 

mai modestá decát ar fi trebuit sá fie. In secolul XIX, toatá 
aceastá dinamicá submersá o sá se schimbe complet si — desi 
secolul XIX e în multe privinţe la fel de mult sub vremi ca 
precedentul —, România pare să aibă, pentru prima oară, un 
proiect al mai multor generaţii şi-o clasă intelectuală care-l 
teoretizează în continue luări publice de poziție. 

Nu e de mirare însă că prima mare şcoală intelectuală 
românească vine din Transilvania şi că, în ciuda naivitátilor si 
entuziasmelor ei, ne pune în legătură cu mentalitatea lumi- 
nilor. Infrastructura culturală a Ardealului este cu jumătate de 
secol înaintea celei din Principate. Pentru istoria culturală, 
importanţa ardelenilor este mai mare decât a lui Cantemir şi a 
cronicarilor, căci activitatea lor e sistematică, publică mult din 
ce scriu, urmăresc metodic educarea norodului şi fac cea mai 
serioasă muncă de legitimare istorică şi politică din istoria 
culturală a celor trei regiuni. Că sunt iluminişti, nu mai e nicio 
îndoială — sunt în orice caz mai limpede iluminişti decât 
fuseseră cronicarii umanişti; încă mai lipsit de îndoială este că 
invită la cunoaşterea ştiinţelor, deşi gândirea lor filosofică, 
când nu lipseşte cu totul, e foarte cuminte, cea pedagogică e 
aproape exclusiv gimnazială şi cea filologică (în sens institu- 
tional) nu trece de suprafața problemelor limbii şi literaturii. 
Rămân însă comunitatea intelectuală cea mai solidă şi, în 
termeni de aplicare asupra obiectului de studiu într-o perioadă 
a culturii române când toate lucrurile erau încă de făcut, nu 
sunt intrecuti decât de junimisti. 


Capitolul 5 
Filologia moderná si noile universitàti 


Nu sunt savant — n-am avut niciodată intenţia 
să fiu savant — n-aş vrea să fiu savant nici dacă 
aș putea să devin în vis. 


Lessing 


Intelectualii, statul şi universitatea în Occident 


În linii mari, educaţia universitară premodernă e gândită 
piramidal — ea începe cu o pregătire de bază în retorică şi 
logică, care sunt cursurile propedeutice ce-ar trebui să pregă- 
tească studentul pentru înțelegerea mai aptă a textului teologic 
şi filozofic complex de la nivelurile ulterioare, iar majorității 
studenților această educaţie propedeutică li se pare suficientă 
şi nu înaintează în studii decât dacă vor să se profesionalizeze. 
Dar rocadele disciplinare care au loc în cele câteva decenii 
dintre secolele XVIII şi XIX, rocade făcute posibile de un 
progres extrauniversitar al ştiinţelor tari şi uneori de un 
progres doar semiinstitutionalizat al celor filologice, au 
tulburat schema disciplinară moştenită, cu schimbări locale, 
din universitatea medievală. Această ingresiune ştiinţifică nu 
este însă o invazie, deşi vechea universitate îi opune rezistență. 

Nu este o invazie pentru cá noile stiinte sunt rupte din 
trunchiul comun al celor deja predate în universitate si sunt 
suficient de constiente de propria istorie cát sá se reclame de 
la ele, cum se vede din faptul că fizica îşi spune filosofie 
naturalá pánà tárziu. Existá, e drept, in universitátile mai 
habotnice un scepticism fundamentat teologic împotriva 
oricărei descoperiri ştiinţifice şi oricărui text literar care 
contrazic adevărurile revelate, aşa cum există şi zeci de 
universități mici care nu sunt dogmatice, dar care sunt prea 
sărace ca să-şi permită un învățământ ştiinţific competent ori 
unul literar. Filologii buni sunt, ca Heyne sau Wolf, rari şi ştiu 
că-şi permit să ceară stipendii mari, pe care numai marile 
centre universitare le pot satisface, iar costurile aparaturii 
ştiinţifice o să facă necesară implicarea tot mai mare a statului 
în cercetarea înaltă. 

Universitatea fusese, la 1800, conservatoare vreme de cinci 
sute de ani, cu intervale de disensiuni interne care-i fac istoria 
de jumătate de mileniu cu atât mai interesantă. Însă aceste 
divergențe nu reuşiseră, şi adesea nici nu încercaseră, să 
modifice structura curriculară a instituției. Am văzut că marile 
schimbări de direcţie pot fi plasate în acel scurt interval de 
agitație politică dintre 1780 şi 1820, care se exprimă în 
cataloagele universitare uneori până la cel mai mic nivel, al 
corpului de literă: după invaziile napoleoniene, la Heidelberg 
ele nu mai folosesc greoiul alfabet germanic. Tot acesta este 
intervalul în care vedem primele devieri semantice de la 
vechiul sens al noțiunii de ,literaturá", care, odată cu 
romantismul şi influențată conceptual de el, va începe să 

însemne literatură imaginativă, fictiune, ca deosebită de alte 
tipuri de discurs obiectiv (mai ales ştiinţific) — aşa cum tot 
acum vedem începutul adoratiei publice pentru ştiinţe şi 
pentru succesul lor productiv. 

Ce s-a întâmplat însă la sfârşitul acestui interval este că 
mulți intelectuali europeni, mai ales cei conservatori, au 
început să înțeleagă cá, deşi progresul făcut de ştiinţe şi de 
noile discipline filologice era indiscutabil şi probabil incon- 
turnabil, se pierduse coeziunea instituțională pe care o crea în 
trecut faptul că o disciplină era pusă în centrul curriculumului 
şi tratată deopotrivă ca poartă de intrare în lumea cunoaşterii, 
dar şi ca destinație; aşa trebuie înțeleasă şi insistența idea- 
liştilor germani că întreg câmpul cunoaşterii moderne poate fi 
încă judicios sistematizat sub umbrela unei singure discipline, 
idee repetată cu o obstinatie demnă de cauze mai bune şi parcă 
împotriva spiritului zilei. 

Sistemul universităților americane de până mai ieri, unde 
studentul parcurgea obligatoriu, chiar dacă se specializa în 
ştiinţe, câteva liste de scriitori şi gânditori canonici, este 
printre ultimele reminiscente ale acestui tip de gândire centrată 
canonic, în multe privințe fundamental tradiționalistă, căci ea 
e bazată pe credinţa că nu putem fi cetăţeni deplini ai prezen- 
tului dacă nu ştim datele esenţiale ale trecutului şi, mai ales, 
dacă nu facem obligatorii ocoale culturale printre operele 
acelui trecut. Însă până şi pentru gânditorii care erau văzuţi în 
epocă drept revoluționari, ori reformatori, ar fi fost de negândit 
ca clasicii vechii Elade, de pildă, să fie ignorati cu totul în nu- 
mele unei atentii exclusive pentru ştiinţe sau limbi moderne; 

planurile oamenilor de stiintá care fac apologia acestei renun- 
țări sunt doar interesante prolepse, căci nici planul lui 
Condorcet, nici propunerile naturalistului Huxley nu vor fi 
luate în serios de îndată. Totuşi, ele arată că măcar gândirea 
alternativei era posibilă şi ajută să definească acum mai bine 
liniile de luptă şi problematica centrală a tuturor disputelor 
pedagogice din secolul al XIX-lea, în care conservatorii vor 
încerca să păstreze tot mai multe realități ale lumii vechi 
neschimbate, doar pentru a vedea cum dispar pe rând, una câte 
una: de la rolul esenţial jucat de religie în educaţie la pedeapsa 
corporală ca instrument pedagogic, la obedienta care li se 
cerea femeilor în societate şi interdicția împotriva educării lor 
(învinsă numai după mari opoziții), la universitățile mono- 
confesionale, într-un cuvânt, la modificarea treptată, pentru 
unii poate prea lentă, a vechilor ierarhii; arătând în fond cât de 
profund legate sunt toate aceste mişcări intelectuale de lupta 
pentru drepturi şi reprezentare care se duce atunci în toată 
Europa. De altfel, în paralel cu reactionarismul politic, 
rezistența împotriva acestor reforme intelectuale este şi ea 
vitriolică, mai ales în Franţa, cum se vede din reacţiile 
conservatoare la Lumini şi la Revoluţia Franceză de după 
Congresul de la Viena. 

Dintre toate reflexele de ordonare a cunoaşterii pe care le 
inculca vechiul mod pedagogic de gândire, enciclopedismul 
este printre primele care cedează sub greutatea propriei 
ambiţii, nu înainte de a da, prin Hegel, ultimul mare sistem 
filozofic, bazat pe convingerea epistemologic conservatoare 
că filozofia este regina tuturor ştiinţelor si că pozitivismul 

francez fusese o deturnare de la adevărata gândire metafizică, 
singura suficient de abstractă şi de încăpător speculativă cât să 
le poată cuprinde pe toate celelalte. Însă cui a găsit resursele 
de răbdare să treacă prin filozofia lui a naturii (unde Hegel 
respinge pe Newton ca barbar şi complet greşit, declară că apa 
nu este compusă din părți şi se lansează în obscure explicații 
anatomice despre cum „plămânul este frunza animalului”), 
aceluia cu greu îi va veni să creadă că enciclopedismul 
hegelian vine din altceva decât ignoranță, deşi o ignoranță 
explicabilă înu-un secol care se străduia să înțeleagă dife- 
rentele gradate dintre speculativ şi pozitiv. De fapt, în ciuda 
acestei ultimei redute a enciclopedismului filozofic, Germania 
va face cele mai sigure avansuri pe terenul specializării 
disciplinare şi va juca cel mai important rol în noile reforme 
instituționale, fiind model pentru noile state naționale, inclusiv 
pentru cele din est, ca România. Dar nu ea este prima țară care 
intră în aventura moderná a reformismului, ci Franţa, încă din 
timpul Revoluţiei. 

După acest interval, la sfârşitul secolului XIX, toate țările 
europene inteleseserá că universitatea nu mai era doar o rampă 
de socializare intelectuală pentru elite, ci un instrument de 
producţie cognitivă pus în slujba societăţii. Producţia de 
cunoaştere începe să fie înțeleasă alături de producția mate- 
rială şi drept complement şi adjuvant al ei. Existau unele 
indicaţii că aceasta este direcţia în care vor evolua educaţia şi 
comunitățile intelectuale încă din secolul XVIII, când chimişti 
ca Lavoisier lucrau la variante mai bune ale prafului de puşcă 
şi Alexander von Humboldt străbătea Prusia în lung şi-n lat, 

ca inspector de mine. Dar instrumentalizarea pe scará largá, 
industrialá si politicá, a cunoasterii de cátre stat este strict o 
invenţie de secol XIX, cu consecinţele pe care le ştim: gândită 
ca rezultat al unui proces de producţie, cunoaşterea trebuie 
standardizată şi garantată. E standardizată prin programe 
impuse de la centru, examene repetate şi comisii profesorale 
şi garantată de ministere, prin aceea că deținătorul diplomei 
devine în ochii statului un practicant legitim al disciplinei pe 
care diploma garantează că o cunoaşte. E adevărat că şi în 
vechiul feudalism dreptul de diplomă le era acordat univer- 
sitátilor ori de papă, ori de rege, dar autorităţile vechiului 
regim nu puteau spera, înaintea revoluției ştiinţifice, la mari 
avantaje tehnologice din partea universităților şi nici nu 
interveneau fátis în structura studiilor, care în unele locuri era 
păstrată cu mândrie, fiindcă era aceeaşi de secole. La fel, 
marile progrese tehnologice de dinainte de 1800 nu vin 
dinspre universităţi, iar inginerii, constructorii, arhitecții şi 
inventatorii îşi învaţă meseria aşa cum şi-o învăţaseră dintot- 
deauna: pe şantiere, în ghilde, în unele şcoli profesionale 
secundare. 

În secolul XIX începe cu adevărat confuzia modernă între 
abilitate intelectuală şi act de studiu. În Anglia, pactul dintre 
intelectuali şi stat are mai largă variabilitate instituțională şi, la 
extrema cealaltă, el pare bătut în piatră în Franța, unde vasta 
majoritate a fondurilor şi multe dintre standarde vin de la 
comitete profesorale subsumate într-un fel sau altul mi- 
nisterelor. Modelul etatist o să devină universal şi chiar şi în 
țări cu o tradiţie a autonomiei universitare mai acerbă, cum e 

SUA, stiinta moderná este de neconceput fárá implicarea 
financiară a statului în procesul de cunoaştere, fie prin 
investiții directe, fie prin granturi. 

Schimbarea de paradigmă e definitivă pentru toate dome- 
niile cunoaşterii, iar discipline noi ca psihanaliza sau socio- 
logia vor parcurge în câteva decenii ale secolului XX 
traiectorii pe care disciplinele vechi le străbătuseră de-a lungul 
unui secol întreg până la acces instituțional. Transformările 
sunt vizibile mai cu seamă în ştiinţe şi în politehnic, pentru 
care se deschid generoase caisses des recherches, dar ele lasă 
deloc subtile amprente şi-n umanioare, unde dintr-odată 
doctoratul şi lista de lucrări neproblematice politic care 
asigură primatul ştiinţific devin criteriile sine qua non ale 
avansului universitar şi unde cercetători care cu jumătate de 
secol în urmă ar fi fost amatori devin dintr-odată specialişti şi 
învaţă de la alții, între patru pereţi, ceea ce vechii curiosi 
învățau aiurea, cu multă dificultate si de la neprofesionisti. 

Una dintre consecințele mai puţin faste ale acestei 
schimbări este distanța tot mai mare între cercetătorul 
universitar şi public şi, în ultimă instanţă, între cercetător şi 
corpul politic de decidenti. Profesionalizarea disciplinelor 
aduce cu sine şi însingurarea lor şi n-ar fi de mirare ca unul 
dintre motivele pentru care critica şi istoria literară îşi pierd 
influenţa în secolul XX să fie tocmai acela că ele intră în 
surdina sanctuarelor academice şi se specializează, fără să 
reuşească să genereze, ca fizica, o clasă de popularizatori 
credibili (poate şi pentru că istoria disciplinelor literare nu se 

pretează genului de istorie a succeselor pe care-l practică 
ştiinţele în ultima sută de ani). 

Aceasta este, în fine, epoca universitarilor şi savanților, 
unde începutul secolului fusese al oamenilor de litere şi 
scriitorilor — după 1840, numărul profesorilor universitari va 
creşte în întreaga Europă de cinci sau şase ori în mai puțin de 
un secol, ajungând la câteva zeci de mii; influenţa lor nu poate 
decât să crească şi ea. Scriitorii şi artiştii în genere vor rămâne 
până după al Doilea Război Mondial cu totul în afara 
ierarhiilor universitare, căci garanţia priceperii lor nu poate fi 
oferită nici de stat, nici de instituţia şcolii; statul poate cel mult 
să confirme, acordând premii şi titluri, ceea ce comunitatea 
artistică deja a stabilit. Dar omul de litere (ca istoric şi critic) 
şi filozoful se întorc tot mai des spre universitate, într-un efort 
de institutionalizare a domeniilor umaniste care-şi atinge 
apogeul în Germania sfârşitului de secol (o institutionalizare 
ale cărei consecinţe pentru dinamica internă a acestor tipuri de 
gândire încă n-au fost deplin înţelese). 

Procesualizarea cunoaşterii înseamnă în primul rând mai 
multă birocratie, deşi chiar si la 1860, studiosi români îşi 
puteau lua doctoratele în orăşelele universitare germane fără 
efort birocratic şi nu cu foarte mare efort intelectiv; cu câteva 
decenii înainte de exodul studențesc românesc în Germania 
universităţilor provinciale, Marx putea de pildă să-şi ia 
doctoratul fără să şi-l apere, iar unele instituţii nu erau străine 
de practica acordării de titluri pe nedrept. Până târziu în secol, 
aşadar, evoluţia rămâne profund inegală şi legată de vechiul 
mod de gândire. În plus, această standardizare epistemică nu 

se întâmplă în gol, căci tot acesta e momentul când statul nu 
doar pune stăpânire pe diseminarea de cunoaştere, ci începe să 
normeze şi practica acelor meserii ale deţinătorilor de 
cunoaştere care înainte trebuiau să răspundă mai ales în fața 
comunității locale şi-a ghildelor (medici, avocaţi, farmacisti, 
pentru care doar rareori existaseră în secolele dinainte norme 
profesionale). În Franţa, ştampila statului este introdusă pe 
diplomele de studii medicale din frustrare față de numărul de 
fraude în domeniul. 

Acest proces de schimbare a loialitátilor instituționale de la 
comunitatea locală la cea, mult mai abstractă, a statului şi a 
comitetelor intelectuale care normează noile profesii este nici 
mai mult, nici mai puțin decât revoluționar. Este momentul în 
care statul devine supraveghetor al fluxurilor de cunoaştere, 
de pe urma cărora îşi va câştiga în următoarele două secole şi 
superioritatea de supraveghere, si cea de forță asupra indi- 
vizilor, niciuna dintre ele posibile de-acum încolo fără ajutorul 
universitarilor sau al celor educati în universităţi, căci statul 
birocratic modern supravieţuieşte în formele sale tari doar prin 
alianță cu comunităţile ştiinţifice: chiar dacă alianţa înre- 
gistrează divergențe, el este un beneficiar al producţiei de 
cunoaştere şi unul dintre cei mai bogați susținători ai ei. Unde 
cunoaşterea ştiinţifică îi dă tehnologie, cea umanistă îi oferă, 
cel mai adesea, birocrati. 

Acum, statul nu doar că parafează actul de studii, ci 
stabileşte curriculumul, standardizează numărul anilor de 
studiu şi — într-un final — decide cine este sau nu competent să 

înveţe pe alții; sau, dacă e prea mult spus, atunci comitetele 
profesorale fac toate aceste lucruri îi numele statului. Această 
putere de supervizare nu este însă absolută şi nici uniformă, 
căci se întâmplă de multe ori în perioada următoare ca 
prestigiul unui intelectual să fie atât de mare, încât să nu poată 
fi redus la tăcere decât cu prețul scandalului public sau să 
apară grupuri intelectuale radicale, ca tinerii hegelieni, care nu 
ştiu să tacă şi care doar cu greu pot fi înregimentați, deşi ironic 
este că ei înşişi sunt produse ale aceloraşi sisteme universitare. 
Multi însă tocmai că nu primesc funcţii universitare sau, dacă 
primesc, le pierd adeseori odată cu schimbarea guvernelor (în 
România, profesorii sunt înlocuiți chiar din semnătura 
miniştrilor) şi, astfel, nu de puţine ori, lipsa acceptării lor 
instituționale este un bun indiciu pentru libertatea de gândire 
şi curajul refuzatilor. 


a. Franța 


Din haosul legislativ al Revoluţiei, Franţa iese fără 
universitate, pe care Napoleon o va reinfiinta printr-o lege din 
1808. După restauratie însă, universitatea — ca simbol al 
marilor schimbări revoluționare şi ca atare, al uzurpării stării 
de drept, este închisă doar pentru a fi redeschisă din nou în 
aproape aceeaşi formă, dar populată de clerici, aşezaţi în toate 
poziţiile de autoritate; atât de multi, că Benjamin Constant 
simte nevoia să vorbească despre acest asalt conservator în 
Parlament, în 18271. În mod interesant, N apoleon se întrebase 

în 1805, când încă se lucra la planul noii instituţii, dacă 
profesorii ei să fie aleşi tot dintre clerici sau dacă ar trebui să 
se renunțe cu totul la condiţia celibatului universitari. 
Împăratului i se propusese şi înființarea unei şcoli superioare 
de literatură, pe care o refuză. Spune că geniul şi gustul nu se 
educă şi, ca atare, tara nu are nevoie de şcoală literară, dar cá 
ar admite la rigoare o şcoală de gramatică. 

Or, şcoli de gramatică existaseră sub Vechiul Regim de 
sute de ani, iar literatura se predase în centre culturale 
alternative, uneori neoficiale: La Harpe îşi tinuse cursul de 
literatură la Museionul înfiinţat privat, care ia numele de liceu 
în 1785, şi avea să predea aici şi după Revoluţie, când Liceul 
are să ia numele de Ateneu regal şi să reziste în această 
formulă până la 1849, urmând soarta altor licee şi institute 
pariziene care îşi schimbă numele şi dispar din istorie. Nu 
arată asta cât de ad-hoc era întreaga aşezare disciplinară în 
pragul modernității? Nu universitatea, ci tocmai astfel de 
alternative instituționale permit Parisului să rămână centru 
cultural european în prima parte a secolului — mai ales prin 
munca ştiinţifică de la Colegiul Franţei şi din Muzeul de 
Istorie Naturală, care sunt adevărate şcoli de cercetare. 
Bugetul Muzeului rămâne, de altfel, până la 1830 considerabil 
mai mare decât al facultăţilor de litere şi ştiinţe luate laolaltă’, 
a căror funcţie e aproape în exclusivitate utilitară; cercetarea 
s-a rupt de predare în Franța devreme, fără ca descoperirea de 

cunoaştere şi transmiterea de cunoaştere să coexiste ca funcții 
în aceeaşi instituție (ca în Germania). 

Educaţia universitară franceză rămâne într-adevăr mult în 
urma celei germane, deşi primatul ştiinţific al Franţei e 
garantat o vreme de tocmai aceste institute. Intelectualii 
francezi recunosc totuşi decalajele dintre sistemul lor şi-al 
vecinilor, trimit — cum am văzut — delegaţi ca să le studieze, 
pentru ca în a doua parte a secolului să trimită şi filologi, 
medievişti, ca să se formeze în seminare germane. 

O parte din anchilozarea aceasta se datorează planului 
initial al universității imperiale, care era în toate privintele o 
organizație totală al cărei scop era uniformizarea pedagogică 
a națiunii. Avea să-i ia multă vreme educaţiei superioare în 
Franța să depăşească acest model. Propriu-zis, nici în 
facultățile de litere, nici în cele de ştiinţe nu se făcea cercetare. 
Iniţial, funcţia celor de litere era mai degrabă de acordare a 
gradelor; profesorii erau luaţi din licee, sau — ca în Paris — trei 
profesori de umanioare din licee şi trei de la Colegiul Franţei. 
Nu erau mulți în primul rând, aşa că posibilitatea specializării 
rămâne redusă — pe tot parcursul secolului, până la înființarea 
marilor şcoli înalte de cercetare din anii '80, se va deplânge 
constant starea precară a învățământului umanist în univer- 
sitáti. 

Facultatea de litere avea, aşadar, profesori care de obicei 
predau în altă parte. Când se preda la universitate, se preda 
unui public pestrit si nespecialist. Comisiile profesorale se 
reuneau cu ocazia examenelor, care cereau acum compoziție 
franceză şi latină, însă numărul licentiatilor în litere rămâne 


Filologii | 209 


mic — doar 153 într-o perioadă de cinci ani de la 1809 la 1815, 
spre deosebire de trei mii de licentiati în drepti. Numărul de 
cursuri in facultátile de litere este foarte redus si abia dacá 
acoperă pregătirea de bază. Se face istoria filozofiei antice şi 
moderne, istorie literară franceză şi antică, istorie moderná şi 
geografie?, deşi ele nu erau cursuri de specialitate. Dacă în 
Paris marile institute, colegii şi muzee suplineau lipsurile 
universității şi păstrau capitala Franţei pe harta ştiinţifică a 
Europei, în provincie situația era de aşa natură că adesea 
facultățile nu erau substanţial diferite de licee — se predau 
uneori câte două sau trei cursuri unor clase nu mai mari de 
zece studenti, şi aceia venind ori din lumea micilor oraşe, ori 
direct de pe băncile liceelor. 

Mecanismul acesta universitar, înțeles militarist ca un 
numeros corp profesoral subsumat marelui maestru, care la 
rândul său trebuia să răspundă în fata regelui, este ineficient şi 
Napoleon al III-lea se gândeşte să închidă universitatea după 
Revoluţia de la 1848; într-o lege din 1850, titlul de Mare 
Maestru dispare şi e înlocuit cu cel de ministru al educaţiei. 
Tot după Revoluţie sunt scoase din grila de cursuri cele de 
drept constitutional şi de istoria filozofiei”, ca semn că aceasta 
era încă o vreme în care autoritatea vedea cu scepticism noile 
direcţii de cunoaştere care ar fi putut la îndoială legitimitatea 
monarhiei sau a bisericii. În timpul Monarhiei din Iulie, de 
altfel, Politehnica fusese închisă de patru ori din cauza 

agitatiei politice! si abia în 1883 va ajunge statul să aibă 
suficientă încredere în profesorii săi şi îi va scuti de obligația 
de a trimite rezumatele cursurilor la minister?. 

Matthew Arnold, trimis în Franţa să studieze sistemul 
universitar, înțelege foarte bine legătura strânsă dintre statul 
francez şi universitate într-un raport pe care-l scrie în anii “60: 
universitățile „reprezintă statul, ţara, comunitatea colectivă, 
într-o formă vizibilă, izbitoare, care este deopotrivă una nobilă 
şi civilizatoare”.* 

Pe Arnold îl impresionează interesul pentru ştiinţă din 
Franţa, dar observă şi că universitățile franceze n-au libertate. 
Catedrele de la 1862 sunt în mare aceleaşi cu cele de la 1810, 
deşi numărul lor a crescut la unsprezece. Se predă în conti- 
nuare literatură antică, franceză, filozofie, istorie“ şi-n conti- 
nuare licenţele nu sunt bine diferenţiate. Se lucrează cu o 
înțelegere încă generalistă a educaţiei universitare, dar Arnold 
laudă şi faptul că Franţa are acum şcoală de limbi orientale, 
care în Anglia lipsea, şi că statul francez reuşise să normeze 
studiul dreptului în aşa fel încât avocaţii nu erau obligați, ca în 
Anglia, să-şi înveţe meseria la voia sorții. 

În plus, cu o bogată tradiție a învățământului popular, ce nu 
poate fi spus între pereții universității din Paris ajunge la 
public pe alte canale — mai ales prin intermediul cursurilor 
populare. La 1860 sunt peste 1000 de astfel de cursuri în 

Franţa, dintre care aproape patru sute erau despre literatură.! 
E adevărat cá ele nu sunt de nivelul celor din Heidelberg sau 
Leipzig şi sunt ținute adesea de amatori, dar la 1860 nu există 
nicio altă ţară în lume care să poată genera o asemenea activi- 
tate educativă publică, aproape în ciuda interesului univer- 
sitarilor pentru subiect. În universitate, cursurile vechi de 
poetică şi retorică se tin încă, dar ele sunt mai degrabă 
avataruri ale unui fel de a înţelege literatura moştenit din 
secolul XVIII. 

În afara universităţii, literatura propriu-zisă începe să apară 
des în manualele de gimnaziu şi liceu abia după 18502, dar 
când ştiinţele vor prinde avânt în a doua parte a secolului şi se 
va propune, ca în România la 1890, bifurcarea educaţiei 
secundare între cea tehnico-stiintificá şi cea umanistă, printre 
instituţiile care se opun vehement se numără şi universitatea. 
Rezistența împotriva diminuării studiului umanist clasic este 
transnationalá şi se vede, câteodată chiar mai retrogradă, în 
Anglia sau Germania. Rezistenţa împotriva unui învățământ 
practic, care să pregătească profesionişti mai degrabă decât 
învăţaţi, este şi ea marcantă. E grăitor poate că dintre cele două 
mari laboratoare ştiinţifice, al lui Claude Bernard si al lui 
Pasteur, niciunul nu este arondat universităţii (ci Muzeului şi 
Şcolii Normale, respectiv). Când în cele din urmă ministrul 
Duruy înființează Şcoala Practică de Studii Înalte, o instituţie 

fără teste, fără diplome şi fără impozitii, stie bine cá o 
înființează în ciuda şi împotriva vechii universități: „Şcoala 
practică”, spune el, „este un microb pe care-l pun în zidurile 
crăpate ale vechii Sorbone; o să crească şi o să le 
prăbuşească...”! 

În toată Europa, numărul studenților de universitate creşte 
constant în secolul XIX, pentru că numărul tuturor celorlalte 
categorii de elevi creşte. La 1831, în Franța erau 60 de mii de 
elevi în ciclul secundar. Treizeci de ani mai târziu numărul 
crescuse la 140 mii”. Numărul de bacalaureati se dublează in 
aceeaşi perioadă, deşi pentru o creştere a numărului de 
studenti în litere şi ştiinţe trebuie să aşteptăm sfârşitul 
secolului, când — de la 1865 în sus, până la începutul secolului 
XX, vedem o împătrire a numărului de licenţe în litere, de la 
200 la 800 pe an, şi o creştere de mai bine de cinci ori a 
numărului de profesori’. Interesant este că cea mai mare parte 
din catedrele nou create se duc spre limbile şi literaturile 
moderne şi abia apoi spre clasice, istorie şi filozofie“ (de altfel 
limbile modeme deveniseră obligatorii în învățământul 
secundar în prima parte a secolului şi se introduce o agrégation 
pentru ele în cea de-a doua parte a lui). 


1 Horvath-Peterson, Sandra, op. cit., p. 195. 

? Harry, Paul, From Knowledge to Power, p. 16. 

3 Nichols, Terry, Prophets and Patrons..., p. 30, pentru numărul de 
licențe. Compagnon, Antoine, La Troisième République des lettres, 
p. 28, pentru numárul de profesori. Numerele acestei curbe ascen- 
dente sunt diferite pentru diferiți cercetători, dar creşterea e 
recunoscută de toti. 

^ Nichols, Terry, op. cit., p. 33. 

Numărul catedrelor de ştiinţe o să crească si el, mai ales în 
secolul XX, dar schimbarea avantajează mai ales noua 
filologie, care se extinde şi-n universitate, şi-n alte instituții 
nou înfiinţate — la Şcoala Practică de Studii Înalte, în 1888, 
umanioarele sunt finanţate în cuantum egal cu al ştiinţelor 
fizice!. E drept că schimbările nu sunt numai demografice şi 
că, după 1870, sistemul francez intră pe panta ascendentă a 
unor reforme care îl vor transforma decisiv. Compagnon 
vorbeşte chiar despre o „înfiinţare” a universităților franceze 
în perioadă, care e de altfel şi perioada în care universitatea 
recuperează decalajul istoric în care se păstrase vreme de mai 
bine de un secol; această înfiinţare se face emulând modelul 
german şi devine definitivă cu o lege din 1896, ce precedă cu 
doar câțiva ani o lege similară — şi la fel de meritorie — a lui 
Haret în România; de altfel, începând cu deceniul al optulea, 
se discută mult în presa pedagogică franceză exemplul 
universităților germane, care sunt luate ca model de multi. 

Conflictul dintre adepţii clasicismului şi ai modernismului 
se inteteste o ultimă dată, acutizându-se în dezbaterea despre 
rolul latinei în învățământ, care continuă cu anii, implicând toti 
intelectualii mari ai Franţei. Ministrul educaţiei din anii "20. 
Jules Simon, cerea în timpul ministeriatului său „transfor- 
marea metodelor învechite şi abandonarea exerciţiilor a căror 
inutilitate este universal recunoscută”? — şi există destule 


1 Harry, Paul, op. cit., p. 50. 

? Apud Savoie, Philippe, La construction de l'enseignement secondaire 
(1802-1914) cap. 8, paragraf 8, carte online accesată la: 
https://books. openedition.org/enseditions/5044. 

indicii în epocă că starea învățământului latinesc era tot mai 
precară. Într-adevăr, după 1880, începem să vedem mereu 
latina pe poziții secundare, iar anacronica metodă imitativă a 
învățământului retoric, care cerea reproducerea obedientă a 
modelelor clasice, e înlocuită treptat cu cea explicativă şi isto- 
rică — educaţia literară o înlocuieşte în sfârşit pe cea clasică. 

Paradoxal este că noua metodă explicativ-erudită va limita 
la nivel universitar influenţa celeilalte mari tradiţii franceze, a 
criticii non-universitare, reprezentată de Sainte-Beuve, Taine 
sau Brunetiére. În paralel, după 1880, numărul autorilor 
francezi studiati în şcoală creşte simţitor şi schimbarea se vede 
şi-n aceea că latina apare mai degrabă acum în exerciții de 
traducere!, deşi doctoranzii vor mai trebui o vreme să-şi scrie 
tezele secundare în ea. 

Criticii non-universitari, dacă aleg să predea undeva, o fac 
mai ales la Colegiu sau la Odeon?, împreună cu neinitiatii. La 
sfârşitul secolului, universitatea aparține savanților — deşi 
studii mai recente arată că această schimbare nu a recalibrat în 
mod fundamental rolul universităţii ca instituție care conferă 
titluri şi că „marile şcoli” au rămas centrale. Dintre cele 
câteva zeci de doctorate acordate de Sorbona în fiecare an la 
sfârşitul secolului, doar o şesime sunt acordate studenților 
universității — restul sunt luate în continuare de studenții 


1 Guiney, Martin, op. cit., pp. 150-151. Tot Guiney ia anul 1880 drept 
reprezentând întoarcerea spre o educaţie literară, unde cea dinainte 
fusese retorică. 

> Compagnon, Antoine, op. cit, p. 38. 

3 Vezi Musseline, Christine, op. cit, p. 13. 

marilor şcoli de cercetare!. În orice caz, noul model, partial 
scientist şi foarte atent metodologic, se impusese suficient 
încât să-l frustreze pe Brunetiére, ultimul reprezentat al 
tradiției criticii publice: „Lingvistica şi filosofia”, spune el, 
„au uzurpat, în educaţia eruditului, acel prim rang care pe 
vremuri nu aparținea decât umanioarelor. Am văzut reputatii 
europene crescând pe baza lecturii unui singur cântec de gestă. 
[...] Răul a venit din Germania" 

Istoricii şi medieviştii crescuţi în şcoala critică, şi care 
aduseseră răul din Germania, se mândresc însă că au impus în 
vechile instituţii noile standarde. Langlois, unul dintre apolo- 
geții noilor metode, deplânge şi trecutul haotic al universității 
engleze şi franceze, care ajunseseră în secolul XIX doar o 
„abstracție maiestuoasă” şi lipsa de standarde de cercetare a 
facultății de litere din Paris, unde prea multă vreme umaniştii 
se multumiserá cu succesul public; el pledează pentru o facul- 
tate care să se ocupe de „adevărurile dobândite ale ştiinţei”. 
Chiar şi la 1890, când observă totuşi o schimbare de direcție 
în învățământul universitar umanist, i se părea că nu era foarte 
bine marcată diferenţa între bacalaureati si licentiati şi că 
literele încă nu reuşiseră să introducă acea distincție de grad 
între educația generală şi cea care încurajează „delicata plantă 


x35 


a gtiintei"?. „Cultura ştiinţifică, liberă si dezinteresată”, spune 


1 O realitate cunoscută la sfârşitul secolului XIX, căci Langlois se 
plânge de asta într-un articol din 1893. Vezi „La licence és lettres", în 
Revue internationale de l'enseignement, p. 149. 

? Compagnon, Antoine, op. cit., p. 38. 

3 Langlois, art. cit., p. 140 şi urm. 

el, „este scopul, menirea educaţiei superioare.”! Vremea 
frazelor lustruite şi a noţiunilor obscure de gust, talent şi 
valoare trecuse. Ce putea fi cunoscut acum despre literatură 
trebuia cunoscut metodic. Ce se putea spune cert despre ea, 
trebuia spus istoric. În Franţa, ca peste tot, istoria este marele 
câştigător al prefacerilor intelectuale şi domeniul cu conturul 
cel mai bine decupat din lupta pentru supremație universitară. 

Chiar şi înainte de 1890 se vorbeşte tot mai des despre o 
înțelegere ştiinţifică a literaturii şi până şi criticii neuniver- 
sitari, ca Taine sau Brunetiére, vor încerca să dea teoriilor lor 
despre literatură şi cultură o parte din poleiala strălucitoare a 
noului jargon scientist. 

Lanson, care începuse în tabăra acestora şi optează într-un 
sfârşit pentru metodă, rezumă cel mai bine schimbarea: 


Învățământul literar este un învățământ care cultivă 
în principal facultăţile imaginative şi sentimentale, 
care — vrând să producă discernerea frumosului, 
obişnuieşte individul să exalte ceea ce-i place [...]. 
Învățământul ştiinţific se orientează spre adevăr, nu 
spre frumos, pune un pret mai mare pe control şi nu 
pe invenţie, şi mai ales pe idei; dezvoltă facultățile 
rațiunii şi observaţiei, obişnuieşte mintea cu cerce- 
tarea, cu verificarea metodică şi răbdătoare etc.? 


Vechile umanioare, spune el în aceeaşi carte, învățau nu 
arta gândirii, ci arta de a vorbi bine fără să gândeşti. 


! Ibidem, p. 151. 
? Lanson, Gustav, L'université et la société moderne, pp. vii-viii. 

Adeváratele umanioare sunt acum cele istorice, iar tranzitia de 
la vechea criticá a impresiilor si geniului la cea nouá, stiin- 
tificá, a documentaristicii, care va da, printre altele, si anosta 
tradiție comparatistă interbelică, pare finală. 

Facultatea de teologie e eliminată din universitate şi nu va 
mai dura mult până când o să vedem disjungerea literelor de 
filozofie şi istorie. Dar la 1900, filologia modemă deja 
câştigase, iar „problema latinei” fusese aproape rezolvată, nu 
atât prin dispariţia ei din mediul universitar, unde e încă 
studiată cu seriozitate, cât prin dispariţia exigentei ca ea să fie 
predată cu asiduitate în toate şcolile națiunii; la începutul 
secolului XX e scoasă din secțiunea modernă. Latina nu mai 
era limba rațiunii şi-a ştiinţei şi încetase să mai fie însemnul 
sobru al unei culturi atemporale. Asaltul literaturii franceze 
asupra educației secundare este în plin curs la sfârşitul 
secolului, iar sistemul va avea mare nevoie de profesori de 
franceză şi ca atare de un sistem universitar care să-i 
pregătească. Atenţia dată noilor literaturi îşi câştigase o 
legitimitate sistemică, prin nevoia statului național de oameni 
care să cunoască bine şi să inculce şi altora mitul exceptio- 
nalitátii nationale, cu care — spre deosebire de exceptionali- 
tatea greco-romană — cetăţenii se puteau pentru prima oară 
identifica în mod real. 


b. Germania 


Idealul educaţiei pure, nepragmatice, care să-şi aibă baza 
în clasicii greco-romani rezistă cel mai mult în Germania. 
Până la 1900, n-au putut intra la universitățile germane decât 

absolventi de gimnaziu clasic, in care jumátate din ore erau 
dedicate literaturii si limbilor vechi. Profesorii universitari, un 
foarte influent corp politic, refuză în repetate rânduri deschi- 
derea porților universitare pentru studenti veniți din învăţă- 
mântul modern — şi tin cu îndârjire de acest privilegiu, care 
este adesea un privilegiu de castă, căci gimnaziile clasice erau 
institutele educative ale înaltei burghezii şi aristocrației. 
Cedează o primă oară abia la 1890, când se permite celor din 
colegiile reale intrarea la universitate, dar doar dacă urmau să 
studieze matematică sau ştiinţe naturale. Universitatea devine 
accesibilă studenţilor din celelalte şcoli secundare abia după 
1900; este cel mai viu exemplu de fidelitate faţă de canonul 
clasic din Europa, în condiţiile în care presiunile ca sistemul 
universitar să se deschidă spre celelalte clase sociale înce- 
puseră încă din 1848. Fritz Ringer a observat foarte bine că 
„antipragmatismul era o trăsătură principală a doctrinei 
neoumaniste"!, 

Această aplecare filoclasicistă poate fi văzută încă de la 
începutul universității din Berlin — când facultatea de filozofie 
are cel mai mare număr de profesori ordinari şi majoritatea 
docentilor. Ca peste tot în Europa, numărul profesorilor 
universitari creşte constant pe parcursul secolului; la Berlin, 
până la 1860, el creşte de la 58 la 173, dar superioritatea 
numerică e mereu de partea filozofilor, al căror număr se 


! Ringer, Fritz, The Decline of the Mandarins, p. 108. 

dubleazá iarági páná in 1880!. Luate izolat, cifrele sunt ingelá- 
toare însă, căci Germania nu practică împărțirea disciplinară a 
Franţei şi cei 173, apoi peste 300, sunt adesea profesori în 
discipline incompatibile, de la hidraulică la sumeriană. Însă de 
la bun început seminarul de clasice condus de Wolf este unul 
dintre centrele învățământului în Prusia. 

Enciclopedismul supravieţuieşte ca model cognitiv până în 
anii “40. Cu dispariţia marilor figuri culturale (Hegel moare în 
1831, Goethe în 1832, Schleiermacher în 1834 şi Wilhelm von 
Humboldt în 1835), rămâne fără apărători, iar filozofia devine 
tot mai mult o ştiinţă a invátatilor, consumându-se în abstruse 
teorii neokantiene ale cunoaşterii şi văzându-se, prin urmare, 
lipsită de aderenţa idealismului. 

De la înfiinţare, universitatea din Berlin trebuia să ajute 
statul „să înlocuiască prin forte spirituale ceea ce pierduse fizic” 
în urma războaielor napoleoniene. Cuvintele erau ale regelui 
însuşi şi intelectualii care lucraseră la planul noii universități 
erau perfect conştienţi de sarcina regenerativă a noii instituţii, 
pe care — din dispreţ față de vechile universități — nici nu voiau 
să o numească universitate, ci „wissenschaftliche Lehranstalt” 
sau „allgemeine Lehranstalt”?, institut de învăţământ ştiinţific 
sau general. Dintre cele câteva zeci de profesori care ocupă 
catedrele inițiale, cel mai bine plătit este tot filologul, Wolf, care 
ceruse să conducă seminarul de clasice, un post de director la 


1 Pentru dublarea numărului de profesori filozofi între 1860 şi 1880, 
vezi Kohnke, Christian, The rise of Neo-kantianism, p. 203. Pentru 
datele anterioare, vezi tabelele de sfârşit din Kópke, op. cit. 

Howard, Thomas Albert, op. cit., p. 146. 

Academie, un salariu de 3000 de taleri si un post de consilier in 
autoritatea şcolară! în schimbul venirii la Berlin, unde i se 
aláturá lui Schleiermacher, fratilor Humboldt si lui Fichte 
(ultimul e plátit cu doar 800 de taleri pentru cursuri de filozofie 
pentru care dă anunţ în ziare?). 

Ín ciuda acestei invazii savante, marile schimbári de 
curriculum în favoarea disciplinelor filologice se văd, ca şi în 
Franţa, în a doua jumătate a secolului. În prima jumătate, mai 
ales după Congresul de la Viena, se observă şi-n Prusia aceeaşi 
reacție conservatoare la Lumini. Promisiunea neimplicării 
statului în problemele interne ale universităților nu e respec- 
tată — se cenzurează cărţi, se închid ziare, sunt expulzați 
savanţi. Mulţi dintre tinerii hegelieni de stânga sunt interzişi 
în universităţi. În 1837, şapte profesori de la Góttingen, printre 
care şi celebrii frați Grimm, îşi pierd funcţiile universitare 
fiindcă se opuseseră public dorinţei noului rege de a schimba 
constituția regatului Hanovra; evenimentul e important şi 
întoarce atenţia lumii germane asupra universității, iar Jacob 
Grimm scrie, drept răspuns, un pamflet în 1838 în care 
reiterează poziția kantianá, din Conflictul facultăților, spunând 
că e de datoria profesorului universitar să-şi dea cu părerea 
asupra problemelor importante de stat şi sociale şi că, în ultimă 
instanță, aceste luări de poziţie sunt chestiuni de conştiinţă. În 
urma unui alt reviriment conservator, de data asta după 1848, 
Prantl şi Fischer, doi neokantieni, ori pierd dreptul de a preda 
la anumite universități, ori pe acela de a preda anumite 


1 Kópke, Rudolf, op. cit, p. 63. 
? Ibidem, p. 64. 

discipline! Se întâmpla des ca profesori să fie numiţi de 
ministere pe catedre vacante în ciuda recomandării exprese a 
consiliilor profesorale. Guvemele privesc în general cu 
scepticism asociațiile profesionale şi studenţeşti în toată lumea 
germană, dar mai ales în Austria vecină. Idealul humboldtian 
de a transforma universitatea într-un loc al meditatiei umaniste 
şi gândirii ştiinţifice se confruntă sau cu conservatorismul 
statului, care-şi recâştigă teritoriile pierdute şi, odată cu ele, o 
parte din curaj, sau cu tot mai marea nevoie de profesiona- 
lizare, de care nici Germania, cu universitățile ei puriste, nu e 
străină. 

În ciuda dificultăţilor însă, pe la jumătatea secolului, inte- 
lectualii germani, altfel suferind de orgolii supradimensionate 
şi uşor de rănit, cunoşteau foarte bine crescânda importanță 
internațională a universităților lor, iar progresele din discipli- 
nele umaniste sunt, în acelaşi răstimp, fără seamăn: la 
cursurile lui Wolf învață Mommsen si Boeckh, Ranke, tot la 
Berlin, învaţă pe Burkhardt, frații Grimm pun bazele 
germanisticii, iar Diez, la Bonn, ale romanisticii, se scot 
celebre ediții critice din poeții Evului Mediu german, lăudate 
cu patos patriotic în prefețe. La Berlin se dau doctorate 
sporadice în limbi vechi, ca sanscrita?, iar germaniştii se vor 
reuni în Frankfurt la 1847, alegându-şi pregedintele?, după 
jumătate de secol de comentariu critic, cercetări antropo- 
logice, publicare de dicționare şi istorii ale limbii. 


1 Kohnke, Christian, op. cit., p. 224. 

? Clark, William, op. cit., p. 223. 

? Meves, Uwe, ,Zur Namesgebung Germanist, in Wissenschafts- 
geschichte der Germanistik, p. 31. 

Şcoala critică de istorie, care începe cu Niebuhr la Bonn şi 
continuă cu Ranke, este tot o invenţie a primei jumătăţi de 
secol — influenţa ei asupra discursului istoric şi filologic o să 
fie copleşitoare şi va produce cea mai mare schimbare de 
paradigmă în discursul umanist de la Renastere încoace, căci 
o să întoarcă cercetarea literară în mod definitiv spre istorie, 
dar de data asta oferindu-i şi un instrumentar conceptual mai 
elaborat, de care istoricii literari ai începutului de secol duceau 
lipsă, fiind eminamente generalişti. Kogălniceanu o să-l evoce 
cu respect pe Niebuhr în discursurile sale parlamentare — îi 
fusese student —, iar Iorga, în prima sa prelegere universitară, 
explicându-şi propria filiatie intelectuală, dă dovadă de o bună 
cunoaştere a acestei tradiţii, care încercase să stabilească 
condițiile înțelegerii temeinice a trecutului. 

Istoria este, prin urmare, disciplina totemică a ciclului 
umanist în secolul XIX şi pe baza învățăturilor ei se formează 
noile specializări umaniste. Vechea înțelegere poetică, norma- 
tivă a literaturii nu încetează, dar trece în subteran. Ea va fi 
reînviată cu „revoluţiile” formalistă şi structuralistă, dar mereu 
mai degrabă ca o rezistență împotriva istorismului, contextua- 
lismului, biografismului, care uneori par să acapareze studiul 
literar până la exhaustiv şi, ca atare, până la inesential. La 
începutul secolului nouăsprezece însă, ce se naşte şi ce face 
posibile toate transformările disciplinare ulterioare, este ideea 
că nu se poate vorbi despre o operă literară sau despre un 
eveniment trecut până nu i se cunoaşte istoria, până nu i s-a 
cercetat contextul, până când nu ne-am asigurat cá detinem 
textul în variantele lui finale, până când n-am cunoscut ceea 

ce studiem aşa cum a fost în fapt. Spusă astfel, metoda pare 
mai degrabă o invitaţie la rigoare ştiinţifică, deşi ce stă la 
originile ei nu este neapărat o specie de pozitivism, cu toate că 
Ranke va insista că istoria nu se preocupă de marile întrebări 
şi că nu spune decât ce poate să vadă. 

La originea ei stă ideea că există o evoluție istorică depista- 
bilă, o dinamică recognoscibilă a evenimentelor din lume, că 
aceste evenimente, în ordinea în care au decurs, au o logică 
organică, că ele trebuie deopotrivă înțelese şi de jos, de la firul 
ierbii, dar şi de la înălțimile generale ale consecinţelor lor 
ideatice, că între minte şi lume, între ceea ce se gândeşte şi 
ceea ce se întâmplă, există mereu un drum cu două sensuri, o 
legătură care chiar dacă scapă investigaţiei, trebuie presupusă 
pentru ca însăşi esența istoriei să fie posibilă, deşi la această 
esență nu se poate ajunge decât prin analiza răbdătoare a 
particularului. 

În al doilea rând, stă convingerea herderiană că istoria are 
mereu o faţă locală, că e personalizabilă în marile trăsături ale 
popoarelor, care dintr-odată merită cunoscute nu pentru c-ar fi 
mari purtătoare de civilizaţie, ci pentru că în evoluţia lor 
organică prin timp, creează cultură şi în felul acesta instantiazá 
unicitate. Clişeul geniului francez, german, britanic, cu opere 
care n-ar putea fi produse decât într-un anumit loc de un 
anumit tip de oameni, sub un soare particular, este un produs 
al acestei idei herderiene. 

Înarmaţi cu un vocabular al evoluţiei spirituale moştenit de 
la idealişti şi cu unul al „trăsăturilor naţionale” moştenit de la 
Herder, le va lua mult istoricilor literari până se vor hotărî ce 

anume trebuie cunoscut înainte să se apuce de scris. Ca multi 
dintre istoricii contemporani din şcoala critică, la un moment 
dat vor începe să creadă că trebuie să ştie tot (e cât se poate de 
interesant însă că acest interes pentru trecutul literar al natiu- 
nilor modeme începe acolo unde se înțelege temporalitatea 
textului, contextualitatea lui — acolo unde niciun text, nici 
măcar cel religios, nu mai e absolutizat în adevăr şi se acceptă 
că ideile din oricare text sunt produse în istorie şi ca urmare a 
ei. Într-un fel sau altul, prăbuşirea teologiei universitare a lăsat 
loc pentru o hermeneutică care nu s-a mai temut să facă apel 
la o tradiţie culturală laică, în care mesajul scriptural se 
construia doar /7 lumea istorică). 

Acesta este motivul principal pentru care în 1850 puteai 
studia la Leipzig sanscrită, coptă, arabă, siriacă, aramaică, 
ebraică, neoebraică, turcă, latină, greacă, germană, franceză, 
italiană, spaniolă, engleză, rusă şi neogreacă. Acesta este 
deopotrivă motivul pentru care vedem un influx de cursuri de 
literatură naţională, care în secolul XVIII lipsiseră cu 
desăvârşire — deşi primul curs de literatură germană de la 
Berlin, al lui von der Hagen, despre /ne/u/ Nibelungilor, e ţinut 
fără plată şi Rudolf Kópke se plânge la 1860 de situația 
precară instituțional a germanisticii: „niciodată nu va fi vie şi 
roditoare această ştiinţă”, spune el, „până nu va fi recunoscută 
din toate părțile de stat.”! 

Numărul cursurilor filologice şi lingvistice creşte însă pe 
tot parcursul secolului şi explodează după 1870 — la sfârşitul 
secolului, studiile umaniste întrec în înmatriculări dreptul şi 


1 Kópke, Rudolf, op. cit, pp. 80-81. 

medicina, lucru care nu se mai întâmplase în Germania de 
secolel. Noua realitate se vede în cataloage, căci puţine 
universități germane de tradiție nu au un ciclu umanist 
complet, în care abundă seminarele de analiză textuală. Din 
faptul că cursurile dedicate literaturilor moderne discută cel 
mai adesea un singur text, de obicei medieval, se vede că 
textele literaturilor noi sunt analizate adesea în maniera 
filologiei clasice. Se învață, desigur, iarăşi o noutate, franceză, 
bretonă şi germană veche, deşi în continuare (la Heidelberg, 
în 1835) retorica e subsumată studiului filozofic, nu filologic, 
tot aşa cum nimeni nu ştie ce să facă cu estetica, care se mută 
între departamente, în vreme ce istoriile literaturii naţionale 
sunt mutate ori la „arte frumoase”, ori la filologie. 

Numele operelor care se studiază des acum arată însă cât 
de profund se schimbă aria de interes a cercetării literare: se 
citeşte Gudruna, Beowulf, Dante, Goldoni, Byron, Calderon, 
Shakespeare, dar si literaturá nordicá sau gotá veche. Acestia 
sunt noii clasici, care îi înlocuiesc pe cei vechi, modernt) 
despre care doamna de Staél spusese cu saptezeci de ani 
înainte cá incurajau „un nou gust”. Întoarcerea critică spre ei 
începuse de la primii romantici, dar institutionalizarea lor la 
scară largă acum marchează primele etape ale formării unui 
nou câmp disciplinar, care în secolul următor avea să pri- 
mească exageratul şi subtil eurocentricul nume de „literatură 
universală”; în el, eliberați parțial de determinismul contexte- 
lor nationale, comparatiştii aveau să caute noi uniformitáti de 
stil şi conţinut, pe care urmau să-şi construiască credința că 
există o literatură europeană su; generis. 


1 Charle, Christophe, „Patterns”, in Ruegg, op. cit., p. 58. 

În anii "20. la Heidelberg, puteai studia pe lângă vechii 
clasici, care au seminare separate, cursuri de istorie literară 
germană, engleză şi franceză şi tot atunci încep să apară 
seminarele de limbi moderne, diferite de cele de limbi clasice, 
ca semn al propagării modernismului. După câteva mențiuni 
trecătoare ale românei în romanistica începutului de secol, 
Weigand înființează la Leipzig în 1893, un institut de studiu 
al limbii române, care e o noutate în Occident şi începutul 
românisticii ca disciplină în Germania!. Seminarele de 
romanistică şi germanistică apar la Heidelberg la 1890, după 
ce o catedră de romanistică apăruse la Berlin în anii ‘60. 
Primul seminar de germanistică, creat pe modelul seminarelor 
clasice, dar construit pe o mai veche catedră de estetică, apare 
de altfel la 1858, într-una din universitățile secundare, în 
Rostock”. Pentru toate aceste noi apariţii trebuie ținut minte că 
un seminar nu era un simplu loc de discuţie de texte, ci un 
departament cvasiautonom în interiorul universităţii, cu 
directori, responsabili de lucrări şi adesea biblioteci proprii. 
Investiţia instituțională era considerabilă şi oriunde vedem 
apărând aceste seminare, o să vedem câteva decenii mai târziu 
facultăți. Seminarul contemporan, ținut de asistenți pasageri, 
unde se discută în grabă fragmente din marile texte ale unei 
tradiții, care nu dispune de infrastructură separată, putând fi 
mutat sau anulat după nevoi, nu mai păstrează din cel vechi 
decât numele şi iluzia ideilor descoperite în comun. 


1 Schlösser, Rainer, „Die Tradition der Rumâănistik im Leipzig”, în 
Întâlniri între filologi români și germani, p. 19. 
? Janota, Johannes, Eine Wissenschaft etabliert sich, Introducere, p. 51. 

E drept cá nu se poate vorbi in cazul niciuneia dintre tárile 
Tn discutie despre facultáti separate de literaturá germaná sau 
francezá, dar temelia institutionalá pentru existenta lor ulte- 
rioará este pusă nu doar prin seminare, ci şi în faptul că tot 
de-acum studenții încep să-şi ia licențe, apoi doctorate, în 
istoria literaturii naţionale, un lucru de neimaginat cu un secol 
în urmă. Multe universități germane vor continua să creadă că 
filozofia poate da coerenţă tuturor acestor interese intelectuale 
disparate, dar realitatea specializării e recunoscută de toată 
lumea, şi consecințele ei deplânse. 

Nu trebuie să mire că discuţia despre educaţie în secolul 
XIX se poartă încă pe jumătate în termenii secolului XVIII — 
problemele nu s-au schimbat cu totul, ele au devenit doar mult 
mai presante. Încă se discută la nesfârşit despre primatul 
clasicilor şi al modernilor, încă sunt disputate virtuțile de 
formare ale ştiinţei moderne (newtoniene), de care lumea se 
îndoieşte că ar putea să ofere o edificare similară celei oferite 
de vechea educaţie şi, ca atare, încă se caută soluţii pentru o 
integrare totalizatoare a celor două mari dimensiuni ale 
cunoaşterii într-un acelaşi parcurs instituțional. 

Diferenţa este că rupturile care încep teoretic la sfârşitul 
secolului XVIII se desăvârşesc acum practic: secolul XIX este 
doar la suprafaţă secolul enciclopedismului, în realitate el 
arată mai degrabă toate felurile în care enciclopedismul, ca 
strategie de acumulare şi ordonare cognitivă, şi-a atins 
limitele. Şi-a atins limitele în ştiinţe, căci de multă vreme nu 
mai e suficient să parcurgi un manual ca să poti spune că 
stăpâneşti un domeniu ştiinţific, ce uneori se schimbă de la un 

deceniu la altul, iar ştiinţele însele, fiecare în parte, au început 
să fie tehnice şi dependente nu doar — cum observase Koyré — 
de un instrumentar!, ci şi de o infrastructură. Laboratorul, de 
pildă, nu este invenţia secolului XIX, dar el este consacrat 
acum ca spațiu al creativității ştiinţifice, în care cunoaşterea se 
face la fata locului, la însăşi întâlnirea cu realitatea-de-cu- 
noscut; cunoaşterea nu mai este o laborioasă reconstrucție 
erudită a ceea ce a rămas de la alții. Seminarul filologic speră 
să imite şi el acest model al înțelegerii care provine din însăşi 
performarea ştiinţei. 


c. Anglia 


Există încă în Europa convingerea că universitatea este o 
instituție generalistă, mai ales în Anglia, unde cea mai influ- 
entă teorie a universităţii este aproape reacționară. Ea-i 
aparține cardinalului Newman, care crede că scopul unei 
universități nu este avansul cunoaşterii, ci difuzarea ei. Dacă 
postulatul universităţii, se întreabă el, ar fi noile descoperiri, 
atunci ce nevoie ar mai avea instituția de studenți? Fiind un 
înalt reprezentant al bisericii catolice, respinge moda deschi- 
derii de universități în care teologia nu se mai numără printre 
disciplinele fundamentale. Pentru el, universitatea este 
vehiculul pentru diseminarea cunoaşterii universale şi ca atare 
nicio cunoaştere universală nu se poate lipsi de teologie. 

Crede că profuziunea recentă de subiecte şi discipline este 
lipsită de înţeles şi că singurul lucru care deschide mintea „este 


1 Koyré, Alexandre, De /a lumea închisă la universul infinit, p. 75. 

puterea de a vedea multe lucruri deodată ca un întreg, de a găsi 


fiecăruia locul adevărat în sistemul universal, de a le înţelege 


valorile proprii şi de a pricepe dependenţa lor mutuală”!. 


Vedem aici ecouri ale lui Schelling şi Humboldt, însă forțele 
împotriva cărora se ridică Newman sunt prea bine înră- 
dăcinate. 

În acelaşi deceniu în care apare cartea lui Newman, 
douăzeci de savanţi englezi semnează împreună un memoriu 
în care cer nou înființatei universități din Londra să ia în 
considerare organizarea unui ciclu ştiinţific de studii: 


Ramurile cunoaşterii cu recunoaştere academică sunt, 
acum, artele, teologia, dreptul şi medicina. Dar această 
diviziunea împătrită, deşi suficientă în epoca în care 
universitățile au apărut, a devenit complet neadecvată ca 
să mai poată recunoaşte marile clase de cunoaştere ce 
servesc în prezent minții umane sau care promovează 
binele omenirii. De fapt, o a cincea ramură a cunoaşterii, 
ştiinţele — rezultatul căutării legilor care guvernează 
fenomenele naturale —, s-a dezvoltat gradual şi, nefiind 
recunoscută ca un întreg — s-a dezmembrat. [...] 

Corpul academic continuă să ignore ştiinţa ca profesie 
separată; şi chiar şi Universitatea din Londra, deşi 
înființată special ca să împlinească nevoile timpurilor 
moderne, nu poate să confere grade primului chimist sau 
fizician, decât dacă acela posedă cunoştinţe avansate de 
literatură clasică... Credem că o asemenea stare de lucruri 
nu este doar o anomalie, ci şi profund dăunătoare 
progresului ştiinţei. [...] 


1 Newman, John Henry, The Idea of the University, p. 137. 

Remediul acestor rele ni se pare cá poate fi rezolvat dacá 
corpurile academice din aceastá tará recunosc (ca cele din 
Franta si Germania) stiinta ca discipliná si chemare 
deopotrivă, trebuind s-o aşeze alături de arte, medicină si 
drept.! 


Vedem aici ce-am văzut şi-n cazul lui Cousin, în Franţa, la 
1830: nu mai este practic să ceri oamenilor de ştiinţă să 
citească Tucidide sau literatilor să cunoască pe Newton. 
Timpul pentru cele două culturi lipseşte într-adevăr. Pe când 
Cousin mai păstra încă idealul amânat al reunirii acestor două 
preocupări într-o educaţie generală, după 1850 el va părea tot 
mai improbabil. Ştiinţele sunt astfel importante pentru 
umanioare pentru că obligă universitatea să se schimbe din 
afară şi determină celelalte discipline să-şi regândească relația 
cu propriile metode si adevăruri fondatoare. Temeinicia, 
certitudinea şi metoda sunt noile cuvinte de ordine. Filologii 
vor îndrăzni să vorbească despre legi ale evoluției spirituale şi 
tot mai mult vor căuta fapte, nu valori — deşi recunosc şi că le 
este imposibil teoretic să renunțe la vechiul vocabular 
axiologic. 

Înţelegem din memoriul oamenilor de ştiinţă, si e adevărat, 
că învățământul ştiinţific e deficitar în Anglia, dar indignarea 
lor creează impresia cum că celui umanist i-ar fi mers mai 
bine. Nu e aşa. Universitățile engleze sunt reacționare şi nu 
vor să renunţe la niciuna dintre vechile prejudecăți. Rămân 
confesionale până la sfârşitul secolului. În jurnalul său din 
Franța, Matthew Arnold povesteşte cum unul dintre profesorii 


! Apud Harte, N.B., The University of London, pp. 109-110. 

cu care discutase îi spusese că universitățile engleze sunt de 
fapt „licee înalte”. Arnold e de acord. E evident pentru multi 
că universităţile tradiționale engleze sunt înapoiate. Mill, în- 
tr-o prelegere la St. Andrews, le numeşte „simple imposturi"!. 
La unele dintre colegii se încearcă eliminarea interdictiei de 
căsătorie pentru profesori, dar universităților li se pare un gest 
atât de radical, că-l resping. În Scoţia, nici măcar la 1900 nu 
existau facultăți separate de ştiinţe, care încă se predau în 
facultăţile de litere?. 

Una dintre marile probleme ale sistemului era aceea că 
universitatea, ca instituţie generală, era lipsită de puteri şi că 
majoritatea activităţii pedagogice avea loc în colegii, în cadrul 
vechiului sistem de tutorat mai mult sau mai puțin privat. 
Tutorii se ocupau sau — mai des — nu se ocupau, de educaţia 
studenților, fiind în acelaşi timp un soi de paznici ai evoluţiei 
lor morale. Cursurile universitare, aflate în grija marii instituții 
supra-colegiale, erau puţine şi deloc diverse. Examenul de 
absolvire pentru arte la Cambridge a constat până târziu, cum 
am arătat, în Euclid, ecuaţii simple şi cuadratice şi întrebări de 
filosofie morală. 

Cambridge renunţă la testele religioase abia la 1870, iar 
semnele de separație disciplinară se văd tot spre sfârşitul 
secolului: istoria e mutată când cu jurisprudența, când cu 
filozofia morală, pentru ca să primească un ciclu separat de 


1 „mere shams”, vezi Mill, John Stuart, Inaugural Adress at St. 
Andrews (1867). 

? Ruegg, Walter, in „Theology and the Arts", in Ruegg, Walter, op. cit., 
p. 454. 

studii la 1873.! Iar la triposul de filozofie moralá se studia si 
„economie politică, istorie modernă, jurisprudentá generală şi 
legile Angliei”?. 

Dintre toate sistemele universitare studiate până acum, cel 
englez găseşte cel mai greu loc pentru noile discipline. Abia 
la 1833 se permite studenţilor la Oxford să se înscrie la 
medicină fără să absolve mai întâi masteratul în arte.? Se cer 
din toate părțile noi cursuri si noi catedre. În fata rezistenţei 
conservatoare a universităților, Parlamentul stabileşte comisii 
de anchetă, care constată că starea studiilor e „abjectă”?. 
Oxford renunţă la condiţia celibatului profesoral abia la 1880. 
Tot aici, comisia sugerează universităţii, printre altele, că ar 
trebui schimbat examenul de absolvire, care era lipsit de 
pretenție. El consta atunci în câteva lecturi biblice, câțiva 
autori vechi, Euclid şi întrebări de logică5. O comisie 
universitară din 1850 stabilise chiar că nu vedea niciun motiv 
pentru care studenţii să nu-şi dedice timpul studierii limbilor 
şi literaturilor moderne şi că singurul motiv care-i mai tinea 
ancorati în clasice era presiunea examenelor, pentru care 
trebuiau să înveţe.€ Inertia instituţională este însă atât de mare, 
că o şcoală de limbi moderne n-o să fie înființată decât în 
secolul XX. 


1 Winstanley, Later Victorian Cambridge, p. 208. 

? Ibidem, p. 185. 

3 Mallet, Charles Edward, op. cit., p. 296. 

^ Ibidem, p. 307. 

^ Ibidem, p. 308. 

6 Firth, C. H., The School of English Language and Literature, p. 21. 

Confesionalismul era structural, iar universitatea din 
Londra, care fusese înființată tocmai într-o încercare de 
modernizare forțată a învățământului superior, fusese privită 
cu scepticism tocmai pentru că nu avea facultate de teologie; 
se spunea despre noua instituție că e „un colegiu radical şi 
infidel”!. Londra e de altfel prima universitate din regat care 
înființează o facultate de ştiinţe, la 1858, în urma memoriului 
citat, cu şase ani înainte de apariţia uneia la Bucureşti si Iaşi. 
Mai important, tot la Londra apar devreme catedre de 
germană, engleză şi franceză, istorie, deşi — chiar şi la 1905 — 
existau doar cinci candidaţi pentru licenţa în istorie.? 

Ca al optsprezecelea, secolul XIX este un secol lent pentru 
Anglia în ce priveşte reforma universitară. Cu câtă ironie 
invocă Arnold numele Oxfordului în prefata Eseurilor critice 
din 1875: „Splendidă cetate! Atât de venerabilă, atât de 
frumoasă, atât de neatinsă de apriga viață intelectuală a 
secolului nostru, atât de senină.” Cauzele pentru această 
seninătate intelectuală sunt, în parte, şi sociale — căci educația 
universitară engleză nu vede influxul demografic pe care-l 
vedem în alte părți. La 1866, din 650 de grammar schools, 550 
nu trimiteau niciun elev la universitate“ şi până târziu 
majoritatea fondurilor pentru educația copiilor n-au venit de la 
stat: la 1869, două treime dintre fondurile şcolilor erau 


1 Willis, Rudy, op. cit, p. 115. 

? Thomson, F. M. L., „The Humanities", in Zhe University of London 
and the World of Learning, p. 76. 

3 Arnold, Matthew, Eseuri, p. 45. 

^ Rothblatt, Sheldon, The Revolution of the Dons, p. 45. 

particulare!, fácánd din Anglia o tará foarte aparte in dinamica 
modernizárii si — în ochii unora — şi înapoiată. Costul educaţiei 
era ridicat, iar corpul profesoral conservator, gândindu-se la 
instituţiile de care se ocupa ca la nişte spatii de edificare 
moralá mai degrabá decát cognitivá. Rezistenta la schimbare 
e considerabilá, si aceasta este poate singura privintá in care 
învățământul din Anglia secolului XIX poate fi dat drept 
exemplu negativ pe lângă cel românesc, unde statul şi-a luat — 
cu eficiență limitată, e drept — foarte în serios rolul pedagogic. 
Această rămânere în urmă a Angliei în educație radiază în alte 
statistici interesante, ca media numărului de ani de şcoală ai 
copiilor, care este sub cea din Franţa şi Germania, sau chiar în 
numărul de librării?. 

Insistentele comisiilor de inspecţie parlamentară nu vor 
rămâne fără urmări însă, fie şi numai pentru că dau universi- 
tarilor sentimentul urgentei reformatoare. Spre sfârşitul 
secolului, se cer catedre pentru literatură engleză, filologie, 
arheologie — multe apar după sfârşitul natural al generaţiei de 
teologi-savanti care păstraseră universitățile conservatoare 
până dincolo de 1860. Vedem chiar un doctorat în literatură la 
18685. Se înființează profesorate noi în litere, deşi, când se 
sugerează departamentului de istorie moderná să primească o 
catedră de literatură, directorul refuză pe motiv că şcoala de 
istorie n-ar trebui asociată cu „învăţăturile diletante”: „Nu 


! Green, Andy, Education and State Formation, p. 7. 

? Ibidem, p. 25: 28 de librării mari în Anglia, spre deosebire de 80 în 
Germania şi peste 100 în Franţa. 

3 Clark, William, op. cit., p. 183. 

există nicio legătură specială între literatura engleză si istoria 
modernă şi subiectul ar putea la fel de bine fi legat de teologie 
sau limbă.”! Deşi exista o interesantă catedră de retorică la 
Oxford de mai bine de un secol şi deşi unii dintre profesorii ei 
încep încă de la 1820 să facă investigații de literatura natio- 
nală, acest scepticism cvasigeneralizat explică de ce au 
început să se acorde diplome în limbă şi literatură engleză la 
Oxford abia după 1900 şi de ce pentru împărțirea clară a apelor 
între ştiinţe şi umanioare trebuie să ne uităm tot în secolul XX. 
Dar opoziţia şcolii de istorie indică şi în ce fel indeterminat era 
încă înţeles studiul literar şi cum munca istoricilor literari 
europeni nu stabilise foarte bine în mintea istoricilor înşişi că 
ar fi putut exista o legătură intimă între literatură şi istorie. 
Cumva, literatura plutea încă prin atmosferele rarefiate ale 
veacurilor, una singură şi indivizibilă, ca în clasicism, nefiind 
legată de nimic şi neputând ca atare să fie înțeleasă decât ca 
abstract fenomen lingvistic, imprevizibil şi imposibil de 
decantat într-o formă de cunoaştere transmisibilă instituțional. 

Vechea prejudecată cum că studiul literar n-ar fi fost un 
studiu serios sau cuantificabil supravieţuieşte multă vreme, 
până târziu în secolul XX, nu doar în Anglia. Ea venea din 
convingerea că nu e un mare merit intelectual să studiezi 
literatura limbii natale, care nu punea mari dificultăți de 
învăţare, şi nici alte literaturi moderne, ale căror limbi le puteai 
la fel de bine învăţa la fata locului, cu atât mai mult dacă erai 
aristocrat britanic. 


! Firth, C. H., op. cit., p. 23. 

Totuşi, nu i-a luat foarte mult sistemului academic britanic 
să accepte că noua filologie poate să fie „savantă”, căci o 
şcoală separată de literatură engleză apare la sfârşitul seco- 
lului, când cererea de cursuri de literatură națională creşte şi, 
cu ea, nevoia de profesori, deşi în continuare peste absolvenţii 
de litere va pluti o vreme vina de a fi studiat lucruri care pot fi 
cunoscute bine şi de amatori. Multi dintre cei care se opun 
fondării acestor şcoli de literatură seamănă filologilor clasici 
germani şi vorbesc dintr-o poziție de asumată superioritate a 
literaturii vechi — un prim proiect de înființare a şcolii de 
literatură moderná la Oxford pică de altfel in fata acestei 
opoziții, doar ca să treacă din nou, în 1894. Aceste decizii sunt 
luate însă în umbra conştientă a exemplului german. 
Profesorul de latină de la Oxford spune explicit că problema 
înființării unei noi catedre este o problemă de respectare a 
dorințelor naţiunii. Se întreabă apoi: „Universitățile germane 
au făcut atâta pentru studiul germanei; de ce n-ar putea şi 
universitățile englezeşti să facă acelaşi lucru pentru studiul 
englezei?"! 

De la Regulilelui Descartes, i-a luat însă Europei Occiden- 
tale trei secole să se scuture aproape complet de ideea cá nu 
poti fi un om educat fără să ştii latină şi greacă si tot atât să 
depăşească modelul vechii educaţii retorice. Încă gáseai la 
1900 profesori gata să spună că latina educă mintea 
(Maiorescu era unul dintre ei) şi că baza studiului literar este 
grija pentru limbaj, mai degrabă decât curiozitatea istorică în 
privinţa evoluţiei lor. De altfel, şcoala de literatură de la 


! Ibidem, p. 29. 

Oxford aproape că nu are studenti în primii ani — aşa cum 
facultățile de litere româneşti merg aproape în gol decenii 
bune. 

Fără îndoială că rezistența împotriva acestei schimbări vine 
şi dintr-o răspândită convingere că literaturile moderne sunt, 
pe lângă uşoare, şi imorale. Şi-ntr-adevăr, există pasaje în 
Cervantes sau Rabelais care par că ating culmi ale decăderii, 
când corpusul cu care le compari este compus din Evanghelii 
şi Cicero. Aşa că n-a fost nevoie să dispară doar un vechi 
model pedagogic, ci să se petreacă şi o schimbare de menta- 
litate în privinţa noilor literaturi, una în care ele vor fi înțelese 
ca edificatoare şi, mai important, ca valoroase moşteniri 
culturale. 

Ce se schimbă cu adevărat în secolul XIX, care este 
deopotrivă secolul muzeului şi-al arhivei, al interesului 
incipient pentru patrimoniu, este părerea statelor naționale 
despre propriul lor trecut şi despre cultura acelui trecut. Dar 
despre un trecut văzut nu ca o sumă de culmi antologabile, 
cum îl intelesese clasicismul; interesul romantic este şi pentru 
trecutul profund, acela al forțelor sociale iraționale şi al 
imaginaţiei colective care generează civilizație. Mai ales 
criticii germani vor încuraja această înțelegere a trecutului şi 
la ei va lua formele unei antropologii folclorice mitologizante. 

Cel mai des, această schimbare este desemnată sub numele 
de naționalism, dar nu trebuie întotdeauna să ne grăbim să 
asociem conceptul politic de nationalism cu transformările 
intelectuale, pentru că savantul secolului XIX, deşi nu 
îndeajuns de obiectiv încât să nu fie lipsit de tuşe şovine, e şi 

cosmopolit. Nu existá un singur mare intelectual in acest secol 
care să se formeze doar în propria tradiție națională şi vizitele 
în Italia şi Franţa sunt considerate condiţii ale unei vieţi 
culturale complete. Multi dintre ei îşi fac stagiile peste granite, 
unii (ca Alexander von Humboldt) nici nu vor să se mai 
întoarcă de unde au plecat. Şi frații Grimm, şi Franz Bopp 
studiază la Paris, aşa cum multi oameni de ştiinţă de pe 
continent sunt primiţi cu respect în sălile Societăţii Regale 
Britanice, celălalt mare institut alternativ de cercetare al 
secolului. 

Naționalismul există, fără doar şi poate; el se vede mai bine 
în educaţia primară şi secundară. Deşi nu interesează în mod 
direct, merită o menţiune faptul că sub aceste prefaceri 
universitare, au loc altele, în ciclurile inferioare, care sunt mult 
mai ample. Reformarea sistemelor pedagogice primare şi 
gimnaziale a costat statul un efort mai mare decât reformarea 
universităților, şi demografia în creştere a studenţilor ar fi fost 
imposibilă fără o corelare cu numărul în creştere al elevilor. 
Până în Primul Război Mondial, literaturile naţionale devin 
baza curriculumului în şcoli, şi ascensiunea lor universitară e 
un corelativ al primeia. 

Faptul că literaturile naționale încep să ocupe spații cât mai 
largi din curriculum face într-adevăr educația mai pragmatică, 
mai ales pentru că oferea unei populații monolingve o tradiţie 
culturală cu care putea să se identifice măcar pe criterii 
lingvistice şi larg culturale, dacă nu neapărat de clasă. Dar 
această înrădăcinare a noii filologii în şcolile inferioare 
îndepărtează — mai întâi insesizabil — literatii Europei de o 

traditie care, tocmai prin neutralitate supranationalá, asigura 
cosmopolitism de facturá generalá, care — chiar dacá uneori 
vorbea în franceză — nu se simţea obligat să se reclame de la 
centralitatea unui spațiu national. 

Cum comunitățile ştiinţifice se construiseră în jurul unei 
credințe orgolioase în metodele şi principiile ştiinţei, practi- 
cienii ştiinţei puteau mereu invoca comunitatea ştiinţifică ca 
pe o colectivitate stabilă, construită pe soliditatea universală a 
metodei; succesul ştiinţelor în secolul XIX depinde şi de 
temeinicia şi simplitatea doctrinei lor. Pentru vechii literati, 
acest centru fusese Grecia şi Roma, şi mai ales latina. Pentru 
cei noi, aplecati asupra istoriilor si literaturilor nationale, si 
prinşi în intensificarea naționalistă de dinaintea Primul Război 
Mondial, acest centru nu mai există — iar Europa încă nu se 
născuse decât în visurile utopice ale unor intelectuali rásfirati. 
Efectul pervers al noilor discipline face ca legitimitatea lor să 
provină din însăşi existența istorică a poporului pe care-l 
analizează şi din care, cel mai adesea, istoricii fac ei înşişi 
parte — şi nu din aderenţa la un set de valori supranationale. 
Ideea istoriei ca cercetare obiectivă a trecutului fusese 
generoasă, dar optimistă, şi — după ce ea începe să eşueze în 
moduri subtile — pericolul contagierii ideologice va fi cu atât 
mai prezent pentru noile ştiinţe umaniste. 

Fără îndoială că o cunoaştere temeinică a diverselor tradiții 
naționale era necesară şi că adesea, în secolele dinainte, aceste 
tradiții fuseseră ignorate şi dintr-o lenesá aroganță intelec- 
tuală, care era pe deasupra nejustificată, o credință inertialá 

rămasă de la umanismul renascentist, care spunea cá în 
termeni de înțelepciune şi echilibru artistic, clasicii erau de 
nedepăşit. Primul şoc al celor care promovau acest set de 
certitudini a venit cu revoluţia ştiinţifică şi cu primele generaţii 
de savanţi care au început să înțeleagă lumea naturală în 
termeni mai originali şi mai corecti decât ai vechii filozofii. Al 
doilea a venit de la revoluțiile politice care au dislocat imagini 
moştenite despre dreptate şi naţionalitate, regândind relațiile 
dintre individ şi autoritate. Pentru ca majoritatea populației 
unui stat să poată învăţa literatură naţională la şcoală au trebuit 
să existe oameni de stat care să creadă că e de datoria statului 
să-şi educe cetăţenii. Vedem această schimbare încă dinainte 
de Revoluţia Franceză, în Prusia lui Frederic cel Mare — deşi 
acolo e încă vorba de a extinde unei părți mai largi din 
populaţie privilegiile vechii educatii clasice. 

Însă de îndată principiul acceptat că statul trebuie să educe 
mai multi dintre cetăţenii săi, mai e doar o chestiune de timp 
până când se va crede că el va trebui să-şi educe toti cetățenii. 
Doar că marea masă a cetățenilor nu putea fi educată în greacă 
şi latină, de care n-aveau nicio nevoie, şi nici în ambiguitátile 
lui Pindar. Vechiul cântec lăutăresc românesc, al copilului de 
şcoală care se plânge că dascălul de greacă, „arză-l-ar focul”, 
insistă să-l înveţe „păsăreşte” surprinde această rezistență 
socială foarte bine. Aşa se face că ascensiunea literaturilor 
naţionale în centrul canonului şi în universități este şi un 
aristocratic atunci când educaţia a devenit cu adevărat de 
masă, o consecință secundară a democratizării occidentale. 

Învăţământul superior în Principate 
şi primii filologi 


Întunecimea, în care lumea a fost afundată în veacul de mijloc, 
la noi a ținut până în vremile din urmă. 


Ion Ghica 


România nu are o revoluție ca cea franceză ori un secol 
propriu-zis al Luminilor si ca atare nu există pentru Principate 
un Înainte şi un după al evoluției politice la fel de clar; ce 
revoluții au loc în secolul XIX românesc, ele eşuează. 
Revoluția de la 1848 este un punct de cotitură, dar cum înainte 
de ea nu existau universități, ea este un punct de cotitură mai 
ales pentru istoria țării în genere. S-ar putea face argumentul 
că Regulamentele Organice si apoi paşoptismul pregătesc 
teritoriul discuţiilor despre forme noi de statalitate şi ca atare 
de institutionalizare, dar pentru ce ne interesează, ele sunt 
destul de firave ca însemnătate directă. E adevărat însă că 
Revoluţia de la 1848, spre deosebire de cea franceză, era 
aşteptată în Europa de trei decenii şi că, prin haloul reformist 
creat de această expectativă, schimbările de mentalitate devin 
perfect vizibile, chiar şi în educaţie, căci unde în secolul trecut 
discuția asupra educației e aproape absentă, în acesta nu există 
nici printre paşoptişti, nici printre antecesori, vreun intelectual 
care să nu aibă ceva de spus despre subiect. Lecţia Şcolii 
Ardelene fusese bine primită şi întreg secolul nouăsprezece 
românesc face din educaţie o obsesie. Dar discuţiile se poartă 
cu precădere despre educaţia primară şi secundară, fără 

Tndoialá si din priciná cá acestea sunt mai necesare social 
într-o ţară care, în păturile ei joase si majoritare, rămâne 
analfabetă până la sfârşitul secolului. 

Cu acest bemol necesar însă, cel mai surprinzător lucru la 
istoria secolului XIX românesc este că Principatele au devenit 
moderne atât de repede. În decursul a câteva generații, de la 
1821 în sus, se întâmplă în jumătate de secol o reformă admi- 
nistrativă majoră, una ortografică, un sistem universitar, 
începuturile unei academii şi bazele unei culturi literare mo- 
derne. E, poate, aşa cum lamenta Maiorescu, mult heirupism 
intelectual la mijloc şi, într-adevăr, citind multe dintre 
articolele literare şi istoriile epocii, e imposibil să nu ai senti- 
mentul grabei, nepriceperii şi poate nu de puţine al imposturii, 
dar la 1879, anul aşezării Academiei Române, nimic din 
tabloul intelectual nu mai seamănă cu începutul secolului. 

Curios la aceste schimbări e cât de puţin din această nouă 
cultură intelectuală este religioasă, unde până la 1821 vasta 
majoritate a operelor publicate fuseseră astfel. Biserica, care-a 
pierdut în secolul XIX mai multă autoritate decât în întreaga 
ei istorie, nu participă în mod direct, aşa cum făcuse în secolele 
dinainte, la punerea acestei temelii şi nu joacă vreun rol 
important în cultura cea nouă, deşi nu trebuie să ne imaginăm 
această ruptură ca fiind totală, căci — chiar şi-atunci când 
vorbesc despre literatură — paşoptişti ca Heliade-Rădulescu 
invocă divinitatea locală în presă cu o naturalete specific 
ortodoxă, iar Maiorescu, în Critice, ştia cât de importantă e 
Biblia de la 1688 pentru istoria limbii şi cerea să fie „neapărat” 
citită, neimaginându-şi literatura fără ea şi fără cronicari. Însă 

tot el se opune cu consecvență în anii ‘70 implicării preoților 
în învățământul primar, pledând pentru o separație radicală a 
bisericii de şcoală, a ,simtirii religioase” a primeia, de 
„inteligenţa pozitivă” a celei din urmă!. Facultate de teologie 
nu există însă sau, dacă există, funcţionează intermitent şi este, 
dintre toate facultățile, cea mai puţin căutată. Din articolele şi 
cărțile care se scriu despre educaţie şi din cele despre literatură 
de până la apariţia Junimii, aproape niciuna nu se mai întoarce 
propriu-zis spre literatura religioasă, iar în cele despre educaţie 
se vorbeşte des despre stat, cunoaştere şi utilitate şi foarte 
puţin despre biserică. Maiorescu însuşi, deşi conservator, 
gândeşte secular, frizând ateismul, iar Junimea va fi acuzată 
des că n-are nimic sfânt. În ce-l priveşte pe Gherea, el se 
declară împotriva oricărei metafizici de câte ori află ocazie, şi 
află des. 

Unde în Occident facultatea de teologie temperează de 
secole dinamica intelectuală a celorlalte facultăți, în România 
o forță conservatoare politică există, dar ea nu se împotriveşte 
secularizării învățământului universitar şi celui gimnazial, 
poate şi pentru că tradiția unor privilegii comune între un cler 
puternic şi o universitate seculară, cu rădăcini religioase, nu 
există în România, unde universitatea este doar modernă. 
Conservatorismul religios se vede mai bine poate în antise- 
mitismul care va face imposibile carierele intelectuale ale lui 
Lazăr Sáineanu sau Moses Gaster, cărora nu doar cá li se 
refuză funcţii, ci apartenenţa însăşi la naţiune, refuzuri 


1 Discurs parlamentar din martie 1872, citat de Lovinescu în Antologia 
ideologiei junimiste, p. 44. 

Tnscenate 1n mari spectacole de patriotism provincial, de care 
clasa politică a secolului XIX n-a fost niciodată străină. 
Obstacolele în fata fondării unui sistem educational 
modem vin mai degrabă din date economice şi sociale: şi 
anume că societatea românească este încă prea săracă şi prea 
puţin mobilă ca să poată să creeze peste noapte o clasă de 
intelectuali seculari ce-ar fi putut să genereze o cultură de tip 
filologic sau ştiinţific. Există însă o vie — dacă nu întotdeauna 
interesantă — cultură literară, dar ea nu este cu totul un produs 
al sistemului național de educație şi, până la 1905, adică până 
când încep să apară în România primele doctorate în uma- 
nioare, acordate de universități româneşti, cultura filologică şi 
savantă în România este aproape în totalitate de import — nu şi 
cea /iferară. Umanismul românesc al acestui secol se va de- 
prinde la şcoli străine căci, vreme de câteva decenii, univer- 
sitátile româneşti n-au semănat cu şcolile vechi domneşti 
decât prin aceea că au fost aproape la fel de inutile ca ele. 
Şcolile domneşti îşi întrerup definitiv activitatea în prima 
parte a secolului — fiind înlocuite cu timpul de şcoli cu predare 
în limbă română, deşi până când acestea se împământenesc 
trebuie să mai treacă jumătate de secol. Multe pensioane 
private tin orele în franceză şi, chiar şi la 1850, erau încă şcoli 
la laşi care predau după vechiul sistem fanariot, centrat pe 
greacă veche — tânărul Xenopol e dat la una dintre ele. Aşa 
cum o să vedem o reacție conservatoare în pragul Revoluţiei 
de la 1848, care va închide şi Academia Mihăileană şi 
Colegiul Sf. Sava, înlocuindu-le cu şcoli cu predare în 
franceză, de teama ideilor democrate care-şi făceau loc deja în 

cursuri si prelegeri. În aceasta, în refuzul claselor aristocrate 
de a permite populaţiei accesul la cultura ideilor moderne, din 
frica de a o face mai puţin obedientă, România seamănă 
celorlalte societăți occidentale şi nu rămâne în urma lor, 
paradoxal, prin nimic (poate nu fără motiv, dacă ne gândim că 
în 1853, Ion Ghica scria într-un text francez că „în Principate, 
oamenii care citesc detestă puterea”). 

Istoriografia veche spune despre Lazăr că el este înte- 
meietorul învățământului românesc superior. Învățământul lui 
Lazăr e într-adevăr românesc şi are şi elemente de cursuri 
supra-gimnaziale, dar în ce măsură e cu adevărat superior este 
o chestiune de perspectivă. Şcolile domneşti aveau şi ele 
elemente de învățământ superior şi preced cu un secol şcoala 
de la Sf. Sava, unde pentru prima oară s-au studiat mate- 
maticile pe limba poporului. N-avem niciun motiv să nu 
vedem în şcolile domneşti un învățământ românesc, doar 
pentru că limba de predare e greaca. În bună parte din istoria 
universităților europene, limba de predare a fost aproape 
întotdeauna diferită de limba populară a regiunilor în care 
fuseseră stabilite; însă mitul primului profesor care 
îndrăzneşte să predea ştiinţele pe limba poporului este 
puternic şi prinde rădăcini aproape imediat după moartea lui 
Lazăr, prin encomioanele lui Heliade, luând proporții de-a 
lungul secolului, când ardeleanului i se dedică prelegeri 
academice şi i se ridică statui (deşi Gherea, spre sfârşitul 
secolului, observa că începutul fusese „sărac, foarte sărac”). 
Asachi, care îndeplineşte şi el acelaşi rol de promotor al 
românismului în Moldova, este recunoscut pentru a fi învăţat 

pe alţii ingineria pe româneşte, dar nu mitizat, poate pentru cá 
el trăieşte până târziu, dându-şi mai multe ocazii să-şi facă 
adversari. 

În practică, şcoala lui Lazăr este un gimnaziu; într-o 
înştiinţare din august 1818, profesorul fondator spune că vrea 
să ajungă şi la „celelalte mai înalte tagme filosoficeşti, fieşte 
care după rândul său, aşijderea şi la tagmele juridiceşti”!, dar 
şcoala avea doar trei profesori şi scopul ei principal, după cum 
reiese din anaforalele eforiei şcoalelor şi nizamurile domneşti, 
era „să se formeze buni impiegati pentru cancelarii şi jude- 
cători”. În altă parte, într-o decizie a lui Caragea, se aşteaptă 
de la profesorul superior „de dimineață să paradosească 
aritmetichi, gheometrie şi după prânz, o parte din gheografie 
şi acest dascăl să fie dator totdeauna, când îl va îndemna 
vremea, a-şi ghimnasi ucenicii la măsurătoare de pământ”?. 
Era mare nevoie de agrimensori în țările române şi cursul lui 
Asachi la şcoala domnească din laşi e justificat, la rându-i, 
tocmai prin această nevoie. Ştiinţele filosoficeşti predate de 
Lazăr „chiar în limba patriei” sunt, de fapt, matematica şi 
geografia. Există câteva indicii că s-ar fi ţinut cursuri filosofice 
mai sofisticate, despre Kant, dar — cum se întâmplă des în 
secolul XIX — şcoala nu durează, lăsând în urmă mai degrabă 
un mit fondator decât o tradiţie instituțională continuă. Ghica 
spune într-un loc că până la 1833, matematica la Sf. Sava a 
însemnat exclusiv aritmetica şi că geometria şi algebra intră 


! Duică, Lisseanu, Viaţa lui Gheorghe Lazăr, p. 22. 
? Ibidem, p. 209. 

acolo doar cu P. Poenaru! — dacá e adevárat, inseamná cá nici 
cursurile înalte ale lui Lazăr nu fuseseră foarte înalte. 

Mai mult ca oriunde, istoria educației româneşti este mai 
ales o istorie socială în primul rând şi doar în al doilea rând 
una intelectuală. Mai mult ca oriunde, adică, în cazul 
României trebuie să existe mai întâi o precunoaştere a condi- 
tiilor istorice subiacente înainte de a explica evidenta penurie 
a tradiţiilor instituţionale. Că şcolile ridicate în secolele trecute 
şi care au funcţionat intermitent pe teritoriul Principatelor nu 
au avut urmări şi nici n-au stabilit tradiţii productive, compuse 
cum erau din dascăli călători şi desființate de multele războaie, 
o arată cel mai bine că, atunci când scrie anunţul pentru 
înființarea Academiei de la Sfântul Sava, Gheorghe Lazăr se 
plânge că nu există în ţară „o şcoală mai de treabă, o Academie 
cu ştiinţa chiar în limba maicii sale”.? La 1836, Asachi discuta 
încă dacă ştiinţele ar putea fi „paradosite” pe limba româ- 
nească. 

Există o conştiinţă publică în toate scrierile pedagogice ale 
vremii că totul lipseşte şi că totul trebuie încă făcut, că limba 
însăşi trebuie desăvârşită, că era nevoie de dicționare, gra- 
matici şi academii, ca să creeze un sistem cultural permanent, 
ce-ar fi putut să adune dezideratele pedagogice într-un singur 
loc, pentru ca apoi să le disemineze în populaţie. O ştiu 
ardelenii ca Bámutiu, o ştiu Bolliac sau Ghica. O ştie Heliade 
de la începutul secolului, când cere explicit o Academie: „Dar 
ca să se desăvârşească limba şi mai bine şi ca să se hotărască 


1 Ghica, Ion, „Ochire asupra ştiinţelor”, în Opere II, p. 261. 
Manolache, Dumitrescu, Gândirea pedagogică... p. 31. 

o dată cum să rámáie termenii cei noi, aceasta nu se va putea, 
până când nu se va întocmi o academie de câțiva bărbaţi a 
cáror treabá sá fie numai literatura Románeascá."! Tot el 
deplânge lipsa uniformizării în învățământ, care este „fără 
metod, fără orânduială”. 

Ca şi în cazul Şcolii Ardelene, problema clasicelor nu este 
o problemă vitală pentru intelectualitatea românească în prima 
parte a secolului; problema învățării limbii naţionale este cea 
existențială şi mult efort se depune în a asigura învățământul 
în limba materná, după manuale nationale, care multă vreme 
lipsesc. În primul an la Iaşi, Asachi predă ingineria în franceză, 
căci nu exista încă terminologie pentru ce voia să spună, aşa 
cum avem anecdote din gimnaziul lui Lazăr, unde se pare că 
elevii nu puteau întotdeauna să explice pe româneşte calculele 
matematice, căci ele fuseseră predate până atunci doar în 
greacă. Cum trecutul şcolii româneşti nu este legat în mod 
vital de trecutul latinei, şi doar puţin de al elinei, intelectualii 
primei jumătăți de secol nu insistă pe învăţarea clasicilor; ar fi 
fost şi inutil, când înseşi rudimentele învățământului național 
lipseau. Cultura română nu are o istorie a scolasticismului, şi 
apoi a unui umanism renascentist, pe care să se formeze o 
reviviscentá neoumanistá ca în Occident. Pentru intelectualii 
români, poezia latină şi greacă sunt importante, ei citesc şi 
citează după 1830 tot mai des clasicii, dar limbile rămân lipsite 
de însemnătate națională imediată şi ar fi interesant de văzut 
câți dintre amfitrionii culturii din prima parte a secolului şi, 
mai ales, câți dintre scriitori le cunoşteau bine. Ei trebuie să fi 


! Ibidem, p. 73. 

fost mai ales ardeleni, pregătiți în sistemele transilvane. Se 
face latină la seminarul de la Socola şi la Academia 
Mihăileană, iar Petrache Poenaru cere introducerea ei în 
şcolile țării, dar trebuie să fi părut o cerinţă iluzorie înainte de 
1860, când nu doar că nu existau foarte multe şcoli, nu existau 
nici profesori — înainte de revoluţie, Ion Ghica credea că limba 
latină, de care românii erau mai legaţi decât francezii, „nu 
trebuie privită ca o învățătură clasică, dar şi ca o învățătură 
care ne slujaşte la regeneratia literaturii nationale"!, de unde 
s-ar putea înțelege că inclusiv învățământul clasic era văzut ca 
trebuind să fie pus în serviciul limbii naţionale. Chiar şi după 
1860, Maiorescu recunoaşte în primul său text publicat în 
română că, deşi se învăţa latină în gimnazii, nimeni nu ieşea 
din ele cu abilitatea de a citi textul clasic şi recomanda 
profesorilor să le permită studenţilor să citească traducerile în 
limbi moderne — deşi tot el, ca un ecou al credințelor vremii, 
apără latina ca fiind cel mai bun instrument pentru ascutimea 
minții şi profunzimea spiritului. 

Cât au rămas în funcțiune, Şcolile Domneşti au avut mai 
mulți studenţi decât cele româneşti. La 1810, la Şcoala 
Domnească din Bucureşti învățau 244 de elevi, sub 11 
profesori, şase ani mai târziu numărul crescuse la 4002. Cele 
ale lui Asachi şi Lazăr aveau cam 30 de elevi fiecare.* După 
ce-au fost desființate, şcolile domneşti n-au putut fi înlocuite 


1 Ghica, Ion, „Domnul redactor", Opere II, p. 287. 

? Camariano-Cioran, Ariadna, Academiile Domnesti..., p. 48 gi p. 54. 
Pentru cea din laşi, Bârsănescu dă cifra aproximativă de 100 de studenti, 
vezi Bârsănescu Stefan, Academia Domnească din lagi, p. 124. 

3 Drace-Francis, Alex, op. ct, p. 51. 

de îndată si trebuie să treacă alte câteva decenii înainte să 
putem vedea o formă de învățământ superior ieşind la 
suprafaţă în interstitiile dintre războaie, cutremure, holere si 
invazii. Însă cultura instituțională românească face progrese în 
lipsa acestor forme, căci încep să fie trimişi studenți la studii 
în Italia, Franţa şi-n Germania şi se înființează primele aso- 
ciatii ştiinţifice, teatre şi muzee. Şi-n Moldova, şi-n Valahia 
există până la 1848 intermitente cursuri superioare de drept, 
matematici sau limbi străine, arondate gimnaziilor centrale, 
dar ele nu sunt foarte căutate şi vasta muncă literară a epocii e 
făcută în afara şcolilor: traducerile care se intetesc, foile lite- 
rare mai mult sau mai puţin pasagere, numărul de cărți în 
creştere, primele romane, totul arată o efervescenţă culturală 
cu, pentru prima oară, o recognoscibilă amprentă materială, 
făcută posibilă şi de primele generaţii de studenţi venite 
de-afară. 

Procesul de normare a sistemului de învățământ începe şi 
el tot în anii ‘30, aşa că cele două universităţi nu apar din senin, 
deşi se poartă legitime discuţii în epocă dacă tara are într-a- 
devăr nevoie de ele, în situaţia în care, înainte de revoluţie, 
literele alfabetului se învățau cu degetul pe nisip!. Dar cá 
şcolile de la Sfântul Sava şi Academia Mihăileană, în ciuda 
închiderilor repetate, au jucat, în lipsa unor universități, rolul 
de şcoli centrale pentru elite se vede şi din aceea că nu mai 
puţin de 18 miniştri din a doua parte a secolului fuseseră 
educati la Sava?. Vedem creşteri de studenti la amândouă 


1 Ornea, Zigu, Viaţa lui Titu Maiorescu, p. 25. 
2 Drace-Francis, Alex, op. cit., p. 102. 

şcolile, dar ele nu sunt ieşite din comun. În termeni de inma- 
triculare, şcolile private conduc o bună perioadă!, dar şcolile 
centrale din Bucureşti şi laşi îşi păstrează prestigiul până la 
1848, când sunt închise în panica contrarevolutionará. 

Academia Mihăileană e deschisă la Iaşi cu festivități, deşi 
şcolile private conduc şi-n Moldova. Şi aici se fac cursuri 
superioare de drept şi limbi. Ca Sf. Sava, e şi aceasta tot un 
gimnaziu cu unele cursuri superioare. Se tin ore de istorie, 
economie politică, diverse discipline filozofice şi, în câteva 
dän. rare ştiinţe naturale. Kogălniceanu va tine aici un 
important curs de istorie națională, a cărui lecție de deschidere 
s-a păstrat: este un document emfatic şi idealist, în care — în 
spiritul hiperbolei romantice — Petru Maior e numit un nou 
Moise; într-o lucrare de-a sa rămasă nepublicată, tot 
Kogălniceanu văzuse în Heliade un „Omer”. Dar poate pentru 
prima oară în istoria ţării se aud aceste cuvinte din spatele unei 
catedre: ne lipseşte „o istorie completă şi sistematică [...] 
despre români” [s. m] şi se deplânge lipsa documentelor 
pentru cercetare, care lipsă făcea imposibilă cunoaşterea 
„adevărului, caracterul principal al istoriei”?. 

Revoluţia de la 1848 o să pună capăt acestor începuturi şi 
pentru o vreme cele două şcoli centrale rămân suspendate, deşi 
cea din Moldova îşi revine mai devreme. Această revenire e 
importantă, căci ar putea să explice de ce Universitatea din laşi 
este prima universitate națională. În 1851, noul principe 
moldovean Ghica numeşte o comisie care să stabilească un 


! Ibidem, p. 105. 
? Kogălniceanu, Mihail, Deschiderea cursului de istorie națională, p. 26. 

regulament scolar. Regulamentul prevede, pe model german, 
un învățământ superior cu patru facultăți: filosofie, drept, teo- 
logie şi medicină. Cursurile nu încep imediat ce se promulgă 
regulamentul, căci nu există studenți pentru ele, dar în 1856 se 
deschid cele de drept.! Profesorii sunt mai ales ardeleni, aşa că 
ideea împărțirii în patru facultăți, pe model prusac, şi nu în 
cinci, pe model francez, ar putea să vină de la ei şi de la 
Kogălniceanu. Nu trebuie să citim în această sectionare 
disciplinară prea mult însă, căci ea n-are să dureze. 

Dacă modelul german şi-a găsit expresie românească în 
secolul XIX este o discuţie care ar avea nevoie de prea multe 
nuanțe. Din capul locului, răspunsul pare să fie nu, dar asta 
pentru că haosul legislativ e atât de mare, reformele eşuate atât 
de multe şi schimbările de direcție atât de dese în epocă, încât 
nu se poate vorbi cu adevărat de o influență germană asupra 
educației româneşti superioare decât dacă înțelegem secolul 
XIX ca „lung secol XIX”, care se termină adică la 1918 — 
pentru că abia de la 1895 în sus începe să se vadă bine 
influența germană în educaţia superioară şi-n academie. 

În istoriile educaţiei româneşti se vorbeşte uneori despre o 
influență germană pe filieră transilvană şi un detaliu care se 
invocă des este că jumătate dintre profesorii de la Univer- 
sitatea din Iaşi la deschiderea ei sunt ardeleni; şi e adevărat — 
sistemul de educaţie românesc e atât de mult sub vremi, încât 
n-ar fi putut genera la 1860 nici măcar unsprezece profesori 
(câţi avea laşiul atunci), tot aşa cum ardelean fusese şi Lazăr 
şi ardeleni fuseseră şi profesorii seminarului de la Socola, 


! Platon, Gh.; Cristian, V., op. cit, p. 35. 

deschis in Moldova la începutul secolului, şi-ai celui cu patru 
clase de la Bucureşti, deschis în 18321. 

Ce trebuie avut în vedere însă este că influența germa- 
nă-prusacă şi cea germană-habsburgică sunt diferite calitativ. 
Sistemul educaţional austro-ungar rămâne conservator multă 
vreme în secolul XIX, şi cei pregătiți în el nu au parte de 
reforme similare celor din Berlin. Facultátile de filozofie din 
Viena, Praga sau Budapesta au doar câte doi ani de studii, sunt 
strict propedeutice şi adesea intervențiile ministeriale în 
curriculum sunt serioase, iar politia austriacă suprimă orice 
efort de a forma asociaţii ale studenților. Francisc I declara 
chiar că el n-are nevoie de învăţaţi, ci de funcţionari”, iar 
Wilhelm Scherer, primul filolog modem primit în academia 
din Berlin şi unul dintre cei mai influenți istorici literari ai 
jumátátii de secol, se plângea în anii *60 cá Austria „nu mai e 
stat, ci doar un aparat represiv'?. E adevărat că există un 
scepticism în fata organizării de asociații profesionale şi-n 
Prusia, dar el nu ajunge niciodată să fie atât de autoritar ca-n 
Austro-Ungaria, care are nevoie, ca Principatele, de Revoluţia 
de la 1848 ca să înceapă reforme serioase în universitar şi să 
copieze ea însăşi modelul din Prusia. 

Majoritatea profesorilor transilvăneni care ocupă posturi în 
învățământul românesc la început sunt pregătiți în acest sistem 
îngust de dinainte de reforme, care încep să-şi facă efectul în 
Austria abia în anii 1860-1870; chiar şi după reforme sistemul 


1 Iorga, Nicolae, Istoria bisericii româneşti. .., vol. Il, pp. 268-69. 
? Apud Cohen, Gary B., Education and Middle-class Society, p. 18. 
3 Apud Bontempelli, Knowledge, Power and Discipline, p. 55. 

austriac rămâne puternic conservator, lucru care se vede în 
aceea că la 1861, 61% dintre profesorii de gimnazii erau încă 
preoți!. Aşa că modelul universitar german nu ajunge la noi 
prin acest nod de transfer, care ar fi fost mai firesc poate, dar 
care are propriile lui probleme şi decalaje. El nu ajunge, în 
mod straniu, nici prin D. Sturdza, Maiorescu, P. P. Carp, 
Kogălniceanu sau Th. Rosetti, care sunt prim-miniştri si 
ministri ai educaţiei în perioadă şi care toti au studii germane 
şi ar fi putut să-l impună cu mai multă convingere. E drept însă 
că unii dintre ei, ca Rosetti, credeau că aceste împrumuturi 
trebuie, dimpotrivă, descurajate, căci nu s-ar fi potrivit 
realitátilor locale. 

Legea din timpul lui Ghica arată totuşi în Moldova un 
interes modest pentru sistemul prusac care în Valahia, mult 
mai francofilă, nu există; dar ca orice altă instituţie a epocii, 
Academia Mihăileană merge cu sincope până în anii “60. 
Când e înfiinţată Universitatea din laşi, ea păstrează împăr- 
tirea disciplinară pe facultăți a legii din 1851, însă o păstrează 
doar până la 1864, când se dă o nouă legislație a educaţiei, sub 
Cuza, şi facultăţile din ambele universități româneşti sunt 
separate pe model francez, cum vor rămâne de altfel pentru 
totdeauna, fără să cunoască prelunga şi de multe ori inutila 
criză de conştiinţă despre sfârşitul unității cunoaşterii, care 
poate nici n-ar fi putut să prindă într-o cultură ce nu avusese 
cu adevărat decât un singur mare spirit enciclopedic, pe 
Cantemir. 


! Cohen, Gary B., op. cit., p. 37. 

Ce este iarăşi neobişnuit în noua Academie este că se fac 
ore de literatură moderná de la bun început — deşi ele sunt 
ţinute de un licenţiat, tânărul Urechia; nici n-ar fi putut să fie 
ţinute de un doctor, căci doctoratele în literatură sunt târzii 
Chiar şi printre studenții plecați în străinătate: primul e din 
18791. Lecţiile de filozofie sunt ţinute toate de un singur 
profesor, Bárnutiu, care predă şi metafizică, şi etică, estetică, 
pedagogie, istoria filosofiei, ţinând ocazionale cursuri de 
drept, bazate pe teorii ambitioase de jurisprudentá romană, a 
căror principală trăsătură era că erau complet nerealiste. Lipsa 
de profesionişti e evidentă — într-un plan de-al său pentru o 
educație urbană, Ion Ghica credea în 1847 că acelaşi profesor 
ar putea preda la şcolile orăşeneşti „religia, literatura, geo- 
grafia şi istoria”?. 

Cu optimismul orb al începuturilor, legea de înființare a 
Universităţii din laşi declară că există şi destui elevi dornici de 
studii universitare, „cât şi profesori capabili de a preda ştiinţele 
în limba românească”5. Adevărul este că Universitatea din laşi 
n-a avut nici profesori, nici studenți, deşi în 1863, Hasdeu 
striga entuziasmat în Lumina cá oraşul era noua Atenă a 
României. Anuarul universităţii din 1896 dă 82 de licentiati în 
litere pentru o perioadă de 35 de ani (1860-1895), o medie de 
doi studenți pe an. Erau de patru sau cinci ori mai puţini 


1 Al lui Crăciunescu, al doilea — din 1895 — al lui Pompiliu Eliade. Vezi 
Rados, Leonidas, „Studenţi şi profesori ai Universităţii din laşi la 
studii în străinătate (deceniul şapte al secolului XIX) I", în HUZI, Nr. 
1/2010, p. 79. 

? Ghica, Ion, Joc. cit., p. 281. 

3 Anuarul Universității din lagi 1895-1896, p. 39. 

absolvenţi decât profesori, aşadar. În stiinte, situaţia e şi mai 
deplorabilă — pentru aceeaşi perioadă există doar 40 de 
licentiati, căci în ştiinţe primele licenţe încep să se acorde în 
anii ‘70. Facultatea de medicină începe să funcționeze târziu 
şi e închisă după numai cinci ani. Chiar şi aceste cifre trebuie 
privite cu scepticism, căci surse alternative spun că la laşi n-ar 
fi existat licentiati în litere până la 18901. 

Numerele nu trebuie să ne mire, anuarele bucureştene dau 
doar 62 de absolvenți în litere până la 1890, ceea ce face ca 
numărul de 82 din laşi să pară exagerat, căci în epocă se credea 
cá e mai performantă Universitatea din Bucureşti, unde de 
altfel se strânseseră mai bine de jumătate dintre actorii 
culturali ai ţării”. 

Putinii istorici ai universității româneşti ori nu menționează 
incredibila realitate demografică, ori o fac fără convingere, 
poate si pentru că e greu de înţeles de ce o țară care şi-a 
construit istoria culturală în jurul literaturii naţionale are atât 
de puţini absolvenţi de litere atât de multă vreme. Chiar şi la 
sfârşitul secolului, când vedem o creştere a numărului de 
Tnmatriculati, numărul licentiatilor rămâne mic: doar 8 în litere 
la Iaşi în 1895 si tot 8 la 1900. 

Se specifică în legislația vremii că accesul la birocrația de 
stat e condiționat de o diplomă universitară, lucru care ar 
trebui să încurajeze înmatricularea, dar cei mai multi studenti 


! Bogdan Maleon spune că primii licentiati la litere apar în 1881, 
„Studiul umanioarelor..." in HUJ, nr. 2/2011, p. 28. Pentru 1890, vezi 
Platon, Gh.; Cristian, V., op. cit., p. 73. 

? Lazăr, Marius, Paradoxuri ale modernizării, p. 34. 

aleg să studieze dreptul. Starea proastă a învățământului 
universitar e confirmată şi-n presă, şi-n discursurile parla- 
mentare. Într-un lung discurs din 1876, Kogălniceanu 
vorbeşte despre „degradarea intelectuală şi materială” a 
Universităţii din laşi, unde „cântă cucuvaele”!. Are studenti 
puţini sau deloc, iar profesorii au de cele mai multe ori o a 
doua meserie; mulți sunt politicieni, procurori, avocaţi. Din 
cele 23 de catedre pe care le numeşte, jumătate erau ocupate 
de profesori care aveau o ocupație alternativă. Dă, într-un 
final, exemplul Germaniei, unde însuşi se formase: 


Dacă Germania pătimeşte de vr'uá boală, ea pátimesce 
de pletoriul inteligenţei desvoltate, de pletoriul sciintei, 
de pletoriul numárului mare de profesori sau de oameni 
capabili de a deveni profesori. În Germania nu este 
decât să se facă uă catedră vacantă şi sute de învăţaţi se 
presintă spre a o ocupa.? 


...pe când în România: 


nu avem literatura specialitátei noastre; trebuie singuri 
să ne adunăm materialele cursului din alte limbi, 
trebuie să traducem, trebuie să adaptăm la inteligența 
studenților noştri materia, specialitatea noastră; trebuie 
chiar să creem uă limbă ştiinţifică.” 


1 Kogălniceanu, Cestiunea Universităţii..., p. 12. 
? Ibidem, p. 27. 
? Ibidem, p. 42. 

Critica nu e nedreaptă. Până după 1890, decalajul ştiinţific 
între Principate şi Occident, unde tot mai mulți români 
studiază, este resimțit la orice nivel. Dacă ar fi să-l credem pe 
Maiorescu, înalții funcţionari ai Ministerului Instrucțiunii 
cereau reforme în învățământul primar, dar nu auziseră de 
Pestalozzi! — acesta era nivelul. 

În litere, nu vor exista cursuri de specialitate multă vreme 
— majoritatea profesorilor predau noțiuni generale. Pentru 
fiecare dintre marile arii disciplinare există câte un singur 
profesor: unul de latină, unul de greacă, unul de franceză, care 
acoperă întreg câmpul de cercetare, şi el prost numit astfel, 
având în vedere că prima generaţie de profesori literati nu face 
cercetări serioase. Învățământul trebuie să fi fost, aşadar, prin 
forța lucrurilor generalist şi Maiorescu trebuie să fi avut 
dreptate când observa că Principatele nu au universități pentru 
că au intelectuali, ci intelectuali pentru că au universități — 
vanitatea titlului e mai bătrână la noi decât instituţiile care-l 
acordă. 

La începutul carierei sale politice, în anii *70, Maiorescu 
credea chiar că majoritatea formelor de educaţie superioară 
trebuie închise, fiind inutile. Voia să închidă „internatele 
liceelor, seminarele eclesiastice [...], şcoalele de musică, de 
bele arte, facultatea de medicină, poate şi alte facultáti"?, iar 
banii din ele să fie bágati în şcoli preparandale şi sátesti, 


1 E vorba de Urechia, vezi Maiorescu, „Direcţia nouă în poezia şi 
proza...”, în Critice, vol. 1, p. 189. 

? Maiorescu, Titu, „Despre reforma învăţământului public”, în 
Antologia ideologiei junimiste, pp. 83-84. 

singurele de care tara avea nevoie cu adevárat si fárá de care 
restul sistemului i se părea cá merge în gol. 

Se observă însă o diversificare mai pronunţată a discipli- 
nelor, dublată de o creştere a numărului de studenți, ca peste 
tot în Europa, spre sfârşitul secolului: apar catedre noi de 
istorie, antichităţi, filologie romanică (care până la 1900 
înseamnă rareori altceva decât franceza). La 1888, se prevăd 
două secții separate pentru litere, una filozofico-istorico şi 
cealaltă istorico-literară, şi până la sfârşitul secolului ambele 
facultăți din ţară aveau câte patru secţii: filologie veche, 
filologie moderná, istorie şi filosofie, cu licenţe separate în 
fiecare. Aşa că există un început al separaţiei disciplinare şi 
aici, care — cel puțin pe hârtie — apare înaintea celui englez. 

Licenţe în litere se scriu devreme, dar Iorga se plânge cá 
sunt plagiate. Doctorate în acelaşi domeniu vedem doar după 
1905 — şi, deşi au rămas în vasta lor majoritate necercetate, 
sunt puţine şanse să se descopere că sunt altfel decât mediocre. 
Chiar şi la 1900, numărul cursurilor filologice la Bucureşti e 
destul de limitat la marile discipline, care rareori au mai mult 
de un profesor. Pentru licența în filologie modernă se cerea, 
de pildă, examen în literatură română, dar şi trecerea a trei 
examene de istorie. Se fac, lucru nou, limbile paleoslave, dar 
ele se studiază la secțiunea istorică; loan Bogdan, unul dintre 
primii profesionişti ai domeniului, se plânge că țării îi lipsesc 
resursele intelectuale şi materiale pentru un studiu aprofundat 
al lor. Câmpul umanioarelor cunoaşte o incipientă specia- 
lizare, dar în multe privinţe ea e nominală. Numărul profeso- 
rilor rămâne redus — chiar şi la 1910, există la Bucureşti doar 

15 profesori pentru toatá facultatea de litere, cu 4 docenti 
(facultatea de medicină are, tot atunci, 28 de profesori şi 25 de 
docenti). 

Că schimbările cele mai importante au loc după 1900 se 
vede si din explozia numárului de catedre in facultátile de 
litere după această dată, mai ales după Primul Război 
Mondial. La Bucureşti numărul creşte de la 16 la 54 de catedre 
până la 1930, iar la Iaşi se dublează de la 10 la 24.! La fel de 
interesant este că în interbelic, jumătate dintre studenții literați 
ai țării studiau, deja, limbi moderne. Din 4000 de studenti la 
1926, doar 46 mai făceau filologie clasică?. 

La luat câteva decenii universității româneşti să se 
potrivească cu dinamica intelectuală, dar nu şi cu rezultatele, 
a celorlalte țări europene, însă trecerea dinspre vechea 
filologie spre cea nouă se vede şi la noi, cu observaţia că în 
România această tranziţie a fost mai rapidă şi mai lipsită de 
obstacole, tocmai pentru că aici lipsea o tradiție îndelungată 
de studiu al literaturilor vechi. Dintre toate țările europene, în 
România această trecere trebuie să se fi simţit cel mai puţin ca 
o trădare a unui ideal pedagogic, fiindcă aici literaturile 
moderne au avut catedre universitare de la bun început. 

Înaintea tuturor acestor evoluţii numerice se petrec însă 
mai subtile schimbări intelectuale, care le anunţă. Dacă e 
adevărat că savanții universitari români, care să ocupe 
catedrele specializării lor, sunt puțini până la 1900, noii 
intelectuali postjunimisti plecaţi în Occident se întorc încă de 


! Nastasă, Suveranii universităţilor româneşti, p. 44. 
? Ibidem, p. 47. 

la 1890 cu un discurs diferit de cel al înaintaşilor: în ultimul 
deceniu al secolului XIX începe să se vorbească şi-n România 
des despre ştiinţă, critică textuală şi metodă. 

Schimbarea începe cu istoricii, ca peste tot, dar o să ajungă 
şi la filologi. Încă dintr-o lecţie de deschidere din 1883, 
Xenopol spune la laşi că istoria „tinde a deveni o ştiinţă”, unde 
până înainte fusese văzută şi ca artă, şi ca prilej de învățământ 
moral.! În /storia ideilor mele, acelaşi va povesti cu o mândrie 
foarte proprie şi învederată cum a studiat la Berlin sub 
Mommsen şi Ranke, şi-n scrieri mai târzii e şi mai critic cu 
istoria amatoricească a vremilor trecute: 


Istoria literară de până acum ar fi bună de aruncat în 
cosnitá; tot ce s-a scris până în vremile noastre asupra 
trecutului omenesc poate cel mult avea valoarea unei 
adunări de material; prelucrarea lui ştiinţifică încă îşi 
aşteaptă meşterul neasămănat, care să scoată istoria din 
háugasul în care mucezeste şi să o înalțe pe piedestalul 
ştiinţific, singurul pe care se poate întemeia o cu- 
nostintá serioasă şi adevărată a vremurilor apuse.” 


La Iorga, imediat descendent al lui Xenopol si el însuşi 
student în Germania, tradiția istoriei critice e şi mai bine 
asumată. Într-o altă lecţie de deschidere, de data asta din 1894, 
el face apologia ,eruditiei pure, cercetarea amănunţită a 
domeniilor speciale” în termeni mult mai limpezi decât 
Xenopol, la care-şi găsea loc totuşi vechiul idealism romantic. 


1 Xenopol, A. D., „Lecţiunea de deschidere...", în Opere I, p. 329. 
? Xenopol, A. D., „Expunere pe scurt...", ibidem, pp. 885-886. 

Pentru Iorga, Ranke este cel mai mare dintre istorici. Istoria, 
desi nu e o stiintá ca cele tari, e totusi un sistem. Tot el tine la 
mare rang stiinta izvoarelor şi laudă scepticismul, „alt factor 
care contribuie la dezvoltarea metodei istorice”. ! 

Nur kritisch erforschte geschichte kann als Geschichte 
gelten, le spune el studenților, repetând principiul de cercetare 
al şcolii critice: „numai istoria cercetată critic poate să treacă 
drept istorie”.? 

Ca să vedem asumări metodice de acest fel printre critici şi 
istorici literari trebuie să căutăm dincolo de 1900, dar ele nu 
întârzie mult, dat fiind că filologii români, ca şi cei francezi, 
merg pe drumurile deja deschise de istorici; în lingvistică, 
lucrurile se mişcă ceva mai repede şi Lazăr Şăineanu — 
singurul absolvent al facultăţii de litere bucureştene în 1887 — 
era deja, la 1890, cel mai la curent şi cel mai bine pregătit 
lingvist român contemporan, cu lecturi la care, spre deosebire 
de învățații începutului de secol, nu se mai observă niciun 
decalaj. O broşură a sa despre şcoala neogramaticală, apoi 
lucrarea monumentală de folcloristică apărută câţiva ani mai 
târziu îl plasează în fruntea cercetării filologice, chiar dacă e 
împiedicat să fie profesor. Influența şcolii critice germane 
asupra lui e covârşitoare şi se reclamă în tratatul său 
comparatist despre basmele românilor de la Mommsen: 
„principiul adevărat capital al oricărei critice istorice, şi anume 
că fenomenul istoric particular trebuie explicat şi cercetat mai 


1 Iorga, Nicolae, Despre concepția actuală asupra istoriii..., p. 30. 
? Ibidem, p. 25. 

întâi în cercul natiunei căreia apartine"!. Altfel, ca Iorga, citise 
şi el tot. 

Ovid Densusianu, care ocupă catedra de filologie roma- 
nică, ţine o prelegere despre utilitatea disciplinei la 1902. 
Problemele învățământului universitar sunt încă mari la el, 
căci cursurile dispar sau apar fără noimă (ca într-o „cutie 
magică”) şi multe se învață încă după ureche, lipsind instituţiei 
o „linie directivă”, dar Densusianu îşi asumă şi el noile idealuri 
savante, vorbind mai ales despre fapte şi metodă şi cerând o 
mai serioasă „cultură filologică”. 


Era un timp când filologii mergeau departe de tot cu 
explicarea cutărui sau cutărui fenomen, când ipotesele 
cele mai complicate se dedeau cu încredere drept 
solutiuni sigure. E vremea să ne uităm mai aproape de 
noi şi să privim lucrurile printr'o prismă mai limpede 
şi mai simplă. Experienţa ne învață ca adevărul se 
găseşte mai uşor când mintea e mai puţin încărcată de 
combinatiuni subtile şi silite şi când ochiul nu rătăceşte 
prea departe, fascinat de ilusiuni. Experienţa aceasta 
am făcut-o singur; o veţi face-o şi d-stra. Şi atunci veți 
înţelege mai bine ce însamnă o interpretare naturală a 
faptelor şi cât de rodnice pot fi cercetările când gândul 
se aventurează mai puţin în căutarea de ipotese 
strălucitoare, dar seci.? 


Aceasta este o expresie sigură a noului ideal academic şi 
Densusianu e printre puţinii care îl practică, interesat de toate 


1 Şăineanu, Lazăr, Basmele românilor, p. ix. 
? Densuşianu, Ovid, Filologia romanică. .., p. 25. 

aspectele istoriei literare, pe care le discutá pe larg si le 
cântăreşte judicios. În următorii ani, până în 1910, va tine 
cursuri de poezie provensală, literatură spaniolă, poezie 
contemporană italiană şi simbolism francez (ultimele îi vor 
aduce critici, căci materia e considerată prea recentă)!, după 
ce tinuse în 1899 un curs de istoria literaturii române moderne 
ce, prin inteligenţă critică, întrecuse cu ani-lumină arhivistica 
greoaie care se practicase înainte de el. 

Găsim aici, în orice caz, o expresie a noului ideal mai 
convinsă decât poate fi întâlnită la junimisti, care rămăseseră 
în esență critici publici si vedete politice, nu istorici 
universitari. E paradoxal că Maiorescu, cel mai mare critic al 
secolului, s-a ocupat prea puţin de literatură la universitate, 
predând mai degrabă filosofie, psihologie şi logică şi 
încurajând astfel generaţii întregi de literati care s-au crezut 
capabili să activeze în mai multe domenii disciplinare decât 
cele ale pregătirii lor. Maiorescu nu era, desigur, orb la 
avantajele noilor metode academice şi nici nu le respingea cu 
totul. În articolele lui antilatiniste şi în prelegerile academice, 
arată o bună cunoaştere a istoriei lingvisticii şi o răbdare 
surprinzătoare pentru detaliul fonetic. Într-un curs despre 
istoria filozofiei germane le spune studenților săi că sarcina 
profesorului este să le dea celor care-l ascultă „metoda sigură 
în căutarea adevărului şi nimic mai mult”. În altă parte, însă, 
într-o serie de prelegeri de logică, spune că universitatea este 
„instituția care păstrează întregi diversele sfere speciale de 


1 După cum singur povesteşte, vezi „Istoria literară în învățământul 
universitar”, addendă la Literatura română modernă, p. 329. 

cunoştinţe, ce constitute cultura generală a epocii”!. Afirmatia 
e ambiguă, pentru cá sugerează deopotrivă că universitatea 
specializează, dar şi conservă generalitatea cunoaşterii. 

O să vedem într-un capitol următor ce credea despre 
funcţia criticii literare, dar Maiorescu rămâne, ca student 
format în prima parte a secolului într-un gimnaziu de elită 
austriac, legat prin mai multe fire de idealul educaţiei generale, 
deopotrivă filosofice şi literare, care are ca ultim scop 
transfigurarea morală şi înălțarea spiritului la idee. El nu este 
un erudit în sens nou, ci un intelectual în sens vechi, de început 
de secol, iar imensa lui activitate politică arată că are, mai mult 
decât Densusianu si noua generație de profesori-savanti, 
ambiţii de actor public. N-ar fi putut să iasă ca loan Bogdan, 
alt profesor din noua generaţie, în fata Academiei să ceară un 
„corpus scriptorum" al vechii literaturi române, care să 
servească la reconstituirea exactă a acelui trecut?. Maiorescu 
le înțelegea importanța, dar nu era un filolog al edițiilor critice 
şi e neclar în ce măsură se gândea la sine ca /a un filolog în 
primul rând. 

Această perioadă de la 1890 la 1910 este intervalul de 
schimbare pentru universitatea românească nu doar numeric, 
când se trece de la câţiva studenţi pe an la câteva zeci, ci şi 
mentalitar. El marchează şi o schimbare de generaţie, cu 
intelectuali academizanti, care cresc în umbra Junimii si 
încurajați de ea. Înaintea acestei perioade, spune Iorga în 


1 Maiorescu, Titu, Opera filosofică, p. 397. 
Bogdan, Ioan, „Istoriografia română şi problemele ei actuale", în 
Discursuri de receptie..., p. 35. 

Opinii sincere..., „universităţile nu produceau savanți, ci doar 
profesori abia vrednici de acest nume”!. Iorga, care credea cá 
din generaţia veche nu se putea lucra decât cu Odobescu şi cu 
Maiorescu şi că în rest erau toți mediocri, numeşte printre 
generațiile noi de profesori şi pe loan Bogdan, şi pe D. Onciul 
şi declară emfatic că, împreună cu aceştia, „împotriva tuturor, 
vom forma savanţi în universitate"?, 

Se înşela, căci până în Primul Război Mondial, vasta 
majoritate a profesorilor şi multi dintre studenţii care vor să 
facă carieră nu-şi primesc antrenamentul scolastic necesar în 
universitățile naționale. Cei mai mulţi studiază la Paris şi 
Berlin, câțiva în Italia. Toti marii profesori români de la Lazăr, 
Petrache Poenaru, trecând prin ardeleni, junimişti, primii 
maiorescieni până la 1940 au fost educati în Occident, într-un 
exod intelectual care nu cred că mai are seamăn altundeva în 
Europa, deşi tot în istoria vieții lor va trebui căutată şi 
explicaţia pentru care standardele acestea de cultură au rămas 
multă vreme idealuri ce n-au putut fi comunicate mai jos pe 
scara socială. Clasa politică însăşi e învățată peste hotare, căci 
două treimi dintre toți miniştrii de până la 1916 aveau studii în 
stráinátate.? 

Stagiile în Germania nu rămân, cum am văzut, fără rezultat, 
însă preferința pentru Franţa e evidentă în epocă; majoritatea 
bursierilor, al căror număr creşte odată cu venirea pe tron a lui 


1 Iorga, Nicolae, Opinii sincere. .., p. 33. 

? Ibidem, p. 63. 

3 101 din 155 de ministri, vezi „Elita modernă a românilor” de Ion Bulei 
în Gheorghiu, Mihai Dinu; Lupu, Mihăiţă eds, Mobilitatea elitelor în 
România secolului XX, p. 54. 

Cuza!, se duc în spaţiile francofone sau latinofone. Un Victor 
Pompilian scria într-o scurtă notă despre starea educației 
româneşti apărută în Revue internationale de l'enseignement 
la 1882 că în toate liceele româneşti — e drept, doar şase la 
număr — se studia franceză si că aproape toti profesorii 
universitari români îşi făcuseră studiile în Franta.? La 1890, 
15% din studenții străini la Paris erau români, fiind depăşiţi 
numeric doar de ruşi.” Iar viitorii profesori universitari sunt 
într-adevăr aleşi dintre aceştia: la 1892, de pildă, dintre 
profesorii titulari ai Universităţii din Bucureşti, 42 studiaseră 
în Franța şi doar 8 în Germania, pentru ca 20 de ani mai târziu, 
la 1912, ponderea profesorilor cu pregătire franceză să scadă: 
sunt 62 cu studii în Franța şi 29 în Germania“ — ceea ce arată 
că deşi influența franceză rămâne majoritară, experiența 
germană câştigase între timp tot mai mult teren. 

Perioada de dinaintea acestor douăzeci de ani, când 
Maiorescu, Urechia, Conta, Sturdza, Haret încearcă toti să 
reformeze sistemul şi eşuează este memorabilă mai ales prin 
eşec. Deşi Iorga se plânge în continuare că academicienii sunt 
leneşi şi Maiorescu îi desconsideră, când nu-i dispretuieste 
de-a dreptul, mutatia mentalitară invocată mai sus se vede, cu 
expresii instituționale tipice. Apar anuarele universităților şi 


1 Rados, Leonidas, „Studenţi şi profesori ai Universităţii din lagi...", pp. 
45 şi 45n. 

? Pompilian, Victor, „Quelques mots sur l'Instruction en Roumanie”, 
in Revue internationale de l'enseignement, 4/1882, p. 251. 

? Nastasá, Lucian, Suveranii universităților, p. 179. 

^ Pentru creşterea numărului de profesori cu studii germane, vezi Boia, 
Lucian, Germanofilii, p. 59. 

profesorii îşi trec acolo operele publicate, ca să arate că sunt 
activi ştiinţific, sau îşi publică, ca Xenopol, prelegerile 
inaugurale şi spun în ele că scopul universității naționale este, 
printre altele, „să radieze în afară prin lucrări ştiinţifice”. 

Tot în acest interval memoriile academiei încep să aibă mai 
mult de o sută de pagini — desi, în disciplinele ştiinţifice multe 
dintre articolele, studiile şi conferințele care apar acolo între 
1885 şi 1940 sunt din trei mari categorii: medicină, ştiinţe 
naturale (floră şi faună) şi geologie (cu multe articole despre 
virtuțile petrolului), de unde se vede cá Academia, cu toată 
ambiția ei de a fi „templu al ştiinţelor”, cum e numită în 
memoriul din 1887, este mai degrabă gândită tot pragmatic şi 
că statul sprijină mai ales câmpurile de cercetare din care 
obține foloase. Mentiunile ştiinţelor pur teoretice sunt 
cvasiinexistente. 

Locul în care se vede cel mai bine opțiunea pentru modelul 
humboldtian este însă legea din 26 martie 1898 a lui Haret, 
care-şi merită faima. Ea prevede formarea unei clase de 
docenti care aveau să ţină cursuri gratuite sau plătite, dintre 
care aveau să fie aleşi viitori profesori. Legea este modelată 
explicit după modelul german al docenturii şi insista ca 
selecţia profesorilor să se facă nu pe bază de concurs, cum se 
făcuse până atunci, ci pe baza listei de publicaţii ştiinţifice. Tot 
ea sporeşte autonomia universitară, fiindcă, spune Haret: 


După concepția mea, învățământului universitar 
trebuie să i se lase o complectă libertate de mişcări, 

pentru a se putea adapta cu cea mai mare înlesnire cu 
progresul continuu al sciintei.! 


Universitatea trebuie sá vegheze la interesul stiintei, care 
„este în continuă transformare”. 


Aceste instituţii supreme de cultură şi de educaţie 
trebuie să aibă în învățământul naţional un rol directiv 
şi ponderator, pe care nici o altă instituţie nu-l poate 
împlini. Înalta situaţie socială, cunoscintele si 
esperienta corpului lor didactic, prestigiul şi resursele 
de tot felul de cari se bucură ele, fac dintr'insele 
depositarul natural al tradiţiilor şi înainte-mergătorul 
progresului şcoalei nationale.? 


Vechea universitate, cea conservatoare, nu pregătea pentru 
el decât „mandarini”. Aceasta este cea mai curată expresie a 
modelului germanic care se găseşte în secolul XIX, deşi — 
atunci când Haret o scrie — ea e mai degrabă un crez al întregii 
comunități ştiinţifice occidentale, fiindcă dezideratul cerce- 
tării libere si dezinteresate se internationalizase şi nu mai era 
tipic german. Paradoxul face ca ministrul care o impune să 
aibă doar educaţie franceză, pe care o consideră inferioară, 
deşi sistemul francez avea încă apologeti printre politicieni 
conservatori români ai epocii. 

Când ajunge ministru al educaţiei imediat după Haret, Take 
Ionescu schimbă multe dintre prevederile legii. Din fericire, 
Haret o să mai fie de două ori ministru între 1900 şi 1910 şi, 


1 Haret, Spiru, Schimbarea legilor instrucției, p. 23. 
? Ibidem, p. 173. 

reuşitei dublárii numărului de elevi în şcolile țării, i se adaugă 
şi aceea că o parte dintre principiile primei legi se vor strecura 
în cultura instituțională a universităților româneşti. Până în- 
tr-acolo încât P. P. Negulescu putea să se plângă în anii ‘20 că 
universitățile suferă de „un intelectualism exagerat” şi de 
„specializare”!; şi am văzut că numărul de catedre în litere se 
dublează într-adevăr la Iaşi şi se triplează în Bucureşti până la 
1930. De unde se înțelege că nici cultura instituțională 
incipientă despre care vorbea Iorga şi nici legea lui Haret nu 
rămân fără urmări. La 1914, la Bucureşti şi laşi aproape că nu 
mai e curs care să nu-şi aibă seminarul, de pildă, iar seminarul 
este, alături de laborator, forma esenţială de congregatie 
ştiinţifică a universității moderne. 

Cu toate acestea, decalajele rămân, şi din pricină că 
intelectualii români încearcă cu tot dinadinsul, parcă forțând 
mâna istoriei, să gândească occidental într-o ţară fără un trecut 
occidental. În fapt, trei tipuri de conflicte epistemice, esenţiale 
pentru a înțelege istoria ideilor în Occident, există doar parţial 
în învățământul românesc. 1) Fiindcă se nasc odată cu statul 
modern, universităţile din laşi şi Bucureşti nu cunosc formele 
acerbe ale conflictului dintre religie şi noile discipline, care-şi 
caută autonomia, încercând să iasă de sub umbrela teologiei şi 
impunând la nivel institutional o specie de discurs ştiinţific 
care contrazicea dogma moştenită în toate punctele impor- 
tante. 2) Fiindcă nu există în România o tradiţie serioasă a 
studiului clasic, lipseşte şi conflictul jurisdictional dintre 


1 Apud Sdrobiş, Dragoş, Limitele democraţiei într-o societate agrară, 
p. 83. 

filologia veche si cea nouá, cu corolarele lui antipragmatice. 
Ba chiar i se poate reproşa educației româneşti că şi-a încurajat 
poate prea mult modernismul, deşi adesea nici n-a putut să 
facă altcumva, în fata necesităților istorice. Mai greu de 
explicat este de ce universitatea românească n-a luat nimic din 
modelul subservientei față de text al universității occidentale 
— de ce adică nu s-au încurajat aici hermeneuticile aplicate, 
care urmăreau elucidarea până şi a celor mai inesentiale 
aspecte ale înțelegerii textuale; poate că răspunsul la această 
întrebare stă şi în faptul că creştinismul estic nu a încurajat la 
rându-i decât rareori acest tip de exegeză (şi ca atare n-a oferit 
noilor universități un model local de deferentá faţă de text), si 
în acela că la 1860 nu exista propriu-zis în România o solidă 
tradiţie literară care să ceară, prin ea însăşi, o asemenea critică 
textuală. 3) În al treilea rând, fiindcă nu avem o tradiție 
enciclopedică de care intelectualii români ai secolului XIX să 
se poată îndepărta prin specializare, lipseşte în cele din urmă 
şi conflictul filosofic din jurul unității prezumate a cunoaşterii, 
pe care idealiştii germani o apăraseră cu atâta convingere. 
Ocazional, mai cu seamă în problema limbilor vechi, 
vedem instante estompate ale acestor divergențe şi la noi. La 
1883, profesorii de gimnazii reale erau plătiți mai puţin decât 
cei de gimnazii clasice, iar Haret crede că diferența nu se 
justifică. Numărul orelor de religie în şcolile secundare scade 
spre sfârşitul secolului şi cel al limbilor modeme creşte, într-o 
manieră care aminteşte de evoluţia din Vest. Dar nici sistemul 
de învățământ şi, aş spune, prin extensie, nici cultura română 
nu trăiesc aceste disparitii ca pe nişte disparitii esenţiale, 

fiindcă România nu făcuse parte decât foarte puţin din lumea 
în care partidele acestor trei tradiții agonale îşi jucau întâie- 
tatea de secole. Haret o recunoaşte la trecerea dintre veacuri, 
când justifică trifurcarea gimnaziilor şi contrazicându-l pe 
tânărul Maiorescu: „A fost o vreme pe când se credea că 
studiul limbi şi literaturei latine şi eline este, nu numai necesar, 
dar si îndestulător pentru a forma pe om. [...] Timpurile 
acestea au trecut de mult.”! 

Dintr-o serie mai lungă de modernitáti ştiinţifice, cultura 
română se aliniază cu Occidentul doar în cea din urmă a lui 
modernitate. 


1 Haret, Spiru, Schimbarea legilor instrucției, p. 12. 


Capitolul 6 
Disciplinele literarului 


Dacă filozofia ar fi ce-ar trebui să fie 
si dacă istoria ar fi perfect 

clară şi completă, cele două discipline 
ar fi în acord complet. 


Leopold von Ranke 


Critică, istorie şi metodă 

Diferenţele dintre istoriile literare de la începutul secolului 
şi cele de la sfârşit sunt considerabile, cea mai sesizabilă fiind 
atenția aplicată pentru context, care exista /n nuce la doamna 
de Staél şi ceilalți istorici literari de început; ei însă nu ştiau să 
definească în termeni utili contextele, pe care tindeau să le 
înțeleagă mai degrabă ca pe nişte seturi abstracte de influenţe 
ideatice, căci până la 1830 rareori a existat cineva cu răbdarea 
să coboare în detaliile istoriei literare moderne, ce rămăsese o 
ştiinţă generală, cu un obiect destul de vag şi existenţă institu- 
tionalá intermitentă. Primul semn al acestei profesionalizári 
disciplinare a ştiinţelor literarului este tocmai atenția analitică 
pentru obiect, care se arată mai întâi printre medievişti şi e 
exemplificată cel mai bine de universitarii germani, cu obsesia 

lor productivă pentru temeinicie textuală ori contextuală. Ina- 
bilitatea istoricilor de a reduce contextul istoric la circumstan- 
tele imediate ale literarului ori de a stabili care sunt aceste 
circumstanţe imediate va continua să se vadă, doar că de data 
asta înțelegerea acestor contexte vaste este, într-adevăr, mai 
temeinică — o judiciozitate care se datorează aproape fără 
excepție exemplului germanilor, despre care Lordul Acton se 
mira, într-un eseu de la sfârşitul secolului, că ajunseseră atât 
de proeminenți într-o ţară care, până în secolul XIX, nu 
avusese nici mari istorici, nici mari istorii. 

Desigur, secolul XX va citi cu scepticism istoriile 
deterministe ale lui Taine şi Scherer şi le va respinge ca sim- 
plificatoare, spunând că nici aceştia, de altfel, nu ştiau să-şi 
definească în mod util contextul; dacă ne gândim că Scherer 
îşi începe istoria lui a literaturii germane cu discuţii despre 
religia vechilor arieni, această respingere e explicabilă, deşi 
trebuie să le recunoaştem istoricilor secolului XIX ambiția de 
a fi căutat în istorie lanţuri cauzale pe care să-şi poată întemeia 
o teorie a evoluţiei culturale. Idealul acesta le-a supraviețuit, 
iar ei nu pot fi respinşi din capul locului doar cu acuze de 
reducționism — adesea reductionismul teoretic de tipul „rasa, 
mediul si contextul”, pe care-l enunţă convinşi în prefețe, lasă 
loc în restul cărților unui ochi bine format pentru detaliul 
istoric, unei judecăţi estetice abile şi unor descrieri nonre- 
ductive, aşa cum multi rămân citibili şi adesea profunzi. 
Printre literatii secolului, împrumutul din ştiinţele naturale 
este, cum am mai spus, un împrumut lexical menit să dea 
impresia legitimitátii ştiinţifice; el este rareori metodologic — 


Filologii | 275 


e şi greu de văzut în ce ar fi constat un asemenea import 
metodologic între discipline incompatibile. Pe deasupra, nu se 
recunoaşte suficient de des că această propensiune de a căuta 
corelative contextuale vaste pentru literatură e cauzată şi de 
faptul că n-a fost niciodată simplu să decizi ce anume este sau 
nu relevant pentru un fenomen artistic cu multe rădăcini, ca 
literatura, şi unde anume în câmpul de analiză trebuie făcută 
cupura dincolo de care lucrurile încetează să mai fie relevante 
pentru obiectul analizei. 

E adevărat însă că a spune că olandezii pictează într-un 
anumit fel pentru că se bucură de o anumită climă (cum face 
Taine în Filozofia artei) sau cá ar exista un spirit german 
generat de trăsături generale ale „rasei” sunt idei discreditate 
si discreditabile, nu doar pentru că presupun legături strânse 
între elemente disparate, fiind astfel incorecte, ci şi pentru că 
au încurajat direcţii de gândire ce-au putut fi instrumentate 
politic. Încă de la 1848, germanistul Hinrichsen începuse să 
avertizeze că „fructele germanismului încep să se coacă în 
Germania”, unde de decenii era încurajată printre istorici 
doctrina „hegemoniei mondiale a Germaniei, ca urmare a 
excelentei sale nationale".! Hinrichsen continuă să-şi pună 
întrebări „despre esenţa nationalitátii, importanța ei pentru 
istorie şi relaţia ei cu cultura în general”, care sunt probleme 
centrale ale secolului, dar avertizează şi împotriva natio- 
nalismului desántat şi a propensiunii intelectualilor germani 
de a căuta elemente de superioritate națională într-un trecut pe 


1 Hinrichsen, Die Germanisten und die Wege der Geschichte, Prefatá, 
p. v. 

care începuseră să-l interpreteze prin oglinda renasterii 
politice. „Ni s-a ordonat patriotism şi am devenit patrioți, căci 
noi facem tot ce ne ordonă prinții noştri”!, spune cu ironie 
Heine, amintindu-şi de generația romantică. 

Sunt multi filologi germani ai secolului XIX care să merite 
această ironie si sunt multe textele în care această speţă rănită 
şi provincială de patriotism poate fi găsită. Într-un discurs ţinut 
la Academia din Berlin din 1849, Jacob Grimm observa că 
deşi în termeni de libertăți politice germanii au rămas în urma 
altor popoare, aveau totuşi mai multă ştiinţă decât ele: 
„Englezii şi francezii, care-şi întorc apatici şi increduli ochii 
de la viața noastră publică, recunosc că în domeniul ştiinţei 
suntem egalii, dacă nu chiar superiorii lor.” Mai ales în 
universități, emblematice pentru această ştiinţă, se reunesc 
toate acele trăsături naţionale pozitive, pe care Grimm le 
descoperise şi-n studiul vechii literaturi populare: „nevoia 
interioară de cunoaştere, perseverenta înflăcărată, urmărirea 
directă şi neobosită a telului"? etc. În prefata dicționarului sáu, 
celebru în epocă, spunea că e o operă pe care o adusese, 
împreună cu fratele, „pe iubitul altar al patriei”, iar în istoria 
sa a limbii germane încerca să măgulească națiunea, lău- 
dând-o că fusese stăvilarul care salvase Europa în fata 
invaziilor slave. 

Mai departe, Uhland îşi începe istoria vechii poezii 
germane, anunțând că este cea mai bogată dintre a tuturor 


1 Heine, Heinrich, Opere alese, „Şcoala romantică”, p. 103. 
2 Grimm, Jacob, „Uber Schule, Universität, Akademie", in K/einere 
Schriften 1, pp. 237-238. 

țărilor europene, Gervinus începe istoria „literaturii nationale" 
declarând că germanii depăşesc toată Europa, „urcând calea 
mai abruptă, dar mai răsplătitoare” a artei şi ajungând în locul 
suprem pe care numai ei şi grecii şi-l mai dispută, Vilmar că 
literatura germană este unică printre literaturile lumii prin 
aceea că avusese parte de două perioade clasice şi că poezia ei 
se născuse înaintea celorlalte literaturi moderne şi tot aşa. 

E drept, aceasta e prima generaţie de istorici şi filologi, 
care-şi scriu cărțile în prima parte a secolului; istoricii şi 
filologii de după 1850 sunt mai temperati, dar se va menține 
şi la ei înțelegerea literaturii şi culturii ca o aventură a 
poporului prin timp, ca loc aproape sacru în care acestuia i se 
dovedeşte excelența, iar istoria va fi văzută adesea, nu doar de 
germani, dar mai ales de ei, ca un spațiu de luptă între culturi 
diferite, disputându-şi o supremație care, cu cât e mai absolută, 
cu atât pare că trebuie să fie mai locală. 

O înţelegere a istoriei ca agon exista deja la Hegel, care-şi 
imagina că doar anumite culturi, şi anume cele europene, pot 
face față unei dezvoltări depline a spiritului. Pentru el, cele 
arctice şi ecuatoriale nu puteau produce popoare care „să joace 
un rol în istorie”, fiind prea aproape de natură, aşa cum cea 
amerindiană e „menită să piară de îndată ce spiritul s-a 
apropiat de ea”!. 

Pentru că toate lucrurile care se întâmplă la suprafața 
istoriei sunt rezultate ale unor mişcări, generări şi regenerări 
spirituale, Hegel nu judecă istoria în termeni morali, ci de forță 
tradusă ca legitimitate spirituală. Dacă o cultură este rezultatul 


1 Hegel, Prelegeri de filozofie a istoriei, pp. 108, 110. 

unor expresii (mai) depline ale acestor mişcări spirituale, 
atunci ea este mai împlinită decât acele culturi unde spiritul nu 
s-a căutat pe sine cu aceeaşi deplinătate; aşa se face că, într-un 
anume sens, însăşi existenţa istorică continuă a unei culturi 
este un argument pentru abilităţile ei spirituale. Este o judecată 
non-morală asupra istoriei, întâlnită şi la istoricii din şcoala lui 
Ranke — una care priveşte doar la reuşite şi doar acolo unde 
reuşitele sunt evident superioare şi pot să spună ceva despre 
pre-eminenta poporului care le găzduieşte. Superioritatea 
culturilor europene nu este, pentru ei, neapărat rezultatul unor 
avantaje politico-economice sau, dacă este asta, lucrul acesta 
se întâmplă pentru că forța spirituală se exprimă în tocmai 
acele avantaje. E remarcabil marele efort speculativ depus de 
Hegel ca să ajungă la concluzii pe care filologii dinaintea şi 
din timpul lui le-ar fi luat de bune şi expediat în introduceri. 
Căci ideea centralitátii Mediteranei, ideea artei greceşti ca 
supremă desăvârşire spirituală, ideea că Europa este locul în 
care spiritualitatea a ajuns la cele mai înalte niveluri şi ideile 
rasiale care văd în continentele înconjurătoare doar licáriri 
intermitente ale aceleiaşi spiritualitáti incomplete, acestea nu 
sunt nici originale, nici filosofice. Sunt convingerile majo- 
ritátii oamenilor de cultură europeni de-atunci. Pentru Hegel, 
Europa „este încheierea istoriei universale”. Nu e nimic 
neobişnuit aici — căci ai fi găsit rareori intelectual european 
care să spună a/tceva. 

Pentru primii germanişti însă, subscriind şi relativismului 
herderian, germanii îşi confirmau superioritatea nu atât 
ridicându-se în empireul unor valori supranationale, ale 

raționalităţii universale, cum visaserá Luminile şi într-o 
oarecare măsură Hegel însuşi, ci fiind în toate şi cât mai 
profund ei înşişi. Chiar istoricii din secolul XIX ai acestei 
tradiții sunt conştienţi de începutul germanisticii pe fondul 
încercării de reconstrucţie culturală a das Vaterland de după 
războaiele napoleoniene. Naționalismul acesta nu i-a scăpat 
nici lui Hinrichsen, nici lui Heine, şi pentru mulți filologia 
germană avea să fie „ştiinţa poporului german" (cum o 
numeşte Karl Miillenhof) şi nu simplă disciplină subsumată 
istoriei generale. 

Drumul ei spre legitimare instituțională s-a dovedit mai 
puţin simplu decât găsirea directivelor ideologice, căci 
superioritatea instituțională aparţinea încă studiilor clasice, 
iar acest lucru n-avea să se schimbe decât târziu în secol. 
Spre sfârşitul secolului, li se recomanda studenților să nu se 
specializeze în literatură germană, căci e o disciplină 
nesigură şi chiar şi la 1900 Karl Weinhold era de părere că 
studiile germane încă „nu se eliberaseră în rădăcinile lor” 
de filologia clasică!. Primii filologi moderni care fac ediţii 
din opere ale poeziei medievale au, de fapt, dublă specia- 
lizare şi sunt ieşiţi din şcoala clasică. Lachmann, unul dintre 
marile nume ale germanismului, face şi ediții clasice. 
Moritz Haupt, care-i urmează la Berlin, are pregătire clasică 
şi el. Karl Miillenhof, într-o lucrare din 1854, spunea: 


1 Apud Thomas Anz, Handubuch der Literaturwissenschaft, vol. 3, 
p. 12. 

Nu e de dorit ca studentul sá-si facá la universitate 
din filologia germaná un obiect principal de studiu. 
Fárá pre-educatia filologicá in limbile clasice, 
preocuparea cu aga numitul Ev Mediu, cu noile limbi 
şi literaturi, nu înseamnă nimic!! 


După Müllenhof, cărțile esențiale pentru orice germanist 
erau gramatica lui Grimm şi /wein a lui Lachmann, o scriere 
de lingvistică şi o ediţie critică. Pentru el, gramatica încă 
rămânea disciplina fundamentală a filologiei şi scopul 
filologiei moderne era încă der echte Text. Textul curat, 
nealterat, care să se apropie cât mai mult de starea lui 
primordială. Asta explică de ce introducerile lui Lachmann la 
edițiile lui din poeme medievale sunt pline de informaţii 
despre forme gramaticale, lexic, noţiuni de metrică şi puțin 
altceva. Pentru von de Hagen (care nu făcea parte din această 
şcoală critică, dar care, prin ediţia lui din 1810 la /ne/u/ 
Nibelungilor, dăduse „prima încercare de prelucrare critică a 
unei opere vechi germane”) era limpede că munca lui merge 
pe drumul deschis de clasicistul F. A. Wolf, căruia îi 
mulţumeşte într-o dedicație. 

Şcoala critică, cu Lachmann în frunte, urmează în toate 
edițiile lor de literatură germană veche şi modernă metodele 
filologiei clasice, aşa cum se practica ea la Berlin, mai 
interesată de cuvinte decât de lucruri. Doar că rezistența 
clasiciştilor nu slăbise doar pentru că noile discipline le imitau 
metodele. În acelaşi text din 1854, Miillenhof critică 


1 Müllenhof, Karl, Die Deutsche Philologie..., în Janota, Johannes, op. 
Cit., p. 291. 

„dogmatismul” filologiei clasice, care nu voia să-şi împartă 
supremația instituțională cu nicio altă disciplină şi care nu 
putea să recunoască că domeniul avea să fie „transfigurat 
complet” de noile discipline, ce urmau să scoată vechea 
filologie din „insularitatea ei încăpățânată”. 

Conflictului dintre filologii clasici şi cei moderni i se 
adaugă şi unul dináuntrul granițelor germanisticii, dintre 
textologi şi istorici. Jacob Grimm avea să-i reproşeze lui 
Lachmann că se preocupă mai mult de cuvinte decât de 
lucrurile însele şi, deşi i se recunosc meritele de deschizător de 
drumuri, lui Grimm i se impută ocazional din tabăra textua- 
listă entuziasmul diletant. De altfel, Grimm avea dreptate — 
Lachmann credea că scopul filologiei germane este „acura- 
tetea" şi încă o acuratețe umilă; el publică multe si excelente 
ediții critice, dar nu se apropie de istorie. 

Franz Pfeiffer, un alt filolog, de data asta mai târziu în secol 
(în 1866), va reproşa şcolii lui Lachmann tocmai această lipsă 
de interes pentru istorie şi faptul că transformase filologia 
germană într-o organizaţie „a invátatilor pentru învăţaţi”. 
Recunoaste că vechile ediții şi istorii erau poate diletante, dar 
măcar insemnau ceva pentru un public care, speriat de 
„sofisticarea si aroganta profesorale", nu mai e acum interesat 
de cele noi, academice. Acuză şcoala critică chiar că încearcă 
să-şi țină metodele ascunse şi să-şi conserve poziţia dominantă 
în învățământ, aşa cum germanistii acuzaseră filologia clasică 
de acelaşi lucru la începutul secolului. Şi apoi îi profeteste 
sfârşitul: Die Zeiten ihre Alleinherschaft sind langst vorbei, 

s-a dus timpul când stăpânea de una singurá.! Ca să-şi recâştige 
menirea, filologia cea nouă trebuie să se împământenească 
bine în solul culturii nationale — politica edițiilor critice 
devenise obositoare şi direcţia lui Grimm părea să fi câştigat. 

Fireşte că niciun câştig nu e complet şi că tensiunile inter- 
şi intradisciplinare continuă. Peste studiul literaturii naționale 
mai pluteşte o vreme nu doar acuza diletantismului, ci şi aceea 
a lipsei unui obiect precis. La primele reuniuni ale germa- 
niştilor se întâlnesc istorici, jurişti, filologi, istorici literari, toți 
reuniți sub acelaşi nume. La reuniunile filologilor, o secție 
separată de germanisticá apare abia la 18617, iar catedrele cu 
seminare proprii apar, cum am văzut din capitolul trecut, abia 
în anii ‘70. Heinrich Hoffman încă putea să definească, la 
jumătatea secolului, filologia germană ca fiind: 


„studiul vieţii spirituale a poporului german [...]. 
Domeniului său aparțin istoria literară, gramatica, 
lexicografia, etimologia, hermeneutica şi critica.? 


„adică tot. 
Dacă filologii moderni trebuie să insiste până se impun 
instituțional, nereuşind să se impună cu adevărat decât după 


1 Pfeiffer, Franz, introducere la Walther von der Vogelweide, p. xvii. 

? Janota, Johannes, op. cit, Prefatá, p. 9. Vezi si Christmann, Hans 
Helmut, ,,Programmatische Texte der Neuphilologie...", p. 657. Cel 
din urmă spune că la 1863 i se adaugă celei de germanistică şi una de 
romanistică. 

3 Apud Uwe Meves, în Fohrmann, VoBkamp ed. Wissenschafts- 
geschichte der Germanistik..., p. 37. 

1870, istoricii literari au o luptă si mai grea de dus, căci ei 
trebuie să facă faţă şi rezistenţei filologiei clasice, care 
rămăsese în esență textualistă, şi celei a filologiei moderne, 
care se credea singurul urmaş legitim al celei dintâi, şi unui 
oarecare scepticism generalizat împotriva înţelegerii istorice a 
literaturii moderne, care continua să fie văzută ca diletantă. 
Primii germanisti erau perfect conştienţi că trebuiau să lupte 
împotriva acestei prejudecăţi — Joseph Gorres spera la 1807, 
publicând o colecție de cântece populare germane, că va putea 
reabilita acest tip de literatură în ochii cititorilor, care n-ar mai 
găsi-o „reprobabilă şi trivială”. Iar pentru Gervinus, la 1835, 
istoria literaturii nationale era „o ştiinţă care încă trebuie 
fondatá"!, care rămăsese în urma istoriei propriu-zise şi a altor 
ştiinţe, ce-şi gásiserá observatorii atenți. 

Într-un secol ca al nouăsprezecelea, în care unele discipline 
se nasc şi mor de la un deceniu la altul, această incertitudine 
epistemologică nu e neobişnuită, cum nu sunt ieşite din comun 
nici micile lupte pentru preeminentá instituțională. Univer- 
sitátile europene încă trăiau într-un timp moştenit al inertiei, 
în care noua cunoaştere trebuia să-şi dovedească legitimitatea 
ştiinţifică în afara cercurilor academice, înainte să poată fi 
primită în panteon. Primii germanisti sunt primiți în Academia 
din Berlin abia în a doua parte a secolului. Deşi nu erau cu 
totul exclusi din cercurile universitare, căci ţineau prelegeri 
acolo încă de la începutul secolului, majoritatea profesoratelor 
nu erau ordinare şi nu rareori se întâmpla ca unele cursuri de 
literatură să fie ținute de amatori. Filologii modernii care ştiau 


1 Gervinus, G. G., Geschichte der poetischen..., p. vi. 

că au nevoie de consimțământul mereu atât de greu de obținut 
al comunității învăţaților ştiau deopotrivă că trebuie ca noile 
discipline ale literarului să devină mai ştiinţifice. Lui 
Lachmann, deja abil utilizator al metodelor de recuperare 
textuală, i-a fost mai uşor, căci metoda exegetică exista deja şi 
n-a trebuit decât să o transfere dintr-o disciplină în alta, de la 
textele vechi la cele noi. Pentru istorici transferul s-a dovedit 
mai greu, căci istoria generală încă îşi descoperea metodele. 
În 1842, într-o prelegere introductivă, Adalbert Keller spune 
că filologia moderná nu e recunoscută complet fiindcă îi lipsea 
„ştampila adevăratei stiintificitáti"!. Iar Moritz Haupt era de 
părere că această reticentá era cauzată si de faptul cá noua 
filologie avea încă graniţe „prea largi: e în ele literatura, limba, 
obiceiurile, vechile legi, credințele preistorice”.? 

O bună bucată de timp, filologii moderni au putut să con- 
funde profesionalizarea şi disciplinarizarea, în mod opti- 
mist, cu scientizarea domeniului. Având avantajul privirii 
retrospective, ştim acum cá profesionalizarea — adică unifor- 
mizarea instituțională, crearea unei rețele de comunicare 
disciplinară (jurnale, conferințe), definirea unui set de 
probleme ale disciplinei (toate acestea existau deja pentru 
studiul literaturii în Germania la 1850) — ştim deci că 
pregătirea unui astfel de consens şi unor astfel de premise 
pentru consens nu înseamnă că s-a creat o ştiinţă. 


1 Keller, Adalbert, „Inauguralrede über die Aufgabe der modernen 
Philologie" în Janota, Johannes, op. cit., p. 264. 

? Haupt, „Zeitschrift fur Deutsches Altertum", in Janota, Johannes, op. 
cit., p. 213. 

Dar mirajul stiintelor naturale era prea puternic si filologii 
importanti din cea de-a doua parte a secolului aveau sá fie cu 
atât mai coplesiti de puterea lor explicativă. În prefata la o 
istorie a limbii germane, Scherer (citat ici, colo si de filologi 
români), a cărei istorie a literaturii avea să cunoască zeci de 
ediții, ca si cea a lui Lanson în Franţa, e mai pozitivist decât 
Taine: 


Credem împreună cu Buckle că determinismul, dogma 
neliberului arbitru, care este învățătura centrală a 
protestantismului, rămâne piatra de temelie a unei 
adevărate înţelegeri a istoriei. Credem împreună cu 
Buckle că scopul disciplinei istorice este înrudit 
îndeaproape cu cel al ştiinţelor naturale, în sensul în 
care căutăm să înțelegem forțele spirituale ca să le 
putem stăpâni, aşa cum ştiinţele naturale caută să aducă 
forțele naturale în serviciul oamenilor.! 


Scherer se uită la politică, la economie, la religie, la limbă, 
conform metodei „istoric-fiziologice” — exact ca Taine. În 
citatul de mai sus se ascunde însă paradoxul logic al acestei 
abordări: un filozof mai atent i-ar fi putut spune că, în lipsa 
unui liber-arbitru, şi într-un univers perfect determinat, forțele 
spirituale nu pot fi sub controlul unor indivizi cărora li s-a răpit 
tocmai fundamentul oricărei libertăți de acţiune, prin elimi- 
narea liberului-arbitru însuşi. Declaraţia aceasta de intenţie 
este comparabilă cu ce credea Taine, care era de părere că... 


1 Scherer, Wilhelm, Zur Geschichte der deutsche Spracke, p. xii. 

Viciul si virtutea sunt nişte produse la fel ca vitriolul 
şi zahărul şi orice fapt complex se naşte din întâlnirea 
altora fapte mai simple, de care depinde.! 


Într-un fel sau altul, cele mai importante istorii literare ale 
secolului XIX se bazează pe această dogmă autocontra- 
dictorie, dar în fapt productivă. Istoria, bine împământenită în 
mediul universitar la sfârşitul secolului, intrase şi ea în marele 
exercițiu umanist de imitație ştiinţifică, în care se căutau cauze 
cât mai generale pentru lucruri cât mai dificil de abstractizat 
într-un model cauzalist şi în care orice monografie era văzută 
ca adăugând, oricât de infinitezimal, o cărămidă la edificiul 
Ştiinţei, pe temelia solidă a căreia credea că construieşte. 
Acesta a fost marele vis al secolului, ultimul lui mare vis şi el 
n-a fost specific filologilor — sociologia lui Comte şi 
psihologia vieneză porniserá de la premise similare, iar o 
filozofie a istoriei ca cea a lui Marx a fost şi ea materialistă. 

Doar că umanioarele nu aveau asociat lor un aparat 
industrial şi ingineresc care să transforme descoperirile 
ştiinţifice în produse utile. Ele nu puteau schimba, prin operele 
lor, decât mentalități, şi-n cele mai multe cazuri asta a 
însemnat crearea unor noi imagini ideale despre ceea ce era 
națiunea de fapt. Scherer îşi scrisese istoria lui a limbii ştiind 
că participă la „autodescoperirea istorică” a germanilor şi că 
va produce „o imagine a ceea ce suntem şi însemnăm”?. 

Acest vis al stiintificitátii puse în slujba definirii unei 
chintesente spirituale etnice a însoţit discursul istoric de la bun 


! Taine, Hippolyte, Pagini de critică, p. 254. 
? Scherer, Wilhelm, Zur Geschichte der deutsche Sprache, p. xi. 

început, desi credința lui în materialism a avut fluxuri şi 
refluxuri. Gervinus, la 1835, recunoştea turnura spre obiecti- 
vitate şi „înflorirea vizibilă a cercetării temeinice şi empirice”, 
dar istoricii din prima parte a secolului nu sunt pozitivişti, deşi 
găsim şi la ei metafore ale organicismului. Cu institutiona- 
lizarea studiului literar, această turnurá nu face decât să se 
intensifice, cu atât mai mult cu cât filologii universitari erau 
angajaţi direct de națiunea pentru care pretindeau că pregătesc 
definiții. 


Critica populară şi universitatea 


În ciuda unei puternice şcoli critice în Germania, criticii 
adevărați ai secolului sunt ai Franţei şi Angliei, unde tradiția 
criticului public, de ziar, care începuse în secolul XVIII cu 
Johnson şi Diderot şi miriada de comentatori culturali scriind 
la reviste nou înființate, continua în ciuda presiunilor de 
scientizare si institutionalizare. Sainte-Beuve e foarte conşti- 
ent de noua evoluţie epistemologică, pe care o recenzează 
îngăduitor, dar el rămâne nostalgic în prima tabără, a 
generalistilor. 

Această tradiție a cozeriei literare este mai puternică în 
Anglia, şi cu o istorie mai îndelungată, înscrisă în tradiția 
eseului englez — cu mulțimea ei de eseuri degajate, personale, 
evocatoare, pe alocuri de o inteligență malitioasá, în spatele 
cărora simți nu doar efortul de a spune lucruri complicate în- 
tr-un limbaj cât mai net, dar şi o sensibilitate pe care o epocă 
ce-ar rezista poate mai puțin generalizărilor ar numi-o aparte, 
ce rar se găseşte altundeva. Multe lucruri s-au scris despre 


288 | Julian Bocai 


literatură în aceste eseuri, a căror tradiţie începe dinainte de 
Johnson şi continuă până astăzi. Ele sunt gândite, dar nu lasă 
mereu să se vadă efortul retoric din spatele lor, aşa cum îl vezi 
la francezi. Şi sunt mai ales eminamente citibile, într-o tradiţie 
a intelectualului public nu la fel de gălăgioasă ca cea franceză 
şi nici la fel de serioasă ca cea a germană, dar care nu duce 
lipsă de nume, căci în ea se înscriu Johnson şi Hazzlit, Arnold, 
Mill, Pater, Wilde, Eliot sau Sontag. 

Eseiştii englezi apăruseră pe valul primei liberalizări a 
presei în Europa şi pe fondul singularei libertăţi de expresie de 
care s-au bucurat britanicii după 1700, într-o perioada în care 
vedem si o piaţă de carte nascentă si inventivă, care l-a scos 
pe scriitor măcar parţial din logica mecenatului. Şi ediția din 
Shakespeare, şi dicționarul englez al lui Johnson, care sunt la 
fel de simbolice şi paradigmatice pentru spaţiul anglo-saxon 
ca opera lingvistică şi folclorică a lui Grimm pentru cel 
german, sunt făcute nu cu sprijinul statului sau al unei 
instituţii, ci prin subscripţie sau la comandă — o manieră de 
distribuţie a cărții pe care o vedem şi-n secolul XIX românesc 
şi frecventă mai ales în vremurile de dinainte de normarea 
drepturilor de proprietate intelectuală. 

Încă din vremea lui Johnson se resimțea însă lipsa institu- 
tionalizárii, căci el spune că unii critici britanici ai vremii, pe 
care-i ironizează, deşi nu ştim mereu cu câtă seriozitate, 
admiră academiile continentale şi-ar vrea una şi-n Anglia: 


[criticul Dick Minim] ar vrea un standard al gustului 
sau un tribunal la care operele literare merituoase să 
facă apel în fata capriciului, prejudecátii si malitiei. A 

pregátit un plan pentru o academie de criticá, unde 
fiecare operă imaginativá poate fi citită înainte să fie 
tipărită şi care poate arăta cu autoritate teatrelor ce 
operă să respingă sau să accepte, să excludă sau să 
reînvie. În opinia lui, o asemenea instituţie ar putea 
răspândi faima literaturii engleze în toată Europa şi ar 
transforma Londra în metropola elegantei şi-a artelor 
frumoase [politeness], un loc in care ingeniosi si 
învăţaţi din toate ţările ar veni pentru instrucţie [...].! 


Ironiile lui Johnson nu fuseseră însă suficient de convin- 
gătoare să-i sperie pe apologetii academiilor, căci un secol mai 
târziu, la 1862, Matthew Arnold încă se plângea de lipsa unui 
organ al invátatilor care să lucreze normativ asupra vieții 
literare, care-şi permitea în felul acesta multe ,,extravagante". 
Deplânge faptul că învățații englezi trebuiau să facă mereu 
recurs la opere străine: 


Ca regulă generală, aproape niciunul dintre noi care 
cunoaşte bine franceza sau germana nu va folosi vreo 
carte engleză de referință atunci când îşi poate procura 
o carte franceză sau germană; sau nu va consulta o 
traducere engleză în proză a unui autor antic atunci 
când poate avea una franceză sau germană.” 


Dacă Johnson avea un dispreț abia ascuns pentru scolastici 
(el însuşi nu putuse absolvi facultatea din rațiuni economice), 
Arnold — care fusese trimis de guvernul britanic ca să studieze 


1 Johnson, Samuel, „Dick Minim the Critic”, în Selected Writings, 
pp. 210-211. 
? Arnold, Matthew, „Influenţa literară a academiilor", în Eseuri, p. 59. 

sistemele de învățământ continentale şi care văzuse la prima 
mână starea înaltă a cercetării în Paris si Berlin — înțelegea 
bine cá o comunitate puternică a invátatilor înseamnă şi o 
ştiinţă puternică, deşi recunoaşte în Cu/turd și anarhie că o 
asemenea instituţie ar putea fi nepotrivită pentru spiritul 
englezilor. Vremurile se schimbaseră însă. Însuşi stilul 
literaturii engleze i se părea că suferă de pe urma lipsei unui 
organ normativ. 

Iar în „Funcţia criticii în vremurile de astăzi” recunoaşte că 
literaturii engleze îi lipseşte interesul față de o critică care „să 
fie încontinuu nemulțumită de aceste opere, atâta vreme cât 
acestea persistă în a nu corespunde unui ideal înalt şi 
desăvârşit”. Nu e cu totul adevărat, căci printre criticii englezi 
găseşti şi nemulțumiți. Dar critica lui Arnold nu este atât cea a 
lui Johnson, ci cea a lui Strauss şi Renan, adică o critică în sens 
deopotrivă umanist şi kantian, care, pornită dezinteresat în 
căutarea adevărului, să fie capabilă şi de reconstrucția faptului 
istoric, şi edificatoare: „Scopul ei este de a şti tot ce se 
cunoaşte şi se gândeşte mai bine în lume şi de a face la rândul 
ei aceste lucruri cunoscute, pentru a crea un curent de idei 
adevărate şi noi.”! 

Pentru el, critica nu e neapărat o judecată socială cu totul 
implicată politic, căci spune totuşi că un critic trebuie să se țină 
departe de pragmatic şi să rămână în afara politicului — dar nu 
cu totul. Şi mai ales nu într-atât încât să fie strict un vehicul de 
judecăţi estetice. Ca Johnson, care în ierarhia intelectualilor îl 


1 Arnold, Matthew, „Funcţia criticii în vremurile de astăzi”, în Eseuri, 
p. 94. 

aşeza pe critic sub poet, şi Arnold e convins că valoarea criticii 
nu e creativă. Ea doar pregăteşte — prin „activitatea ei lentă şi 
obscură” drumul noilor idei, dar nu poate să ia parte la naşterea 
lor şi „moare în pustie”. Scopul criticii e să încurajeze cultura, 
însă o cultură nu doar ca învăţare şi muzeu, ci ca inteligență 
interiorizată care, pe lângă faptul că vrea să vadă lucrurile aşa 
cum sunt, „tinde spre perfecțiune”. Cultura aceasta „se mişcă 
prin forța nu doar sau nu în primul rând a pasiunii ştiinţifice 
pentru dragostea pură, ci prin pasiunea morală şi socială de a 
face bine". 

Desi e conştient deci si de necesitatea unor instituții 
directoare şi a unei cunoasteri academizate, Arnold rămâne 
dedicat unei critici transfiguratoare care să încurajeze acea 
inward operation of the soul în care vede proba adevăratei 
culturi, iar prin aceasta e criticul european cel mai apropiat de 
Maiorescu. Prin el si prin alti literati englezi ai secolului, 
critica engleză rămâne un exercițiu irezolut, în domeniul 
marilor idei şi opere, şi, tocmai din acest motiv, nespecifică. 
Literatii englezi de la sfârşitul secolului îl asociază cel mai des 
cu Saint-Beuve — adică cu generaliştii. George Saintsbury, un 
profesor de literatura engleză de la universitatea din Ediburgh, 
îl va acuza în 1898 că „descurajase seriozitatea, temeinicia şi 
cercetarea în critică”? şi că prezenţa lui intelectuală avusese 
efecte nefaste tocmai pentru că nu fusese specific scolastică. 
Or, specificitatea este tocmai ceea ce duce, spre sfârşitul 


1 Idem, Culture and Anarchy, p. 34. 
? Saintsbury, George, A History of the Nineteenth Century Literature, 
p. 388. 

secolului, la mai buna înregimentare a studiului literar în 
universitate, care în Anglia întârzie, mai ales la universităţile 
tradiționale. 

Asta nu pentru că criticul englez, spre deosebire de cel 
francez şi german, nu ar fi conştient de jocul imitativ de-a 
ştiinţele. Hazlitt, în Lectures on the English Poets, publicată în 
1818, avea deja ştire despre „minunatele avansuri care au fost 
făcute în critica biblică, în chimie, în mecanică, în geometrie, 
astronomie etc., în lucrurile care depind de pura investigaţie şi 
de experiment sau de demonstraţia absolută”!, dar nu crede că 
de-aici trebuie conchis că ele ar putea ajuta umanistilor. Face 
apoi observaţia profundă că arta nu progresează ca ştiinţele, 
căci multi dintre marii scriitori vin la începutul literaturilor şi 
nu la sfârşitul lor, ca la capătul unui mare efort acumulativ. 
Carlyle, care tinuse lecţii de literatură, recunostea că le tinuse 
din nevoie, dar că „nimic nu-i era mai urât”?. Spre sfârşitul 
secolului, Walter Pater se opunea şi el înțelegerii în forme 
abstracte a artei, despre care credea, dimpotrivă, că trebuie 
definită „în termeni cât mai concreti", că trebuie să i se 
găsească „nu formula universală, ci formula care exprimă cât 
mai adecvat una sau alta dintre manifestările ei [ale 
frumuseţii >. 

Acest scepticism împotriva institutionalizárii (pe care 
numai Arnold o apără cu convingere) şi împotriva definiţiilor 
convenționale în literatură la vârful criticii engleze explică de 


! Hazlitt, William, Lectures on the English Poets, p. 87. 
? Carlyle, Thomas, On Heroes and Hero Worship, Prefatá, p. xviii. 
3 Pater, Walter, The Renaissance, p. xix. 

ce expresiile instituționale ale studiului literar întârzie să se 
sedimenteze în Anglia; el nu putea avea drept consecință decât 
îndoiala în faţa criticii înţelese ca ordonatoare şi explicatoare; 
formulele nu mai puteau fi înlocuite decât ori de contemplare, 
ori de un anumit tip de empatie artistică, gândită ca deschidere 
senzorială nemediată în fata obiectului de artă. Pentru acest fel 
de acces la literatură, istoria nu putea fi de mare ajutor — ea era 
cel mult un adaos. 

Scepticismul nu este tipic britanic — Grimm făcuse şi el în 
unele conferințe o separație netă între ştiinţele tari şi cele 
umaniste, deşi în Germania există o şcoală critică care i se 
opune şi caută temeinicie cu orice preţ. În Anglia, o asemenea 
şcoală nu există pentru literatură. Acelaşi Saintsbury, care-i 
reproşa lui Arnold lipsa de seriozitate, nu vede cu ochi buni 
nici avansul scientismului modern în litere, pentru că i se părea 
că încurajează o cercetare care nu mai avea nimic de-a face cu 
literatura, pierzând din vedere chiar obiectul artistic. Într-un 
eseu despre tipologiile criticii spune chiar că critica științifică 
este bună „numai când nu este stiintificá"!, pentru ca apoi să 
repete mantra estetistă despre cum nu se poate ajunge 
niciodată la frumuseţea operei pe calea rațională a analizei 
textuale. Opera este frumuseţe şi critica urmăreşte recuperarea 
acestei frumuseți prin judecată — Maiorescu nu era singurul 
critic european care păstra această urmă de idealism şi Gherea 
avea doar parțial dreptate spunând că în Europa vremea 
„criticii judecătoare” trecuse. Ea era cât se poate de vie în 
Anglia. 


1 Saintsbury, George, Essays in English Literature, p. 12. 

Unul dintre primii profesori de literaturá englezá moderná 
care are si o constiintá a disciplinei sale, Walter Raleigh, 
declară in aceeaşi perioadă, într-o prelegere universitară din 
1900, că „spiritul literaturii este unul timid, dificil, vagabond; 
nu se supune prizonieratului şi regulilor Academiei”!. Şi 
continuă cu aceleaşi convingeri ca Saintsbury şi toti ceilalți: 
scopul studiului literar e în primul rând opera şi nu contextul. 
Dacă studiul „nu încurajează obisnuinta lecturii simpatetice, 
dacă nu animă imaginaţia”?, el e greşit. Un profesor care 
ocupă catedra de poezie de la Oxford o spune şi el în alte 
cuvinte — poezia e „o lume în sine însăşi, independentă, 
completă, autonomă”? — de unde se vede cât de profund a fost 
efectul criticii estetice engleze asupra înțelegerii instituționale 
a literaturii şi cât de bine fundamentată în critica extra- 
universitară a fost convingerea chiar şi a primilor profesori din 
domeniu că literatura, dacă avea să fie acceptată în univer- 
sitate, urma să joace mereu un rol confuz, fiindcă ce era în ea 
de cunoscut nu era întotdeauna ceea ce o făcea să fie ce este. 
Cu alte cuvinte, studiul literar era văzut ca păstrând din 
literatură tocmai secundarul. Primarul — adică frumuseţea ei 
inalienabilă şi faptul că te deschidea spre o lume a impresiilor 
incomunicabile — rămânea mereu în afara formulelor şi ca 
atare în afara cunoaşterii transmisibile. Într-o universitate care 
începuse să pozitiveze totul, literatura era singurul lucru 


1 Raleigh, Walter, The Study of English Literature, p. 4. 

? Ibidem, p. 13. 

3 E vorba despre A. C. Bradley, vezi Bradley, A. C., Oxford Lectures 
on Poetry, p. 5. 

nepozitivabil, care-şi păstra esența în ceea ce tocmai cá nu se 
putea spune despre ea. 

La fel de conştient de noile evoluţii şi impracticabilitatea 
lor era şi Sainte-Beuve, care rămâne asemenea lui Arnold la 
jumătatea drumului între o critică în serviciul publicului, 
inteligentă şi degajată şi practica unei discipline universitare 
luată în serios, dar niciodată dusă până la capăt pe model 
german. Şi Arnold, şi Sainte-Beuve tin cursuri universitare, 
deşi munca lor cea mai reuşită se desfăşoară în prelegerea 
publică şi-n textul de ocazie, dar care asigura la început, în 
Franţa şi Anglia, o mai mare relevanţă socială studiului literar 
decât o făcea în Germania înregimentarea lui universitară. 


În zilele noastre, o înaltă şi filozofică metodă s-a 
introdus în toate ramurile istoriei. Când e vorba să 
judecăm viaţa, acţiunile, scrierile unui om celebru, 
începem prin a examina şi descrie epoca care l-a 
precedat, societatea care l-a primit în sânul ei, mişcarea 
generală imprimată spiritelor; recunoaştem şi dispu- 
nem, dinainte, de marea scenă în care personajul are 
să-şi joace rolul; din momentul în care intervine, toate 
dezvoltările forţei sale, toate obstacolele, toate contralo- 
viturile sunt prevăzute, explicate, justificate; şi din 
acest spectacol armonios rezultă, gradat, în sufletul 
cititorului, o paşnică satisfacţie, în care inteligența se 
odihneşte.! 


Acesta e Sainte-Beuve acceptând noua direcție cu 
ambiguitatea omului a cărui carieră s-a construit în presă. În 


1 Sainte-Beuve, Portrete literare, apud Prefatá, p. xxvii. 

recenziile cărților din direcţia „criticii naturale", această 
ambiguitate nu-l părăseşte niciodată. S-a văzut adesea prea 
mult în metoda biografică a lui Sainte-Beuve — în realitate, el 
nu e un determinist şi însemnările lui biografice rămân în 
umbra judecăților lui critice. Crede că e bine să cunoşti detalii 
precise din viaţa scriitorilor, dar pentru el noul discurs 
pozitivist creează mereu iluzia temeiniciei, care e în fapt 
comoditate pentru o minte convinsă că şi-a făcut datoria şi că 
nu trebuie să cerceteze mai departe. Or, Sainte-Beuve crede că 
miezul criticii se află tocmai în această mergere mai departe, 
în această situare dincolo de informaţie şi context, în 
epicureismul lecturii, în înțelepciunea furată operelor pe care 
poate le-ai putea cunoaşte istoric, dar pe care în niciun caz nu 
le-ai putea epuiza în felul acesta, căci mai rămâne în ele 
inexplicabilul, „darul individual al geniului”. 

Noua metodă nu doar că-i stârneşte ironii, dar uneori lasă 
impresia că-l şi irită; într-un articol despre du Bellay spune că 
nu le mai e permis intelectualilor să fie umanişti, ci toți se 
descoperă acum obligați „să fie filologi”: „Înainte de a putea 
să exclamăm: ce frumos! trebuie să ne întrebăm: Dar e 
exact?” 

În fapt, chiar şi cu acceptarea sceptică a noilor ştiinţe, 
Sainte-Beuve rămâne poate ultimul mare reprezentant al unei 
vechi tradiţii a Luminilor: critica de gust, căruia îi adaugă o 
curiozitate istorică avizată. El se plasează pe sine în categoria 
de „jurnalişti şi improvizatori ai tuturor subiectelor”, al cărui 
prim mergător fusese Diderot, cu cronicile lui de artă. 


! Idem, „Joachim du Bellay II", în Nouveaux Lundis, vol. 13, p. 299. 

Rámásese un epicurian si regreta cá stiinta literará se 
pozitivizeazá. Spune într-un loc: 


..literatura critică se află în fata unei lumi noi şi a unui 
public care nu mai are condiţiile de altădată, care nu 
mai e alcătuit dintr-un cerc de amatori studiosi, vibrând 
la impresiile cele mai fine şi cele mai fugitive.! 


„iar la sfârşit adaugă: 


Critica literară nu va putea deveni o ştiinţă întru totul 
pozitivă; va rămâne o artă şi o artă foarte delicată în 
mâinile acelora care vor şti să se servească de ea, dar 
această artă va profita şi a început să profite de toate 
inductiile ştiinţei si de toate achiziţiile istoriei.? 


Începuse deci să împartă criticii între universitari şi ziarişti, 
iar evoluţia studiului literar după el va potenta această 
separație, deşi critici care nu sunt universitari, ca Taine, vor fi 
adesea mult mai pozitivişti decât istorici literari mai bine 
racordati institutional, ca Nisard, aşa cá separatia pe linii 
teoretice nu e întotdeauna foarte curată. Secolul XIX este însă 
secolul în care conflictul dintre aceste două tabere trebuia să 
apară, pentru că diferenţierea însăşi ca atare apare acum. În 
secolul XVIII ea nu exista, deoarece critica universitară nu 
apăruse şi cu atât mai puţin istoria literară. Aşadar unul dintre 
efectele institutionalizárii studiului literar a fost să opună o 
vreme universitarii criticilor populari, cu o inevitabilă 


! Idem, „Eseu de critică naturală”, ibidem, p. 544. 
? Ibidem, pp. 544-545. 

perioadă de confuzie, în care primii n-au fost neapárati 
profesionişti şi cei din urmă nu neapărat diletanti. Până la 
Lanson şi medievişti, adevărata muncă critică şi de istorie, 
„rapidă şi elocventă” (cum o numeşte Sainte-Beuve) s-a făcut 
mai degrabă în afara universităţii: „O critică alertă, cotidiană, 
publică, mereu prezentă, o clinică la patul bolnavului în 
fiecare dimineață.” 

Sunt multe locurile în care Sainte-Beuve avertizează 
împotriva scolasticismului, măruntelor orgolii profesorale, 
avansului cunoaşterii pozitive, pe care îl înțelege ca util, dar 
nu ca definitoriu pentru umanioare. Această tensiune între 
pozitivism şi ceea ce a ajuns să fie numit „impresionism” va 
supraviețui şi, contrar a ceea ce se crede, ea n-a dispărut cu 
critica universitară şi cu Lanson. În scrierile sale metodice, 
Lanson recunoaşte că subiectivismul în receptarea literară este 
una dintre condiţiile lecturii şi că eliminarea lui e imposibilă, 
tocmai pentru că obiectul literar îl cere şi-l presupune. 
Subiectivismul se afla „chiar la temelia activității noastre” şi 


prima cerință a metodei ştiinţifice fiind supunerea 
spiritului la obiect, în scopul organizării mijloacelor de 
cunoaştere potrivit naturii lucrului cercetat, va fi mai 
ştiinţific să recunoaştem şi să dirijăm rolul impre- 
sionismului în cadrul studiilor noastre decât să-l negăm 
pur şi simplu.? 


1 Sainte-Beuve, „Despre geniul critic şi Bayle”, in Portraits littéraires, 
vol. 1, p. 365. 

? Lanson, Gustav, „Metoda istoriei literare”, în Încercări de metodă, 
critică și istorie literară, p. 41. 

Însă pentru istoria literară impresionismul se dovedea mai 
dificil metodologic decât pentru critică — căci spre deosebire 
de critică, istoria pretindea să caute cauzalitáti si ca atare să 
treacă în plan secund problema valorii. Criticul spune „o carte 
e bună pentru că”, dar istoricul iese din cercul judecății de 
valoare şi-i adaugă observația „o carte bună a apărut în 
intervalul x, ca urmare a y". În esenţă, admiterea lui Lanson e 
onestă: o istorie literară va fi o istorie a operelor valoroase din 
trecut, dar în măsura în care coboară pe scara lanțurilor 
cauzale, istoricul va trebui să împace criteriul mereu uşor 
subiectiv al valorii cu cel pozitiv şi factual al contextualizării, 
obligându-se astfel la o echilibristică între judecata critică şi 
un determinism istoric care nu de puţine ori a căzut în fatalism, 
mai ales la Taine, poate si din dorinţa criticilor de a părea cât 
mai siguri pe ei într-un demers despre care pretindeau că e 
ştiinţific şi, ca atare, situat în afara dificultăților subiective 
iscate de problema valorizării. 

Odată cu Lanson, devine mai limpede pentru filologii 
francezi că vechea critică nu mai putea rezista, cu toate că 
Lanson însuşi credea că fusese o critică de geniu. În paralel, 
cultul savantului lua avânt nu doar în Germania, ci şi în Franţa, 
oferind un nou model practicilor de cunoaştere — modelul 
laboratorului, al demonstraţiei, al rațiunii ştiinţifice, unul în 
care nu există loc pentru speculație şi care spune că nu e 
cunoaştere decât ceea ce poate fi clar şi distinct determinat; în 
plus, savantul e în sfârşit mai bine plasat social să impună 
acest model cognitiv, cum se vede din poate locala, dar 
sugestiva observaţie a lui Christophe Charle că între 1878 şi 

sfârşitul secolului, numărul de înmormântări de stat pentru 
oameni de ştiinţă este mai mare decât cel pentru scriitori!. 
Literatura mondenă rămâne sufletul vieţii intelectuale 
franceze, dar înţelegerea ei istorică se mută în spatele 
catedrelor, chiar dacă, mai ales pentru educaţia primară, 
numărul autorilor studiati era destul de limitat şi manualele 
sunt monopolizate de secolul lui Racine? şi chiar dacă vechile 
catedre de elocventá de la Şcoala Normală şi Colegiu 
continuau neconvingător tradiția înaltei educatii retorice. 

Lanson este mai influențat de modelul atent al criticii 
textuale germane decât Taine. Textologia nu s-ar fi potrivit 
pornirilor speculative ale lui Taine, care are temperament 
filozofic. Numai el putea sá discute fabulele lui La Fontaine si 
sá gáseascá ocazii in acest comentariu ca sá peroreze despre 
legáturile biologice dintre animale si oameni si despre cum 
toate lucrurile din natură fac parte din acelaşi mare lant al 
fiinţei, între altele contagiindu-l cu această căutare de cauze 
cosmice si pe Gherea. La fel şi-n prefata teoretică de la /sroria 
literaturii engleze, vorbind despre cristalografie: 


După cum, în mineralogie, cristalele, oricât ar fi de 
felurite, derivă din câteva forme fizice simple, tot astfel 
în istorie, civilizațiile, oricât ar fi de felurite, derivă din 
câteva forme spirituale simple.* 


1 Christophe Charle, Birth of the Intellectuals, p. 19. 
? Guiney, Martin, op. cit., p. 109. 
3 Taine, Hippolyte, Pagini de critică, p. 255. 

Aceasta e o specie de gândire magică nu foarte diferită de 
cea pe care-am vázut-o la Scherer; Taine e convins cá e 
superioará celei clasice prin aceea cá ea doar analizeazá 
fenomenele istorice in continuitatea lor organicá si nu le 
supune unor poetici limitative. Evoluţia aceasta are însă legi, 
pe care istoria e obligată să le urmeze, iar analiza istorică a 
literaturii nu este decât o metodă de decelare a acestor legi. În 
asta constă stiintificitatea studiului literar pentru Taine — în a 
supune istoria mişcărilor spirituale aceloraşi legi universale 
care ghidează totul în natură şi tocmai în aceasta e el filozofic. 

Pentru Lanson, stiintificitatea înseamnă ceva mai umil si 
anume: 


A ne teme neîncetat de eroare, iată în ce constă ade- 
vărata şi unica noastră modalitate de a lucra stiintific.! 


Influenţa ştiinţelor naturale i se pare defavorabilă şi crede 
că exemplul lor a dus „la mutilarea studiilor literare”. 
Cuvântul lui de ordine nu este „legea”, ci „metoda”, şi ca atare 
e mai apropiat de critica universitară textualistă germană decât 
de materialismul filozofic. Nu crede că există o stiintá-e- 
xemplu după care trebuie modelat studiul literar şi e de părere 
că ce trebuie împrumutat ştiinţelor este mai degrabă „o atitu- 
dine a spiritului față de realitate”. Atitudinea investigatoare. 
Întrebările metodei sale sunt cele despre autenticitatea 
textului, momentul apariţiei, contextul, sensul literar şi literal, 
adică genul de întrebări care au dat lungul şir de monografii, 


1 Lanson, Gustav, Încercări de metodă..., p. 51. 

care în România şi Franţa au făcut carieră, initial văzute ca 
exerciţii de elucidare a locului unui autor în istorie. 

Mitul filozofic al „cheii care deschide toate broaştele” este 
mort pentru el — crede, ca Ranke, că dacă istoria are un sens 
final sau o structură ultimă, acestea nu pot fi cunoscute de 
critici şi istorici. 


Deci să nu ne liniştim: să exprimăm conţinutul faptelor 
prin atâtea formule câte vor fi necesare. Şi s-o facem 
fără afirmaţii sistematice, fără afirmaţii a priori, fără 
amestecul filozofie-istorie ori al ştiinţei ori al ideilor 
despre unitatea universului etc. Să fixăm faptul şi să nu 
înţelegem prin cuvântul /egi decât următorul lucru: cá 
într-o pluralitate de cazuri, în anumite condiții date, 
lucrurile s-au petrecut într-un anumit mod. E vorba mai 
degrabă despre umbre de legi, decât despre legi 
propriu-zise: căci nu ştim întotdeauna dacă am sesizat 
într-adevăr condiţiile suficiente şi necesare.! 


Chiar şi cu această asumată poziție anti-materialistă, până 
şi Lanson dedică un capitol din /storia literaturii franceze 
trăsăturilor de caracter ale rasei franceze, ceea ce arată că nu e 
cu totul imun la atracțiile biologizante ale ştiinţei secolului. 
Însă el rămâne, în toate, un pozitivist metodic atent şi 
inteligent, iar echilibristica pe care o face între ştiinţă si 
metodă creează interesanta situație în care pozitivizarea 
studiului literar şi acceptarea lui în universitatea franceză 
coincid, prin Lanson, cu refuzul tradiției de speculație 


1 Lanson, Gustav, Încercări de metodă... pp. 78-79. 

ştiinţifică, lucru care-n Germania, prin Scherer, nu se 
întâmplase. 

La suprafața lucrurilor, pare că toate aceste şcoli, 
textualistă, istoristă, impresionistă, materialistă, pozitivistă, 
dintre care toate îşi găsesc pe parcursul secolului expresie 
instituțională, se confruntă într-un concurs continuu pentru 
legitimitate epistemologică. Însă ele nu sunt şcoli concurente 
decât la suprafaţă; în esență, servesc aceluiaşi zeu, cel mai 
puternic al modernității, /iteraturii, neştiind că servesc în fapt 
unei divinităţi senescente. Literatura ca atare merge în paralel 
cu aceste schimbări şi cu o dinamică proprie; realismul arată 
că nici scriitorii, mai ales cei francezi, n-au rămas surzi la 
cântecele de sirenă ale noilor discipline ştiinţifice, dar ce este 
cu adevărat revoluționar este distanța care se creează acum 
între literatura propriu-zisă şi înțelegerea ei disciplinară. Unde 
teoreticienii literari ai secolului XVIII şi primii romantici erau 
adesea şi practicanți ai idealurilor estetice pe care le creionau 
în prefețe, acum apare la început subtila, apoi tot mai pronun- 
tata deosebire între scriitor ca simplu mestesugar al artei lui, 
pe care o stăpâneşte mereu parțial inconştient, şi critic ca 
degustător profesionist al acestei arte şi avizat cunoscător al 
istoriei ei, dar în fapt neputând vreodată să mai intre în 
laboratorul magic al creaţiei, la care — tocmai prin calitatea sa 
de arbitru — nu mai are acces. În plus, intrând în universitate, 
criticului şi istoricului li se va cere mai des să fie la curent cu 
noutăţile ştiinţifice şi să aibă operă, iar noile deziderate 
profesionale îl vor îndepărta pe critic de funcţia sa originară, 
de arbitru implicat al vieţii culturale (şi, prin extensie, morale). 

Si criticii, si scriitorii au avut de pierdut de pe urma acestei 
departajári profesionale, care a identificat in cele din urmá 
criticul si istoricul literar cu universitatea si artistul doar cu 
arta. 


Începutul filologiei române şi institutionalizarea 


Ce poate fi spus despre neantul filologic şi critic de până la 
Junimea? Critica formelor fără fond şi retrospectivele 
junimiste au lăsat istoricului cultural impresia că nu se 
întâmplă nimic ieşit din comun până la Maiorescu şi că, în 
afară poate de o scurtă lucrare a lui Radu Ionescu, puţin merită 
luat în considerare. În general, această imagine e adevărată, 
dar ea încurajează prea mult convingerea că adevărata istorie 
a criticii literare începe cu Convorbirile Ca de obicei în 
secolul al XIX-lea, stabilirea precisă a unui început este 
dificilă şi ignoră că multe curente intelectuale se pun în 
mişcare înainte de a deveni perfect vizibile. Căci a existat to- 
tuşi un fond pe care s-a format realitatea culturală a celei de-a 
doua jumătăţi a secolului: se vorbeşte mult despre literatură 
înainte de Maiorescu, se vorbeşte despre filozofie şi ştiinţe, 
uneori despre națiune şi libertate, de parcă clasa intelectuală 
românească — pentru prima oară în istorie o clasă — încerca să 
repete în spațiul a câteva decenii marile dezbateri literare şi 
politice din Vest. În istorie se fac primele ediții serioase, se 
încearcă primele istorii literare, se face gazetărie cu fanatism 
şi unde se închide o revistă apare alta, se continuă — pe note 
uneori ireale — vechile discuţii despre limbă şi drept roman 
începute de Şincai, Maior şi Micu. Aproape toti cântă în corul 

naționalismului de început de secol, deşi în cazul lui 
Kogălniceanu vedem acea specie rară de nationalism 
transgresiv, cosmopolit şi antirasist, greu de găsit în tara unde 
îşi terminase studiile. 

Nu mai e nicio îndoială că ce se face acum în plan cultural 
în Principate se face sub influenţa noului patriotism crescut pe 
nervurile ideologice ale Şcolii Ardelene, aşa cum n-ar trebui 
să fie îndoielnic că acest naționalism nu explică tot şi nici 
suficient. Cu toată convingerea lor că suntem neam „împă- 
rátesc", marile figuri ale perioadei sunt conştiente de putiná- 
tatea culturii române cu mult înainte de Maiorescu. Pentru 
Budai-Deleanu, limba română e imperfectă. Pentru Bolliac, 
teatrul românesc nu e suficient de sofisticat. Pentru Heliade, 
nu există temeiuri pe care să fie construită o critică naţională. 
Pentru Barițiu, geniul românilor încă dormitează. Pentru 
Kogălniceanu „arta nu este încă născută” şi „literatura 
tânjeşte, palidă şi slabá"!. De câte ori se scrie o gramatică ori 
un manual ori se tine o prelegere, există conştiinţa aproape 
generală că aceste lucruri se fac la începutul unei culturi, că 
ele pun bazele a ceva încă neformat, care se naşte chiar atunci 
dintr-o istorie lipsită de contur. Lazăr, Asachi, Heliade şi 
Kogălniceanu vor fi amintiţi spre 1900 ca înainte-mergători 
tocmai din această cauză — există în tot secolul XIX o 
conştiinţă a începutului şi, odată cu ea, o conştientizare a 
imperfectiunilor lui, iar Junimea va merge pe drumurile 
deschise de alții, deşi le va critica cu mai mult aplomb şi mai 
multă competență intelectuală decât o făcuseră ei. 


1 Kogălniceanu, Mihail, Prefatá la prima ediţie din Letopisere, în Opere 
III, p. 812. 

Ca germanii, românii vorbesc mult despre patrie si, tot ca 
ei, foarte mult despre limbă. E adevărat că, într-un anume sens, 
criticul francez e preocupat el însuşi de limbă, mai ales dacă 
are tangente cu şcoala retorică, dar dilema francezilor în fata 
propriei limbi e mai degrabă o chestiune de aderentá la tradiție 
şi de judecare a condiţiilor perfectei literaritáti, pe când în 
cazul românilor e mai degrabă vorba de inventarea tradiţiei şi 
literaritátii. Se vorbeşte atât de mult despre limbă în secolul 
XIX românesc pentru că procesul de formare a limbii literare 
şi a criticii sunt simultane. Printre țările studiate, asta face 
secolul XIX românesc unic: orice istorie culturală a lui 
urmăreşte critica in medias res: ea atunci se naşte, şi ca atare 
orice critic al secolului vorbeşte din mijlocul unei comunități 
culturale incomplete, care încă-şi caută reperele. 

Mai mult, pe fondul naţionalismului apar, ca peste tot în 
Europa statelor noi, nu doar primele instituții de normare 
lingvistică, ci şi curiozitatea pentru istoria naţională. Ea este o 
curiozitate deopotrivă critică, încercând să ajungă la o 
înțelegere mai bună a trecutului, dar mai ales interesată. În 
prefata primei ediţii la Letopisere din 1845, Kogălniceanu 
spune cá le publică pentru a contribui „la dezvoltarea 
patriotismului”, fiindcă i se pare că orice artă adevărată (pe 
care românii încă n-o aveau) nu putea să vină decât dintr-o 
asumare organică a acestui trecut. Cere o întoarcere la 
„izvoarele originale” şi deplânge că cercetarea se face în lipsa 
sprijinului guvernului si al asociaţiilor de învăţaţi, dar scopul 
acestei publicări nu e în primul rând savant. Ediţia, amintită 
până târziu, a avut printre intelectualii români poate acelaşi 

efect pe care publicarea poemelor medievale lucrate de 
Lachmann îl avusese printre cei germani — a încurajat un 
interes nationalist pentru trecut, din care unele párti ale 
intelectualitátii româneşti n-au reuşit să se scoată nici până 
astăzi. Letopisetele sunt publicate si ca o invitație la acțiune. 
În prefata unei noi şi complete ediţii a cronicilor, apărute 
treizeci de ani mai târziu, Kogălniceanu se întoarce asupra 
istoriei recente şi constată cât de multe s-au schimbat între 
timp. Existau de-acum reviste istorice, literatura prinsese 
viteză, statul însuşi renăscuse. De data asta, vorbeşte mai mult 
despre munca documentară pe care-a depus-o pentru ediția a 
cărei temeinicie o apără şi nu mai vedem descurajarea. 

Tot lui Kogălniceanu i se datorează şi prima schiță a unei 
istorii culturale româneşti, datând din 1839, în franceză; a 
rămas nepublicată şi novatoare nu e. Nici nu oferă o imagine 
de ansamblu a literaturii române care să fie diferită de cea care 
existase la Şcoala Ardeleană. Toate momentele esenţiale ale 
trecutului cultural sunt enumerate în ea: cronicarii, Dosoftei, 
Cantemir, cărţile populare, Văcăreştii, Şcoala Ardeleană, 
Asachi, Eliade, episoade pe care istorici literari de mai târziu 
le-au contextualizat mai bine, dar fără să le conteste sau să le 
reinterpreteze fundamental importanța. E subliniat din nou 
faptul că teritoriul României a fost teatrul multor invazii şi 
războaie — acest loc comun al „fatalităţii istorice”! o să se tot 
repete şi însoţeşte conştiinţa istorică a literaturii de la bun 
început. La 1839, operele filologice i se par cele mai 


1 Cum o numeşte Ştefan Ciobanu în preambulul propriei sale istorii a 
literaturii române vechi, v. /storia literaturii române vechi, p. 29. 

importante şi constată că „în filozofie, literatura noastră e 
foarte sáracá".! 

Ce relevanță imediată au toate acestea pentru tradiția 
criticii şi filologiei româneşti? Nu una disproporționat de 
mare, având în vedere că niciun lucru făcut în aceste domenii 
până la 1860 nu e cu adevărat valoros. Deşi se observă în 
Principate acelaşi proces lent şi identitar de luare la cunoștință 
a trecutului pe care-l vedem în Germania, putina gândire 
filologică din epocă rămâne mai ales jurnalierá, grăbită, 
superficială, aproape întotdeauna de ocazie. Într-un cuvânt, 
inesentialá. E important că apar reviste literare care să 
încurajeze discuţia filologică, dar ea este rareori o discuţie 
erudită şi niciodată instituțională. E la fel de important, şi 
poate mai interesant, că apare dintr-odată un sistem de 
referințe culturale care arată că turnura culturală spre Vest era 
completă: Heliade citeşte pe Marmontel şi La Harpe, Simeon 
Marcovici pe Bossuet şi Mirabeau, Barițiu pe Talleyrand si 
Pitt, Kogălniceanu pe Niebuhr, Ionescu pe Hegel, Ion Ghica 
pe Descartes, Beccaria şi Montesquieu (cu „duhul pravililor”). 
Nu era o turnurá cu totul improbabilă, căci operele lui 
Rousseau, Diderot şi Enciclopedia se găseau în bibliotecile 
boierilor români încă de la sfârşitul secolului XVIIP, dar 
venind dinspre micul deşert literar al aceluiaşi secol, schim- 
barea e cu atât mai vizibilă. Ea nu e însă foarte relevantă pentru 
critică, cât e pentru literatură; în critică nu există niciun mare 


1 Kogălniceanu, Mihail, „Ciorna unui discurs despre istoria...”, în 
Documente si manuscrise literare. vol. 2, p. 222. 
? Cornea, Paul, Originile romantismului românesc, p. 50. 

autor. Heliade anunţă în 1830 că are „gata a da la tipar un curs 
de Poezie”, care apare în cele din urmă în 1835, însă cu pagini 
întregi luate din Marmontel, Vardalah si La Harpe, în 
condiţiile în care în Occident influenţa vechii poeticii era deja 
apusă. 

Există ocazionale cursuri de retorică, căci aceasta e o 
perioadă obsedată de lămurirea bazelor limbii şi stilului, 
Simeon Marcovici se laudă undeva că traducerile lui din 
Young au fost admise în programa de studiu de la Sf. Sava!, 
unul dintre puținele semne că literatura engleză e cunoscută în 
şcoli, şi tot pentru prima oară întâlnim referirea la comunitatea 
intelectuală locală ca la o „republică a literelor”?. În fine, se 
discută mult despre traduceri şi se observă o lărgire a 
canonului, în presă, în corespondenţă, în colecţiile de carte. 
Dar o critică adevărată lipseşte, iar o istorie a literaturii e de 
negândit şi va rămâne nescrisă multă vreme. De fapt, ce 
vedem adesea este tocmai ideea aceasta că o critică n-ar fi 
nimerită într-o literatură aşa tânără. Heliade zice: 


Critica este o judecată şi judecata se întemeiază pe 
pravili, si pravilile le fac legiuitorii. Care sunt 
legiuitorii? Care sunt pravilele? Şi pe ce temeiuri o să 
se facă critica? [...] Nu e vremea de critică, copii; e 
vremea de scris şi scriti cât veți putea şi cum veţi 
putea.” 


1 Marcovici, Simeon, „Viaţa lui Young”, în Ivaşcu, George, Din istoria 
teoriei si a Criticii. .., p. 200. 

? La Heliade, în „Asupra traducerilor lui Homer,” în. Ivaşcu, George, 
Din istoria teoriei si a criticii. .., p. 226. 

3 Ibidem, pp. 233-234. 

Cincisprezece ani mai târziu, încă nu-şi schimbase părerea 
şi spunea cu mândrie că în Curierul românesc, vreme de 
douăzeci de ani, „m-am ferit de critică cât am putut”. 
Kogălniceanu încercase să schimbe pesemne tocmai această 
mentalitate defetistă cu Dacia literară, dar fără succes. Idealul 
lui al unei critici „nepărtinitoare” va trebui să mai aştepte, iar 
ideea unei reviste „neatârnate şi supuse legilor adevărului” 
n-are deocamdată altă valoare decât una simbolică, pentru că 
ne arată că începuse să se gândească și așa. Patru ani mai târziu, 
în 1844, revine cu Propásirea, unde îşi propunea să publice 
„compuneri originale româneşti, împărţite în trei secții: 1. şti- 
intele exacte 2. ştiinţele morale şi politice. 3. literatura 
românească, silindu-se prin toate aceste a deştepta un interes 
mai viu pentru ştiinţă şi natie"!. Revista e închisă după 10 luni. 

Aceste reviste au fost importante pentru o aducere a vieții 
culturale într-o stare de relativă normalitate, dar generații mai 
târzii de scriitori încă puteau să spună, în anii 1850-60, că 
literatura ori nu exista, ori era abia la început. „Noi n-avem 
autori clasici”, se plânge Odobescu în 1855, iar „limba va încă 
să se formeze”, „biata limbă română”?. Pentru Al. Russo, în 
acelaşi an, literatura română încă nu-şi „luase zborul”, 
indicând că ce se făcuse în primele decenii ale secolului era 
perceput ca un început ratat. 


1 Kogălniceanu, Mihail, „Programul revistei Propăşirea”, în Ivaşcu, 
George, Din istoria teoriei si a Criticii. .., p. 326. 

2 Odobescu, A. L, „Bazele unei literaturi nationale", în Pseudo-cy- 
negetikos, p. 262. 

Pe bazele acestei insatisfactii generalizate s-a ridicat critica 
junimistă. 


a. Critica erorilor 


Indiferent că e comparată cu ce se făcuse înainte în 
Principate sau cu ce se făcea în altă parte în Europa, critica 
junimistă nu poate decât să pară radicală — o radicalitate făcută 
posibilă de calitatea incipientă a culturii şi de intenția criticilor 
acestora tineri, întorşi din străinătate cu idei mari, de a pune 
totul la îndoială: şi puţinele valori naţionale care se putuseră 
stabili până la ei, şi ideile primite de-a gata, culturale şi politice 
deopotrivă. Numai la primii romantici şi la tinerii hegelieni 
mai există în Europa secolului XIX o judecată atât de 
neiertătoare a tradiţiei şi e greu de explicat de ce Maiorescu a 
scris cum a scris şi de ce şi-a găsit vocea tocmai atunci. În 
termeni de cultură nu stă singur şi-n erudiție va fi poate chiar 
în urma altora, dar în temeritate, ironie şi inteligenţă, nimic 
nu-l pregăteşte. Dacă ar fi să-i măsurăm influența nu prin 
valoarea intrinsecă a operei sale, ci prin efectele ei şi prin 
tactul politic cu care şi-a pregătit descendenţii intelectuali, 
sunt foarte puţine figuri în Europa care-i stau alături. Trebuie 
spus, fireşte, că importanţa lui a fost mare şi pentru că, spre 
deosebire de Sainte-Beuve sau Grimm, care lucrau în culturi 
mai solide instituțional şi cu şcoli diverse, ce-şi disputau vocal 
teritoriile culturii, Junimea a umplut în forță un spaţiu cultural 
încă neformat. Ea a avut avantajul foarte rar de a defini acest 
spaţiu prin critică — şi-n limbă, şi-n literatură —, de a-i crea 
problemele. Maiorescu putea să constate satisfăcut spre 


312 | Julian Bocai 


sfârşitul secolului că şcoala lui se impusese în cultura romá- 
nească în detrimentul celorlalte şi că soluţiile ei fuseseră 
acceptate ca finale, mai ales în limbă. În Franţa spaţiul criticii 
fusese definit de-a lungul secolelor care-l separă pe Boileau de 
Lanson, în România puțin din ce se întâmplase înainte mai 
rămâne cu adevărat în picioare la 1890, odată cu schimbarea 
primei generații junimiste. Fireşte, influența lor e locală pentru 
că problemele culturii sunt locale şi, ca atare, critica nu e de 
export, pentru că obiectul ei depinde prea mult de contextul 
său. Asta face cu atât mai ironic faptul că este una dintre cele 
mai eficient modernizante şcoli critice din secolul XIX. 

Nici junimistii, nici apropiații lor nu-şi făceau iluzii despre 
starea culturii române. Pentru Xenopol, România trăise până 
de curând în Evul Mediu, lucru ce se vedea în starea ţării. Nu 
existaseră ştiinţe, reforme, schimbări de moravuri ca cele pe 
care le puteai observa altundeva în istoria Europei. Erau, de 
asemenea, conştienţi toti de pericolul naționalismului în istoria 
scrisă — fanatismul acesta nu produsese pentru ei decât 
exagerări. Panu, într-o retrospectivă a studiului istoriei la 
români, nu iartă niciuna dintre şcolile trecutului: ardelenii cei 
vechi fuseseră fantasmagorici şi lipsiţi de metodă, cei noi sunt 
sub orice critică, iar Hasdeu face „erudiție de paradă” şi nu ştie 
să scrie. Th. Rosetti crede că orice încercare de a transfera 
forme culturale organizaționale pe pământ românesc e sortită 
eşecului — aceasta va fi, de altfel, una dintre pietrele de temelie 
ale conservatorismului junimist şi poate, văzut în perspectivă, 
cel mai mare eşec ideologic al lor. 

Iar Maiorescu, ce zu critică Maiorescu? Sistemul educa- 
tional pentru pretenție şi nepotism, Biserica Ortodoxă pentru 
ingerinte în educaţie, lipsa de educaţie clasică în țară, 
evoluțiile din jurisprudentá, politicienii care nu ştiu să 
vorbească, pe ziariştii care nu pot scrie firesc, Societatea 
Academică pentru lipsă de ambiţie, pe latinişti, poezia epocii, 
pe Gherea, fiindcă îndrăznise să-l comenteze. E] face în primul 
rând o critică culturală largă şi doar apoi una literară. E un 
critic în vechea tradiţie a filozofilor francezi de secol XVIII şi 
mai puţin în tradiția propriu-zis filologicá a secolului al 
nouăsprezecelea; ar trebui să ne gândim mai des la el de fapt 
ca la un philosophe. 

Chiar şi văzut dinăuntrul filologiei, diferența dintre 
Maiorescu şi criticii din capitolele precedente este că el se 
mişcă pe un spectru larg al activităţii filologice (de la fonetică 
la critică literară), pe când ceilalți se păstrează ori în zona 
edițiilor critice, ori a istoriilor literare, ori a unei critici publice, 
e adevărat, dar care rămâne în genere literară. Maiorescu 
seamănă mai degrabă cu Arnold, cel din Cultură și anarhie, 
practicând o critică edificatoare, care încearcă să devoaleze 
mereu adevărul în scopul ameliorării sociale, iar textele sale 
despre literatură sunt mai cu seamă un produs al ocaziei decât 
un rezultat al unei reflecţii continue asupra actului literar. E, în 
plus, un critic al erorilor şi nu un hermeneut, fiind lipsit de 
răbdare interpretativă ori de răbdarea filologului de secol XIX 
pentru analitica biografică, textuală şi contextuală. Intervine 
mai ales acolo unde viaţa culturală nu se ridică la înălțimea 
idealurilor sale profesionale şi, astfel, e critic în sensul cel mai 

larg, dar poate si cel mai necesar. Iorga, in Opinii sincere și 
pernicioase..., i-a urmat o vreme, aplicând societăţii de la 1900 
standarde la fel de neinduplecate ca cele la care tinuse 
Maiorescu societatea de la 1860, dar rolul acesta de arbitru al 
vietii culturale in sens larg n-a fost preluat de multi si trebuie 
să vedem în faptul că exemplul maiorescian s-a transmis mai 
departe mai ales pe linie literară una dintre anomaliile vieții 
culturale româneşti; el oferea o deschidere mai largă. 

E adevărat însă cá şi atunci când face critică culturală, el o 
face mereu de pe poziţii proxim filologice şi care pot fi reduse 
la un nucleu de axiome culturale sau estetice. 

Una dintre ele, pe care o împarte cu colegii săi de generație 
şi cu mulți dintre romantici, este ideea că un popor are o 
individualitate, care e schingiuită prin imitație — puterile lui 
intelectuale trebuie lăsate să se dezvolte organic, nu doar 
pentru că evoluţia culturii sale va fi astfel mai firească, ci şi 
pentru că orice popor poate exprima doar o cantitate limitată 
de civilizație şi nu trebuie să-şi piardă timpul pe drumuri 
greşite. E o idee în ton cu noțiunile despre energia rasială a 
popoarelor, exprimată astfel: 


Puterile unui popor, fie morale, fie materiale, au în orce 
moment o cantitate mărginită. Averea naţională a 
românilor are astăzi o cifră fixă, energia lor intelectuală 
se află asemenea într-o câtime fixată. Nu te poti juca 
nepedepsit cu această sumă a puterilor, cu capitalul 
întreprinderii de cultură într-un popor.! 


! Maiorescu, Critice, Prefaţa autorului la ediţia din 1874, p. 3. 

De-aceea e atât de vehement cu şcolile care împing cultura 
românească pe căi artificiale, încercând să-i inventeze o istorie 
nemeritată şi să-i dea o limbă cu care poporul, vehiculul 
adevărat al energiilor naţionale, n-ar fi putut niciodată să 
rezoneze. Respinge la fel artificialitatea limbii din ziarele 
transilvane. Limba este şi ea „o ființă organică”!. 

S-a spus despre Maiorescu că are aplecări clasice, dar 
clasicismul nu s-a opus artificialitátii şi nici n-a crezut că 
poezia trebuie să se hrănească din popor. Poeticile clasice fac 
distincţii clare între cum se scrie şi cum se vorbeşte („limba 
aleasă” înseamnă pentru ele „limba elitei”). 

În plus, clasicismul nu foloseşte metafore ale organi- 
cismului şi nici nu crede că poezia şi abstractiunea sunt neapá- 
rat incompatibile, cum crede Maiorescu. Pentru el, frumosul 
este „idee manifestată în materie sensibilă”? — recomandă 
poeţilor să se ferească de abstractiuni, căci poezia, spre 
deosebire de ştiinţe, este „repaosul inteligenţei”. În schimb 
„Ştiinţa [...] nu are nicăieri repaos şi niciodată sfârşit”S. 

Arta este o suspendare a acestei îndoieli permanente — 
acesta e motivul pentru care repetă, în „Poeți şi critici”, că 
inventivitatea poetică şi analiza critică sunt incompatibile. 
Poetul e un animal emoţional — el simte. Criticul judecă. 
Pentru Maiorescu, arta este mai ales sentiment — ea iese din 
„inima plină de simţuri” şi nu caută adevărul decât în sensul 
în care îl transfigurează în materialul limbii si-al emotiei; 
intelectualizarea o strică. În poetica clasică însă, arta era 


1 Idem, „Direcţia nouă...”, ibidem, p. 206. 
? Idem, „O cercetare critică...” în Opere, vol. 1, p. 9. 
? Ibidem, p. 32. 

transformare meşteşugită si nu sinceritate emotivă; în locul 
sentimentului, se punea accentul pe inteligență şi nu, cum face 
Maiorescu, pe personalitate. 

E adevărat că e idealist în convingerea că adevărul ideatic 
al artei e mereu dincolo de marginile percepției noastre 
intelective şi că „îndărătul fiecărui adevăr la care ai ajuns laşi 
o iluzie pierdută”!, dar în ultimă instanţă, pentru el arta nu este 
despre cunoaştere, iar sarcina criticii este s-o ţină pe drumul 
acesta, judecând modul în care viaţa e încorporată sensibil în 
materialul artistic. 

Un alt semn că n-are aplecări clasice este că în intervențiile 
sale lingvistice este antinormativist: 


Singura rațiune de îngăduit în această materie este uzul 
poporului, care face lege şi care îşi are totdeauna cauza 
lui binecuvântată şi mai profundă decât ratiunile 
filologilor.? 


Pentru că limba este în parte natură, ea primează asupra 
culturii şi o defineşte; a face o critică a latinismului înseamnă 
nu doar a respinge un model lingvistic bazat pe falsuri, dar şi 
a salva un fel de a fi în lume decantat în cursul istoriei, căci 
popoarele sunt unice şi în limbile lor transpare ceva din 
această unicitate. Maiorescu îşi va motiva reforma ortografică 
tocmai prin faptul că „scrierea are între altele şi menirea de a 
întări unitatea naţională sau etnografică a unui popor”, dar 


1 Idem, „Observări polemice”, în Critice, p. 142. 
? Idem, „Limba română în jurnalele din Austria”, în Critice, p. 109. 
3 Idem, „Despre scrierea limbei române, în Critice, vol. 2, p. 51. 

unitatea aceasta nu e pentru el construită; ea este un dat. Limba 
şi poporul, ca plantele, nu urmează liniile de evoluţie ale unei 
gândiri raţionale, ele pot fi ajutate să crească, dar nu transfor- 
mate împotriva naturii lor. 

E clasicist, e adevărat, mai ales într-un lucru: în aceea că dă 
artei abilitatea de a transfigura moral. Aceasta nu este însă 
neapărat abilitatea cathartică, cum o ştim de la Aristotel, ci una 
filozofică, la care ajungi numai prin faptul că, martor al actului 
artistic, eşti înălțat din cotidian la idee. Înălțarea aceasta imper- 
sonalizează, dar nu purifică propriu-zis, şi ca atare nu e nici ea 
cu totul clasică. Ideea e una dintre recurentele gândirii sale. De 
la primele scrieri româneşti până la răspunsurile pentru 
Gherea, crede că scopul oricărei educatii este „nimicirea 
mărginirii egoistice a individului şi supunerea lui sub rațiunea 
lucrurilor, spre a-l face independent şi întărit în contra 
pasiunilor sale”!. Spunea asta în 1863. Iată-l şi în 1885: 


Orice emoție estetică, fie deşteptată prin sculptură, fie 
prin poezie, fie prin celelalte arte, face pe omul stăpânit 
de ea, pe câtă vreme e stăpânit, să se uite pe sine ca 
persoană şi să se înalțe în lumea ficţiunii ideale. Dacă 
izvorul a tot ce este rău este egoismul şi egoismul 
exagerat, atunci o stare sufletească în care egoismul e 
nimic pentru moment, fiindcă interesele individuale 
sunt uitate, este o combatere indirectă a răului, şi astfel 
o ináltare morală.’ 


» 


1 ldem, „Pentru ce limba latină este..." 
Antologia ideologiei junimiste, p. 30. 
? Idem, „Despre comediile dlui Caragiale”, 


, în Lovinescu, Eugen, 


în Critice, vol. 2, p. 277. 

Gherea, cu inteligenta lui pedestrá, n-a avut rábdare cu 
explicaţiile acestea greu de probat, punându-le pe seama 
proastei influențe a filosofiei germane: „estetică metafizică 
platoniană, nemtitá de metafizicii nemti"!. Ironia nu e neme- 
ritatá; tras la ráspundere, Maiorescu nu va putea sá explice 
foarte bine ideile filosofice cu care încercase să-l apere pe 
Caragiale. E printre puţinii critici de la sfârşitul secolului XIX 
care-l mai poate invoca nestânjenit pe Platon în sprijinul 
teoriilor sale, lucru care arată poate şi lipsa de sofisticare 
filozofică a gândirii lui, care-a rămas în mare parte generică. 
Este de asemenea straniu că o face, fiindcă în psihologie se 
arată foarte la curent cu ultimele noutăți ştiinţifice. Ştie de 
Charcot, altundeva de Lyell şi de Darwin şi crede în existența 
„predispoziţiilor înnăscute” ale popoarelor, ca Taine. Motivul 
pentru care nu s-a vărsat ceva din jargonul ştiinţific al acestora 
şi-n teoriile lui literare este pentru că influența idealismului 
german asupra sa a fost mai puternică. 

În textul despre importanţa limbii latine din 1863, vorbea 
despre un studiu teoretic care găseşte în obiectele sale „legi 
nestrămutate”, dar înțelegea ştiinţele ca fiind mai degrabă 
discipline utilitariste, care nu pot răspunde nevoilor spirituale 
ale elevului şi, lucru rar pentru un critic de secol XIX, se 
îndoieşte că istoricii ar putea găsi în trecut legitáti de tipul 
celor ştiinţifice: 


Ceeace lipeşte acestui studiu [istoric], este stricta şi 
precisa regularitate, este ideea legii care, fie cât de 


! Dobrogeanu-Gherea, Constantin, Studii critice, p. 455. 

marcată de cátrá câţiva istorici filozofi în teorie, nu se 
află în detaliul realității ce se produce înaintea ochilor 
nostri [...].' 


În respingerea calității de Bi/dung a ştiinţelor, care „nu au 
sfera de obiecte spirituale întinsă”, vine din Humboldt, în 
negarea unei legitáti istorice, din Herder. Tot aici trebuie 
căutată şi opoziția sa la noțiunea de progres social obținut prin 
imitație. Până la sfârşitul vieţii rămâne un idealist şi-un 
relativist — în cursurile lui de filozofie, asta se vede cel mai 
bine, căci repetă acolo pe Kant şi Schopenhauer. Într-un fel 
sau altul, estetica sa păstrează prezumția primatului minții 
asupra materiei şi a individualului asupra socialului, îngreu- 
nând astfel o posibilă înțelegere istorică a culturii în 
materialitatea ei. 

Nu e străin de forme de gândire materialistă însă: rămâne 
interesat de ştiinţe (apără învățământul real) şi în observaţiile 
lui psihologice e reductionist unde are nevoie: cauza nebuniei 
lui Eminescu, spune, „este exclusiv interná, este înnăscută, 
este ereditară” şi tocmai ea îi explică viața, care n-ar fi putut fi 
schimbată, tocmai pentru că era determinată deja de „germe- 
nele nebuniei”. Ba chiar într-un loc spune că psihologia, ca 
ştiinţă, nu poate avansa decât dacă „ne ferim de orice 
metafizică în cercetările si explicările asupra sufletului”?. Dar 
tot Eminescu era pentru el „rege al cugetării omeneşti”, trăind 


» 


! Maiorescu, Titu, „Pentru ce limba latină este... 
Eugen, Antologia ideologiei junimiste, p. 37. 

? Idem, „Despre progresul adevărului în judecarea..., în Critice, vol. 2, 
p. 222. 


, în Lovinescu, 

exclusiv „în lumea ideilor generale." A lui era „naivitatea 
geniului cuprins de lumea ideală”. 

Bun logician, Maiorescu a înţeles poate contradictia 
implicită în aceste judecăți. El învățase de la Fichte că 
dogmatismul materialist, care vede conştiinţa ca un produs, şi 
idealismul de care avem nevoie ca să putem gândi autonomia 
indivizilor sunt poziţii filosofice ireconciliabile. Autonomia 
esteticului este rezultatul acestei ireconciliabilitáti, căci ră- 
mâne mereu între gândire şi realitate, între individ-ca-gânditor 
şi individ-ca-organism o punte de netrecut, care asigură că 
valorile pot să existe în lume fără rădăcini în materialitate şi 
ca atare având o coerență alta decât a realităţii pe care o 
reflectă. Asta explică de ce arta este pentru el deopotrivă 
socială şi liberă de convenţional, de ce, deşi iese din solul 
vieţii, poate să se ridice în impersonal, adică în ideatic. Lucrul 
acesta a fost crezut şi de alții după Maiorescu, în forme mai 
explicite — de-aici porneşte Dragomirescu când, împotriva lui 
Sainte-Beuve, sustine (ca mai târziu Proust) că ce rămâne din 
artist în operă este tocmai „partea lui reală, partea lui adâncă 
şi esenţială”!. 

Ar fi fost mai bine pentru istoria ulterioară a literelor 
româneşti dacă Maiorescu ar fi reuşit să-şi clarifice ideile şi să 
le transforme în ceva mai util decât un idealism fără energie, 
cu atât mai mult cu cât claritatea era una dintre virtuțile criticii 
sale, precum ar fi fost mai bine dacă ar fi luat în serios dialogul 
cu Gherea şi nu l-ar fi tratat cu o superioritate nemeritată. 


! Dragomirescu, M., „Critica ştiinţifică şi Eminescu”, în Antologia de 
criticilor români, p. 348. 


Filologii | 321 


Critica lui Gherea era mai la zi si ridica probleme noi, iar 
cursurile despre literatură si istoriile literare de după 
Maiorescu nu sunt atât de influențate de acest tip de idealism 
pe cât te-ai aştepta; ideea artei autonome e durabilă, şi 
Maiorescu va avea o lungă posteritate, dar aceasta nu e imediat 
cuantificabilă instituțional. O catedră de estetică şi critică 
literară va apărea abia la 1939, cu un curs introductiv ţinut de 
Vianu, în care profesorul va spune că „autonomia esteticului 
este marea cucerire a lui Maiorescu"!. 


b. Metoda de faţadă și primele istorii literare universitare 


Gherea a fost cel căruia i-a revenit rolul de a populariza în 
România ideile pozitiviste la modă în critica occidentală şi de 
a-şi pune în felul acesta probleme pe care prima generație de 
junimişti, sub patronajul Boierului (cum îl numeau studenții 
săi pe Maiorescu), le-a refuzat. Maiorescu, cum am văzut, nu 
era indiferent la aceste idei, dar refuza să le aducă în critica 
literară din raţiuni filozofice. Gherea nu s-a simţit împiedicat 
de asemenea rațiuni, el admiră pe Taine şi critica însuflețită 
„de un spirit relativist eminamente ştiinţific”. 

Dar Gherea are şi mai puține idei decât Maiorescu; teoria 
lui literară constă într-un fiziologism sociologizant, pe care-l 
formulează în toate studiile sale. În „Asupra criticei” defineşte 
două baze ale studiului literar: una este analiza psihicului 
individual (determinat fiziologic şi cognoscibil biografic), 
cealaltă este analiza psihicului popular (determinat de mediu 


1 Vianu, Tudor, Opere, vol. 3: Scriitori români (partea a Il-a), p. 7. 

si analizabil sociologic). Asa se face cá toate trásáturile unei 
opere de artă pot fi reduse la aceste două prim-motoare. Dacă 
un poet scrie cu tristeţe, de pildă, aceasta se întâmplă ori pentru 
că este deprimat, ori pentru că societatea burgheză este defectă 
etc. 

În multe dintre explicaţiile sale rămâne de o simplitate 
intelectuală dezarmantă şi, deşi citeşte mult şi e bine informat, 
e îndoielnic c-ar fi înțeles mobilurile filozofice ale mate- 
rialismului pe care-l apară. În alt loc numeşte aceste două 
motoare „împrejurări cosmice” şi „împrejurări culturale” şi 
spune că ele produc artistul, însă e neclar dacă asta înseamnă 
altceva decât a spune că lumea produce arta. 

Prin generalitatea explicatiilor, frizează de multe ori 
tautologia, ascunsă mereu în subtextul materialismului de 
secol XIX, ce ajungea într-un fel sau altul la convingerea că 
orice există este produs de force există. A defini autorul drept 
cauză a operei, societatea drept cauză a autorului, mediul drept 
cauză a societăţii şi universul drept cauză a mediului nu este 
un raționament pătrunzător şi, spre deosebire de Taine sau 
Sainte-Beuve, care în practica lor critică îşi transformă teoriile 
simple în analize nuantate, Gherea nu e în stare de această 
elegantă şi salvatoare incongruentá între teorie şi practică. 
lată-l explicând de ce un poet e trist într-o poemá a deza- 
măgirii din amor: 


..poetul s-a îndrăgostit, şi-a pus tot sufletul, toată 
nădejdea, toată viaţa într-o femeie, şi aceasta l-a înşelat 
mişeleşte, lăsându-i o rană adâncă în inimă, rană cu atât 
mai dureroasă cu cât poetul a fost mai naiv, mai 

încrezător, mai nervos, mai pasionat. lată de ce rana 
niciodată nu s-a mai închis, de ce îi sfâşie vecinic 
inima, şi orice amintire face să vibreze dureros această 
sărmană inimă.! 


Pentru Gherea nu există nimic invizibil în literatură, şi 
aceasta este diferența fundamentală dintre el şi Maiorescu şi 
motivul pentru care critica lui pare mai degrabă că rezumă 
opera decât că o explică (deşi el însuşi cerea o „critică 
explicatoare"). E drept, crede că sarcina criticii e ceva mai 
largă decât a descrie originea operei; ea nu urmăreşte doar 
apariţia, ci şi influenţa şi modurile în care această influenţă se 
exercită asupra noastră. Sunt idei interesante şi noi în 
România, care şi-au găsit publicul entuziast încă din timpul 
vieţii sale, dar în ultimă instanţă nepuse în practică. Interesantă 
e şi critica esteticii maioresciene ca metafizică şi judecătoare 
deopotrivă, datând-o la începutul secolului XIX: „Această 
direcţie nu este a criticei moderne, ci a criticei care a fost în 
Franţa pe la începutul veacului. Critica se credea pe atunci 
judecător chemat a judeca pe scriitori şi operele Jor "7 

Intuitia lui că această critică îşi îndeplinise funcţia si cá 
venise vremea unei teorii a literaturii care să se ridice dincolo 
de simpla judecată de valoare e justă şi o împărțea de altfel cu 
mulți critici francezi ai vremii. Existenţa continuă a acestei 
critici „judecătoare” nu era însă semn al unei teribile înapoieri 
teoretice, căci am văzut că şi în Anglia rolul criticului ca 
judecător a fost apărat cu tărie până la începutul secolului XX. 


1 Dobrogeanu-Gherea, C., „Asupra criticei”, în Studii critice, p. 16. 
? Ibidem, p. 13. 

Iar într-o formă sau alta, Maiorescu însuşi crezuse că articolele 
sale de critică negativă din anii ‘60 şi *70 îşi îndepliniseră 
funcţia şi că venise vremea unui studiu ştiinţific mai aplicat al 
problemelor spiritului. În „Literatura română şi străinătatea”, 
Maiorescu se plânge că: 


...nu am avut şi nu avem din toată viaţa noastră publică 
de vro treizeci de ani încoace aproape nicio lucrare pe 
care să o fi putut arăta oamenilor luminati din Europa 
ca o dovadă a activităţii noastre stiintifice.! 


lar despre profesorii universitari care predau istoria şi 
literatura română în universitățile din Iaşi şi Bucureşti e si mai 
categoric: 


...n-au făcut toti patru împreună aproape nimic pentru 
înaintarea ştiinţei ce o profesează. Niciun studiu prin 
arhive, nicio publicare de documente, nicio monografie 
de oarecare valoare asupra vreuneia din multele părți 
obscure sau controversate ale trecutului nostru, necum 
o istorie întreagă — nimic, absolut nimic. Şi astfel 
vedem că universitățile române, în cei douăzeci de ani 
ai existenţei lor, nu au produs niciun scriitor istoric.? 


Gherea intelesese greşit că junimistii ar fi fost interesați mai 
degrabă de judecăţi de valoare şi indiferenți la ştiinţe. În fapt, 
şi Maiorescu, şi Gherea, şi cu atât mai mult generaţiile 


1 Maiorescu, Titu, „Literatura română şi străinătatea”, în Critice, vol. 2, 
p. 253. 
? Ibidem, p. 254. 

ulterioare de intelectuali formati în spiritul Junimii vor 
înțelege foarte bine nevoia de activitate ştiinţifică, de lucrări 
serioase, de exhaustivitate, de istorii care să arunce lumină 
asupra trecutului literaturii române, de dicționare care să pună 
limba pe o orbită sigură. Şi adevărul e că mai ales intelectualii 
români mai apropiați de spiritul Junimii vor face toate aceste 
lucruri, indiferent dacă aderă la idealismul maiorescian sau nu. 

Desi primul volum din Studii critice este bine primit şi se 
înțeleg felurile în care el e nou si deşi teoriile gheriste nu lasă 
noua generaţie de maiorescieni indiferentă, importanţa institu- 
tionalá a lui Gherea e mică, şi în istoria literară merită luat în 
seamă ori ca critic al lui Maiorescu, ori ca slab apologet al unor 
teorii foarte influente în critica literară a secolului XX, pe care 
junimiştii le-au ignorat pe nedrept şi care ar fi putut da istoriei 
literare româneşti o mai bună înțelegere a practicii istorio- 
grafice. Această înţelegere nu vine de la Gherea, el nu e 
capabil s-o ofere. Maiorescu — si el apologet al unor idei 
împrumutate — a fost la rându-i puţin capabil aici şi trebuie să 
vedem o cauză pentru începutul târziu al istoriei literare 
româneşti şi-n faptul că primii doi critici români care merită 
luaţi în serios au vorbit mult despre critică şi foarte puţin 
despre altceva, deşi chiar şi despre critică au vorbit nete- 
meinic. În ideea lui Gherea că „critica face şi analiza unui 
popor” se ascundea ceva foarte util istoriei, dar el n-a putut s-o 
fructifice şi să transforme intuiţia într-o practică disciplinară, 
fiind de altfel departe de lumea cercurilor universitare care 

i-ar fi permis-o (doar Ibráileanu pare sá se fi reclamat de la el 
până tárziu)!. 

Primele istorii universitare ale limbii si literaturii sunt, prin 
urmare, foarte dezorientate teoretic si de puțină importanţă. 
Una a lui Philippide, din 1888, include sub titlul de filologie şi 
istoria politică şi pe cea socială şi intelectuală. Filologia este, 
pentru el, „acea parte a istoriei, care are ca obiect de expunere 
viața omenească în toate manifestările ei", iar istoria literară 
nu este nimic altceva decât „istorie intelectuală”. În această 
privinţă — Gherea avea dreptate, literatii români rămăseseră 
blocaţi la începutul secolului, iar Philippide crede, ca frații 
Schlegel sau Villemain, că literatură înseamnă cultura aşa cum 
s-a manifestat ea prin scris. Altfel, istoria lui nu e mai mult 
decât o sumă de liste bibliografice şi rezumate biografice. 

O altă istorie, a lui Aron Densusianu, e la fel de rezumativă 
şi mai degrabă interesată de istoria limbii. În termeni de 
practică istoriografică sunt ambele neimportante, dar putem 
scoate din ele ceva concludent pentru spiritul epocii: invitația 
la metodă. Densusianu crede că cercetătorii vieţii literare 
trebuie să urmeze ,neturburati principiile ştiinţifice, care 
singure trebuie să ne conducă”, iar Philippide că trebuie lucrat 
pe un material cât mai precis şi că „separarea cât se poate mai 
complectă între diferitele ramuri filologice, ca şi în genere 
între oricare genuri literare, trebuie să stea înaintea noastră ca 
un ideal la care să tindem”. De aici trage strania concluzie că: 


! Despre influenţa mai ales contemporană a lui Gherea în epocă vezi 
Zigu Ornea, Viaţa lui Constantin Dobrogeanu-Gherea, cap. IV. 
Despre datoriile lui Iorga şi Ibrăileanu față de Gherea, vezi ibidem, 
pp. 362-363. 

Biograful trebuie sá se márgineascá la ingirarea eveni- 
mentelor din viata publicá ori privatá a cutárui autor, 
oricât de sec ar fi materialul, şi să se stăpânească de la 
orice apreciare în bine sau în rău a lucrărilor lui, căci 
aceasta intră în sarcina istoricului literar, precum şi — 
încă mai mult — de la orice exploziune lirică, pentru că 
pe de o parte aceasta intră în sarcina poetului liric etc.! 


Găsim la ei şi la Gherea una din primele apologii ale 
profesionalizării în ştiinţele filologice, dar istoriile însele sunt 
naive şi competența lor critică îndoielnică, fiind scrise de 
profesori formați în primele decenii ale universităților româ- 
Dest), când aderenţa anunțată la metodă şi ştiinţă e neinter- 
nalizată. 

Cum am văzut din capitolul trecut, filologi pe model 
occidental se afirmă în universitate odată cu prima generație 
postjunimistă. Ei sunt Ovid Densusianu, loan Bogdan, 
Nicolae Iorga, Lazăr Sáineanu si cu ei începe cu adevărat 
istoria intelectuală a studiului literar în universitate. Tot ei 
înțeleg mai bine care sunt practicile care pot să normalizeze 
acest studiu şi tot la ei vedem, pentru prima oară în istoria 
intelectuală românească, acea rară abilitate a învățatului 
român de a fi la curent cu mersul studiului literar în Occident. 
Dispar acum din studiul literar şi naționalismul gratuit, şi 
autoiluzionarea în privinţa valorii trecutului cultural româ- 
nesc. În forme mai subtile, acestea vor reveni în interbelic, dar 
rareori cu devotamentul necritic al secolului XIX. Se studiază 
pentru prima oară în universitate limbile paleoslave şi se 


1 Philippide, Al., Introducere în istoria limbei si literaturei române, p. 16. 

admite importanta lor pentru istoria limbii. Ioan Bogdan, cel 
care înființează acest curs, cere într-o prelegere inaugurală din 
1891, „un studiu calm şi cât se poate de multilateral al trecu- 
tului nostru”. 

Lucrurile înaintează greu însă; la 1894, într-o scrisoare 
către Maiorescu, fostul său elev Teohari Antonescu — care 
cerceta în perioadă şi traducea literatură orientală — se plânge 
de „lipsa completă de cărți şi reviste” pentru cursul de 
arheologie de la Iaşi?. Tot Ioan Bogdan, în 1905, deplángea 
absența edițiilor critice în literatura veche, care absență 
periclita investigația istorică. Istoria literară rămâne în urma 
studiului lingvistic şi cu mult în urma istoriei propriu-zise. 
Între 1880 si 1900, lingvistii sunt mai prezenţi, ceea ce explică 
şi de ce pretinsele istorii literare ale epocii sunt mai mult istorii 
ale limbii. În aceeaşi prelegere academică în care cerea ediții 
critice, Bogdan pleda şi pentru mai puţină istorie politică şi 
mai multă istorie culturală, care i se părea că lipseşte. 

Într-adevăr, până la Iorga, istoria culturală a lipsit aproape 
cu desăvârşire. Istoria acestuia din 1901 vine aproape de 
nicăieri, atât de mult se ridică deasupra lucrurilor care se 
făcuseră până atunci. Ea marchează şi depăşirea istoriei 
universitare ca listă de titluri şi vieți de autori, si prima dată 
când trecutul cultural românesc este integrat într-o narațiune 
completă: 


1 Bogdan, Ioan, Însemnătatea studiilor slave pentru români, p. 38. 
? Antonescu, Teohari, în Titu Maiorescu si prima generaţie de 
maiorescieni, p. 11. 

O istorie literará trebuie sá fixeze biografiile in 
miscarea de idei a epocii, sá puie in legáturá cugetarea 
unuia cu gândirea generală a timpului. Istoria literară 
nu se poate înțelege fără istoria culturii.! 


Vechea istorie literară universitară era pentru el doar 
„inventar”. 

Ovid Densusianu tinuse şi el în 1899 un curs de istoria 
literaturii moderne pe care şi-l publică în interbelic. Şi acesta 
este net superior cursurilor perioadei, întorcându-se mai mult 
decât Iorga asupra unui trecut pe care simţea că-şi permite în 
sfârşit să-l judece fără oprelişti. Într-o prelegere din 1910 
despre scopul istoriei literare în universitate, Densusianu va 
cere 


să se înlăture acest fetişism pentru trecut şi să i se dea 
actualitátei dreptul pe care trebuie să-l aibă şi între 
zidurile Universitátei, unde spiritul de rutină continuă 
şi azi să stăpânească prea mult.? 


Ceva din cursul său din 1899 păstra vechea formă a 
expunerilor didactice din Philippide sau Densusianu tatăl, dar 
biografiile erau acum expuse pe larg şi puse în legătură cu 
epoca, iar opera era comentată. Nu mai e vorba de simple 
treceri în revistă, comentariile au aplomb, iar autorul lor e 
printre primii care se gândeşte la funcţia instituţională a 
disciplinei si la faptul că fusese prea mult ținută în obediență 


1 Iorga, Nicolae, Istoria literaturii române în secolul al X VIII-lea, p. 2. 
? Densusianu, Ovid, Literatura română modernă, p. 329. 

faţă de critica literară. Între 1897 şi 1910 va tine mai multe 
conferinte si prelegeri inaugurale care discutá statutul filolo- 
giei ca disciplină universitară. Într-o prelegere din 1907, vor- 
beste chiar despre „preciziunea matematică a enunturilor" din 
filologie, care se deosebeşte de istorie — ce nu e încă ştiinţă — 
şi căreia „trebuie să-i fim recunoscători, între altele, că streinii 
nu se mai uită la noi cu acelaşi dispreţ de altădată”!, fiindcă a 
dovedit cu limpezime că limba română e limbă latinească. În 
prelegerea din 1910, vechea filologie, grămăticească, i se 
părea foarte limitată şi-i certa pe filologi pentru „acel dispreţ 
din care-şi fac o mândrie toti care au urmat la şcoala de odihnă 
a unilateralitátii". Dintre toti umanistii epocii, Densusianu e 
cel care-şi pune cel mai des problema ambiguitátii epistemice 
a noului câmp disciplinar, pe care-l apără cu orice ocazie ca 
pe o ştiinţă împlinită (desi mai ales în variantele ei lingvistice). 

Cu el şi Iorga începe o tradiţie care în România continuă 
până astăzi şi care n-a fost pusă decât rareori la îndoială. 
Decalajul acestei culturi est-europene („retardul metodologic” 
al criticii române, cum îl numeşte Andrei Terian undeva?), a 
făcut ca tradiţia istoriei ei literare să înceapă tocmai după ce 
istoria literară ca disciplină ajunsese la zenit ca formă de 
sinteză culturală, în Franţa şi Germania. 

O consecinţă neobişnuită a acestui decalaj constă în aceea 
că prima istorie literară românească este tocmai istoria literară 
universitară. Principatele n-au cunoscut scepticismul 
universitar față de un interes diletant pentru trecut şi-n 


1 Idem, „Locul filologiei în viaţa noastră intelectuală”, în Opere 4, p. 29. 
? Terian, Andrei, Critica de export, p. 16. 

universitățile româneşti ale secolului XIX şi-au găsit locul 
multi amatori; acest interes pentru trecut a fost, din contră, 
încurajat din toate părțile spectrului politic, mai ales ca rezultat 
al naţionalismului de secol XIX, care nu putuse fi temperat de 
o fidelitate locală față de canonul antic. Densusianu avea să 
regrete şi mai târziu lipsa unui aplecări filoclasice în trecutul 
țării, observând pe bună dreptate că literatura română fusese 
copleşită de cea franceză: 


Ca un contrapond în această influenţă am fi trebuit să 
cultivăm şi antichitatea pentru ca literatura noastră să 
nu iasă prea enervată din contractul ei exclusiv cu 
operele romanticilor. [...] Numai cunoaşterea apro- 
fundată a literaturilor antice ne-ar fi putut da mai bune 
îndrumări, de a căror lipsă am suferit şi suferim şi 
astázi.! 


Iar când universitatea românească a început să vadă acea 
disjungere epistemică a unor discipline apropiate din trunchiul 
unor domenii mai vechi, momentul clasicelor deja trecuse şi 
orice formă de neoumanism românesc, chiar şi una foarte 
întârziată, devenise imposibilă. Dintre cele 34 de doctorate 
acordate de Facultatea de Litere din Bucureşti până la 1928, 
niciunul nu este în filologie veche, dar găsim nouă în filologie 
modernă şi limbi străine şi unsprezece în filozofie.? 


1 Densusianu, Ovid, Literatura română modernă, p. 16. 

? Popescu-Spineni, Marin, Contibuţiuni la istoria învăţământului 
superior, vezi tabel p. 258. Existá însă şase doctorate în istorie antică, 
acordate toate în anii universitari 1927-1928. 

O altă consecință a decalajului cultural este că istoriile 
literare româneşti apar înaintea unei solide tradiţii textologice 
care să fi rezolvat problema edițiilor critice, a surselor şi a 
cercetării secundare; chiar şi istorici ai literaturii târzii, cum e 
Călinescu, se vor plânge că baza bibliografică pentru cercetare 
le lipseşte (şi asta în 1940). În următorii douăzeci, treizeci de 
ani care-i separă pe Densusianu de Călinescu, o definiție a 
scopurilor istoriei literare e în flux. Iorga va reveni de mai 
multe ori asupra primei sale istorii; dintr-o ediție mai târzie va 
scoate capitolele exclusiv istorice, limitând astfel obiectul 
disciplinei, care de la bun început fusese ambiguu. Apoi, în 
anii ‘30, ţinând o serie de cursuri introductive în momentele 
esențiale ale literaturii române, le spune studenților că vechea 
înțelegere cuprinzătoare a literaturii trebuia să cedeze locul în 
universitate „şcolilor de specialitate”. Catedra de literatură 
română urma să se împartă în anul următor între una de 
literatură română veche, condusă de Cartojan, şi cealaltă de 
literatură modernă, a lui Caracostea.! 

Specializarea nu devine cu adevărat o realitate de sine 
stătătoare pentru umanioarele din universitatea românească 
decât în interbelic, o a treia consecinţă a decalajului cultural 
fiind că istoria institutionalizárii studiului literar în România 
trebuie urmărită până târziu, literele şi filozofia despártin- 
du-se abia în 19487, dar nu din cauza unei înţelegeri interne 


1 Vezi Pippidi, Andrei, în studiul introductiv de la Iorga, Nicolae, 
Istoria literaturii românești (introducere sintetică), p. viii. 

? Poate că proasta înțelegere a istoriei ştiinţifice în România se 
datorează şi faptului că filozofii înşişi, care în Occident au lucrat des 
la intersecția umanioarelor cu ştiinţele au fost, în România, mai 

mai temeinice a noilor categorii de cunoastere, ci ca urmare a 
epurărilor comuniste din învățământ si a regândirii totale 
forțate a împărțirii disciplinare. 


degrabá interesati de cultura umanistá, fie si prin asocierea lor 
instituțională îndelungată cu literele, si prin inexistenta practică a unei 
tradiţii universitare în care ştiinţele să fi fost conştiente de originea lor 
comună în marile întrebări filozofice ale secolelor XVII-XVIII. 


Epilog 


Preeminenta instituțională a studiului literar a durat 
aproape un secol. Ea a fost generată pe fondul mişcărilor 
naționaliste de la sfârşitul secolului XIX şi a fost pusă la 
îndoială, mai întâi insidios — prin teorie —, apoi fátis, prin 
critica postcolonialá, de revoltele anticanonice ale anilor 1980. 
Urmărit într-un interval cu început şi sfârşit tot mai bine 
delimitate, studiul literar modern poate fi descris ca o traditie 
instituțională completă, care şi-a consumat în mare parte 
energiile si care se vede obligatá ori sá se reinventeze, ori sá 
apuná, lásánd locul unor discipline pe de-o parte mai 
filozofice si sociologizante, pe de alta mai multiculturale si 
deschise în fata unei lumi globale (deşi întoarcerea aceasta 
spre sociologie şi pluricentrism canonic era conținută în 
premisele studiului literar de la bun început, iar proponentii 
noilor canoane postcoloniale nu înțeleg întotdeauna că 
canonul şcolar împotriva căruia luptă este şi el foarte recent în 
termeni istorici). Fireşte că studiul literar n-a dispărut cu totul, 
nici măcar în intuitiile lui initiale si că într-o formă sau alta, 
literatura occidentală naţională va continua să fie predată în 
universități şi să ofere specialişti. Avantajele pe care le-a 
câştigat prin înregimentare instituțională la sfârşitul secolului 
XIX le mai păstrează chiar şi dincolo de colţurile 
conservatoare ale academiilor europene şi, ca filologia clasică, 

nu şi le va ceda decât cu mare dificultate. Din momentul istoric 
în care ne aflăm, n-avem de unde şti cum va arăta viitorul stu- 
diului literar; nu putem spune decât ce-i pregăteşte prezentul 
— care însă promite deja, de câteva decenii, o transformare încă 
neclară ca direcţie, căci ne aflăm în perioada de echivoc 
epistemic între înțelegerea literaturii ca un produs al spațiilor 
naționale (fiecare din acestea încercând să acceadă la un 
panteon supranational cu mari avantaje simbolice) şi nevoia 
de o teorie mai puţin exclusivă a nationalului, tentată să vadă 
în orice trecut literar mai degrabă un câmp de forte ideologice. 

Însă cu toată volubilitatea ei, gândirea despre literatură a 
ultimelor două secole a fost rareori o specie majoră de gândire, 
căci a rămas aproape întotdeauna reactivă, împrumutând 
vocabular şi metodologii din întreg spectrul disciplinelor 
ştiinţifice şi umaniste. La capătul acestei analize, e greu de 
văzut ce anume a fost al ei şi numai al ei. Dinăuntrul acestei 
tradiţii nu se vede întotdeauna calitatea ei secundară, de 
gândire dublu derivată, dar comparată cu traiectoria altor 
discipline, chiar şi dintre cele umaniste, ca istoria, gândirea 
despre literatură nu are o direcţie precisă şi nici întotdeauna un 
scop — ea nu este, în orice caz, o gândire care rezolvă şi nici 
una care simplifică, ci un interes permanent pentru obiectul ei 
divers, şi în acest sens, mai degrabă o formă de preocupare 
pentru trecut şi de deschidere spre el; impresionabilitatea ei 
ideologică se datorează poate tocmai lipsei unui nucleu dur de 
ipoteze disciplinare care s-o ferească măcar parțial de 
vânturile istoriei. De la prăbuşirea clasicismului la sfârşitul 
secolului XVIII şi până la normarea pozitivistă a istoriei 

literare si a comparatismului, care i-au dat în sfârşit, dacă nu 
metode, atunci măcar direcţie, literatilor nu le-a fost mereu 
clar ce anume studiază. lar pozitivismul a durat nu foarte mult 
ca influență, căci până la 1930 apăruseră deja şi formalismul 
rus şi noua critică, primul de inspiraţie lingvistică, a doua de 
inspirație psihologică, şi gândirea despre literatură, pe care o 
numesc astfel pentru că ea nu este propriu-zis o disciplină, ci 
— repet — o familie de preocupări, a reintrat iarăşi in obisnuinta 
fugii după idei novatoare. În multe privințe, istoria şi teoria 
literară a ultimelor două secole încă încearcă să găsească 
înlocuitori finali pentru eleganța explicativă a poeticii clasice, 
sperând de la Herder încoace că vor putea înțelege mai bine 
artele dacă dau atenţie istoriei lor. Dar chiar şi ținând cont de 
intermezzourile formaliste şi structuraliste, marele câştigător 
al prefacerilor intelectuale şi instituționale din ultimele două 
secole este istorismul, cu urmările lui relativiste, care sustine 
şi istoriile literare de la sfârşitul secolului XIX şi herme- 
neuticile suspiciunii. Încă trăim, intelectual, în consecinţele 
unei înțelegeri istorice a lumii. 

În această lumină, secolul douăzeci a fost un secol bun 
pentru studiul literar — s-au scris în el aproape la fel de multe 
lucruri câte o să dispară. Dar ce fac, în generalitatea lor, 
ştiinţele umane, şi mai cu seamă cele ale literarului pare să fie 
acum mai neclar decât la începutul lui. La sfârşitul secolului 
nouăsprezece apologetii lor apărau studiul literar ca formă de 
preocupare pentru trecut, cu unele valente teoretice, dând de 
înțeles că, pe lângă faptul cá e un act de conservare a tradiţiei, 
studiul literar este şi o analiză a condiţiilor dintotdeauna ale 

vieţii spirituale. Literatii se justificau astfel în două feluri — în 
fata societății spunând cá sunt purtători ai memoriei ei 
culturale, în fata savanților, pretextând că găsesc şi stabilesc 
legitáti şi că, prin urmare, oferă cunoaştere. Însă institutional 
aceste studii erau văzute ca fiind secundare. Chiar şi la 1840 
un filolog clasic ar fi crezut cu greu că studiul literar modem 
ar fi putut deveni cel mai important câmp disciplinar 
universitar din umanioare, după secole în care limbile clasice 
avuseseră rolul central în universități şi în care viața literară a 
națiunilor occidentale îşi consumase dezbaterile mai cu seamă 
în spaţiul public, la curte sau prin ziare; se vedea în gândirea 
despre literatură o ocupaţie prea legată de prezentul cultural al 
națiunii, interesantă, dar greu de transformat în disciplină 
universitară. Ca atare i s-a negat o vreme temeinicia, nu doar 
din cauza lipsei de metode a gândirii înseşi, ci şi din cauza 
unui scepticism moral împotriva subiectelor ei — noii literați 
văzându-se nevoiţi să depună o muncă îndoită ca să arate că- 
şi merită locul modest printre ramurile ştiinţei. 

Reformele intelectuale sunt deseori prelungi şi politice, 
căci nu remodelează doar cunoaşterea noastră despre lume, ci 
schimbă gradual şi un întreg sistem de instituţii, cărturari şi 
cititori, de multe ori prea obişnuiţi cu vechile moduri de 
gândire ca să se reinventeze, ori prea atagati de o anumită 
practică cognitivă ca să mai înveţe altele noi. Inertia aceasta e 
obişnuită în universități, iar în umanioare e perenă. Aşa se face 
cá multi dintre intelectualii clasicişti ai secolului XIX în 
Europa n-au fost capabili de acest efort al luării lucrurilor de 
la capăt şi au optat adesea pentru rezolvarea uşoară a 

problemei, gândindu-se că trecutul are întotdeauna dreptate. A 
te aşeza din nou la începutul tuturor întrebărilor este un act 
radical, nepotrivit metodei şi spiritului unor discipline care 
s-au definit prin grija faţă de tradiţie. (lar capacitatea de rein- 
ventie a acestor discipline a fost de multe ori împrumutată.) 
Nici acum istoria, critica şi teoria literare nu pot fi înțelese 
ca discipline autonome, ele nefiind libere nici una de alta, nici 
de dinamici ştiinţifice mai largi. Evoluţia lor e inseparabilă 
pentru secolul XIX de cea a ştiinţelor naturale, care le-au servit 
drept exemplu; la fel, noul istorism nu e invenţia lor şi le-a luat 
o vreme filologilor până să înțeleagă felul în care metodele 
istoriei politice pot fi mutate în istoria culturală. La intersecția 
acestor influenţe se naşte setul de probleme caracteristice ale 
studiului literar. Din ştiinţe şi istorie, el a împrumutat un 
concept de cauză care nu exista în educaţia retoric-literară de 
secol XVIII. Poetica clasică era în multe privințe mai simplă. 
Bazată pe o estetică a universalului, ea presupunea că un gust 
poate fi educat, prin expunere, ca să perceapă ordinea şi 
frumosul. Văzând în limbă un instrument, credea că oricine 
poate fi învăţat să o folosească, dacă nu cu inteligență, măcar 
cu eleganță. Era, dacă vreți, o poetică a suprafeței. Noua poeti- 
că e una a cauzalitátii şi, ca atare, nu mai este în fapt o poetică, 
ci un element dintr-o filozofie mai largă a culturii. Pornit din- 
tr-un entuziasm scientist naiv, jargonul cauzalist s-a dovedit a 
fi un transfer totuşi profitabil — căci în jur de 1810-1820 a dat 
naştere în studiul literar celui mai mare efort de cercetare de la 
umanism încoace, de data asta aplicat literaturilor moderne (de 
unde se poate trage cinica concluzie că munca bună în 

umanioare se poate lipsi de tocmai adevárul confirmat al 
intuitiilor sale esentiale). Pentru cei care au participat la acest 
efort a fost întâlnirea fortuită a unui tip de înțelegere a 
trecutului cu un nou câmp de cercetare. 

Mulţi dintre istoricii literari ai secolului XIX au avut o 
astfel de înțelegere filosofică a istoriei culturale, văzută ca 
rezultat al unor încrengături de condiţii, încrengătură care 
pentru unii nu putea să fie echivalentă decât cu lumea însăşi. 
Oriunde găsim teorie atunci, sunt idei foarte generale, mai 
degrabă declaraţii de intenţie decât sisteme. Dacă orice produs 
cultural are context, atunci cauzele producerii lui nu pot fi 
găsite decât în acel context — aceasta este gândirea tautolo- 
gizantă din inima cauzalismului istorist. Când Taine spune că 
literatura este un efect al rasei, mediului şi climei, el nu spune 
altceva, încercând să cuprindă în explicaţie deopotrivă cauzele 
fiziologice, sociale şi geografice (adică ceea ce vine dináuntrul 
corpului, ceea ce vine dinăuntrul societății şi ceea ce vine din 
existența lor pe planetă). Istoricul căuta în felul acesta o 
înțelegere totală a literaturii, observându-i toate firele de 
legătură, căci ce mai rămânea pe dinafară, de îndată ce epuizai 
aceste trei dimensiuni? 

Desigur, dimensiunile n-au fost niciodată epuizate, fiindcă 
teoria aceasta a fost mai degrabă o formă de entuziasm, 
care-a crezut că găseşte explicaţii acolo unde în fapt găsise 
doar metafore. 

Se poate spune totuşi că în secolul XIX se definitivează o 
schimbare în gândirea despre literatură care poate fi rezumată 
astfel: unde înainte majoritatea filologilor europeni se gândeau 


340 | Julian Bocai 


la operele trecutului normativ si exemplificator, cunoscánd 
doar vârfurile unei îndelungate istorii culturale si refuzându-i 
imperfectiunile, în secolul XIX încep să se gândească la ele 
explicativ şi contextual, dar contextual în maniera aceea 
optimistă a sfârşitului de secol, care e aproape o mistică a 
contextualului, în care o trăsătură de psihologie a popoarelor 
poate să dea o anumită aplecare estetică a artei lor. 

Cele două poetici erau tolerante în feluri diferite — cea 
clasică credea în demonstrabilitatea artei înalte şi presupunea 
astfel că gustul poate fi educat şi că oricine poate să acceadă 
la înţelegerea ei, dacă primea educația necesară în frumos. Cea 
nouă nu mai credea în demonstrabilitatea artei, dar nici în 
exclusivitatea ei, din moment ce înțelegea istoria ca pe un 
câmp de forte naturale, dintre care multe erau unice şi puteau 
produce cultură în termeni individuali, dar la fel de legitimi ca 
oricare dintre culturile trecutului, care şi ele fuseseră rezultatul 
unor condiţii date. Dacă pentru poetica clasică înţelegerea 
literaturii trecutului garanta accederea la un nivel de abilitate 
de unde scriitorul putea reproduce principiile imuabile ale 
artei în feluri noi, a înțelege nivelul istoric al literaturii 
coincidea, pentru noii filologi, cu găsirea regulilor care 
explicau unicitatea culturală. 

Nivelul acesta era însă atât de general, că de la el nu se 
putea decât cobori — nu exista un zzi sus al analizei istorice. 
El suferea tocmai prin generalitate: istoria totală nu era decât 
ultima analiză posibilă, cea din urmă sinteză panoramică, cea 
mai aproximativă imagine a unor perioade vaste şi greu 
rezumabile. Cine căuta preocupări inovatoare în cercetare, 

n-avea de ales decât să se întoarcă la una dintre speciile de 
formalism stilistic, estetic, lingvistic, văzute ca desuete. Cine 
alegea să rămână în această tradiție nu putea decât să scrie alte 
monografii şi alte istorii şi să înlocuiască în felul acesta 
pedanteria textuală a clasicismului cu o pedanterie istoricistă. 

În cazul studiului literar, evoluţia aceasta a fost motivată nu 
doar de aspirația spre o mai mare certitudine ştiinţifică şi o mai 
satisfăcătoare completitudine; ca explicații, acestora trebuie să 
li se adauge un interes uşor tribal pentru trecutul națiunilor 
moderne, multe dintre care chiar atunci se descopereau pe ele 
însele. Naționalismul acesta are fluxuri şi refluxuri, e mai 
marcant la germani şi est-europeni decât la francezi sau 
englezi, unii filologi se dezic de el şi alții îl împărtăşesc, dar e 
mereu prezent, încurajat şi de împrumutul conceptelor bio- 
logizante de rasă şi specie, care le-au oferit savanților literati 
ceva mai mult decât posibilitatea de a defini națiunea ca o 
comunitate constituțională cu trecut comun, permițându-le să 
vadă în ea un sistem viu care exsudă cultură. 

Prinse între oglinda ştiinţei şi cea a naționalismului, studiile 
literare s-au redefinit în încrucişarea aceasta de reflexii. 
Evoluţia lor instituţională a fost lentă şi nu se statorniceşte 
decât la începutul secolului XX, dar la apogeul ei devenise 
foarte limpede că existau două mari victime colaterale ale 
acestor schimbări: prima a fost educaţia retorică, a doua 
filologia clasică. 

Atunci când accentul în studiul universitar s-a mutat 
dinspre literatură şi limbă ca exemple spre literatură şi limbă 
ca probleme, a dispărut şi jumătate din motivaţia unei educatii 

estetice. E drept, studiul literar a pástrat in nucleul sáu 
convingerea că educaţia pe care o oferă e una în frumos şi că, 
prin studiul literaturii, încurajează implicit abilitățile 
lingvistice si o formă superioară de Bildung. Dar pe măsură ce 
s-a vorbit tot mai des despre istorie, s-a discutat tot mai rar 
despre limbă ca prestație şi manieră aleasă, idei centrale 
retoricii. La începutul secolului vedem multe cursuri de scriere 
şi vorbire, la sfârşitul lui rareori. La fel, spre sfârşitul secolului 
apare cerința comentariului literar în şcoli. Textul literar nu 
mai era atât ceva de imitat, cât ceva ce trebuie înţeles, iar 
literatura nu mai era o ocazie secundară pentru pedagogie 
morală sau rezerva expresiilor alese, ci cea mai înaltă regiune 
a vieții intelectuale a unei naţiuni. Se cerea pentru ea alt fel de 
atenție. Arta literară studiată în felul acesta este studiată pentru 
a fi înţeleasă şi admirată, nu practicată şi, ca atare, studiul ei 
produce profesori sau, cel mult, literați; nu scriitori. Literatura 
rămâne, ca artă, în afara universității şi, într-o oarecare 
măsură, în afara instituţiilor; s-ar putea spune chiar captivă tot 
mai mult pieţei, masei informe de cititori care poartă numele 
de „public”; rămâne deci într-un joc al ei, cu alte reguli şi 
obstacole. Ceea ce se învaţă şi ceea ce se face ca literatură 
devin tot mai mult două emisfere distincte; nu degeaba pare 
literatura secolului XX că suferă de o lipsă acută de modele şi 
repere şi caută să se reinventeze negând întregi tradiții literare, 
nu — aşa cum se presupune — pentru că acestea deveniseră 
oprimante cultural, ci pentru că deveniseră inesentiale. 
Filologia clasică a fost mai greu de înlocuit şi dintre toate 
disparitiile disciplinare, a ei a fost cea mai stranie, căci vechea 

era pe picior de plecare. Imaginea prezumată a superiorității 
sale culturale a supraviețuit până târziu, iar în secolul al 
douăzecilea a supravieţuit în unele locuri chiar şi după ce 
dispariția sa instituțională devenise cvasicompletă. Chiar şi 
acolo unde a continuat să creeze interesante tradiţii de 
cercetare, orice succes local avea să i se pară, prin forța 
lucrurilor, mai mic decât cel conferit de o tradiţie universitară 
în care jucase roluri de maximă importanţă. O parte din 
această importanță a dispărut fără doar şi poate cu declinul 
teologiei; o alta cu convingerea noilor ştiinţe că — pentru a afla 
adevărul despre univers — o educație în latină şi greacă sunt 
mai degrabă obstacole. Însă un pericol la adresa filologiei 
vechi era conținut încă în turnura de la poetica normativá a 
secolului Luminilor spre filozofia romantică a artei. Dacă ce 
conta în primul rând în analiza literaturii era înţelegerea 
originilor ei şi a modului în care ea exprima o cultură anume, 
sau a modurilor în care mai multe culturi comunicau între ele, 
atunci se pierdea relevanta unei culturi centrale, căci se putea 
spune: dar orice literatură are o cauză şi orice literatură are 
expresie, analizând pe una obținem aceleaşi intuitii pe care le 
obținem din analiza oricăreia. Şi, mai ales, chiar dacă se putea 
arăta că Grecia şi Roma aveau vârfurile, nu se putea arăta că 
doar ele aveau o istorie meritorie. Literatura trecutului era 
dintr-odată un parlament, nu un empireu, iar lista canoanelor 
posibile se lărgise cu noi teritorii literare. 

În fapt, lucrurile au fost mai complicate de-atât, căci 
existau mici semne că tabăra moderná începuse să câştige încă 

din primii ani ai romantismului german si englez, venite la 
sfárgitul lungii dispute despre primatul clasicilor sau moder- 
nilor. Romanticii nu înclină balanţa definitiv într-o parte sau 
alta, dar pe teren ştiinţific convingerea supremaţiei antice era 
tot mai greu de apărat, căci ştiinţa modernă se putea lăuda cu 
descoperiri pe care cea veche nici nu le concepuse. 

Deşi mai temperată şi mai fundamental scolastică decât 
critica şi istoria literaturilor moderne (care, de altfel, au 
împrumutat metode de la filologia clasică), până la sfârşitul 
secolului XIX devenise limpede cá nu doar ştiinţa antică, ci şi 
vechea filologie trebuia depăşită ca exemplum institutional, 
căci ea nu încurajase întotdeauna un exercițiu al minţii de care 
cultura europeană ar fi avut nevoie, poate şi din pricina unei 
puternice tradiţii custodiale, interesată mai degrabă de 
conservarea şi reconfirmarea trecutului decât de înțelegerea 
lui. Studiul clasicelor părea că rămăsese blocat în respectul 
pentru trecut, într-o perioadă în care studiul modem şi-l 
descoperea pe-al său. Se credea că limitele modelului exegetic 
fuseseră atinse, după o perioadă de sute de ani de nesfârşite 
glose, în vreme ce asupra filologilor vechi plana suspiciunea 
ori că scoseseră mai multe din clasici decât găsiseră vreodată 
în ei, ori că analiza lor textuală a vechilor opere era un 
exercițiu pedant şi neprofitabil, care nu putea încuraja o 
adevărată cultură a minţii modernă, ce trebuia să fie de-acum 
şi pragmatică, şi proteică. 

Ce-a relegat studiul clasic în mod definitiv la marginea 
universității a fost însă începutul educației de masă şi 
presiunea populară aplicată universităților de a-şi regândi 


Filologii | 345 


curriculumul în termeni mai puţini elitişti. Rezistența 
universităților aici a fost mare şi n-au cedat decât puţin cu 
puţin — în ştiinţe au trebuit să cedeze mai devreme, deşi chiar 
şi la 1880 unele universități europene nu vedeau cu ochi buni 
faptul că unei părți din absolvenţii lor de politehnicá nu li se 
mai cerea cunoaşterea elinei. Pe măsură ce literaturile 
naționale au început să joace un rol tot mai important în 
curriculumul şcolar, statele s-au descoperit având nevoie tot 
mai mare de profesori pregătiţi în aceste literaturi şi facultăţile 
de litere s-au dedicat, parţial, acestei sarcini, în virtutea 
dublului scop al universității de a fi deopotrivă loc al 
descoperirii de lucruri noi şi spaţiu al învățării de informaţii 
stabile. 

Principatele Române au fost lipsite cu desăvârşire de acest 
trecut cultural şi ca atare instituţiile culturale româneşti n-au 
cunoscut aceste conflicte. Ele n-au cunoscut nici disputa dintre 
antici şi moderni, nici revoluţia marilor descoperiri ştiinţifice 
şi, într-un final, nici tensiunile disciplinare dintre noua 
filologie şi cea veche. Cum universitățile româneşti se deschid 
după 1860, ele sunt singurele din această istorie care şi-au 
început existența în epoca modemă, lucru care le face 
deopotrivă greu de comparat cu cele vechi, dar şi un bun 
studiu de caz. 

Universitatea din Berlin fusese ea însăşi o universitate 
nouă, dar nu era lipsit de însemnătate că se înființase într-un 
spațiu germanic, cu zeci de alte universități care puteau servi 
drept model şi de unde i-au şi venit profesori. Pentru Bucureşti 
şi laşi, asemenea modele n-au existat — ele nu s-au dezvoltat 

organic pe forme de învățământ precedente pe care să fi grefat 
trunchiul noilor institutii si nici nu exista un rezervor de 
specialisti gata să preia noile roluri de savanţi. Universitățile 
româneşti au apărut înainte ca Principatele să aibă oameni 
capabili de învățământ universitar şi înainte să aibă, în fapt, 
specialişti demni de acest nume. Sunt instituţii atipice. Dacă 
pentru Franţa, Prusia şi chiar pentru Anglia, se poate arăta că 
universitățile pregăteau oameni pentru avocatură, medicină, 
birocratie, e greu de înţeles care a fost funcţia socială a 
universităților româneşti vreme de 30 de ani şi de ce, în lipsa 
— cel puţin aparentă — a unei asemenea funcţii, ele n-au 
satisfăcut-o nici pe cealaltă, pe cea intelectuală. Ele n-au fost, 
în primele lor decenii de existență, universități de cercetare, 
dacă nu cumva vrem să diluăm definiția termenului până la 
irecognoscibil şi, mai ales în umanioare, par să fi mers multă 
vreme în gol, viaţa intelectuală a ţării petrecându-se mai cu 
seamă în afara unui circuit instituțional. 

În România, despre cercetare se vorbeşte rázlet în ultimul 
deceniu al secolului XIX, cu întoarcerea din Occident a 
primelor generații de studioşi ce aveau să fie profesori după 
1900. Aceştia sunt importanţi, dar e neclar dacă întoarcerea lor 
a reuşit să schimbe natura universității româneşti şi s-o facă să 
fie mai mult despre ştiinţă decât despre pedagogie. Apariţia 
târzie a celor două universități româneşti a făcut ca 
specializarea disciplinelor, pe care o vedem în Occident în a 
doua parte a secolului XIX, să devină o realitate pentru 
România în deceniile de început ale secolului următor. Atunci 
1l vedem pe Antipa, la 1913, vorbind despre metoda ştiinţifică 

si ceránd, pe urmele profesorului sáu Ernst Haeckel, libertatea 
cercetării si învăţării, atunci îl vedem pe Babes discutându-l 
pe Pasteur şi perpetuând mitul omului de ştiinţă ca 
binefăcător!. Secolul nouăsprezece românesc se întinde până 
în pragul războiului şi, la 1918, occidentalizarea intelectuală 
continua intensiv, pe cât de intensiv continuau studenţii 
români să plece la studii afară. 

Universitățile româneşti sunt însă deplin universități 
europene, ridicate pe model european şi funcționând ca atare, 
deşi s-au bucurat de mai puţină autonomie decât cele 
occidentale, tocmai pentru că nu aveau un trecut îndelungat 
care să le garanteze o autonomie de cutumă, dacă nu de jure. 
Deşi există episoade fericite în secolul al XIX-lea de profesori 
care-şi dau demisia ca să protesteze împotriva ingerintelor 
ministeriale (printre ei, Haret şi Maiorescu), sursa de legiti- 
mitate a universităților româneşti în perioadă pare să fi fost 
mai degrabă statul şi nu intelectualii şi ar merita poate o 
analiză mai amănunţită legătura prea strânsă, teoretic proble- 
matică, dintre învăţat, națiune şi autoritate în România. 

Altfel, păstrând proporțiile, evoluţia disciplinelor litera- 
rului în universitățile româneşti decurge în linii mari la fel 
ca-n Occident, cu decalaje locale; în ciuda acestor decalaje, 
modelul epistemic occidental se impune si pentru ştiinţe, şi 
pentru literatură, academicieni români încep să meargă destul 
de devreme la conferințe externe, începând cu 1900 se publică 
tot mai mult, uneori în limbi străine şi profesorii universitari 


1 Vezi Analele Academiei, Memoriile sesiunii ştiinţifice pe 1913, 
respectiv 1922. 

români se văd ca făcând parte din comunitatea intelectuală 
europeană, care acceptă în rândurile ei pe multi şi pe unii îi 
onorează. Singurul aspect problematic al acestor schimbări 
este viteza lor: ea a fost lentă. Altfel, începând cu 1860, nu s- 
a scris nimic serios în studiul literar românesc care să nu 
împrumute ori teme, ori terminologie din ceea ce se întâmpla 
în aceste domenii în Germania sau Franţa. Principatele trăiesc, 
cultural, până târziu în umbra Occidentului, şi România, statul 
lor succesor, nu pare să-şi fi putut stabili o logică culturală 
proprie, care să nu fie nici declarat adversativă, nici 
dezabuzată. Gândită în termeni absoluti, filologia românească 
a secolului XIX nu poate fi comparată cu cea vestică, decât 
pentru a găsi paralele interesante între evoluţii instituționale 
care sunt pentru o vreme simultane; dar doar în sensul în care 
merg, în aceeaşi direcție în aproximativ acelaşi timp, însă fără 
aceleaşi rezultate. 

În esenţă, punctul terminus e acelaşi pentru întreaga 
filologie moderná occidentală: pe de o parte redefinind 
canonul si pe de alta schimbándu-si discursul în ton cu noua 
ei poziţie de ştiinţă organizată, filologia nouă devine în secolul 
XIX, cu ajutorul statului naţional, o categorie privilegiată de 
cunoaştere. Aceste privilegii instituționale, studiul literar şi 
le-a păstrat în Europa până astăzi — când specializarea 
intradisciplinară pare să fi atins culmi la care filologii 
secolului XIX nu s-ar fi gândit şi pe care le-ar fi respins poate 
ca pedante, mai ales dacă erau istorici. Dar o astfel de 
specializare nu este doar rezultatul unui modernism epistemic 
care, prea prudent, nu mai crede în validitatea cunoaşterii 

generale, ci si al faptului cá jurisdictiile epistemice in 
interiorul cárora se joacá orgoliile intelectualului universitar 
contemporan devin tot mai înguste si problemele care sunt 
aruncate în dezbatere acolo sunt scoase tot mai rar la iveală 
pentru a fi examinate la lumina întrebărilor mari ale 
disciplinei, de care tot mai puţini filologi sunt conştienţi. 
Această mărginire disciplinară nu e nouă în umanioare: s-a 
întâmplat cu umanismul între generaţia lui Petrarca şi cea a 
umaniştilor de secol XVI şi se întâmplă acum cu noul 
umanism, care-a început deja să transforme autorii moderni în 
surse aproape inepuizabile de hermeneutici secundare, în care 
se vede nu atât abilitatea autorilor de a rămâne interesanti la 
fiecare lectură, cât nevoia interpretilor de a avea o specializare. 
E greu de spus dacă această meticulozitate modernă e o moarte 
prin inflație a unei preocupări mai largi şi poate mai autentice 
pentru trecut sau dacă nu cumva orice formă de umanism 
filologic este condamnată să pornească dinspre generalități si 
să se epuizeze în minutii. 

Ce fel de gândire este gândirea filologică? e întrebarea de la 
care a pornit aceastá carte. Care sunt locurile ei comune, do- 
meniul si descoperirile ei, practicile ei institutionale, ce anume 
spun filologii despre ei înşişi cá fac ca filologi, într-un cuvânt, 
dacă o critică a gândirii filologice este posibilă, atunci critica 
cărui tip de gândire va fi? 

